Ruhiy holati buzilgan nogironligi boʻlgan shaxslar uchun internat muassasalarini takomillashtirish va yangi ijtimoiy xizmatlarni tashkil etishga doir normativ-huquqiy hujjatlarni tasdiqlash toʻgʻrisida
(resolution, 2026-11-01)

Oʻzbekiston Respublikasi Prezidentining “Ruhiy holati buzilgan nogironligi boʻlgan shaxslarga ijtimoiy xizmat koʻrsatish tizimini tubdan takomillashtirish boʻyicha qoʻshimcha chora-tadbirlar toʻgʻrisida” 2026-yil 27-apreldagi PF-69-son Farmoni ijrosini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “Ruhiy holati buzilgan nogironligi boʻlgan shaxslarga ijtimoiy xizmat koʻrsatish tizimini tubdan takomillashtirish boʻyicha qoʻshimcha chora-tadbirlar toʻgʻrisida” 2026-yil 27-apreldagi PF-69-son Farmoniga muvofiq: a) bolalarning rivojlanishida kuzatiladigan nuqsonlarni erta aniqlash va oʻz vaqtida kompleks ijtimoiy xizmatlar bilan qamrab olish, ularda nogironlikning oldini olish hamda nogironligi boʻlgan bolalarning muvaffaqiyatli ijtimoiylashuvini taʼminlashga qaratilgan “Erta aralashuv” xizmati yoʻlga qoʻyilishi, bunda “Erta aralashuv” xizmati erta aralashuv rejasiga muvofiq Oʻzbekiston Respublikasi Prezidenti huzuridagi Ijtimoiy himoya milliy agentligi (keyingi oʻrinlarda — Agentlik) tomonidan yuritiladigan maxsus elektron reyestrga kiritilgan nodavlat tashkilotlar tomonidan koʻrsatilishi; b) moʻtadil, ogʻir va chuqur darajadagi aqliy zaiflik yoki demensiya tashxisi qoʻyilgan I va II guruh nogironligi boʻlgan shaxslar uchun oilaviy muhitga yaqin shakldagi quyidagi yangi xizmatlar koʻrsatilishi joriy qilinishi: “Yangi kun” kunduzgi qatnov asosida qarab turish xizmati; uy sharoitida qarab turish xizmati; kichik hajmli “Madad” uylari xizmati; “Ijtimoiy taʼtil” qisqa muddatli joylashtirish xizmati; v) “Yangi kun” kunduzgi qatnov asosida qarab turish xizmati, uy sharoitida qarab turish xizmati, kichik hajmli “Madad” uylari va “Ijtimoiy taʼtil” qisqa muddatli joylashtirish xizmatlari davlat-xususiy sheriklik bitimi asosida nodavlat tashkilotlar tomonidan koʻrsatilishi; g) nogironligi boʻlgan shaxslar uchun “Muruvvat” internat uylari nogironligi boʻlgan shaxslar uchun “Gʻamxoʻrlik” markazlari sifatida qayta nomlangani; d) Agentlik huzurida yuridik shaxs maqomiga ega boʻlmagan Nogironligi boʻlgan shaxslarga ijtimoiy xizmatlar koʻrsatilishini muvofiqlashtirish markazi tashkil etilishi belgilangani maʼlumot uchun qabul qilinsin. 2. Belgilansinki: a) ruhiy holati buzilgan nogironligi boʻlgan shaxslarni mazkur qaror 1-bandining “b” kichik bandida nazarda tutilgan xizmatlarga hamda nogironligi boʻlgan shaxslar uchun “Gʻamxoʻrlik” markazlariga yoʻnaltirish Agentlikning Qoraqalpogʻiston Respublikasi, viloyatlar va Toshkent shahri boshqarmalari (keyingi oʻrinlarda — hududiy boshqarmalar) huzurida tashkil etiladigan Ijtimoiy-psixiatrik-tibbiy komissiyalar (keyingi oʻrinlarda — IPTK) tomonidan amalga oshiriladi. Bunda: IPTK tarkibi Agentlikning hududiy boshqarmalari va Qoraqalpogʻiston Respublikasi Sogʻliqni saqlash vazirligi, viloyatlar sogʻliqni saqlash boshqarmalari va Toshkent shahri bosh boshqarmasining qoʻshma qaroriga muvofiq tasdiqlanadi; IPTKga Sogʻliqni saqlash vazirligi tizimidagi tashkilotlardan jalb etilgan mutaxassislarga Agentlikning Ijtimoiy himoya davlat jamgʻarmasi hisobidan IPTK yigʻilishi oʻtkazilgan oy uchun mehnatga haq toʻlashning eng kam miqdorining bir baravari miqdorida haq toʻlanadi; b) mazkur qarorda nazarda tutilgan ijtimoiy xizmatlarni koʻrsatuvchi nodavlat tashkilotlarning xizmat koʻrsatishga jalb etiladigan xodimlarining Agentlikning Ijtimoiy himoya tizimi xodimlarining malakasini oshirish markazida (keyingi oʻrinlarda — Malaka oshirish markazi) 36 soatdan kam boʻlmagan oʻquv dasturi asosida malaka oshirishi talab etiladi. Bunda: malaka oshirish kursi Malaka oshirish markazi tomonidan tasdiqlangan oʻquv reja va dasturga muvofiq amalga oshiriladi; nodavlat tashkilotlarning birinchi marta ijtimoiy xizmatlarni koʻrsatish jarayoniga jalb etiladigan (ishga qabul qilinayotgan) xodimlari ikki oy ichida Malaka oshirish markazida malaka oshirishi talab etiladi, bundan mazkur bandning “v” kichik bandida nazarda tutilgan holat mustasno; nodavlat tashkilotlar xodimlarining malakasini oshirish onlayn yoki offlayn shaklda bazaviy hisoblash miqdorining ikki baravari miqdoridagi toʻlov-shartnoma asosida amalga oshiriladi; malaka oshirish kursini muvaffaqiyatli yakunlagan shaxslarga amal qilish muddati uch yil boʻlgan sertifikat beriladi; v) 2027-yil 1-apreldan boshlab mazkur qarorda nazarda tutilgan ijtimoiy xizmatlarni koʻrsatish jarayoniga xodimlari belgilangan tartibda Malaka oshirish markazida malaka oshirgan hamda tegishli sertifikat olgan nodavlat tashkilotlar jalb etiladi; g) mazkur qarorga muvofiq fuqarolarga ijtimoiy xizmatlarni koʻrsatishda yuboriladigan SMS-xabarnoma xarajatlari Agentlikning Ijtimoiy himoya davlat jamgʻarmasi hisobidan qoplanadi; d) nogironligi boʻlgan shaxslar uchun “Muruvvat” internat uylari “Gʻamxoʻrlik” markazlari sifatida tashkil etilgunga qadar ularga qabul qilingan nogironligi boʻlgan shaxslar toifasi va tashxisiga koʻra ushbu markazlardan chiqarilishiga yoʻl qoʻyilmaydi; e) nogironligi boʻlgan bolalar uchun “Muruvvat” internat uylarida yoʻlga qoʻyilgan kunduzgi parvarishlash guruhlari tarbiyalanuvchilari 2027-yil 1-aprelga qadar nogironligi boʻlgan bolalar uchun “Gʻamxoʻrlik” markazlari xizmatlaridan foydalanadi. Bunda kunduzgi parvarishlash guruhi xizmatidan foydalanuvchi bolalarni ovqatlantirish bilan bogʻliq xarajatlari ularning ota-onalari (ularning oʻrnini bosuvchi shaxslar) tomonidan qoplanadi; j) 2026-yil 1-iyundan boshlab “Faol hayotga qadam” dasturi doirasida demensiya, Parkinson va Alsgeymer kasalligi tashxisi qoʻyilgan maxsus parvarishga muhtoj shaxslarga kunduzgi qatnov asosida qarab turish xizmatini koʻrsatish toʻxtatiladi. Bunda: demensiya, Parkinson va Alsgeymer kasalligi tashxisi qoʻyilgan maxsus parvarishga muhtoj shaxslar “Yangi kun” kunduzgi qatnov asosida qarab turish xizmati bilan qamrab olinadi; demensiya, Parkinson va Alsgeymer kasalligi tashxisi qoʻyilgan maxsus parvarishga muhtoj shaxslar mazkur qaror kuchga kirgunga qadar ularga shakllantirilgan vaucherda nazarda tutilgan xizmatni koʻrsatish hajmi doirasida kunduzgi qatnov asosida qarab turish xizmatidan foydalanishi mumkin; z) Nogironligi boʻlgan shaxslarga ijtimoiy xizmatlar koʻrsatilishini muvofiqlashtirish markazi direktori xizmat avtotransport vositasi bilan taʼminlanadi. 3. Shunday tartib oʻrnatilsinki, unga muvofiq “Erta aralashuv” xizmati uch yoshgacha boʻlgan quyidagi bolalarga koʻrsatiladi: a) quyidagi tashxislar boʻyicha nogironlik belgilangan tugʻilgandan boshlab uch yoshgacha boʻlgan bolalarga: boldir va tovonning tugʻma yoʻqligi (Q72.2); tovon va tovon panjalarining tugʻma yoʻqligi (Q72.3); qoʻl panja va barmoq(larning) tugʻma yoʻqligi (Q71.3); bilak va qoʻl panjalarning tugʻma yoʻqligi (Q71.2); tovonning borligi holda son va boldir tugʻma yoʻqligi (Q72.1); qoʻl panjalarning borligi holda yelka va bilak suyaklari(ning) tugʻma yoʻqligi (Q71.1); qoʻl (qoʻllar)ning tugʻma toʻliq yoʻqligi (Q71.0); oyoq (oyoqlarning) tugʻma toʻliq yoʻqligi (Q72.0); anoftalm (ikki tomonlama) (Q11); siydik pufagi ekstrofiyasi (Q64.1); b) oilaviy shifokor tomonidan rivojlanishida orqada qolish xavfi mavjudligi haqida xulosa berilgan bir yoshgacha boʻlgan bolalarga; v) Psixologik-tibbiy-pedagogik komissiya tomonidan rivojlanishida orqada qolish xavfi mavjudligi haqida xulosa berilgan bir yoshdan uch yoshgacha boʻlgan bolalarga. 4. Belgilab qoʻyilsinki, mazkur qaror 3-bandining “a” kichik bandida nazarda tutilgan tashxislar boʻyicha nogironlik belgilari bilan tugʻilgan chaqaloqlarga nogironlik belgilash uchun ularning hujjatlari tugʻruq komplekslari tomonidan besh ish kuni ichida “Yagona milliy ijtimoiy himoya” axborot tizimining “Tibbiy-ijtimoiy ekspertiza” moduli orqali Tibbiy-ijtimoiy ekspert komissiyasiga taqdim etiladi hamda nogironlikni belgilash tumanlararo va tuman (shahar) tibbiy-ijtimoiy ekspert komissiyalari tomonidan amalga oshiriladi. 5. Quyidagilar: “Erta aralashuv” xizmati koʻrsatilishini tashkil etish tartibi toʻgʻrisidagi nizom 1-ilovaga muvofiq; Ijtimoiy-psixiatrik-tibbiy komissiyalar toʻgʻrisidagi nizom 2-ilovaga muvofiq; Nogironligi boʻlgan shaxslar uchun “Gʻamxoʻrlik” markazlari toʻgʻrisidagi nizom 3-ilovaga muvofiq; Nogironligi boʻlgan bolalar uchun “Gʻamxoʻrlik” markazlari toʻgʻrisidagi nizom 4-ilovaga muvofiq; “Yangi kun” kunduzgi qatnov asosida qarab turish xizmatini tashkil etish tartibi toʻgʻrisidagi nizom 5-ilovaga muvofiq; Uy sharoitida qarab turish xizmatini tashkil etish tartibi toʻgʻrisidagi nizom 6-ilovaga muvofiq; Kichik hajmli “Madad” uylari xizmatini tashkil etish tartibi toʻgʻrisidagi nizom 7-ilovaga muvofiq; Oʻzbekiston Respublikasi Prezidenti huzuridagi Ijtimoiy himoya milliy agentligi huzuridagi Nogironligi boʻlgan shaxslarga ijtimoiy xizmatlar koʻrsatilishini muvofiqlashtirish markazi xodimlarining shtatlar jadvali 8-ilovaga muvofiq tasdiqlansin. 6. Ijtimoiy tashabbuslarini qoʻllab-quvvatlash, inklyuziv jamiyatni barpo etish hamda yoshlarning ijtimoiy faolligini oshirish maqsadida Agentlik, Yoshlar ishlari agentligi hamda Samarqand viloyati hokimligining 2026-yil 7 — 12-iyun kunlari Samarqand shahrida joylashgan Samarqand turizm majmuasida “Fikringni ber (Voice Up)” xalqaro inklyuziv yoshlar oromgohi (keyingi oʻrinlarda — yoshlar oromgohi) tashkil etish toʻgʻrisidagi taklifi maʼqullansin. 7. Belgilansinki, yoshlar oromgohini tashkil etish bilan bogʻliq xarajatlar quyidagi manbalar hisobidan moliyalashtiriladi: a) yoshlar oromgohida xorijiy ishtirokchilarning Oʻzbekiston Respublikasiga kelib-ketishi, yashash va ichki transport xarajatlari, shuningdek, yoshlar oromgohi doirasida oʻtkaziladigan tadbirlar va konsert dasturlarini tashkil etish (joy, zarur jihozlar ijarasi, bezatish, sanʼatkorlar va boshlovchilarni jalb qilish va boshqalar) bilan bogʻliq xarajatlar — Yoshlarga oid davlat siyosatini qoʻllab-quvvatlash jamgʻarmasi mablagʻlari; b) yoshlar oromgohida mahalliy ishtirokchilarning ishtiroki bilan bogʻliq transport, mehmonxona va boshqa xarajatlari, shuningdek, mahalliy va xorijiy ishtirokchilarning ovqatlanishini tashkil etish hamda ularni ekipirovka bilan taʼminlash bilan bogʻliq xarajatlar — Ijtimoiy himoya davlat jamgʻarmasi mablagʻlari; v) yoshlar oromgohi ishtirokchilarining Samarqand viloyatining diqqatga sazovor joylari boʻylab sayohatini tashkil etish bilan bogʻliq xarajatlar, shuningdek, ishtirokchilar uchun madaniy dasturlar, rasmiy qabullar, binolarni tayyorlash va bezatish, ularni esdalik sovgʻalari bilan taqdirlash xarajatlari Samarqand viloyati mahalliy budjetining qoʻshimcha manbalari va qonunchilik hujjatlari bilan taqiqlanmagan boshqa manbalar. 8. Agentlik: a) ikki oy muddatda Raqamli texnologiyalar vazirligi va Adliya vazirligi bilan birgalikda mazkur qaror bilan joriy etilayotgan ijtimoiy xizmatlardan foydalanish uchun Oʻzbekiston Respublikasi Yagona interaktiv davlat xizmatlari portali orqali murojaat qilish hamda murojaatlarni koʻrib chiqish jarayonlarini kuzatib borish imkoniyatini yaratsin; b) 2026-yil 1-noyabrga qadar “Yagona milliy ijtimoiy himoya” axborot tizimida mazkur qaror bilan joriy etilayotgan ijtimoiy xizmatlarni koʻrsatuvchi nodavlat tashkilotlarning xizmatlari yuzasidan fuqarolar tomonidan fikr bildirish (feedback), xizmatlar sifatini baholash hamda ushbu nodavlat tashkilotlarning reytingini yuritish imkoniyatini yaratsin; v) Kasbiy taʼlimni rivojlantirish agentligi, Sogʻliqni saqlash vazirligi, Oliy taʼlim, fan va innovatsiyalar vazirligi hamda Maktabgacha va maktab taʼlimi vazirligi bilan birgalikda 2026-yil 1-noyabrga qadar quyidagilar toʻgʻrisidagi takliflarni Vazirlar Mahkamasiga kiritsin: Oliy taʼlim, fan va innovatsiyalar vazirligi hamda Maktabgacha va maktab taʼlimi vazirligi tizimidagi taʼlim tashkilotlari, shu jumladan, malaka oshirish markazlarida nodavlat tashkilotlarning ijtimoiy xizmatlarni koʻrsatish jarayoniga jalb etiladigan pedagog xodimlarining malakasini oshirish tizimini yoʻlga qoʻyish; Sogʻliqni saqlash vazirligi hamda Oliy taʼlim, fan va innovatsiyalar vazirligi tizimidagi taʼlim tashkilotlari, shu jumladan, malaka oshirish markazlarida nodavlat tashkilotlarning ijtimoiy xizmatlarni koʻrsatish jarayoniga jalb etiladigan tibbiyot xodimlarining malakasini oshirish tizimini yoʻlga qoʻyish. 9. Mazkur qarorda belgilangan tadbirlarni moliyalashtirish 2026-yilda Oʻzbekiston Respublikasining respublika budjetidan birinchi darajali budjet mablagʻlarini taqsimlovchi sifatida Agentlikka ajratilgan mablagʻlar va Ijtimoiy himoya davlat jamgʻarmasi mablagʻlari doirasida amalga oshiriladi, 2027-yildan boshlab esa budjet qonunchiligi talablariga muvofiq taqdim etilgan budjet soʻrovnomalariga asosan Davlat budjeti va Ijtimoiy himoya davlat jamgʻarmasi parametrlarida nazarda tutiladi. 10. Oʻzbekiston Respublikasi Hukumatining ayrim qarorlariga 9-ilovaga muvofiq oʻzgartirish va qoʻshimchalar kiritilsin. 11. Oʻzbekiston Respublikasi Hukumatining baʼzi qarorlari 10-ilovaga muvofiq oʻz kuchini yoʻqotgan deb hisoblansin. 12. Ushbu qarorning bajarilishini nazorat qilish Oʻzbekiston Respublikasi Bosh vaziri oʻrinbosari — iqtisodiyot va moliya vaziri J.A. Qoʻchqorov zimmasiga yuklansin. 1. Ushbu Nizom nogironlik belgilangan yoki rivojlanishida nuqsonlari mavjud uch yoshgacha boʻlgan bolalar uchun “Erta aralashuv” xizmati koʻrsatilishini tashkil etish, monitoring va nazorat qilish, moliyalashtirish, shuningdek, mazkur xizmatni koʻrsatuvchi nodavlat tashkilotlar reyestrini shakllantirish va yuritish tartibini belgilaydi. 2. Ushbu Nizomda quyidagi asosiy tushunchalar qoʻllaniladi: vaucher — bolalarning “Erta aralashuv” xizmati xarajatlarini qoplash imkonini beruvchi hujjat; nodavlat tashkilotlar — yuridik shaxslar, yakka tartibdagi tadbirkorlar va nodavlat notijorat tashkilotlar; “Erta aralashuv” axborot moduli — bolalar toʻgʻrisidagi maʼlumotlarni shakllantirish, ularni “Erta aralashuv” xizmatiga yoʻnaltirish, vaucher berish, undan foydalanish va moliyalashtirish jarayonlarini muvofiqlashtirish, shuningdek, “Erta aralashuv” xizmatini koʻrsatuvchi nodavlat tashkilotlar reyestrini shakllantirish va yuritish imkoniyatiga ega boʻlgan “Yagona milliy ijtimoiy himoya” axborot tizimining alohida tarkibiy qismi; “Erta aralashuv” xizmati — nogironlik belgilangan yoki rivojlanishida nuqsonlari mavjud uch yoshgacha boʻlgan bolalar (keyingi oʻrinlarda — bolalar)ni erta aniqlash, ularga tashxis qoʻyish, korreksion (tuzatuvchi) pedagogik yordam va reabilitatsiya xizmatlarini tashkil etish, sogʻlom rivojlanishiga koʻmaklashish hamda oilaning ehtiyojlarini inobatga olgan holda bola parvarishi va tarbiyasida ishtirok etuvchi oila aʼzolarini qoʻllab-quvvatlashga yoʻnaltirilgan kompleks ijtimoiy xizmatlar tizimi; erta aralashuv rejasi — “Erta aralashuv” xizmatiga qabul qilingan bolalarning rivojlanishida orqada qolish xavfini baholash, ularning ehtiyojlarini inobatga olish va koʻrsatiladigan xizmatlarning tavsifini ishlab chiqish, xizmat koʻrsatishning davomiyligi va davriyligini belgilash bilan bogʻliq chora-tadbirlarni oʻz ichiga oluvchi koʻrsatmalar majmui; hududiy boshqarmalar — Oʻzbekiston Respublikasi Prezidenti huzuridagi Ijtimoiy himoya milliy agentligi (keyingi oʻrinlarda — Agentlik)ning Qoraqalpogʻiston Respublikasi, viloyatlar va Toshkent shahri boshqarmalari. 3. “Erta aralashuv” xizmatining vazifalari quyidagilardan iborat: bolalarning rivojlanishida orqada qolish darajasini baholash va kompleks jihatdan diagnostika qilish hamda erta aralashuv rejasini ishlab chiqish; bolalarga erta aralashuv rejasiga muvofiq ularning ota-onalari (ularning oʻrnini bosuvchi shaxslar) bilan birgalikda rivojlantiruvchi mashgʻulotlar hamda abilitatsiya va reabilitatsiya tadbirlarini oʻtkazish; bolalarning ota-onalari (ularning oʻrnini bosuvchi shaxslar) bilan hamkorlik qilish, ularda bolalarning rivojlanishi yuzasidan amaliy koʻnikmalarni shakllantirish, shuningdek, bolaning oilasini psixologik qoʻllab-quvvatlash. 4. “Erta aralashuv” xizmati quyidagi bolalarga koʻrsatiladi: a) quyidagi tashxislar boʻyicha nogironlik belgilangan tugʻilgandan boshlab uch yoshgacha boʻlgan bolalar: boldir va tovonning tugʻma yoʻqligi (Q72.2); tovon va tovon panjalarining tugʻma yoʻqligi (Q72.3); qoʻl panja va barmoq(larning) tugʻma yoʻqligi (Q71.3); bilak va qoʻl panjalarning tugʻma yoʻqligi (Q71.2); tovonning borligi holda son va boldir tugʻma yoʻqligi (Q72.1); qoʻl panjalarning borligi holda yelka va bilak suyaklari(ning) tugʻma yoʻqligi (Q71.1); qoʻl (qoʻllar)ning tugʻma toʻliq yoʻqligi (Q71.0); oyoq (oyoqlarning) tugʻma toʻliq yoʻqligi (Q72.0); anoftalm (ikki tomonlama) (Q11); siydik pufagi ekstrofiyasi (Q64.1). Bunda mazkur bandda nazarda tutilgan tashxislar boʻyicha nogironlik belgilari bilan tugʻilgan chaqaloqlarga nogironlik belgilash uchun ularning hujjatlari tugʻruq komplekslari tomonidan besh ish kuni ichida “Yagona milliy ijtimoiy himoya” axborot tizimining “Tibbiy-ijtimoiy ekspertiza” moduli orqali Tibbiy-ijtimoiy ekspert komissiyasiga taqdim etiladi hamda nogironlik tumanlararo tuman (shahar) tibbiy-ijtimoiy ekspert komissiyalari tomonidan belgilanadi; b) oilaviy shifokor tomonidan rivojlanishida orqada qolish xavfi mavjudligi haqida xulosa berilgan bir yoshgacha boʻlgan bolalar; v) Psixologik-tibbiy-pedagogik komissiya tomonidan rivojlanishida orqada qolish xavfi mavjudligi haqida xulosa berilgan bir yoshdan uch yoshgacha boʻlgan bolalar. 5. Agentlik tomonidan tasdiqlanadigan “Erta aralashuv” xizmatini koʻrsatishga oid minimal talablarga muvofiq “Erta aralashuv” xizmati doirasida nodavlat tashkilotlar tomonidan quyidagi ijtimoiy xizmatlar koʻrsatiladi: bolaning rivojlanishiga koʻmaklashish; abilitatsiya va reabilitatsiya tadbirlarini oʻtkazish; bolaning rivojlanishini kuzatish va monitoring qilish. 6. “Erta aralashuv” xizmatiga jalb etilgan bolalarning oilalariga “Inson” ijtimoiy xizmatlar markazi (keyingi oʻrinlarda — “Inson” markazi) tomonidan psixologik maslahat (konsultatsiya) berish va emotsional qoʻllab-quvvatlash bilan bogʻliq xizmatlar bepul koʻrsatiladi. 7. Nodavlat tashkilotlar tomonidan bolalarga koʻrsatiladigan “Erta aralashuv” xizmatini koʻrsatish bilan bogʻliq xarajatlar Ijtimoiy himoya davlat jamgʻarmasi (keyingi oʻrinlarda — Jamgʻarma)dan ajratiladigan mablagʻlar hisobidan vaucher asosida subsidiya shaklida qoplab beriladi. 8. “Erta aralashuv” xizmati koʻrsatilishini tashkil etish mazkur Nizomga 1-ilovaga muvofiq sxema boʻyicha amalga oshiriladi. 9. “Erta aralashuv” xizmatini koʻrsatish istagini bildirgan nodavlat tashkilotlar “Erta aralashuv” axborot modulining “Erta aralashuv” xizmatini koʻrsatuvchi nodavlat tashkilotlar elektron reyestriga (keyingi oʻrinlarda — elektron reyestr) kiritiladi. 10. “Erta aralashuv” xizmatini koʻrsatish istagini bildirgan nodavlat tashkilotlar “Erta aralashuv” axborot modulida quyidagi maʼlumotlarni koʻrsatgan holda roʻyxatdan oʻtadi: yakka tartibdagi tadbirkorlar uchun biometrik pasport (identifikatsiyalovchi ID-karta) maʼlumotlari; yuridik shaxslar uchun soliq toʻlovchining identifikatsiya raqami (STIR); joylashgan yeri, bank hisobvaragʻi va bank rekvizitlari, telefon raqami hamda elektron pochta manzili; “Erta aralashuv” xizmatini koʻrsatishga moʻljallangan bino-inshootning mulk huquqi yoki boshqa huquq asosida unga tegishliligini tasdiqlovchi hujjatning rekvizitlari (bino va inshoot yakka tartibdagi tadbirkorning turmush oʻrtogʻiga mulk huquqi asosida tegishli boʻlgan holat bundan mustasno); nodavlat tashkilotning “Erta aralashuv” xizmatini koʻrsatish hududi; “Erta aralashuv” xizmatini koʻrsatish uchun davolovchi jismoniy tarbiya yoʻriqchisi va maxsus pedagogik maʼlumotga ega mutaxassis (maxsus pedagog, defektolog, logoped, tiflopedagog, surdopedagog, oligofrenopedagog) faoliyati yoʻlga qoʻyilganligi toʻgʻrisida maʼlumot; “Erta aralashuv” xizmatini koʻrsatishga moʻljallangan bino va inshootda kun davomida bolalarga xizmat koʻrsatish quvvati toʻgʻrisida maʼlumot; individual va guruhli mashgʻulotlar oʻtkazishni tashkil etish uchun xonalarning mavjudligi hamda tegishli jihoz va buyumlar bilan taʼminlanganligi (har bir xonaning kamida 4 ta fotosurati ilova qilinadi) toʻgʻrisida maʼlumot. Bunda mazkur bandning toʻqqizinchi xatboshisida koʻrsatilgan xona, jihoz va buyumlarga qoʻyiladigan minimal talablar (keyingi oʻrinlarda — minimal talablar) ushbu Nizomning 11-bandida nazarda tutilgan ommaviy ofertaga ilova qilinadi. 11. Nodavlat tashkilotlar “Erta aralashuv” axborot moduliga kirgan holda unda koʻrsatilgan ommaviy oferta talablari va shartlari bilan tanishib, ushbu axborot modulidan foydalanish boʻyicha oʻz roziligini bildirishi va elektron raqamli imzosi bilan tasdiqlashi talab etiladi. Bunda nodavlat tashkilotlar roʻyxatdan oʻtganidan hamda ommaviy ofertani tasdiqlaganidan soʻng nodavlat tashkilotlar faoliyat yuritadigan joydagi tegishli hududiy boshqarmaga “Erta aralashuv” axborot moduli orqali avtomatik ravishda xabarnoma yuboriladi. 12. “Erta aralashuv” axborot moduli orqali xabarnoma kelib tushganidan soʻng hududiy boshqarma boshligʻi tomonidan tarkibi tasdiqlanadigan ishchi guruh tomonidan oʻn kun ichida joyiga chiqqan holda nodavlat tashkilotlarning quyidagi talablarga muvofiqligi oʻrganiladi: “Erta aralashuv” xizmatini koʻrsatish uchun davolovchi jismoniy tarbiya yoʻriqchisi va maxsus pedagogik maʼlumotga ega mutaxassis (maxsus pedagog, defektolog, logoped, tiflopedagog, surdopedagog, oligofrenopedagog) faoliyati yoʻlga qoʻyilganligi; individual va guruhli mashgʻulotlar oʻtkazishni tashkil etish uchun xonalar, jihoz va buyumlarning mavjudligi hamda minimal talablarga muvofiqligi. 13. Oʻrganish natijasi boʻyicha ishchi guruh tomonidan nodavlat tashkilotlarning “Erta aralashuv” xizmatini koʻrsatishga tayyor yoki tayyor emasligi boʻyicha xulosa tayyorlanadi va shu kuning oʻzida “Erta aralashuv” axborot moduliga kiritilib, hududiy boshqarma boshligʻi tomonidan tasdiqlanadi. 14. Nodavlat tashkilotlarning “Erta aralashuv” xizmatini koʻrsatishga tayyorligi toʻgʻrisidagi xulosa tasdiqlanganidan soʻng, nodavlat tashkilot avtomatik ravishda elektron reyestrga kiritiladi va bu toʻgʻrisida uning elektron pochta manziliga yoki mobil telefon raqamiga SMS-xabarnoma yuboriladi. 15. Ishchi guruh tomonidan talabgor ushbu Nizomning 12-bandida nazarda tutilgan talablarga muvofiq kelmagan taqdirda, nodavlat tashkilotni elektron reyestrga kiritish rad etiladi. Bunda nodavlat tashkilotlarning elektron pochta manziliga yoki mobil telefon raqamiga uni elektron reyestrga kiritish rad etilganligining sabablari koʻrsatilgan SMS-xabarnoma yuboriladi. 16. Elektron reyestrga kiritilgan nodavlat tashkilotlar uchun “Erta aralashuv” axborot modulida ular tomonidan koʻrsatiladigan ijtimoiy xizmatlar toʻgʻrisidagi maʼlumotlarni joylashtirish va tegishli buyurtmalarni qabul qilish imkonini beruvchi shaxsiy kabinet ochiladi. 17. Nodavlat tashkilotlarning “Erta aralashuv” xizmatini koʻrsatishda ishtirok etuvchi xodimlari Agentlik huzuridagi Ijtimoiy himoya tizimi xodimlarining malakasini oshirish markazida majburiy ravishda uch yilda kamida bir marta 36 soatdan kam boʻlmagan oʻquv dasturi asosida onlayn va (yoki) offlayn shaklda malaka oshiradi. Bunda nodavlat tashkilotlar tomonidan “Erta aralashuv” xizmatini koʻrsatish uchun birinchi marta jalb etiladigan (ishga qabul qilinayotgan) xodimlari, istisno tariqasida, ikki oy ichida malaka oshirish kursidan oʻtishi lozim. 18. Nodavlat tashkilotlar quyidagi hollarda elektron reyestrdan chiqariladi: “Erta aralashuv” xizmatini koʻrsatishga oid minimal talablarga ikki yoki undan ortiq marotaba nomuvofiq boʻlgan xizmatlar koʻrsatilganda yoki bir yil davomida umuman xizmat koʻrsatilmaganda. Bunda “Erta aralashuv” xizmatini koʻrsatishga oid minimal talablarga nomuvofiq boʻlgan xizmatlar koʻrsatilganligi birinchi marta aniqlangan vaqtda, ushbu holat takroran sodir etilgan taqdirda, nodavlat tashkilotlarga “Erta aralashuv” axborot moduli orqali elektron reyestrdan chiqarilishi toʻgʻrisida ogohlantirish yuboriladi; xizmatdan foydalanuvchi bolaning maʼlumotini “Erta aralashuv” axborot moduliga kiritgan holda uning ota-onasi (ularning oʻrnini bosuvchi shaxslar) fotosurati oʻrniga boshqa shaxsning fotosuratini axborot moduliga joylashtirib, davomat belgilab kelinayotganligi takroran aniqlanganda; nodavlat tashkilotning faoliyati tugatilganda. 19. Nodavlat tashkilotlar elektron reyestrga kiritilgandan soʻng bir ish kuni ichida “Erta aralashuv” xizmati toʻgʻrisidagi quyidagi maʼlumotlarni “Erta aralashuv” axborot moduliga joylashtiradi: bino va inshootning manzili, xonalarning fotosuratlari; xizmat koʻrsatuvchi xodimlar toʻgʻrisidagi maʼlumot; asosiy faoliyat yoʻnalishlari haqidagi maʼlumot; xizmat koʻrsatish quvvati hamda boʻsh oʻrinlar toʻgʻrisidagi maʼlumot. “Erta aralashuv” axborot moduliga kiritilgan maʼlumotlar nodavlat tashkilotlar tomonidan, zaruratga koʻra yangilab boriladi. 20. Bolaning otasi yoki onasi (ularning oʻrnini bosuvchi shaxs) (keyingi oʻrinlarda — arizachi) “Erta aralashuv” xizmatidan foydalanish uchun “Inson” markaziga, Davlat xizmatlari markaziga yoki ijtimoiy xodimga oʻzi kelib murojaat etgan taqdirda, “Inson” markazi, Davlat xizmatlari markazining masʼul xodimi yoki ijtimoiy xodim arizachi nomidan yoxud Yagona interaktiv davlat xizmatlari portali (keyingi oʻrinlarda — YIDXP) yoki “Ijtimoiy karta” mobil ilovasi orqali murojaat qilinganda — arizachi mustaqil ravishda mazkur Nizomga 2-ilovaga muvofiq shakldagi soʻrovnomani elektron tarzda toʻldiradi. 21. Soʻrovnoma toʻldirilishida mazkur Nizomning 4-bandida koʻrsatilgan nogironlik toʻgʻrisidagi maʼlumotnoma, oilaviy shifokor va Psixologik-tibbiy-pedagogik komissiyaning xulosalari “Erta aralashuv” axborot modulida “Raqamli hukumat” tizimining idoralararo integratsiyalashuv platformasi orqali mustaqil ravishda olinadi hamda soʻrovnomada avtomatik tarzda shakllantiriladi. Bunda: ushbu maʼlumotlardan biri mavjud boʻlmagan hollarda soʻrovnoma tasdiqlanishiga yoʻl qoʻyilmaydi; oilaviy shifokorning xulosasini elektron ravishda olish imkoni boʻlmaganda, arizachidan soʻrab olinadi hamda soʻrovnomaga ilova qilinadi. 22. Soʻrovnoma toʻldirilgandan soʻng arizachi maʼlumotlarning toʻgʻriligini tekshiradi va imzolarni identifikatsiya qilishning tegishli vositalari (daktiloskopiya, elektron raqamli imzo, Face-ID, Mobil-ID va boshqalar) bilan tasdiqlaydi. Bunda arizachi tomonidan soʻrovnomaning tasdiqlanishi u va bolaga tegishli shaxsga doir maʼlumotlarni olish hamda ishlov berishga rozilikni bildiradi. Arizachi YIDXP yoki “Ijtimoiy karta” mobil ilovasi orqali murojaat etgan taqdirda, soʻrovnomani elektron raqamli imzo bilan tasdiqlash talab etilmaydi. 23. Soʻrovnomani koʻrib chiqqanlik uchun toʻlov undirilmaydi. 24. Soʻrovnoma tasdiqlangandan soʻng bir ish kuni ichida bola “Erta aralashuv” xizmatidan foydalanishi uchun mazkur Nizomga 3-ilovaga muvofiq shakldagi elektron vaucher “Erta aralashuv” axborot moduli orqali shakllanadi. Bunda: vaucher shakllanganligi toʻgʻrisida arizachining soʻrovnomada koʻrsatilgan mobil telefoniga SMS-xabarnoma yuborish orqali; soʻrovnoma YIDXP yoki “Ijtimoiy karta” mobil ilovasi orqali qabul qilingan hollarda esa arizachining YIDXP yoki “Ijtimoiy karta” mobil ilovasidagi shaxsiy kabineti orqali xabardor qilinadi. 25. Ushbu Nizomning 4-bandi “b” kichik bandida koʻrsatilgan oilaviy shifokor xulosasi soʻrovnomaga ilova qilingan holda taqdim etilgan hollarda mazkur soʻrovnoma hamda unga ilova qilingan hujjat “Inson” markazi tomonidan bir ish kuni ichida koʻrib chiqiladi. Bunda: soʻrovnomaga ilova qilingan hujjatda kamchiliklar aniqlanmaganda, ushbu Nizomning 24-bandiga muvofiq vaucher shakllanadi; soʻrovnomaga ilova qilingan hujjatda kamchiliklar mavjudligi aniqlanganda, soʻrovnoma rad etiladi hamda bu toʻgʻrisida arizachining soʻrovnomada koʻrsatilgan mobil telefoniga SMS-xabarnoma yoki YIDXP yoki “Ijtimoiy karta” mobil ilovasidagi shaxsiy kabinetiga xabarnoma yuborish orqali xabardor qilinadi. 26. Soʻrovnoma unga ilova qilingan hujjatdagi kamchiliklar mavjudligi sababli rad etilganda, arizachi “Erta aralashuv” xizmatidan foydalanish boʻyicha qayta murojaat qilishi mumkin. Bunda mazkur murojaatlar ushbu Nizomda belgilangan tartibda umumiy asoslarda qabul qilinadi va koʻrib chiqiladi. 27. Vaucher shakllangandan soʻng undan foydalanish muddati 6 oyni tashkil qiladi. Bunda vaucherning umumiy foydalanish muddati davomida: bola yoki uning ota-onasi (ularning oʻrnini bosuvchi shaxslar)da uzrli sabablar (davolanishda, xizmat safarida va boshqalar) yuzaga kelgan hollarda, bolaning ota-onasi (ularning oʻrnini bosuvchi shaxslar)ning “Inson” markaziga qilgan murojaatiga asosan vaucherdan foydalanish muddati tegishli murojaatda koʻrsatilgan muddatga, biroq vaucherning umumiy foydalanish muddatidan koʻp boʻlmagan muddatga vaqtinchalik toʻxtatiladi; uzrli sabablar boʻyicha vaucherdan foydalanish muddatini vaqtinchalik toʻxtatib turish yoki uning muddatini qayta tiklash “Inson” markazi tomonidan “Erta aralashuv” axborot moduli orqali amalga oshiriladi. 28. Vaucher shakllangan sanadan boshlab bolaning ota-onasi (ularning oʻrnini bosuvchi shaxslar) 30 kun ichida vaucherdan foydalanishni boshlashi lozim. Ushbu muddat ichida foydalanilmagan vaucher oʻz kuchini yoʻqotadi va bekor qilingan vaucherlar roʻyxatiga kiritiladi. Vaucher bekor qilingan hollarda, bolaning ota-onasi (ularning oʻrnini bosuvchi shaxslar) “Erta aralashuv” xizmatidan foydalanish boʻyicha qayta murojaat qilishi mumkin. Bunda mazkur murojaatlar ushbu Nizomda belgilangan tartibda umumiy asoslarda qabul qilinadi va koʻrib chiqiladi. 29. Bolaning ota-onasi (ularning oʻrnini bosuvchi shaxslar) bevosita oʻzi yoki ijtimoiy xodim koʻmagida vaucher asosida “Erta aralashuv” axborot moduli orqali elektron reyestrga kiritilgan “Erta aralashuv” xizmatini koʻrsatuvchi nodavlat tashkilotni tanlaydi va buyurtma beradi. Bunda bitta vaucher asosida uning foydalanish muddati davomida “Erta aralashuv” xizmatini koʻrsatuvchi faqat bitta nodavlat tashkilotga buyurtma berishga yoʻl qoʻyiladi. 30. Buyurtma nodavlat tashkilotga “Erta aralashuv” axborot moduli orqali kelib tushgandan soʻng bir ish kunida qabul qilinadi. Bunda: nodavlat tashkilotning “Erta aralashuv” xizmatini koʻrsatish uchun boʻsh oʻrinlari mavjud boʻlmagan hollarda buyurtma rad etiladi; bolaning ota-onasi (ularning oʻrnini bosuvchi shaxslar)ning buyurtmasi rad etilishi ularning takroran buyurtma berish huquqini cheklamaydi. 31. Buyurtma nodavlat tashkilot tomonidan qabul qilingandan soʻng oʻn ish kuni ichida bolaning ota-onasi (ularning oʻrnini bosuvchi shaxslar) bilan birgalikda “Erta aralashuv” xizmatini koʻrsatishga oid minimal talablarga muvofiq bolaning erta aralashuv rejasi ishlab chiqiladi. 32. Erta aralashuv rejasiga muvofiq nodavlat tashkilot tomonidan “Erta aralashuv” xizmati vaucherning amal qilish muddati davomida olti kunlik ish haftasida 08:00 dan 18:00 gacha boʻlgan vaqt oraligʻida koʻrsatiladi. Bunda tushlik vaqti nodavlat tashkilot tomonidan belgilanadi. 33. Bolaning ota-onasi (ularning oʻrnini bosuvchi shaxslar) vaucherning foydalanish muddati davomida xizmat koʻrsatuvchi nodavlat tashkilotni oʻzgartirish boʻyicha “Inson” markaziga murojaat qilishi mumkin. 34. “Inson” markaziga tegishli murojaat kelib tushgandan soʻng besh ish kuni ichida bolaning ota-onasi (ularning oʻrnini bosuvchi shaxslar)ga vaucherning foydalanish muddati davomida “Erta aralashuv” axborot moduli orqali boshqa nodavlat tashkilotni tanlash imkoniyati taqdim etiladi hamda bu toʻgʻrisida bolaning ota-onasi (ularning oʻrnini bosuvchi shaxslar) ularning mobil telefoniga SMS-xabarnoma yuborish orqali xabardor qilinadi. 35. “Erta aralashuv” xizmatini koʻrsatish quyidagi asoslarga koʻra tugatiladi: ota-onalar (ularning oʻrnini bosuvchi shaxslar)ning “Inson” markaziga qilgan murojaati; vaucher muddatining tugashi; bolaning uch yoshga toʻlishi; bolaning vafot etishi; bolaning ixtisoslashtirilgan maktabgacha taʼlim tashkiloti yoki qoʻshma turdagi maktabgacha taʼlim tashkilotlaridagi ixtisoslashtirilgan va inklyuziv guruhga qabul qilinishi. Ushbu bandning uchinchi — oltinchi xatboshilarida nazarda tutilgan holatlar yuzaga kelganligi “Erta aralashuv” axborot moduli tomonidan oʻrganib boriladi. 36. Mazkur Nizomning 35-bandiga muvofiq “Erta aralashuv” xizmatini koʻrsatish tugatilganligi toʻgʻrisidagi maʼlumotlar “Erta aralashuv” axborot modulida shakllantirib boriladi. Bunda “Erta aralashuv” xizmati tugatilgan har bir holat boʻyicha tegishli nodavlat tashkilotlar bir ish kuni ichida ularning Erta aralashuv” axborot modulidagi shaxsiy kabinetiga elektron xabarnoma yuborish orqali xabardor qilib boriladi. 37. Nodavlat tashkilotga u tomonidan koʻrsatilgan “Erta aralashuv” xizmati xarajatlari Jamgʻarma mablagʻlari hisobidan vaucherning haqiqatda foydalanilgan qismi boʻyicha subsidiya shaklida toʻlanadi. Bunda Iqtisodiyot va moliya vazirligining axborot tizimlari orqali “Erta aralashuv” xizmatidan foydalanish boʻyicha subsidiya toʻlovlari va uning hisobi Jamgʻarmada alohida ochiladigan shaxsiy gʻazna hisobvaraqlarida yuritiladi. 38. Nodavlat tashkilotning tijorat bankidagi hisobvaragʻiga oʻtkazilgan toʻlovlar haqidagi maʼlumotlar “Erta aralashuv” axborot modulida shakllantirib boriladi. 39. Vaucher boʻyicha koʻrsatilgan “Erta aralashuv” xizmatining har bir soati uchun bazaviy hisoblash miqdorining 13 foizi miqdorida subsidiya summasi ajratiladi. Bolaning erta aralashuv xizmatidan bir hafta davomida olti soatgacha (bir kunda 2 soatgacha, bir oyda 24 soatgacha) foydalanilgan qismi vaucher asosida qoplab beriladi. Bunda viloyatlar markazlari va Nukus shahrida tashkil etilgan erta aralashuv xizmati uchun ajratiladigan subsidiya miqdorini belgilashda 1,1 nisbatda, Toshkent shahrida esa 1,3 nisbatda koʻpaytiruvchi koeffitsiyent qoʻllanadi. 40. Bolaning erta aralashuv rejasida koʻrsatilgan xizmatlarning har bir hafta davomida uch kundan (bir kunda 2 soatdan) oshgan qismi xizmat koʻrsatuvchi nodavlat tashkilot bilan kelishgan holda bolaning ota-onasi (ularning oʻrnini bosuvchi shaxslar) tomonidan qoplanadi. 41. Nodavlat tashkilot bolaning erta aralashuv rejasiga muvofiq koʻrsatilgan xizmatlar haqidagi maʼlumotlarni va ushbu xizmatlardan haqiqatda foydalangan bolaning davomati uning ota-onasi (ularning oʻrnini bosuvchi shaxslar)ning biometrik maʼlumotlarini xizmat koʻrsatilgan kuning oʻzida “Erta aralashuv” axborot moduliga kiritgan holda aniqlanadi hamda ushbu maʼlumotlar asosida avtomatik ravishda ushbu Nizomga 4-ilovaga muvofiq namunadagi buyurtmanoma shakllanadi. Bunda nodavlat tashkilotning “Erta aralashuv” axborot modulida roʻyxatdan oʻtish vaqtida koʻrsatilgan manzilidan (joylashuvi boʻyicha geolokatsiyasi) boshqa joyda qayd etilgan bolaning ota-onasi (ularning oʻrnini bosuvchi shaxslar)ning biometrik maʼlumotlari axborot modulida hisobga olinmaydi. 42. “Erta aralashuv” xizmati koʻrsatilgan bolalarning haqiqiy davomatining hisobi maxsus qurilmalar yordamida jismoniy shaxsni biometrik identifikatsiya qilish texnologiyasi orqali yuritiladi. 43. Biometrik identifikatsiya qilish jarayoni nodavlat tashkilotning rahbari yoki xodimlari tomonidan maxsus qurilmalar yordamida ushbu tashkilotning joylashuvi (geolokatsiyasi) hisobga olingan holda xizmat koʻrsatilgan kunda 08:00 dan 18:00 ga qadar amalga oshiriladi. 44. Maxsus qurilmalardan Internet jahon axborot tarmogʻisiz (offlayn rejimda) foydalanilgan hollarda bolalarning davomati boʻyicha qayd etilgan maʼlumotlar nodavlat tashkilot tomonidan hisobot oyidan keyingi oyning 5-sanasidan kechiktirmasdan Internet jahon axborot tarmogʻiga ulangan holda (onlayn rejimda) offlayn rejimda kiritilgan maʼlumotlarni axborot moduliga uzatilishi (yangilanishi) taʼminlanadi. “Erta aralashuv” axborot moduliga maʼlumotlar oʻz vaqtida taqdim etilmaganda, shu jumladan, ushbu bandning birinchi xatboshisida nazarda tutilgan tartibda uzatilishi (yangilanishi) taʼminlamaganda, nodavlat tashkilotga subsidiya hisoblanmaydi va toʻlanmaydi. 45. “Erta aralashuv” axborot modulida hisoblangan subsidiyaning toʻlov qaydnomasi va toʻlov topshiriqnomasi hisobot oyidan keyingi oyning 10-sanasiga qadar shakllantiriladi va Jamgʻarmaning maxsus gʻazna hisobvaragʻidan ikki ish kuni ichida Iqtisodiyot va moliya vazirligining axborot tizimlari orqali nodavlat tashkilotning tijorat bankdagi hisobvaragʻiga avtomatik ravishda oʻtkaziladi. 46. Nodavlat tashkilot bolalar toʻgʻrisidagi “Erta aralashuv” axborot moduliga kiritilgan maʼlumotlarning toʻgʻriligi va haqqoniyligi boʻyicha javobgar hisoblanadi. 47. Nodavlat tashkilot tomonidan bir bolaning maʼlumotlari “Erta aralashuv” axborot moduliga kiritilib, bola ota-onasi (ularning oʻrnini bosuvchi shaxslar)ning fotosurati oʻrniga boshqa shaxsning fotosurati ushbu axborot moduliga joylashtirilganligi va uning asosida davomat belgilab kelinayotganligi aniqlanganda, mazkur holat aniqlangandan boshlab ushbu bola uchun subsidiya hisoblanmaydi va toʻlanmaydi. Bunday holat takroran aniqlanganda, ushbu nodavlat tashkilot va uning taʼsischisi elektron reyestrdan chiqariladi va qayta kiritilmaydi hamda ushbu taʼsischi taʼsisligidagi boshqa nodavlat tashkilotlar elektron reyestrga kiritilmaydi. 48. Texnik yoki boshqa sabablarga koʻra hisobot oyida “Erta aralashuv” axborot modulida subsidiyaning ortiqcha yoki kam hisoblanganligi aniqlanganda, hisobot oyidan keyingi oyda ushbu subsidiya tegishli summalar qoʻshilgan yoki kamaytirilgan holda hisob-kitob qilinadi. 49. Yengib boʻlmaydigan kuch (fors-major) holatlari natijasida nodavlat tashkilot tomonidan bolalarning davomatini “Erta aralashuv” axborot moduliga kiritishning imkoniyati boʻlmagan hollarda, oylik davomatni belgilash uchun axborot modulida qayd etilgan bolalarning soʻnggi ikki haftadagi oʻrtacha davomat koʻrsatkichi asosida hisob-kitob qilinadi va toʻlab beriladi. Bunda nodavlat tashkilot qonunchilik hujjatlariga muvofiq yengib boʻlmaydigan kuch (fors-major) holatlari yuz berganligini tasdiqlovchi vakolatli organ tomonidan beriladigan sertifikatni tegishliligi boʻyicha “Inson” markaziga taqdim etishi lozim. 50. Texnik nosozlik sababli “Erta aralashuv” axborot modulining mobil ilovasi yoki maxsus qurilmalar yordamida bola ota-onasi (ularning oʻrnini bosuvchi shaxslar)ni biometrik identifikatsiya qilish imkoni boʻlmagan hollarda, nodavlat tashkilot mazkur holat yuzasidan darhol oʻsha hududdagi “Inson” markazini xabardor qiladi. Bunda bolalarning bir haftadan ortiq boʻlmagan muddatdagi davomati “Inson” markazi tomonidan toʻldiriladigan bolalarning qatnovi dalolatnomasi asosida amalga oshiriladi. 51. “Inson” markazi texnik nosozlik sababli toʻldirilgan bolalarning qatnovi dalolatnomasini hisobot oyidan keyingi oyning 5-sanasidan kechikmasdan “Erta aralashuv” axborot moduliga kiritish uchun tegishli hududiy boshqarmaga taqdim etadi. 52. Nodavlat tashkilotlar va ularning xodimlari oʻz xizmat vazifalarini bajarishi munosabati bilan (mehnat shartnomasi bekor qilinganidan keyin ham) “Erta aralashuv” xizmatidan foydalanuvchilarning shaxsiga doir maʼlumotlarining sir saqlanishini taʼminlashi shart. 53. Nodavlat tashkilotlarning elektron reyestrga kiritilishi, vaucher shakllanishi, vaucherga muvofiq xizmatlarning belgilangan talablarga muvofiq koʻrsatilishi Agentlik huzuridagi Nogironligi boʻlgan shaxslarga ijtimoiy xizmatlar koʻrsatilishini muvofiqlashtirish markazi hamda hududiy boshqarmalar tomonidan doimiy monitoring qilib boriladi. 54. Nodavlat tashkilotlar tomonidan ushbu Nizom talablariga rioya etilishi har chorakda kamida bir marotaba Agentlik huzuridagi Ijtimoiy inspeksiya hamda uning Qoraqalpogʻiston Respublikasi, viloyatlar va Toshkent shahri boshqarmalari tomonidan nazorat qilib boriladi. 55. Ushbu Nizomni qoʻllash jarayonida yuzaga kelgan nizolarni hal qilish qonunchilik hujjatlarida belgilangan tartibda amalga oshiriladi. 56. Mazkur Nizom talablarining buzilishida aybdor boʻlgan shaxslar qonunchilik hujjatlarida belgilangan tartibda javob beradilar. 1. Ushbu Nizom ruhiy holati buzilgan I va II guruh nogironligi boʻlgan shaxslar (keyingi oʻrinlarda — nogironligi boʻlgan shaxslar)ni ijtimoiy xizmatlarga yoʻnaltirish boʻyicha ijtimoiy-psixiatrik-tibbiy komissiyalarning maqsadi, vazifalari va faoliyatini tashkil etishni hamda ijtimoiy-psixiatrik-tibbiy tekshiruvlarni oʻtkazish tartibini belgilaydi. 2. Ushbu Nizomda quyidagi asosiy tushunchalar qoʻllaniladi: axborot moduli — nogironligi boʻlgan shaxslarni Nogironligi boʻlgan shaxslar uchun “Gʻamxoʻrlik” markazlari (keyingi oʻrinlarda — “Gʻamxoʻrlik” markazi)ga joylashtirish, biridan ikkinchisiga oʻtkazish, shuningdek, nodavlat tashkilotlar ishtirokida tashkil etilgan “Yangi kun” kunduzgi qatnov asosida qarab turish xizmati, uy sharoitida qarab turish xizmati, kichik hajmli “Madad” uylari hamda “Ijtimoiy taʼtil” qisqa muddatli joylashtirish xizmatlari (keyingi oʻrinlarda — muqobil ijtimoiy xizmatlar)ga yoʻnaltirishga doir maʼlumotlarni oʻzida aks ettirish, boshqarish, muvofiqlashtirish va nazorat qilish imkoniyatiga ega boʻlgan “Yagona milliy ijtimoiy himoya” axborot tizimidagi maʼlumotlar bazasi; apellyatsiya kengashi — ijtimoiy-psixiatrik-tibbiy komissiyaning nogironligi boʻlgan shaxslarni “Gʻamxoʻrlik” markazlariga joylashtirish yoki muqobil ijtimoiy xizmatlarga yoʻnaltirishga doir xulosalarini oʻrganish, ijtimoiy-psixiatrik-tibbiy tekshiruv natijalari boʻyicha shikoyatlarni koʻrib chiqish hamda “Gʻamxoʻrlik” markazlarining biridan ikkinchisiga oʻtkazish toʻgʻrisida qaror qabul qilish maqsadida Agentlik huzurida tashkil etiladigan kollegial-maslahat organi; Ijtimoiy-psixiatrik-tibbiy komissiya (keyingi oʻrinlarda — IPTK) — nogironligi boʻlgan shaxslarni “Gʻamxoʻrlik” markaziga joylashtirish, shuningdek, muqobil ijtimoiy xizmatlarga yoʻnaltirish uchun taqdim etilgan hujjatlarni oʻrganib chiqish hamda ularni ijtimoiy-psixiatrik-tibbiy tekshiruvdan oʻtkazish maqsadida Oʻzbekiston Respublikasi Prezidenti huzuridagi Ijtimoiy himoya milliy agentligi (keyingi oʻrinlarda — Agentlik)ning Qoraqalpogʻiston Respublikasi, viloyatlar va Toshkent shahri boshqarmalari (keyingi oʻrinlarda — hududiy boshqarmalar) huzurida tashkil etiladigan doimiy asosda faoliyat yurituvchi kollegial organ; ijtimoiy-psixiatrik-tibbiy tekshiruv — nogironligi boʻlgan shaxslar sogʻligʻining umumiy holati va ijtimoiy, ruhiy (psixiatriya) ahvolini kompleks ravishda oʻrganish, baholash, koʻrikdan oʻtkazish va tekshirish jarayoni; nodavlat tashkilotlar — yuridik shaxslar, yakka tartibdagi tadbirkorlar va nodavlat notijorat tashkilotlar. 3. IPTK oʻz faoliyatini xolislik, shaffoflik, oshkoralik va bamaslahat ishlash tamoyillari asosida, yuridik shaxs maqomisiz, doimiy faoliyat koʻrsatuvchi kollegial organ shaklida olib boradi. 4. IPTKning asosiy maqsadi nogironligi boʻlgan shaxslarni ijtimoiy-psixiatrik-tibbiy jihatdan tekshiruvdan oʻtkazish hamda tekshiruv natijalari boʻyicha ularni “Gʻamxoʻrlik” markazlari yoki muqobil ijtimoiy xizmatlarga yoʻnaltirish uchun xulosa berish hisoblanadi. 5. IPTK quyidagi vazifalarni amalga oshiradi: nogironligi boʻlgan shaxslarni “Gʻamxoʻrlik” markazlari yoki muqobil ijtimoiy xizmatlarga yoʻnaltirish uchun taqdim etilgan hujjatlarni oʻrganib chiqadi; nogironligi boʻlgan shaxslarni ularning qonuniy vakili ishtirokida ijtimoiy-psixiatrik-tibbiy jihatdan tekshiruvdan oʻtkazadi; nogironligi boʻlgan shaxslarning sogʻligʻi va ruhiy holatidagi buzilishlarni tasdiqlovchi hujjatlarni oʻrganadi; dispanser kuzatuvida turgan ruhiy holati buzilgan shaxslarning yagona elektron reyestri orqali nogironligi boʻlgan shaxslarga qoʻyilgan tashxisning ishonchliligini oʻrganadi; “Gʻamxoʻrlik” markazlari yoki kichik hajmli “Madad” uylari xizmatiga yoʻnaltiriladigan nogironligi boʻlgan shaxs va uning oilasini ijtimoiy holati baholashdan oʻtkazilganligini oʻrganadi; nogironligi boʻlgan shaxslarning parvarish va qarab turishga boʻlgan ehtiyojlari asosida ularni “Gʻamxoʻrlik” markazlariga joylashtirish, biridan ikkinchisiga oʻtkazish, shuningdek, muqobil ijtimoiy xizmatlarga yoʻnaltirish uchun xulosa beradi. IPTK qonunchilik hujjatlariga muvofiq boshqa vazifalarni ham amalga oshiradi. 6. IPTK tarkibi hududiy boshqarmalar va Qoraqalpogʻiston Respublikasi Sogʻliqni saqlash vazirligi, viloyatlar sogʻliqni saqlash boshqarmalari va Toshkent shahri sogʻliqni saqlash bosh boshqarmasining (keyingi oʻrinlarda — SSV hududiy boʻlinmalari) birgalikdagi qoʻshma qarori asosida har yili 1-fevralga qadar ushbu Nizomga 1-ilovaga muvofiq namunaviy tarkibda tuziladi va tasdiqlanadi. 7. IPTKga SSV hududiy boʻlinmalaridan jalb qilingan mutaxassislarga IPTK yigʻilishi oʻtkazilgan oy uchun mehnatga haq toʻlash eng kam miqdorining bir baravari miqdorida Agentlikning Ijtimoiy himoya davlat jamgʻarmasi mablagʻlari hisobidan hududiy boshqarmalar tomonidan haq toʻlanadi. 8. IPTKga rais — Agentlik hududiy boshqarmasining boshligʻi oʻrinbosari rahbarlik qiladi. Respublika ixtisoslashtirilgan ruhiy salomatlik ilmiy-amaliy tibbiyot markazining psixiatriya xizmati boʻyicha Qoraqalpogʻiston Respublikasi, viloyatlar va Toshkent shahar filiallari bosh shifokor-psixiatri IPTK komissiya raisining oʻrinbosari hisoblanadi. 9. IPTK raisi: ushbu Nizomga muvofiq IPTK ishini tashkil etadi va uning faoliyatiga rahbarlik qiladi; IPTK aʼzolariga bajarilishi majburiy boʻlgan topshiriqlar beradi va ularni nazorat qiladi; IPTKning ish jadvalini tasdiqlaydi; IPTK yigʻilishini oʻtkazish davriyligini, vaqti va joyini belgilaydi; IPTK faoliyatini takomillashtirish boʻyicha Agentlikka takliflarni kiritadi. 10. IPTK raisi quyidagilar uchun javobgar hisoblanadi: IPTK faoliyatini ushbu Nizomga muvofiq tashkil etish; nogironligi boʻlgan shaxslar hamda ularning qonuniy vakillarining huquqlari va manfaatlariga zarar yetkazishi mumkin boʻlgan maʼlumotlar oshkor etmasligini taʼminlash; IPTK yigʻilishlarini oʻtkazishda nogironligi boʻlgan shaxslar hayoti va sogʻligʻi xavfsizligini taʼminlash. 11. IPTK yigʻilishlarida uning barcha aʼzolari ishtirok etishi shart. Bunda ushbu Nizomga 1-ilovaga muvofiq namunaviy tarkibda tasdiqlangan roʻyxatdagi mutaxassis ishtirok eta olmagan taqdirda, SSV hududiy boʻlinmasi tomonidan ushbu sohadagi boshqa mutaxassis ishonchnoma asosida yuboriladi. Bu haqda IPTK kamida besh kun oldin xabardor qilinadi. 12. IPTK yigʻilishi natijalari, shuningdek, nogironligi boʻlgan shaxslar bilan bogʻliq maʼlumotlar maxfiy hisoblanadi. Bunda nogironligi boʻlgan shaxslar qonuniy vakillarining roziligisiz ushbu maʼlumotlarning boshqa shaxslarga berilishiga yoʻl qoʻyilmaydi, qonunchilik hujjatlarida nazarda tutilgan hollar bundan mustasno. 13. IPTK tomonidan ijtimoiy-psixiatrik-tibbiy tekshiruvlarni oʻtkazish hamda nogironligi boʻlgan shaxslarning qonuniy vakillariga IPTK mutaxassislari tomonidan maslahatlar berish bepul amalga oshiriladi. 14. IPTK kotibi nogironligi boʻlgan shaxslarni tekshiruvdan oʻtkazish bayonnomalarining asl nusxalari saqlanishini taʼminlaydi. 15. Nogironligi boʻlgan shaxslarning qonuniy vakillari (keyingi oʻrinlarda — arizachi) nogironligi boʻlgan shaxslarni ijtimoiy-psixiatrik-tibbiy tekshiruvdan oʻtkazish uchun “Inson” ijtimoiy xizmatlar markaziga (keyingi oʻrinlarda — “Inson” markazi), Davlat xizmatlari markaziga yoki ijtimoiy xodimga oʻzi kelib murojaat etgan taqdirda, “Inson” markazi yoki Davlat xizmatlari markazining masʼul xodimi yoxud ijtimoiy xodim arizachi nomidan yoki Yagona interaktiv davlat xizmatlari portali (keyingi oʻrinlarda — YIDXP) yoxud “Ijtimoiy karta” mobil ilovasi orqali murojaat qilinganda — arizachi mustaqil ravishda mazkur Nizomga 2-ilovaga muvofiq shakldagi soʻrovnomani elektron tarzda toʻldiradi. Bunda soʻrovnoma toʻldirilishida arizachi tomonidan quyidagi ijtimoiy xizmatlardan biri tanlanishi lozim: nogironligi boʻlgan shaxsni “Yangi kun” kunduzgi qatnov asosida qarab turish xizmatiga yoʻnaltirish; nogironligi boʻlgan shaxsni uy sharoitida qarab turish xizmatiga yoʻnaltirish; nogironligi boʻlgan shaxsni “Ijtimoiy taʼtil” qisqa muddatli joylashtirish xizmatiga yoʻnaltirish; nogironligi boʻlgan shaxsni kichik hajmli “Madad” uyi xizmatiga joylashtirish; nogironligi boʻlgan shaxsni “Gʻamxoʻrlik” markaziga joylashtirish. Soʻrovnomaga tanlangan ijtimoiy xizmat turidan kelib chiqib, mazkur Nizomga 3-ilovaga muvofiq hujjatlar ilova qilinishi lozim. 16. Mazkur Nizomning 15-bandiga muvofiq tanlangan ijtimoiy xizmatga quyidagi toifadagi shaxslar qabul qilinadi: a) “Yangi kun” kunduzgi qatnov asosida qarab turish xizmati boʻyicha quyidagi tashxislarning biri qoʻyilgan nogironligi boʻlgan shaxslar: moʻtadil darajadagi aqliy zaiflik (F71); ogʻir darajadagi aqliy zaiflik (F72); chuqur darajadagi aqliy zaiflik (F73); demensiya (F00.0-G30, F02.0, F02.1, F02.2, F02.3, F03); b) uy sharoitida qarab turish xizmati boʻyicha quyidagi tashxislarning biri qoʻyilgan nogironligi boʻlgan shaxslar: demensiya (F00.0-G30, F02.0, F02.1, F02.2, F02.3, F03); chuqur aqliy zaiflik (F73); v) “Ijtimoiy taʼtil” qisqa muddatli joylashtirish xizmati boʻyicha quyidagi tashxislarning biri qoʻyilgan nogironligi boʻlgan shaxslar: moʻtadil darajadagi aqliy zaiflik (F71); ogʻir darajadagi aqliy zaiflik (F72); chuqur darajadagi aqliy zaiflik (F73); demensiya (F00.0-G30, F02.0, F02.1, F02.2, F02.3, F03); g) kichik hajmli “Madad” uyi xizmati boʻyicha quyidagi tashxislarning biri qoʻyilgan, shuningdek, oʻzgalar parvarishiga muhtojlik darajasi (Bartel va Lauton shkalalari boʻyicha) 62 ballgacha baholangan nogironligi boʻlgan shaxslar: moʻtadil darajadagi aqliy zaiflik (F71); ogʻir darajadagi aqliy zaiflik (F72); chuqur darajadagi aqliy zaiflik (F73); demensiya (F00.0-G30, F02.0, F02.1, F02.2, F02.3, F03); d) “Gʻamxoʻrlik” markaziga joylashtirish boʻyicha quyidagi tashxislarning biri qoʻyilgan nogironligi boʻlgan shaxslar: moʻtadil darajadagi aqliy zaiflik (F71); ogʻir darajadagi aqliy zaiflik (F72); chuqur darajadagi aqliy zaiflik (F73); demensiya (F00.0-G30, F02.0, F02.1, F02.2, F02.3, F03). 17. Soʻrovnoma toʻldirilgandan soʻng arizachi maʼlumotlarning toʻgʻriligini tekshiradi va imzolarni identifikatsiya qilishning tegishli vositalari (daktiloskopiya, elektron raqamli imzo, Face-ID, Mobile-ID va boshqalar) bilan tasdiqlaydi. Bunda arizachi tomonidan soʻrovnomaning tasdiqlanishi u va nogironligi boʻlgan shaxsga tegishli shaxsga doir maʼlumotlarni olish va ishlov berishga rozilikni bildiradi. Arizachi YIDXP yoki “Ijtimoiy karta” mobil ilovasi orqali murojaat etgan taqdirda, soʻrovnomani elektron raqamli imzo bilan tasdiqlash talab etilmaydi. 18. Soʻrovnomani koʻrib chiqqanlik uchun toʻlov undirilmaydi. 19. Soʻrovnoma tasdiqlangandan soʻng unga ilova qilinadigan hujjatlar bilan birga shu kunning oʻzida axborot moduli orqali “Inson” markaziga kelib tushadi. 20. “Inson” markazi soʻrovnoma qabul qilib olinganidan soʻng tanlangan ijtimoiy xizmatning turidan kelib chiqib, quyidagilarni amalga oshiradi: 1) nogironligi boʻlgan shaxsni “Yangi kun” kunduzgi qatnov asosida qarab turish xizmati, uy sharoitida qarab turish xizmati yoki “Ijtimoiy taʼtil” qisqa muddatli joylashtirish xizmatidan biriga yoʻnaltirish boʻyicha: a) bir ish kunida nogironligi boʻlgan shaxs boʻyicha shakllantirilgan hujjatlarni oʻrganadi hamda rad etish asoslari mavjud yoki mavjud emasligini hamda nogironligi boʻlgan shaxsga nogironlik belgilanishidan avval shaxslarni kundalik hayotdagi faolligi va ishtiroki (keyingi oʻrinlarda — funksionallik) baholashdan oʻtkazilganligini aniqlaydi; b) funksionalligi baholashdan oʻtkazilmagan yoki funksionalligi baholashdan oʻtkazilganiga olti oydan koʻp muddat oʻtgan nogironligi boʻlgan shaxsni Jahon Sogʻliqni Saqlash Tashkilotining nogironlikni baholash shkalasining (WHODAS 2.0) mahalliy shart-sharoitlariga moslashtirilgan mezonlari asosida besh ish kuni ichida baholashdan oʻtkazadi. Bunda funksionallikni baholash natijalarini axborot modulida shakllantiradi; v) nogironligi boʻlgan shaxs boʻyicha shakllantirilgan hujjatlarda rad etish asoslari aniqlanmagan taqdirda, nogironligi boʻlgan shaxs toʻgʻrisidagi maʼlumot va hujjatlari hamda funksionallikni baholash natijalarini bir ish kuni ichida IPTKga axborot moduli orqali yuboradi, bundan uy sharoitida qarab turish xizmati mustasno. Bunda nogironligi boʻlgan shaxsning funksionalligini baholash natijalari Jahon Sogʻliqni Saqlash Tashkilotining nogironlikni baholash shkalasi (WHODAS 2.0) boʻyicha 60 balldan yuqori boʻlgan taqdirda ushbu shaxs uy sharoitida qarab turish xizmatiga yoʻnaltirilishi mumkin boʻlgan shaxs sifatida uning maʼlumot va hujjatlari bir ish kuni ichida IPTKga axborot moduli orqali yuboriladi; g) nogironligi boʻlgan shaxslarning maʼlumotlari va hujjatlari IPTKga yuborilganligi yoki soʻrovnoma rad etilganligi toʻgʻrisida arizachini soʻrovnomada koʻrsatilgan mobil aloqa vositasiga SMS-xabarnoma, YIDXP yoki “Ijtimoiy karta” mobil ilovasi orqali murojaat qilingan taqdirda esa YIDXP yoki “Ijtimoiy karta” mobil ilovasidagi shaxsiy kabinetiga elektron xabarnoma yuborish orqali xabardor qiladi; 2) nogironligi boʻlgan shaxslarni kichik hajmli “Madad” uyi xizmatiga joylashtirish boʻyicha: a) bir ish kunida nogironligi boʻlgan shaxs boʻyicha shakllantirilgan hujjatlarni oʻrganadi hamda rad etish asoslari mavjud yoki mavjud emasligini hamda nogironligi boʻlgan shaxsga nogironlik belgilanishidan avval shaxslarni kundalik hayotdagi faolligi va ishtiroki (keyingi oʻrinlarda — funksionallik) baholashdan oʻtkazilganligini aniqlaydi; b) funksionalligi baholashdan oʻtkazilmagan yoki funksionalligi baholashdan oʻtkazilganiga olti oydan koʻp muddat oʻtgan nogironligi boʻlgan shaxsni Jahon Sogʻliqni Saqlash Tashkilotining nogironlikni baholash shkalasining (WHODAS 2.0) mahalliy shart-sharoitlariga moslashtirilgan mezonlari asosida besh ish kuni ichida baholashdan oʻtkazadi. Bunda funksionallikni baholash natijalarini axborot modulida shakllantiradi; v) nogironligi boʻlgan shaxs boʻyicha shakllantirilgan hujjatlarda rad etish asoslari aniqlanmaganda hamda funksionallikni baholash natijalarini axborot modulida shakllantirganidan soʻng besh ish kuni mobaynida “Inson” markazining xodimi, oilaviy shifokor va fuqarolarning oʻzini oʻzi boshqarish organi raisidan iborat multidissiplinar guruh Vazirlar Mahkamasining 2024-yil 11-martdagi 123-son qarori bilan tasdiqlangan Oʻzgalar parvarishiga muhtoj shaxslarni eʼtirof etish, individual tartibda ijtimoiy xizmatlar va yordamlar koʻrsatish rejasini tasdiqlash va monitoring qilishning maʼmuriy reglamentiga muvofiq nogironligi boʻlgan shaxslarning oʻzgalar parvarishiga muhtojlik darajasi va yashash sharoitlarini baholaydi, shuningdek, uning natijalari toʻgʻrisidagi xulosani axborot moduliga kiritadi; g) nogironligi boʻlgan shaxsning oʻzgalar parvarishiga muhtojlik darajasi (Bartel va Lauton shkalalari boʻyicha)ning baholash natijalari 62 ballgacha boʻlganda nogironligi boʻlgan shaxs toʻgʻrisidagi maʼlumot va hujjatlar hamda funksionallikni baholash natijalarini bir ish kuni ichida IPTKga axborot moduli orqali yuboradi. Bunda nogironligi boʻlgan shaxsning oʻzgalar parvarishiga muhtojlik darajasining baholash natijasi 62 balldan yuqori boʻlganda arizachining soʻrovnomasini rad etadi; d) nogironligi boʻlgan shaxslarning maʼlumotlari va hujjatlari IPTKga yuborilganligi yoki soʻrovnoma rad etilganligi toʻgʻrisida arizachini soʻrovnomada koʻrsatilgan mobil aloqa vositasiga SMS-xabarnoma, YIDXP yoki “Ijtimoiy karta” mobil ilovasi orqali murojaat qilingan taqdirda esa YIDXP yoki “Ijtimoiy karta” mobil ilovasidagi shaxsiy kabinetiga elektron xabarnoma yuborish orqali xabardor qiladi; 3) nogironligi boʻlgan shaxsni “Gʻamxoʻrlik” markaziga joylashtirish boʻyicha: a) bir ish kunida nogironligi boʻlgan shaxs boʻyicha shakllantirilgan hujjatlarni oʻrganadi hamda rad etish asoslari mavjud yoki mavjud emasligini hamda nogironligi boʻlgan shaxsga nogironlik belgilanishidan avval shaxslarni kundalik hayotdagi faolligi va ishtiroki (keyingi oʻrinlarda — funksionallik) baholashdan oʻtkazilganligini aniqlaydi; b) funksionalligi baholashdan oʻtkazilmagan yoki funksionalligi baholashdan oʻtkazilganiga olti oydan koʻp muddat oʻtgan nogironligi boʻlgan shaxsni Jahon Sogʻliqni Saqlash Tashkilotining nogironlikni baholash shkalasining (WHODAS 2.0) mahalliy shart-sharoitlariga moslashtirilgan mezonlari asosida besh ish kuni ichida baholashdan oʻtkazadi. Bunda funksionallikni baholash natijalarini axborot modulida shakllantiradi; v) nogironligi boʻlgan shaxs boʻyicha shakllantirilgan hujjatlarda rad etish asoslari aniqlanmaganda hamda funksionallikni baholash natijalarini axborot modulida shakllantirganidan soʻng nogironligi boʻlgan shaxslarni “Gʻamxoʻrlik” markaziga navbatsiz yoki navbat asosida joylashtiriladigan shaxslar toifasiga ajratadi. Bunda: quyidagi asoslarning barchasi bir paytning oʻzida mavjud boʻlganda nogironligi boʻlgan shaxslarni “Gʻamxoʻrlik” markaziga navbatsiz joylashtiriladigan shaxslar toifasiga kiritadi: nogironligi boʻlgan shaxs oʻzgalar parvarishiga muhtoj boʻlganda; nogironligi boʻlgan shaxsning oila aʼzolari, shuningdek, yaqin qarindoshlari mavjud boʻlmaganda; nogironligi boʻlgan shaxsning egaligida turar joyi mavjud boʻlmaganda yoki yashash uchun yaroqsiz holatidagi turarjoyda yashayotgan boʻlsa. Mazkur kichik bandning uchinchi — beshinchi xatboshilarida nazarda tutilgan asoslar mavjud boʻlmagan taqdirda nogironligi boʻlgan shaxslarni “Gʻamxoʻrlik” markaziga navbat asosida joylashtiriladigan shaxslar toifasiga kiritadi. “Gʻamxoʻrlik” markaziga navbatsiz joylashtiriladigan shaxslar toifasiga kiritilgan nogironligi boʻlgan shaxslar uchun mazkur Nizomga 3-ilovaga muvofiq qoʻshimcha hujjatlarni besh ish kuni ichida arizachidan talab qilib oladi; g) “Gʻamxoʻrlik” markaziga navbatsiz yoki navbat asosida joylashtiriladigan shaxslar toifasiga ajratilgan nogironligi boʻlgan shaxslarning maʼlumotlari va hujjatlari hamda funksionallikni baholash natijalarini mazkur Nizomga 3-ilovaga muvofiq shakllantirilganidan soʻng bir ish kuni ichida axborot moduli orqali IPTKga yuboradi; d) nogironligi boʻlgan shaxslarning maʼlumotlari va hujjatlari IPTKga yuborilganligi yoki soʻrovnoma rad etilganligi toʻgʻrisida arizachini soʻrovnomada koʻrsatilgan mobil aloqa vositasiga SMS-xabarnoma, YIDXP yoki “Ijtimoiy karta” mobil ilovasi orqali murojaat qilingan taqdirda esa YIDXP yoki “Ijtimoiy karta” mobil ilovasidagi shaxsiy kabinetiga elektron xabarnoma yuborish orqali xabardor qiladi. 21. Quyidagilar IPTK tomonidan arizachining soʻrovnomasini rad etish uchun asos boʻladi: nogironligi boʻlgan shaxs soʻrovnomada tanlangan xizmat turi uchun belgilangan tashxis va toifaga muvofiq boʻlmaganda; ushbu Nizomga 3-ilovaga koʻrsatilgan maʼlumot va hujjatlar ilova qilinmaganda yoki ularda kamchiliklar va nomuvofiqliklar aniqlanganda; arizachi tomonidan xizmatdan foydalanishni rad etish toʻgʻrisida ariza berilganda. IPTK tomonidan arizachining soʻrovnomasini boshqa asoslarga koʻra rad etishga yoʻl qoʻyilmaydi. 22. Mazkur Nizomning 21-bandida nazarda tutilgan asoslarga koʻra soʻrovnoma rad etilgan hollarda arizachi bu toʻgʻrisida soʻrovnomada koʻrsatilgan mobil aloqa vositasiga SMS-xabarnoma, YIDXP yoki “Ijtimoiy karta” mobil ilovasi orqali murojaat qilingan taqdirda esa YIDXP yoki “Ijtimoiy karta” mobil ilovasidagi shaxsiy kabinetiga elektron xabarnoma yuborish orqali xabardor qilinadi. 23. Nogironligi boʻlgan shaxslar boʻyicha shakllantirilgan maʼlumot va hujjatlar axborot moduli orqali IPTKga kelib tushgandan soʻng IPTK kotibi besh ish kuni ichida hujjatlarning toʻliqligini va toʻgʻri rasmiylashtirilganligini oʻrganadi. Oʻrganish natijalariga koʻra nogironligi boʻlgan shaxs boʻyicha shakllantirilgan maʼlumot va hujjatlarda kamchiliklar aniqlanmagan taqdirda, ular axborot moduli orqali qabul qilib olinadi va IPTKning navbatdagi yigʻilishiga kiritiladi. Nogironligi boʻlgan shaxs boʻyicha shakllantirilgan maʼlumot va hujjatlarda kamchiliklar mavjudligi aniqlangan taqdirda, ular kamchiliklari koʻrsatilgan holda “Inson” markaziga axborot moduli orqali qaytariladi. Bunda nogironligi boʻlgan shaxslarning maʼlumot va hujjatlaridagi kamchiliklar “Inson” markazi tomonidan arizachi bilan birgalikda bartaraf etilgan holda IPTKga mazkur bobning 1-paragrafida belgilangan tartibda yuboriladi. 24. IPTK yigʻilishlari ijtimoiy-psixiatrik-tibbiy tekshiruvdan oʻtkaziladigan nogironligi boʻlgan shaxslar sonidan qatʼi nazar, ikki oyda kamida bir marta oʻtkazilishi lozim. 25. IPTK yigʻilishini oʻtkazish sanasi, vaqti va joyi belgilangandan soʻng IPTK yigʻilishi oʻtkazilishidan kamida uch kun oldin IPTK kotibi IPTK aʼzolarini axborot moduli orqali, nogironligi boʻlgan shaxslarning qonuniy vakillarini esa SMS-xabarnoma, YIDXP yoki “Ijtimoiy karta” mobil ilovasi orqali murojaat qilingan taqdirda esa YIDXP yoki “Ijtimoiy karta” mobil ilovasidagi shaxsiy kabinetiga elektron xabarnoma yuborish orqali xabardor qilinadi. Nogironligi boʻlgan shaxslarning qonuniy vakillari IPTK yigʻilishi belgilangan sana va vaqtda nogironligi boʻlgan shaxsni IPTK yigʻilishi boʻlib oʻtadigan joyga olib kelmagan taqdirda, ularning hujjatlari IPTK yigʻilishi oʻtkazilgan kuning ertasiga axborot moduli orqali “Inson” markaziga qaytariladi hamda bu toʻgʻrisida nogironligi boʻlgan shaxslarning qonuniy vakili SMS-xabarnoma, YIDXP yoki “Ijtimoiy karta” mobil ilovasi orqali murojaat qilingan taqdirda esa YIDXP yoki “Ijtimoiy karta” mobil ilovasidagi shaxsiy kabinetiga elektron xabarnoma yuborish orqali xabardor qilinadi. 26. IPTK yigʻilishlari ular joylashgan binolarda, hududlarga chiqib sayyor tartibda, shaxs sogʻligining holatiga koʻra IPTKga kelish imkoni boʻlmagan holatda shaxsning uyida yoki davolanishda boʻlgan taqdirda, statsionarda oʻtkaziladi. Bunda IPTK kotibi “Inson” markazi bilan birgalikda mazkur Nizomning 25-bandida belgilangan muddatda nogironligi boʻlgan shaxslarning hujjatlari, holati hamda joylashgan hududini oʻrganish orqali mazkur bandning birinchi xatboshisiga muvofiq ijtimoiy-psixiatrik-tibbiy tekshiruvdan oʻtkaziladigan nogironligi boʻlgan shaxslarning roʻyxatini shakllantiradi. 27. Ijtimoiy-psixiatrik-tibbiy tekshiruv nogironligi boʻlgan shaxs joylashgan hududdagi IPTK tomonidan IPTK aʼzolarining toʻliq tarkibida oʻtkaziladi. 28. IPTKning xulosalari kollegial tartibda, aʼzolarining oddiy koʻpchilik ovozi asosida qabul qilinadi va bayonnoma bilan rasmiylashtiriladi. Bunda ovozlar teng boʻlganda, raislik qiluvchining ovozi hal qiluvchi ovoz hisoblanadi. 29. IPTK tomonidan nogironligi boʻlgan shaxslarni ijtimoiy-psixiatrik-tibbiy tekshiruvdan oʻtkazish nogironligi boʻlgan shaxslar boʻyicha shakllantirilgan maʼlumot va hujjatlarni oʻrganish hamda shaxsni koʻrikdan oʻtkazish yoʻli bilan amalga oshiriladi. 30. IPTKning yigʻilishida nogironligi boʻlgan shaxslar ularning tibbiy kartasida koʻrsatilgan maʼlumotlar asosida IPTKning har bir mutaxassisi tomonidan yakka tartibda yoki bir nechta mutaxassislar tomonidan bir vaqtda ijtimoiy-psixiatrik-tibbiy tekshiruvdan oʻtkaziladi. Bunda ijtimoiy-psixiatrik-tibbiy tekshiruv oʻtkazilishida Jahon Sogʻliqni Saqlash Tashkilotining WHODAS savolnomasi qoʻllaniladi hamda “Inson” markazi tomonidan oʻtkaziladigan funksionallikni baholash natijalari oʻrganiladi. 31. IPTK tomonidan nogironligi boʻlgan shaxslarni ijtimoiy-psixiatrik-tibbiy tekshiruvdan oʻtkazishda ularning individual xususiyatlari, toifasi, yoshi, jinsi va ijtimoiy-psixiatrik-tibbiy holati hamda ushbu Nizomga 4-ilovaga muvofiq tibbiy koʻrsatmalar hisobga olinishi lozim. 32. Ijtimoiy-psixiatrik-tibbiy tekshiruv natijalari IPTK bayonnomasida yigʻilish oʻtkazilgan kunda rasmiylashtiriladi hamda uning barcha aʼzolari tomonidan imzolanadi. IPTK bayonnomasi imzolangandan soʻng IPTK xulosasi uch ish kunida axborot modulida rasmiylashtiriladi. 33. Ijtimoiy-psixiatrik-tibbiy tekshiruv natijalari boʻyicha IPTK quyidagi xulosalardan birini qabul qiladi: nogironligi boʻlgan shaxsni soʻrovnomada tanlangan ijtimoiy xizmatga yoʻnaltirish; nogironligi boʻlgan shaxsni soʻrovnomada tanlangan xizmatdan boshqa xizmatga yoʻnaltirish (bundan “Gʻamxoʻrlik” markazi yoki kichik hajmli “Madad” uyiga joylashtirish mustasno); nogironligi boʻlgan shaxsni ijtimoiy xizmatga yoʻnaltirishni rad etish. 34. IPTK tomonidan berilgan xulosalarning toʻgʻriligi hamda asoslanganligi boʻyicha IPTK aʼzolari birgalikda javobgar hisoblanadi. 35. IPTK xulosasida quyidagilar koʻrsatiladi: nogironligi boʻlgan shaxs hamda uning qonuniy vakilining pasport (identifikatsiyalovchi ID-karta) maʼlumotlari; nogironligi boʻlgan shaxs va (yoki) qonuniy vakillarning yashash manzili haqida maʼlumotlar; nogironligi boʻlgan shaxsga qoʻyilgan tashxis (Xalqaro kasalliklar tasnifi XKT-10 shifrini koʻrsatgan holda); nogironligi boʻlgan shaxsga tavsiya etilgan ijtimoiy xizmat turi va ijtimoiy xizmatdan foydalanish muddati. IPTK xulosasining shakli Agentlik tomonidan tasdiqlanadi. 36. Nogironligi boʻlgan shaxslarni “Gʻamxoʻrlik” markazlariga joylashtirish, kichik hajmli “Madad” uyi xizmati, “Yangi kun” kunduzgi qatnov asosida qarab turish xizmati, uy sharoitida qarab turish xizmati yoki “Ijtimoiy taʼtil” qisqa muddatli joylashtirish xizmatlaridan biriga yoʻnaltirishga qaratilgan IPTK xulosasi rasmiylashtirilganda mazkur xulosa bir ish kuni ichida axborot moduli orqali nogironligi boʻlgan shaxsning yashash manzilidagi “Inson” markaziga yuboriladi hamda bu toʻgʻrisida nogironligi boʻlgan shaxslarning qonuniy vakili SMS-xabarnoma, YIDXP yoki “Ijtimoiy karta” mobil ilovasi orqali murojaat qilingan taqdirda esa YIDXP yoki “Ijtimoiy karta” mobil ilovasidagi shaxsiy kabinetiga elektron xabarnoma yuborish orqali xabardor qilinadi. 37. IPTK yigʻilishlarida Agentlik va Sogʻliqni saqlash vazirligi tizimining vakillari ovoz berish huquqisiz ishtirok etishi mumkin. 38. Nogironligi boʻlgan shaxsga tavsiya etilgan ijtimoiy xizmat turi boʻyicha ijtimoiy xizmatdan foydalanish muddati tugagan hollarda uni ijtimoiy-psixiatrik-tibbiy tekshiruvdan oʻtkazish ushbu Nizomda belgilangan tartibda umumiy asoslarda amalga oshiriladi. 39. IPTK xulosalarning toʻgʻriligi va asosliligi Agentlik tomonidan tuziladigan Apellyatsiya kengashi tomonidan oʻrganib boriladi. 40. Nogironligi boʻlgan shaxslarning qonuniy vakili IPTK xulosasidan norozi boʻlgan taqdirda, u bir oy muddat ichida Apellyatsiya kengashiga murojaat qilishi mumkin. 41. Apellyatsiya kengashiga shikoyat tushgan hollarda keyingi oʻn ish kun mobaynida nogironligi boʻlgan shaxsni qayta ijtimoiy-psixiatrik-tibbiy tekshiruvdan oʻtkazish toʻgʻrisida qaror qabul qilinadi. Bunda: qayta ijtimoiy-psixiatrik-tibbiy tekshiruv boshqa hududdagi IPTK aʼzolarini jalb qilish orqali amalga oshiriladi; qayta ijtimoiy-psixiatrik-tibbiy tekshiruv natijalari boʻyicha xulosa axborot moduliga kiritiladi hamda nogironligi boʻlgan shaxslarning qonuniy vakili SMS-xabarnoma yuborish orqali xabardor qilinadi. 42. IPTK faoliyati ustidan nazorat Agentlik va Ijtimoiy inspeksiya tomonidan amalga oshiriladi. 43. Mazkur Nizom talablarining buzilishida aybdor boʻlgan shaxslar qonunchilik hujjatlarida belgilangan tartibda javob beradilar. 1. Ambulator-poliklinika muassasasining bosh vrachi tomonidan imzolangan bemorning tibbiy kartasidan batafsil koʻchirma (027-shakl), quyidagi mutaxassislarning xulosalari bilan birga: bemorning umumiy holati toʻgʻrisida oilaviy shifokorning xulosasi; ambulator-poliklinika muassasasining psixiatr xulosasi. 2. Kasallik tarixidan koʻchirma (ruhiy-asab kasalliklari shifoxonaning oxirgi 5 (besh) yil davomida davolanganligi toʻgʻrisida). 3. Nogironligi boʻlgan shaxsga vasiy tayinlash toʻgʻrisidagi qaror. 4. Shaxsni muomalaga layoqatsiz deb topish toʻgʻrisidagi sud qarori. 1. Ambulator-poliklinika muassasasining bosh vrachi tomonidan imzolangan bemorning tibbiy kartasidan batafsil koʻchirma (027-shakl), quyidagi mutaxassislarning xulosalari bilan birga: bemorning umumiy holati toʻgʻrisida oilaviy shifokorning xulosasi; ambulator-poliklinika muassasasining psixiatr xulosasi. 2. Kasallik tarixidan koʻchirma (ruhiy-asab kasalliklari shifoxonaning oxirgi 5 (besh) yil davomida davolanganligi toʻgʻrisida). 1. Ambulator-poliklinika muassasasining bosh vrachi tomonidan imzolangan bemorning tibbiy kartasidan batafsil koʻchirma (027-shakl), quyidagi mutaxassislarning xulosalari bilan birga: bemorning umumiy holati toʻgʻrisida oilaviy shifokorning xulosasi; ambulator-poliklinika muassasasining psixiatr xulosasi. 2. Kasallik tarixidan koʻchirma (ruhiy-asab kasalliklari shifoxonaning oxirgi 5 (besh) yil davomida davolanganligi toʻgʻrisida). 3. Qonning umumiy tahlili. 4. Siydik umumiy tahlili. 5. Qonning RW (Vasserman reaksiyasi) tahlili. 6. “V” va “S” gepatitlarning (HVsAg, HCV) markerlarini aniqlovchi qon tahlili. 7. Qonning OIV bilan zararlanishi toʻgʻrisida tahlili (OITSga qarshi kurash markazidan). 8. Koʻkrak qafasi aʼzolarining flyuorografiyasi (tekshiriluvchining familiyasi, ismi sharifi hamda tekshiruvning tartib raqami va oʻtkazilgan sana koʻrsatiladi). 9. Respublika ixtisoslashtirilgan ruhiy salomatlik ilmiy-amaliy tibbiyot markazining psixiatriya xizmati boʻyicha Qoraqalpogʻiston Respublikasi, viloyatlar va Toshkent shahar filiallari Tibbiy-maslahat komissiyasi xulosasi. 10. Silga qarshi kurashish dispanseri xulosasi. 11. Onkologik dispanser xulosasi. 12. Teri-tanosil kasalliklari dispanseri xulosasi. 13. OITSga qarshi kurash markazining xulosasi. 14. Nogironligi boʻlgan shaxsga vasiy tayinlash toʻgʻrisidagi qaror. 15. Shaxsni muomalaga layoqatsiz deb topish toʻgʻrisidagi sud qarori. 1. Ushbu Nizom Oʻzbekiston Respublikasi Prezidenti huzuridagi Ijtimoiy himoya milliy agentligi (keyingi oʻrinlarda — Agentlik)ning ruhiy holati buzilgan I va II guruh nogironligi boʻlgan shaxslar (keyingi oʻrinlarda — nogironligi boʻlgan shaxslar) uchun “Gʻamxoʻrlik” markazlari (keyingi oʻrinlarda — Markaz)ning maqomi, asosiy vazifalari va funksiyalari, ularning faoliyatini tashkil etish tartibini belgilaydi. 2. Markazlar oʻz faoliyatida Oʻzbekiston Respublikasining Konstitutsiyasi va qonunlariga, Oʻzbekiston Respublikasi Oliy Majlisi palatalarining qarorlariga, Oʻzbekiston Respublikasi Prezidentining farmonlari, qarorlari va farmoyishlariga, Oʻzbekiston Respublikasi Vazirlar Mahkamasining qarorlari va farmoyishlariga, Agentlikning buyruqlariga, boshqa qonunchilik hujjatlariga, ushbu Nizomga, shuningdek oʻz ustavlariga amal qiladi. 3. Ushbu Nizomda quyidagi asosiy tushunchalar qoʻllaniladi: apellyatsiya kengashi — Ijtimoiy-psixiatrik-tibbiy komissiyaning nogironligi boʻlgan shaxslarni “Gʻamxoʻrlik” markazlariga joylashtirish yoki muqobil ijtimoiy xizmatlarga yoʻnaltirishga doir xulosalarini oʻrganish, ijtimoiy-psixiatrik-tibbiy tekshiruv natijalari boʻyicha shikoyatlarni koʻrib chiqish hamda “Gʻamxoʻrlik” markazlarining biridan ikkinchisiga oʻtkazish toʻgʻrisida qaror qabul qilish maqsadida Agentlik huzurida tashkil etiladigan kollegial-maslahat organi; axborot moduli — nogironligi boʻlgan shaxslarni Markazlarga joylashtirish, shuningdek biridan ikkinchisiga oʻtkazish, davlat xususiy sheriklik asosida tashkil etilgan kichik hajmli uylarda qarab turish va parvarishlash xizmatiga yoʻnaltirishga doir maʼlumotlarni oʻzida aks ettirish, boshqarish, muvofiqlashtirish va nazorat qilish imkoniyatiga ega boʻlgan “Yagona milliy ijtimoiy himoya” axborot tizimidagi maʼlumotlar bazasi; ixtisoslashtirilgan ijtimoiy xizmatlar — nogironligi boʻlgan shaxslarga qarab turish va parvarishlash xizmatlarini koʻrsatish, ularning maishiy, kasbiy va kommunikativ koʻnikmalarini shakllantirish orqali normal hayot kechirish imkoniyatini yaratish hamda jamiyatga ijtimoiylashuvini yoʻlga qoʻyishga qaratilgan ijtimoiy reabilitatsiya xizmatlari; Ijtimoiy-psixiatrik-tibbiy komissiya — tuman (shahar)lardagi “Inson” ijtimoiy xizmatlar markazlari (keyingi oʻrinlarda — “Inson” markazi) tomonidan nogironligi boʻlgan shaxslarni Markazlarga joylashtirish uchun taqdim etilgan hujjatlarni oʻrganib chiqish hamda ularni ijtimoiy-psixiatrik-tibbiy tekshiruvdan oʻtkazish maqsadida Agentlikning Qoraqalpogʻiston Respublikasi, viloyatlar va Toshkent shahri boshqarmalari (keyingi oʻrinlarda — hududiy boshqarmalar) huzurida yuridik shaxs maqomisiz tashkil etiladigan doimiy asosda faoliyat yurituvchi kollegial organ; oila aʼzolari — ota-ona, turmush oʻrtoq, farzandlar hamda umumiy roʻzgʻor asosida bir uyda yashovchi boshqa shaxslar. 4. Markazlar Agentlik tomonidan Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari bilan kelishgan holda belgilangan tartibda tashkil etilishi, qayta tashkil etilishi yoki tugatilishi mumkin. 5. Markazlar tugatilganda ulardagi nogironligi boʻlgan shaxslar Agentlik tomonidan apellyatsiya kengashining qarori asosida boshqa Markazlarga oʻtkaziladi. 6. Markazlardagi oʻrinlar soni Agentlik tomonidan sanitariya qoidalari, normalari va gigiyena normativlariga majburiy rioya etgan holda belgilanadi. 7. Markazlar faoliyati Agentlikning Qoraqalpogʻiston Respublikasi, viloyatlar va Toshkent shahri boshqarmalari (keyingi oʻrinlarda — hududiy boshqarmalar) tomonidan muvofiqlashtiriladi. 8. Markazlarning ustavlari Agentlik tomonidan tasdiqlanadi. 9. Markazlar nogironligi boʻlgan shaxslar uchun ixtisoslashtirilgan ijtimoiy xizmatlar koʻrsatadigan davlat muassasalari hisoblanadi hamda davlat xizmatlari markazlarida roʻyxatdan oʻtkaziladi. 10. Markazlar erkaklar va ayollar uchun alohida-alohida tashkil etiladi. Erkaklar va ayollar uchun alohida-alohida Markazlar tashkil etishning iloji boʻlmagan hollarda, erkaklar va ayollarni bitta Markazda, lekin alohida korpuslarda joylashtirishga yoʻl qoʻyiladi. 11. Markazlarga Oʻzbekiston Respublikasida doimiy yashaydigan, quyidagi tashxislardan biri qoʻyilgan nogironligi boʻlgan shaxslar joylashtiriladi: moʻtadil darajadagi aqliy zaiflik (F71); ogʻir darajadagi aqliy zaiflik (F72); chuqur darajadagi aqliy zaiflik (F73); demensiya (F00.0-G30, F02.0, F02.1, F02.2, F02.3, F03). 12. Ushbu Nizomning 11-bandiga muvofiq nogironligi boʻlgan shaxslarni Markazlarga joylashtirish ularda quyidagi qarshi koʻrsatmalar mavjud boʻlmagan taqdirda amalga oshiriladi: tez-tez, har oyda 5-martadan koʻp tutqanoq xurujlari sodir boʻladigan epilepsiya, seriyali tutqanoq xurujlariga, epileptik statusga, namozshomsimon ong xiralashish holatlariga, disforiyalarga moyillik; bemorning oʻzi va atrofdagilar uchun xavfli boʻlgan qoʻpol va xulqiy buzilishlar sabab boʻladigan ruhiy kasalliklar; jarayonning faol bosqichidagi sil kasalligi; yuqumli teri va soch kasalliklari; oʻtkir yuqumli kasalliklar; salbiy jarayondagi, yomon holatda oʻtadigan shish kasalliklari va retsidivlari; tanosil kasalliklari. 13. Nogironligi boʻlgan shaxslar Markazlarga Ijtimoiy-psixiatrik-tibbiy komissiyaning xulosasi asosida boʻsh oʻrinlar mavjud boʻlgan taqdirda joylashtiriladi. 14. Quyidagilar Markazlarning asosiy vazifalari hisoblanadi: nogironligi boʻlgan shaxslarning hayot uchun zarur boʻlgan ehtiyojlarini taʼminlash; nogironligi boʻlgan shaxslarni ijtimoiy reabilitatsiya (maishiy, psixologik, kasbiy, kommunikativ) qilish; nogironligi boʻlgan shaxslarning huquqlari himoya qilinishini taʼminlash; nogironligi boʻlgan shaxslarning mustaqil yashashi uchun shart-sharoitlarni yaratish va jamiyatga qoʻshilishiga koʻmaklashish; nogironligi boʻlgan shaxslarga ijtimoiy xizmatlarni koʻrsatish orqali ularning hayot sifatini oshirish. 15. Markazlar ularga yuklangan asosiy vazifalarga muvofiq quyidagi funksiyalarni bajaradilar: a) nogironligi boʻlgan shaxslarning hayot uchun zarur boʻlgan ehtiyojlarini taʼminlash sohasida: sanitariya normalari, qoidalari va gigiyena normativlariga javob beradigan xavfsiz va qulay sharoit yaratish; hayot faoliyati va asosiy ehtiyojlari uchun zarur boʻlgan oziq-ovqat, kiyim-kechak va shaxsiy gigiyena vositalari, dori vositalari va tibbiy buyumlar bilan taʼminlash; sogʻligʻini saqlash va sogʻlomlashtirishni tashkil etish; b) nogironligi boʻlgan shaxslarni ijtimoiy reabilitatsiya (maishiy, psixologik, kasbiy, kommunikativ) qilish sohasida: jismoniy va ruhiy holatni yaxshilashga, shuningdek, ijtimoiy reabilitatsiya tadbirlarini oʻtkazish; oʻz-oʻziga xizmat koʻrsatish, uy xoʻjaligini yuritish, atrofdagilar bilan muloqot va oʻzaro munosabatda boʻlish, turmush va jamoat joylarida oʻzini tutish va boshqarish koʻnikmalariga oʻrgatish; ijtimoiy moslashuvga qaratilgan individual imkoniyatlar va ehtiyojlarga muvofiq mehnat faoliyatiga jalb etish; maʼnaviy-maʼrifiy va madaniy tadbirlarni, shu jumladan, konsert dasturlarini tashkil etish, ijodkorlik va sport bilan shugʻullanish imkoniyatini yaratish orqali nogironligi boʻlgan shaxslarning madaniy hayotda faol ishtirok etishlarini taʼminlash; v) nogironligi boʻlgan shaxslarning huquqlarini himoya qilinishini taʼminlash sohasida: nogironligi boʻlgan shaxslarning huquq va qonuniy manfaatlari himoya qilinishini taʼminlash; nogironligi boʻlgan shaxslarning huquqlari toʻgʻrisidagi qonunchilik hujjatlarining ijrosini taʼminlash sohasidagi muammolarni oʻz vaqtida bartaraf qilish va Agentlikka tegishli takliflar kiritib borish; g) nogironligi boʻlgan shaxslarning mustaqil yashashi uchun shart-sharoitlarni yaratish va jamiyatga qoʻshilishiga koʻmaklashish sohasida: hayotiy koʻnikmalarini rivojlantirish va mustaqil hayotga tayyorlashni tashkil etish; qobiliyatlari va qiziqishlari boʻyicha mos keladigan mashgʻulotlarga jalb etish; qarindoshlar va yaqinlar bilan aloqalarini mustahkamlash, shuningdek, koʻngillilar va jamoat tashkilotlari bilan hamkorlik qilish; d) nogironligi boʻlgan shaxslarga ijtimoiy xizmatlarni koʻrsatish orqali ularning hayot sifatini oshirish sohasida: har bir nogironligi boʻlgan shaxslar uchun ularning xususiyatlari, ehtiyojlari va manfaatlarini hisobga olgan holda ijtimoiy reabilitatsiya qilishning yakka tartibdagi dasturini ishlab chiqish va amalga oshirish; nogironligi boʻlgan shaxslar uchun qulay va toʻsiqsiz muhit yaratish; nogironligi boʻlgan shaxslar bilan ishlash boʻyicha zamonaviy texnologiyalar va ish usullarini joriy etish, moddiy-texnik bazani yaxshilash; xodimlarning malakasini doimiy ravishda oshirib borish. 16. Ijtimoiy-psixiatrik-tibbiy komissiya tomonidan qonunchilikda belgilangan tartibda oʻtkazilgan ijtimoiy-psixiatrik-tibbiy tekshiruv natijalariga asosan nogironligi boʻlgan shaxslarni Markazga joylashtirish boʻyicha xulosa qilingan hollarda, Markazga joylashtiriladigan nogironligi boʻlgan shaxsning vasiysiga oʻn besh ish kuni ichida nogironligi boʻlgan shaxsni Markazga joylashtirishi lozimligi toʻgʻrisida soʻrovnomada koʻrsatilgan mobil aloqa vositasiga SMS-xabarnoma yuboriladi. 17. Vasiy tomonidan SMS-xabarnoma qabul qilinganidan soʻng oʻn besh ish kuni ichida nogironligi boʻlgan shaxs Markazga joylashtirilmagan taqdirda, u uchun band qilingan boʻsh oʻrin avtomatik ravishda bekor qilinadi, mazkur Nizomning 21-bandida nazarda tutilgan hollar bundan mustasno. 18. Nogironligi boʻlgan shaxslarga Markazda ixtisoslashtirilgan ijtimoiy xizmatlarni koʻrsatish maqsadida Markaz direktori buyrugʻi bilan tashkil etiladigan kamida 5 nafar aʼzodan, Markazning mutaxassis xodimlaridan iborat tarkibda Ijtimoiy-psixologik komissiya (keyingi oʻrinlarda — Ijtimoiy-psixologik komissiya) tashkil etiladi. 19. Vasiy nogironligi boʻlgan shaxsni mazkur Nizomning 17-bandida belgilangan muddat ichida Markazga joylashtirish uchun tashrif buyurganda Markaz tomonidan nogironligi boʻlgan shaxsning sogʻligʻi holati Ijtimoiy-psixologik komissiya tomonidan bir ish kunida koʻrikdan oʻtkaziladi. 20. Ijtimoiy-psixologik komissiyaning koʻrigi natijalariga asosan nogironligi boʻlgan shaxs Markazga qabul qilinganidan soʻng koʻpi bilan 20 kun davomida kuzatuvga olinadi hamda ushbu muddatdan keyin mazkur Nizomning 12-bandida belgilangan qarshi koʻrsatmalar aniqlansa, Ijtimoiy-psixologik komissiya tomonidan bu toʻgʻrisida xulosa rasmiylashtiriladi hamda unga muvofiq Markaz direktori tomonidan nogironligi boʻlgan shaxsni Markazdan chiqarish toʻgʻrisida xulosa qilinadi, bu toʻgʻrisidagi maʼlumot axborot moduliga kiritiladi hamda vasiy soʻrovnomada koʻrsatilgan mobil aloqa vositasiga SMS-xabarnoma yuborish orqali xabardor qilinadi. 21. Markazga qabul qilish vaqtida nogironligi boʻlgan shaxsda yuqori harorat yoki noaniq etiologiyali toshma aniqlangan taqdirda, Markaz tomonidan ushbu shaxsni davolash choralari koʻriladi. Bunda Markazga qabul qilish rad etilishiga yoʻl qoʻyilmaydi hamda boʻsh oʻrinning band qilingan muddati ushbu shaxsning davolanish muddatiga qadar uzaytiriladi va u belgilangan tartibda davolanib boʻlgach Markazga joylashtiriladi. 22. Markazlarga qabul qilingan nogironligi boʻlgan shaxslarni biridan ikkinchisiga oʻtkazish tegishli Markazda boʻsh oʻrin mavjud boʻlgan taqdirda quyidagilar asosida ushbu Nizomda belgilangan tartibda apellyatsiya kengashining qaroriga muvofiq oʻtkaziladi: vasiyning doimiy yashash joyi boʻyicha roʻyxatdan oʻtgan manzilida kamida olti oy mobaynida uzluksiz yashayotganligi; vasiy boshqa hududga koʻchib oʻtganda vaqtincha yashash joyi boʻyicha roʻyxatdan oʻtgan manzilida kamida olti oy mobaynida uzluksiz yashayotganligi. Bunda mazkur bandning ikkinchi va uchinchi xatboshilarida nazarda tutilgan asoslar boʻyicha vasiyning yashash joyi oʻzgarganligi “Inson” markazi ijtimoiy xodimi tomonidan dalolatnoma rasmiylashtirish orqali tasdiqlanishi lozim. Markazlarga qabul qilingan nogironligi boʻlgan shaxslarni biridan ikkinchisiga oʻtkazish mazkur bandda nazarda tutilgan asoslar taqdim etilmagan taqdirda rad etiladi. 23. Markazga qabul qilingan nogironligi boʻlgan shaxsni biridan ikkinchisiga oʻtkazish boʻyicha vasiy doimiy yoki vaqtincha yashash joyi boʻyicha “Inson” markaziga tashrif buyurgan holda murojaat qiladi. “Inson” markazining masʼul xodimi axborot modulida vasiyning murojaati asosida mazkur Nizomga ilovaga muvofiq shakldagi soʻrovnomani toʻldiradi. Soʻrovnomaga mazkur Nizomning 22-bandida nazarda tutilgan nogironligi boʻlgan shaxsni biridan ikkinchisiga oʻtkazishga asos boʻlgan hujjatlar ilova qilinadi. Soʻrovnoma vasiy tomonidan imzoni identifikatsiya qilishning zamonaviy vositalari bilan (elektron raqamli imzo, daktiloskopiya, Face-ID, Mobile-ID va boshqalar) tasdiqlanadi. Bunda vasiy tomonidan soʻrovnomaning tasdiqlanishi unga tegishli shaxsga doir maʼlumotlarni olish va ishlov berishga rozilikni bildiradi. 24. “Inson” markazi tomonidan ikki ish kuni ichida mazkur Nizomning 23-bandiga muvofiq toʻplangan elektron hujjatlar koʻrib chiqish uchun axborot moduli orqali hududiy boshqarmaga yuboriladi. Bunda hududiy boshqarma bir ish kuni ichida toʻplangan elektron hujjatlarni Apellyatsiya kengashiga yuboradi. 25. Apellyatsiya kengashi kelib tushgan elektron hujjatlarni besh ish kuni ichida koʻrib chiqadi va quyidagi qarorlardan birini qabul qiladi: nogironligi boʻlgan shaxsni Markazga oʻtkazish toʻgʻrisida; nogironligi boʻlgan shaxsni Markazga oʻtkazishni ushbu Nizomning 22-bandida nazarda tutilgan asoslar mavjud boʻlmaganligi sababli rad etish toʻgʻrisida. 26. Apellyatsiya kengashi tomonidan nogironligi boʻlgan shaxsni Markazga oʻtkazish toʻgʻrisida qaror qabul qilinganda, kotib tomonidan bir ish kuni ichida axborot moduli orqali nogironligi boʻlgan shaxsning elektron hujjatlari roʻyxatdan oʻtkaziladi. Bunda nogironligi boʻlgan shaxs Markazga oʻtkazilgan hisoblanadi. Bu toʻgʻrisida vasiy soʻrovnomada koʻrsatilgan mobil aloqa vositasiga SMS-xabarnoma yuborish orqali xabardor qilinadi. Markaz nogironligi boʻlgan shaxsni boshqa Markazga oʻtkazish haqidagi Apellyatsiya kengashining qarori roʻyxatdan oʻtkazilgan kundan eʼtiboran uch ish kuni ichida nogironligi boʻlgan shaxsni zarur transport vositasida tibbiyot xodimi kuzatuvida Apellyatsiya kengashining qarorida koʻrsatilgan Markazga oʻtkazilishini tashkil etadi. 27. Apellyatsiya kengashi tomonidan nogironligi boʻlgan shaxsni Markazga oʻtkazish rad etilganda, uning elektron hujjatlari kamchiliklari koʻrsatilgan holda axborot moduli orqali hududiy boshqarmaga qaytariladi hamda vasiy soʻrovnomada koʻrsatilgan mobil aloqa vositasiga SMS-xabarnoma yuborish orqali xabardor qilinadi. Bunda Markazga qabul qilingan nogironligi boʻlgan shaxsni biridan ikkinchisiga oʻtkazish boʻyicha vasiy mazkur Nizomning 4-bobida belgilangan tartibda umumiy asoslarda qayta murojaat qilish mumkin. 28. Markazlarda nogironligi boʻlgan shaxslarga ixtisoslashtirilgan ijtimoiy xizmatlarni koʻrsatishni belgilovchi standartga muvofiq ularning har biri boʻyicha ishlab chiqilgan reabilitatsiya qilishning yakka tartibdagi dasturiga asosan xizmatlar koʻrsatiladi. 29. Nogironligi boʻlgan shaxsni reabilitatsiya qilishning yakka tartibdagi dasturi u Markazga qabul qilinganidan soʻng bir oy muddat ichida Ijtimoiy-psixologik komissiya tomonidan axborot moduli orqali shakllantiriladi. 30. Markazlarda ixtisoslashtirilgan ijtimoiy xizmatlar har bir nogironligi boʻlgan shaxsning sogʻligi holati va individual ehtiyojlarini inobatga olib, quyidagi boʻlinmalarga ajratilgan holda tashkil etiladi: uy sharoitiga yaqin muhitda 6 nafargacha nogironligi boʻlgan shaxslar uchun murabbiy kuzatuvi ostida mustaqil yashashga moʻljallangan joylar (kottej)dan iborat boʻlinmalar; uzoq muddatli parvarishga muhtoj yotoq va emaklovchi nogironligi boʻlgan shaxslar uchun boʻlinmalar; doimiy nazorat talab etiladigan nogironligi boʻlgan shaxslar uchun boʻlinmalar. 31. Markazlarda nogironligi boʻlgan shaxslarning qiziqish va qobiliyatlari, hududning oʻziga xos xususiyati hamda bozordagi talab va takliflarni inobatga olgan holda ergoterapiya (mehnat) va faollashtiruvchi terapiyani amalga oshirishga qaratilgan mehnat terapiyasini amalga oshirishga qaratilgan ijtimoiy-mehnat reabilitatsiya xonalari, shuningdek, zarur anjomlarga, asbob-uskunalarga va transportga ega boʻlgan yordamchi xoʻjalik boʻlinmalari tashkil etiladi. Bunda Markazlarda mehnat terapiyasini amalga oshirish uchun bevosita yoki tadbirkorlik subyektlarini jalb qilish orqali ijtimoiy-mehnat reabilitatsiya loyihalari amalga oshiriladi. 32. Markazlarda ijtimoiy-mehnat reabilitatsiya loyihalari amalga oshirilishida: Markazlarga tegishli koʻchmas mulk obyektlari qonunchilik hujjatlarida belgilangan tartibda tadbirkorlik subyektlariga ijaraga beriladi; nogironligi boʻlgan shaxslar tomonidan ishlab chiqarilgan (tayyorlangan) tovarlar shartnoma asosida toʻgʻridan toʻgʻri realizatsiya qilinadi; ijtimoiy-mehnat reabilitatsiya loyihalarida ishtirok etgan nogironligi boʻlgan shaxslar uchun ragʻbatlantiruvchi pul mablagʻlari tadbirkorlik subyektlari tomonidan Markazlarga shartnomaga muvofiq toʻlab boriladi; nogironligi boʻlgan shaxslar tomonidan ishlab chiqarilgan (tayyorlangan) tovarlarni realizatsiya qilishdan tushgan mablagʻlar Markazlarning ixtiyorida qoldiriladi. Bunda ushbu mablagʻlarning kamida 70 foizi ijtimoiy-mehnat reabilitatsiya loyihalarini amalga oshirish uchun zarur xarajatlarni moliyalashtirishga, qolgan qismi esa Markazlarning moddiy-texnik bazasini mustahkamlashga yoʻnaltiriladi. 33. Nogironligi boʻlgan shaxsning Markaz hududidan tashqariga chiqishi faqat Markaz direktorining ruxsati bilan amalga oshiriladi. Nogironligi boʻlgan shaxs oʻzboshimchalik bilan Markaz tashqarisiga chiqqan taqdirda, maʼmuriyat ushbu holat qayd etilgan vaqtda zudlik bilan bu haqda ichki ishlar organlari va Agentlikning hududiy boshqarmalariga xabar qiladi. 34. Nogironligi boʻlgan shaxsga Markaz direktorning roziligi asosida koʻpi bilan bir oy muddatga shifokorning xulosasini hisobga olgan holda Markazdan vaqtinchalik ketishiga ruxsat beriladi. Bunda Markaz direktori tomonidan nogironligi boʻlgan shaxsning oila aʼzolaridan nogironligi boʻlgan shaxsni sogʻligi va hayoti xavfsizligi uchun javobgarlikni oʻz zimmasiga olishi haqida yozma shaklda tilxat olinadi. 35. Nogironligi boʻlgan shaxsni oilaga doimiy qaytarish maqsadida Markazdan chiqarish vasiy yoki oila aʼzolari yoxud yaqin qarindoshlarining arizasiga binoan, unga yashash uchun turar joy va maishiy sharoitlar mavjud boʻlganda hududiy boshqarma boshligʻining ruxsati bilan amalga oshiriladi. 36. Nogironligi boʻlgan shaxs vafot etgan taqdirda, bu haqidagi maʼlumotlar Markaz direktori tomonidan 24 soat ichida axborot moduliga kiritiladi va hududiy boshqarma tomonidan Agentlikka xabar beriladi. Bunda vafot etgan nogironligi boʻlgan shaxsni dafn etish bilan bogʻliq xarajatlar Markazlarning xarajatlar smetalarida nazarda tutilgan mablagʻlar, shuningdek, oila aʼzolari va qarindoshlarining, yuridik va jismoniy shaxslarning homiylik xayriyalari hisobiga amalga oshiriladi. 37. Nogironligi boʻlgan shaxslarga tibbiy yordam Markazning shtatdagi tibbiy xodimlari tomonidan, shuningdek tibbiy koʻrsatmaga muvofiq tegishli sogʻliqni saqlash muassasalari tomonidan imtiyozli ravishda koʻrsatiladi. 38. Kichik hajmli uylar Markaz muassisligida filial shaklida Agentlik tizimidagi tashkilotlar balansida boʻlgan bino va inshootlarida, yangidan xarid qilingan uy-joylarda yoki ijara asosida olingan uy-joylarda Agentlik direktorining buyrugʻi asosida tashkil etiladi. 39. Kichik hajmli uylarda 10-12 nafargacha nogironligi boʻlgan shaxslar joylashtirilishiga yoʻl qoʻyiladi. 40. Kichik hajmli uylarga boʻsh oʻrinlar mavjud boʻlgan taqdirda, ijtimoiy-psixologik komissiya tomonidan nogironligi boʻlgan shaxslarning sogʻligʻi, ruhiy holatidagi buzilishlarini oʻrganish natijasiga koʻra Markaz direktorining buyrugʻi asosida Markazga joylashtirilgan nogironligi boʻlgan shaxslar oʻtkaziladi. 41. Kichik hajmli uylar saqlash xarajatlari, shu jumladan, moddiy-texnik bazasini mustahkamlash xarajatlari Oʻzbekiston Respublikasining respublika budjeti va Agentlikning Ijtimoiy himoya davlat jamgʻarmasi hamda jismoniy va yuridik shaxslarning homiylik xayriyalari va qonunchilik hujjatlarida taqiqlanmagan boshqa manbalar hisobiga amalga oshiriladi. 42. Kichik hajmli uylarni tashkil etish uchun uy-joylarni xarid qilish va ularni ijaraga olish bilan bogʻliq xarajatlar Agentlikning Ijtimoiy himoya davlat jamgʻarmasi mablagʻlari hisobidan qoplanadi. Bunda uy-joy uchun ijara toʻlovlari Markaz hamda ijaraga beruvchi oʻrtasida tuzilgan ijara shartnomasiga asosan amalga oshiriladi. 43. Kichik hajmli uylarning shtat birliklarini saqlash, kommunal toʻlovlar, oziq-ovqat, tovar-moddiy boyliklar, jihozlar va boshqa zarur xarajatlar Markaz uchun tuziladigan va tasdiqlanadigan xarajatlar smetasi doirasida amalga oshiriladi. 44. Kichik hajmli uylarga joylashtirilgan nogironligi boʻlgan shaxslarning ovqatlanishi va uy-joylarning kommunal toʻlovlari xarajatlarini qoplash tegishli mablagʻlarni Markaz direktori tomonidan tayinlangan masʼul xodim (keyingi oʻrinlarda — masʼul xodim) nomiga ochilgan bank kartasiga oʻtkazish orqali amalga oshiriladi. 45. Kichik hajmli uylarga joylashtirilgan har bir nogironligi boʻlgan shaxslarning oziq-ovqat xarajatlari uchun bir kunga bazaviy hisoblash miqdorining 8 foizi miqdorida mablagʻ ajratiladi. Kichik hajmli uy xodimlari oʻzlari tayyorlagan ovqatdan bepul ovqatlanadi. 46. Nogironligi boʻlgan shaxslar uchun oziq-ovqat mahsulotlarini sotib olish haftasiga kamida bir marta (tez ayniydigan oziq-ovqat mahsulotlarini haftasiga kamida ikki marta) kichik hajmli uylarining masʼul xodimi tomonidan amalga oshiriladi. 47. Ushbu Nizomning 45-bandida nazarda tutilgan mablagʻlarni hisoblashda Markaz tomonidan nogironligi boʻlgan shaxslarga oldingi oy mobaynida amalga oshirilgan haqiqiy xarajatni inobatga olgan holda kichik hajmli uylarning talabidan kelib chiqib toʻlab beriladi. 48. Mablagʻ ajratishda nogironligi boʻlgan shaxslarning ovqatlanishini tashkil etish uchun masʼul xodimning bank kartasidagi avvalgi oydan qolgan qoldiq mablagʻ miqdori inobatga olinadi. 49. Mahsulotlar chakana savdo tashkilotlaridan xarid qilganda toʻlov cheklari saqlab qoʻyiladi, oziq-ovqat bozoridan naqd pulga xarid qilingan mahsulotlar uchun esa masʼul xodim tomonidan dalolatnoma tuziladi. 50. Oziq-ovqat mahsulotlarini va boshqa tovarlarni hisobdan chiqarish kichik hajmli uylar xodimlari tomonidan taqdim etilgan cheklar va dalolatnomalar asosida, kichik hajmli uylar muassisining doimiy ishlaydigan komissiyasi tomonidan amalga oshiriladi. Bunda doimiy ishlaydigan komissiya tarkibi kichik hajmli uylar muassisi tomonidan bir yilga belgilanadi va uning buyrugʻi bilan tasdiqlanadi. 51. Kichik hajmli uylarning buxgalteriya hisobini yuritish va hisobotini tuzish, shu jumladan ularga ajratilgan mablagʻlardan foydalanish, ushbu jarayonda budjet va smeta intizomiga rioya qilinishi muassisning buxgalteriya hisobi xizmati tomonidan amalga oshiriladi. 52. Kichik hajmli uylar tomonidan oziq-ovqat, kiyim-kechak va shaxsiy gigiyena vositalari va boshqa tovarlarni xarid qilish, buxgalteriya hisobida kirim va chiqim qilish tartibi qonunchilikka asosan amalga oshiriladi. 53. Kichik hajmli uylarning moliya-xoʻjalik faoliyati hamda ularga ajratilgan mablagʻlardan toʻgʻri va maqsadli foydalanilishini nazorat qilish muassis tomonidan amalga oshiriladi. 54. Markazlarning xonalari texnika xavfsizligi qoidalari hamda sanitariya qoidalari, normalari va gigiyena normativlariga muvofiq jihozlanadi va ulardan foydalaniladi. 55. Markazlar faoliyatini moliyalashtirish Oʻzbekiston Respublikasining respublika budjetidan ajratiladigan mablagʻlar, jismoniy va yuridik shaxslarning homiylik xayriyalari va qonunchilik hujjatlarida taqiqlanmagan boshqa manbalar hisobiga amalga oshiriladi. 56. Markazlar tomonidan ularga ajratilgan budjet va budjetdan tashqari mablagʻlarni sarflash qonunchilik hujjatlariga muvofiq amalga oshiriladi. 57. Markazlar belgilangan tartibda tasdiqlangan hamda tegishli iqtisodiyot va moliya organlarida roʻyxatdan oʻtkazilgan xarajatlar smetasi asosida moliyalashtiriladi. 58. Markazlar va ularning filiali sifatida tashkil etilgan kichik hajmli uylarning shtatlar jadvali Agentlik tomonidan Iqtisodiyot va moliya vazirligi hamda Kambagʻallikni qisqartirish va bandlik vazirligi bilan kelishgan holda tasdiqlangan namunaviy shtatlarga muvofiq tuziladi. 59. Markazlar qonunchilik hujjatlarida belgilangan moliya va statistika hisobotlarini yuritadi. 60. Markaz faoliyati ustidan nazorat Agentlik va Ijtimoiy inspeksiya tomonidan amalga oshiriladi. 61. Markaz xodimlari va unga joylashtirilgan yoki uning xizmatlaridan foydalanayotgan shaxslar oʻrtasidagi munosabatlar Markazlar tomonidan tasdiqlanadigan ichki tartib-qoidalar bilan tartibga solinadi. 62. Nogironligi boʻlgan shaxslar oziq-ovqat, kiyim-bosh, poyabzal, ashyoviy taʼminotning boshqa buyumlari va yumshoq anjomlar bilan Agentlik tomonidan Iqtisodiyot va moliya vazirligi kelishilgan normalarga muvofiq taʼminlanadi. 63. Agentlik, uning hududiy boshqarmalari nogironligi boʻlgan shaxslarni Markazlarga joylashtirish hamda ularni biridan ikkinchisiga oʻtkazish jarayonida olingan shaxsga doir maʼlumotlarning sir saqlanishini taʼminlaydi. 64. Nogironligi boʻlgan shaxsning nomidan vasiy Markazlarga joylashtirish, ixtisoslashtirilgan ijtimoiy xizmatlardan foydalanish jarayonida Agentlik, uning hududiy boshqarmalari va Markazlar xodimlarining xatti-harakatlari yuzasidan qonunchilik hujjatlarida belgilangan tartibda shikoyat qilishlari mumkin. 65. Mazkur Nizom talablarining buzilishida aybdor boʻlgan shaxslar qonunchilik hujjatlarida belgilangan tartibda javob beradilar. 1. Ushbu Nizom Oʻzbekiston Respublikasi Prezidenti huzuridagi Ijtimoiy himoya milliy agentligi (keyingi oʻrinlarda — Agentlik)ning ruhiy holati buzilgan 3 yoshdan 18 yoshgacha nogironligi boʻlgan bolalar (keyingi oʻrinlarda — nogironligi boʻlgan bolalar) uchun “Gʻamxoʻrlik” markazlari (keyingi oʻrinlarda — Markaz)ning maqomi, asosiy vazifalari va funksiyalari, ularning faoliyatini tashkil etish tartibini belgilaydi. 2. Markazlar oʻz faoliyatida Oʻzbekiston Respublikasining Konstitutsiyasi va qonunlariga, Oʻzbekiston Respublikasi Oliy Majlisi palatalarining qarorlariga, Oʻzbekiston Respublikasi Prezidentining farmonlari, qarorlari va farmoyishlariga, Oʻzbekiston Respublikasi Vazirlar Mahkamasining qarorlari va farmoyishlariga, Agentlikning buyruqlariga, boshqa qonunchilik hujjatlariga, ushbu Nizomga, shuningdek oʻz ustavlariga amal qiladi. 3. Ushbu Nizomda quyidagi asosiy tushunchalar qoʻllaniladi: axborot moduli — nogironligi boʻlgan bolalarni Markazlarga joylashtirish, shuningdek biridan ikkinchisiga oʻtkazishga doir maʼlumotlarni oʻzida aks ettirish, boshqarish, muvofiqlashtirish va nazorat qilish imkoniyatiga ega boʻlgan “Yagona milliy ijtimoiy himoya” axborot tizimidagi maʼlumotlar bazasi; apellyatsiya kengashi — Ijtimoiy-psixiatrik-tibbiy komissiyaning nogironligi boʻlgan shaxslarni “Gʻamxoʻrlik” markazlariga joylashtirish yoki muqobil ijtimoiy xizmatlarga yoʻnaltirishga doir xulosalarini oʻrganish, ijtimoiy-psixiatrik-tibbiy tekshiruv natijalari boʻyicha shikoyatlarni koʻrib chiqish hamda “Gʻamxoʻrlik” markazlarining biridan ikkinchisiga oʻtkazish toʻgʻrisida qaror qabul qilish maqsadida Agentlik huzurida tashkil etiladigan kollegial-maslahat organi; ixtisoslashtirilgan ijtimoiy xizmatlar — ruhiy holati buzilgan nogironligi boʻlgan bolalarga qarab turish va parvarishlash xizmatlarini koʻrsatish, ularning maishiy, kasbiy va kommunikativ koʻnikmalarini shakllantirish orqali normal hayot kechirish imkoniyatini yaratish hamda jamiyatga ijtimoiylashuvini yoʻlga qoʻyishga qaratilgan ijtimoiy reabilitatsiya xizmatlari; oila aʼzolari — ota-ona (farzandlikka oluvchi), aka-uka va opa-singillar; Psixologik-tibbiy-pedagogik komissiya — tugʻilganidan boshlab 18 yoshgacha boʻlgan uzoq muddat parvarishga muhtoj bolalarni uy sharoitida qarab turish xizmatiga yoʻnaltirish uchun taqdim etilgan hujjatlarni oʻrganib chiqish hamda ularni psixologik-tibbiy-pedagogik tekshiruvdan oʻtkazish maqsadida hududiy boshqarma huzurida yuridik shaxs maqomisiz tashkil etiladigan doimiy asosda faoliyat yurituvchi kollegial organ; qonuniy vakil — ota-onalar, farzandlikka oluvchilar, vasiylar, homiylar. 4. Markazlar Agentlik tomonidan Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari bilan kelishgan holda belgilangan tartibda tashkil etilishi, qayta tashkil etilishi yoki tugatilishi mumkin. 5. Markazlar tugatilganda ulardagi nogironligi boʻlgan bolalar Agentlik tomonidan apellyatsiya kengashining qarori asosida boshqa Markazlarga oʻtkaziladi. 6. Markazlardagi oʻrinlar soni Agentlik tomonidan sanitariya qoidalari, normalari va gigiyena normativlariga muvofiq belgilanadi. 7. Markazlar faoliyati hududiy boshqarmalar tomonidan muvofiqlashtiriladi. 8. Markazlarning ustavlari Agentlik tomonidan tasdiqlanadi. 9. Markazlar nogironligi boʻlgan bolalar uchun ixtisoslashtirilgan ijtimoiy xizmatlar koʻrsatadigan davlat ijtimoiy muassasalari hisoblanadi hamda davlat xizmatlari markazlarida roʻyxatdan oʻtkaziladi. 10. Markazlarga Oʻzbekiston Respublikasida doimiy yashaydigan fuqarolarning nogironligi boʻlgan bolalarida quyidagi tashxislardan biri boʻlganida qabul qilinadi: moʻtadil darajadagi aqliy zaiflik (F71); ogʻir darajadagi aqliy zaiflik (F72); chuqur darajadagi aqliy zaiflik (F73). 11. Quyidagilar Markazlarga qabul qilishga qarshi koʻrsatmalar hisoblanadi: tez-tez, har oyda 5-martadan koʻp tutqanoq xurujlari sodir boʻladigan epilepsiya, seriyali tutqanoq xurujlariga, epileptik statusga, namozshomsimon ong xiralashish holatlariga, disforiyalarga moyillik; bemorning oʻzi va atrofdagilar uchun xavfli boʻlgan qoʻpol va xulqiy buzilishlar sabab boʻladigan ruhiy kasalliklar; ular bilan kasallanganda bolani umumtaʼlim yoki ixtisoslashtirilgan taʼlim muassasalarida oʻqitish mumkin boʻlgan har qanday ruhiy kasalliklar; jarayonning faol bosqichidagi sil kasalligi; yuqumli teri va soch kasalliklari; oʻtkir yuqumli kasalliklar; salbiy jarayondagi, yomon holatda oʻtadigan shish kasalliklari va retsidivlari; tanosil kasalliklari. 12. Nogironligi boʻlgan bolalar Markazlarga psixologik-tibbiy-pedagogik komissiyaning xulosasi asosida boʻsh oʻrinlar mavjud boʻlgan taqdirda joylashtiriladi. 13. Quyidagilar Markazlarning asosiy vazifalari hisoblanadi: nogironligi boʻlgan bolalarning hayot uchun zarur boʻlgan ehtiyojlarini taʼminlash, ijtimoiy xizmatlarni koʻrsatish orqali jamiyatga ijtimoiylashuvini taʼminlash; nogironligi boʻlgan bolalarning huquqlari himoya qilinishini taʼminlash; nogironligi boʻlgan bolalarni ijtimoiy moslashtirish, ularga oʻz qiziqishlaridan kelib chiqib kasb-hunar oʻrgatish; nogironligi boʻlgan bolalarni protez-ortopediya moslamalari, reabilitatsiya qilishning texnik vositalari, shaxsiy gigiyena vositalari bilan taʼminlash; maʼnaviy-maʼrifiy va madaniy tadbirlarni, shu jumladan, konsert dasturlarini tashkil etish orqali nogironligi boʻlgan shaxslarning madaniy hayotda faol ishtirok etishlarini taʼminlash. 14. Markazlar ularga yuklatilgan asosiy vazifalarga muvofiq quyidagi funksiyalarni bajaradilar: a) nogironligi boʻlgan bolalarning hayot uchun zarur boʻlgan ehtiyojlarini taʼminlash, ijtimoiy xizmatlarni koʻrsatish orqali jamiyatga ijtimoiylashuvini taʼminlash sohasida: sanitariya normalari, qoidalari va gigiyena normativlariga javob beradigan xavfsiz va qulay sharoit yaratish; qarab turish va parvarishlash, sogʻligʻini saqlash va sogʻlomlashtirishni tashkil etish; hayot faoliyati va asosiy ehtiyojlari uchun zarur boʻlgan oziq-ovqat, dori vositalari va tibbiy buyumlar va kiyim-kechaklar bilan taʼminlash; qarindoshlar va yaqinlar bilan aloqalarini mustahkamlash, shuningdek, koʻngillilar, davlat va jamoat tashkilotlari bilan hamkorlik qilish; nogironligi boʻlgan bolalarning rivojlanishida ijtimoiy dinamikasida oʻzgarishlar boʻlgan tarbiyalanuvchilarni oʻqitishda integratsion yondashuvlarni qoʻllash misolida jamiyatga integratsiya qilish hamda ularni nodavlat tashkilotlarning ishtirokida boʻsh vaqtlarini mazmunli oʻtkazishini tashkil etish; b) nogironligi boʻlgan bolalarning huquqlari himoya qilinishini taʼminlash sohasida: nogironligi boʻlgan bolalarning huquq va qonuniy manfaatlarini himoya qilinishini taʼminlash; nogironligi boʻlgan bolalarning huquqlari toʻgʻrisidagi qonunchilik hujjatlarining ijro etilishini taʼminlash sohasidagi muammolarni oʻz vaqtida bartaraf qiladi va tegishli takliflarni Agentlikka kiritib borish; v) nogironligi boʻlgan bolalarni ijtimoiy moslashtirish, ularga oʻz qiziqishlaridan kelib chiqib kasb-hunar oʻrgatish sohasida: jismoniy va ruhiy holatni yaxshilashga, shuningdek, ijtimoiy reabilitatsiya tadbirlarini oʻtkazish; oʻz-oʻziga xizmat koʻrsatish, uy xoʻjaligini yuritish, atrofdagilar bilan muloqot qilish va oʻzaro munosabatda boʻlish, turmush va jamoat joylarida oʻzini tutish va boshqarish koʻnikmalariga oʻrgatish; ijtimoiy moslashuvga qaratilgan individual imkoniyatlar va ehtiyojlarga muvofiq kasb-hunarga oʻrgatish; g) nogironligi boʻlgan bolalarni protez-ortopediya moslamalari, reabilitatsiya qilishning texnik vositalari, shaxsiy gigiyena vositalari bilan taʼminlash sohasida: tibbiy koʻrsatmaga muvofiq nogironligi boʻlgan bolalarni protez-ortopediya moslamalari, reabilitatsiya qilishning texnik vositalari bilan taʼminlash; nogironligi boʻlgan bolalarni ehtiyojga muvofiq shaxsiy gigiyena vositalari bilan taʼminlash; d) maʼnaviy-maʼrifiy va madaniy tadbirlarni, shu jumladan, konsert dasturlari, tashkil etish orqali nogironligi boʻlgan shaxslarning madaniy hayotda faol ishtirok etishlarini taʼminlash sohasida: madaniy-maʼrifiy tadbirlarni, shu jumladan, sport tadbirlarini tashkil qilish; turli koʻrik-tanlovlar va koʻrgazmalar tashkil etish hamda nogironligi boʻlgan bolalar ishtiroki natijasida kelajakka umid, intilishlarini orttirish hamda vaqtlarini sermazmun oʻtishiga shart-sharoit yaratish. 15. Psixologik-tibbiy-pedagogik komissiya tomonidan Vazirlar Mahkamasining 2024-yil 25-yanvardagi 46-son qarori bilan tasdiqlangan Psixologik-tibbiy-pedagogik komissiyalar toʻgʻrisidagi nizomda belgilangan tartibda oʻtkazilgan tekshiruv natijalariga asosan nogironligi boʻlgan bolalarni Markazga joylashtirish boʻyicha xulosa qilingan hollarda qonuniy vakilga Markazga joylashtiriladigan nogironligi boʻlgan bolani Markazga joylashtirishi lozimligi toʻgʻrisida soʻrovnomada koʻrsatilgan mobil aloqa vositasiga SMS-xabarnoma yuboriladi. 16. Qonuniy vakil tomonidan SMS-xabarnoma qabul qilinganidan soʻng oʻn besh ish kuni ichida nogironligi boʻlgan bola Markazga joylashtirilmagan taqdirda, u uchun band qilingan boʻsh oʻrin avtomatik ravishda bekor qilinadi, mazkur Nizomning 20-bandida nazarda tutilgan hollar bundan mustasno. 17. Nogironligi boʻlgan bolalarga ixtisoslashtirilgan ijtimoiy xizmatlarni koʻrsatish maqsadida Markaz direktori buyrugʻi bilan tashkil etiladigan kamida 5 nafar aʼzodan, Markazning mutaxassis xodimlaridan iborat tarkibda Ijtimoiy-psixologik komissiya (keyingi oʻrinlarda — ijtimoiy-psixologik komissiya) tashkil etiladi. 18. Qonuniy vakil nogironligi boʻlgan bolani mazkur Nizomning 16-bandida belgilangan muddat ichida Markazga joylashtirish uchun tashrif buyurganda Markaz tomonidan nogironligi boʻlgan bolaning sogʻligʻi holati Ijtimoiy-psixologik komissiya tomonidan bir ish kunida koʻrikdan oʻtkaziladi. 19. Ijtimoiy-psixologik komissiyaning koʻrigi natijalariga asosan nogironligi boʻlgan bola Markazga qabul qilinganidan soʻng koʻpi bilan 20 kun davomida kuzatuvga olinadi hamda ushbu muddatdan keyin mazkur Nizomning 11-bandida belgilangan qarshi koʻrsatmalar aniqlansa, Ijtimoiy-psixologik komissiya tomonidan bu toʻgʻrisida xulosa rasmiylashtiriladi hamda unga muvofiq Markaz direktori tomonidan nogironligi boʻlgan shaxsni Markazdan chiqarish toʻgʻrisida qaror qabul qilinadi, bu toʻgʻrisidagi maʼlumot axborot moduliga kiritiladi hamda qonuniy vakil soʻrovnomada koʻrsatilgan mobil aloqa vositasiga SMS-xabarnoma yuborish orqali xabardor qilinadi. 20. Markazga qabul qilish vaqtida nogironligi boʻlgan bolada yuqori harorat yoki noaniq etiologiyali toshma aniqlangan taqdirda, Markaz tomonidan ushbu bolani davolash choralari koʻriladi. Bunda Markazga qabul qilish rad etilishiga yoʻl qoʻyilmaydi hamda boʻsh oʻrinning band qilingan muddati ushbu bolaning davolanish muddatiga qadar uzaytiriladi va u belgilangan tartibda davolanib boʻlgach Markazga joylashtiriladi. 21. Nogironligi boʻlgan bolalar Markazlarga joylashtirilgandan soʻng, ularning jinsi, jismoniy holati, aqliy zaiflik darajasi hamda yoshi hisobga olingan holda, quyidagi guruhlarga ajratiladi: yotoq holatidagi guruhlar (yoshi va jinsidan qatʼi nazar, harakatlanish funksiyasi kuchli buzilgan, oʻzgalar parvarishiga muhtoj bolalar); emaklovchilar guruhlari (yoshi va jinsidan qatʼi nazar, harakatlanish funksiyasi cheklangan, oʻzgalar parvarishiga muhtoj bolalar); aralash guruhlar — 10 yoshgacha boʻlgan bolalar; 10 yoshdan 14 yoshgacha boʻlgan va 14 yoshdan 18 yoshgacha boʻlgan oʻgʻil va qiz bolalar uchun alohida-alohida guruhlar. Guruhlardagi bolalar soni 5-6 nafardan iborat boʻladi. 22. Markazlarda barcha nogironligi boʻlgan bolalar, mehnat koʻnikmalarini egallash imkoniyatlarini hisobga olgan holda, ularning intellektual rivojlanishiga muvofiq ular mehnatga tayyorlov guruhi yoki mehnatga oʻrgatish guruhiga ajratiladi. Bunda guruhlardagi bolalar soni 5-6 nafardan iborat boʻladi. 23. Markazlarga qabul qilingan nogironligi boʻlgan bolalarni biridan ikkinchisiga oʻtkazish tegishli Markazda boʻsh oʻrin mavjud boʻlgan taqdirda quyidagilar asosida ushbu Nizomda belgilangan tartibda psixologik-tibbiy-pedagogik komissiyaning xulosasiga muvofiq oʻtkaziladi: qonuniy vakilning doimiy yashash joyi boʻyicha roʻyxatdan oʻtgan manzilida kamida olti oy mobaynida uzluksiz yashayotganligi; qonuniy vakil boshqa hududga koʻchib oʻtganda vaqtincha yashash joyi boʻyicha roʻyxatdan oʻtgan manzilida kamida olti oy mobaynida uzluksiz yashayotganligi. Bunda mazkur bandning ikkinchi-uchinchi xatboshilarida nazarda tutilgan asoslar boʻyicha qonuniy vakilning yashash joyi oʻzgarganligi fakti “Inson” markazi ijtimoiy xodimi tomonidan dalolatnoma rasmiylashtirish orqali asoslantirilishi lozim. Markazlarga qabul qilingan nogironligi boʻlgan bolalarni biridan ikkinchisiga oʻtkazish mazkur bandda nazarda tutilgan asoslar taqdim etilmagan taqdirda rad etiladi. 24. Markazga qabul qilingan nogironligi boʻlgan bolani biridan ikkinchisiga oʻtkazish boʻyicha qonuniy vakil “Inson” markaziga tashrif buyurgan holda murojaat qiladi. “Inson” markazining masʼul xodimi axborot modulida qonuniy vakilning murojaati asosida mazkur Nizomga ilovaga muvofiq shakldagi soʻrovnomani toʻldiradi. Soʻrovnomaga mazkur Nizomning 23-bandida nazarda tutilgan nogironligi boʻlgan bolani biridan ikkinchisiga oʻtkazishga asos boʻlgan hujjatlar ilova qilinadi. Soʻrovnoma qonuniy vakil tomonidan imzoni identifikatsiya qilishning zamonaviy vositalari bilan (elektron raqamli imzo, daktiloskopiya, Face-ID, Mobile-ID va boshqalar) tasdiqlanadi. Bunda qonuniy vakil tomonidan soʻrovnomaning tasdiqlanishi unga tegishli shaxsga doir maʼlumotlarni olish va ishlov berishga rozilikni bildiradi. 25. “Inson” markazi tomonidan uch ish kuni ichida mazkur Nizomning 24-bandiga muvofiq toʻplangan elektron hujjatlar koʻrib chiqish uchun axborot moduli orqali psixologik-tibbiy-pedagogik komissiyaga yuboriladi. 26. Psixologik-tibbiy-pedagogik komissiya yuborilgan nogironligi boʻlgan bolalarning elektron hujjatlarini koʻrib chiqadi va quyidagi xulosalardan birini qabul qiladi: nogironligi boʻlgan bolani Markazga oʻtkazish toʻgʻrisida; nogironligi boʻlgan bolani Markazga oʻtkazishni ushbu Nizomning 23-bandida nazarda tutilgan asoslar mavjud boʻlmaganligi sababli rad etish toʻgʻrisida. 27. Psixologik-tibbiy-pedagogik komissiya tomonidan nogironligi boʻlgan bolani Markazga oʻtkazish toʻgʻrisida xulosa qilinganda, kotib tomonidan bir ish kuni ichida axborot moduli orqali nogironligi boʻlgan bolaning elektron hujjatlari roʻyxatdan oʻtkaziladi. Bunda nogironligi boʻlgan bola Markazga oʻtkazilgan hisoblanadi. Bu toʻgʻrisida qonuniy vakil soʻrovnomada koʻrsatilgan mobil aloqa vositasiga SMS-xabarnoma yuborish orqali xabardor qilinadi. 28. Markaz nogironligi boʻlgan bolani boshqa Markazga oʻtkazish haqidagi Psixologik-tibbiy-pedagogik komissiyaning xulosasi roʻyxatdan oʻtkazilgan kundan eʼtiboran uch ish kuni ichida nogironligi boʻlgan bolani zarur transport vositasida tibbiyot xodimi kuzatuvida Psixologik-tibbiy-pedagogik komissiyaning xulosasida koʻrsatilgan Markazga oʻtkazilishini tashkil etadi. 29. Psixologik-tibbiy-pedagogik komissiya tomonidan nogironligi boʻlgan bolani Markazga oʻtkazish rad etilganda, uning elektron hujjatlari kamchiliklari koʻrsatilgan holda axborot moduli orqali “Inson” markaziga qaytariladi hamda qonuniy vakil soʻrovnomada koʻrsatilgan mobil aloqa vositasiga SMS-xabarnoma yuborish orqali xabardor qilinadi. Bunda Markazga qabul qilingan nogironligi boʻlgan bolani biridan ikkinchisiga oʻtkazish boʻyicha qonuniy vakil mazkur Nizomning 4-bobida belgilangan tartibda umumiy asoslarda qayta murojaat qilish mumkin. 30. Markazga joylashtirilgan nogironligi boʻlgan bolalar uchun tarbiya-taʼlim jarayoni ularning individual xususiyatlari, yoshi, jinsi, rivojlanishidagi orqada qolishi, ruhiy va jismoniy holatini hisobga olgan holda yakka tartibdagi maxsus dasturlar asosida tashkil etiladi. 31. Nogironligi boʻlgan bolalarni yakka tartibdagi maxsus dasturlar boʻyicha hayotiy koʻnikmalarga oʻrgatish Markaz tarbiyachilari tomonidan, zarurat boʻlganda esa, ruhiy va aqliy rivojlanishida nuqsoni boʻlgan bolalar uchun maktab va maktab-internatlari, shuningdek sogʻliqni saqlash, madaniyat, sport muassasalari va boshqa tashkilotlar pedagoglarini jalb etgan holda amalga oshiriladi. Bunda taʼlimning har bir bosqichida oʻqitish yoshi va davomiyligi ijtimoiy-psixologik komissiya tomonidan belgilanadi. 32. Tarbiya-taʼlim jarayonining kun tartibi taʼlim, mehnat, hordiq va turli tadbirlarni uygʻunlashtirgan holda nogironligi boʻlgan bolalarning hayot faoliyati cheklanganlik darajasi hisobga olinib tuziladi. 33. Nogironligi boʻlgan bolalarning mehnat tarbiyasi (mehnat terapiyasi) oʻqitishni mehnat koʻnikmalariga ega boʻlish bilan uygʻunlashtirish asosida ushbu Markazning Ijtimoiy-psixologik komissiyasi tomonidan tuzilgan nogironligi boʻlgan bolani rivojlantirish va reabilitatsiya qilishning yakka tartibdagi dasturiga muvofiq, tibbiy koʻrsatkichlar va pedagogik tavsiyalarni hisobga olgan holda, ularning intellektual, jismoniy va ijodiy qobiliyatlarini rivojlantirish maqsadida amalga oshiriladi. 34. Markazlardagi nogironligi boʻlgan bolalarni ijtimoiy-moddiy taʼminlash, tarbiyalash, oʻqitish, mehnat koʻnikmalariga oʻrgatish toʻliq davlat taʼminoti asosida amalga oshiriladi. 35. Nogironligi boʻlgan bolaning Markaz hududidan tashqariga chiqishi faqat Markaz direktorining ruxsati bilan xodimlarning yoki oila aʼzolarining yoxud qonuniy vakilning hamrohligida amalga oshiriladi. Nogironligi boʻlgan bola oʻzboshimchalik bilan Markaz tashqarisiga chiqqan taqdirda, Markaz tomonidan zudlik bilan bu haqda uning qonuniy vakili, ichki ishlar organlari, hududiy boshqarma va fuqarolarning oʻzini oʻzi boshqarish organlari xabardor qilinadi hamda birgalikda uni topish va qaytarib olib kelish choralari koʻriladi. 36. Nogironligi boʻlgan bolaga Markaz direktorning roziligi asosida koʻpi bilan bir oy muddatga shifokorning xulosasini hisobga olgan holda Markazdan vaqtinchalik ketishiga ruxsat beriladi. Bunda Markaz direktori tomonidan nogironligi boʻlgan bolaning oila aʼzolaridan yoki qonuniy vakildan nogironligi boʻlgan bolaning sogʻligi va hayoti xavfsizligi uchun javobgarlikni oʻz zimmasiga olishi haqida yozma shaklda tilxat olinadi. 37. Nogironligi boʻlgan bolani oilaga doimiy qaytarish maqsadida Markazdan chiqarish uning oila aʼzolari yoki qonuniy vakilining arizasiga binoan, yashash uchun turar joy va maishiy sharoitlar mavjud boʻlganda, hududiy boshqarma boshligʻining ruxsati bilan, oilaga qaytarish rejasi asosida amalga oshiriladi. 38. Nogironligi boʻlgan bolaning sogʻligʻi yomonlashganda yoki u vafot etganda, maʼmuriyat bu haqida uning oila aʼzolari va qonuniy vakilini, ular boʻlmaganda esa, bolaning doimiy yashash yoki vaqtincha turgan joyidagi fuqarolarning oʻzini oʻzi boshqarish organlarini zudlik bilan xabardor qiladi. Bunda vafot etgan nogironligi boʻlgan bolani dafn etish bilan bogʻliq xarajatlar Markazlarning xarajatlar smetalarida nazarda tutilgan mablagʻlar, shuningdek, uning oila aʼzolari, qonuniy vakil va boshqa qarindoshlarining, yuridik va jismoniy shaxslarning homiylik xayriyalari hisobiga amalga oshiriladi. 39. Nogironligi boʻlgan bolaning oila aʼzolari yoki qonuniy vakil vafot etgan taqdirda, nogironligi boʻlgan bolaga uning fiziologik imkoniyatlari va sogʻligʻining holatiga muvofiq dafn etishda qatnashish, oila aʼzolari yoki qonuniy vakillar ogʻir kasallikka chalinganda, ularni borib koʻrishga ruxsat etiladi. Bunda yoʻlkira xarajatlari Markazlarning qonunchilik hujjatlari bilan taqiqlanmagan mablagʻlari hisobidan qoplanadi. 40. Nogironligi boʻlgan bolalarga tibbiy yordam Markazning shtatdagi tibbiy xodimlari tomonidan, shuningdek tibbiy koʻrsatmaga muvofiq tegishli sogʻliqni saqlash muassasalari tomonidan koʻrsatiladi. 41. Nogironligi boʻlgan bola 18 yoshga toʻlganidan soʻng ular belgilangan tartibda boʻsh joy mavjud boʻlgan nogironligi boʻlgan shaxslar uchun “Gʻamxoʻrlik” markazi (keyingi oʻrinlarda — kattalar “Gʻamxoʻrlik” markazi)ga Ijtimoiy-psixiatrik-tibbiy komissiyaning xulosasiga asosan oʻtkaziladi. Bunda kattalar “Gʻamxoʻrlik” markazida boʻsh joy mavjud boʻlmaganda ular kattalar “Gʻamxoʻrlik” markaziga oʻtkazilgunga qadar Markazlarda tashkil etiladigan alohida boʻlimlarda qoldiriladi. 42. Nogironligi boʻlgan bolalar Markazlardan chiqarilishida ularga quyidagilar taqdim qilinadi: nogironligi boʻlgan bola Markazda boʻlganlik toʻgʻrisidagi maʼlumotnoma; nogironligi boʻlgan bolaning sogʻligʻi holati toʻgʻrisidagi maʼlumotnoma; psixologik-tibbiy-pedagogik komissiyaning xulosasi; nogironligi boʻlgan shaxsni reabilitatsiya qilishning yakka tartibdagi dasturi; 2 toʻplam ichki kiyimlar, kiyim-bosh va poyabzal. Markazlar tomonidan nogironligi boʻlgan bolalarni roʻyxatdan chiqarishda (mavjud boʻlsa) uning mol-mulkka, pul mablagʻlariga (ilgari u yoki uning ota-onasi egallagan) uy-joy maydoniga huquqini tasdiqlovchi hujjatlar, pensiya va omonat daftarchasi hamda boshqa hujjatlar ham beriladi. 43. Kichik hajmli uylar Markaz muassisligida filial shaklida Agentlik tizimidagi tashkilotlar balansida boʻlgan bino-inshootlarda, yangidan xarid qilingan uy-joylarda yoki ijara asosida olingan uy-joylarda Agentlik direktorining buyrugʻi asosida tashkil etiladi. 44. Kichik hajmli uylarda 10 — 12 nafargacha nogironligi boʻlgan bolalar joylashtirilishiga yoʻl qoʻyiladi. 45. Kichik hajmli uylarga boʻsh oʻrinlar mavjud boʻlgan taqdirda, Ijtimoiy-psixologik komissiya tomonidan nogironligi boʻlgan bolalarning sogʻligʻi, ruhiy holatidagi buzilishlarini oʻrganish natijasiga koʻra, Markaz direktorining buyrugʻi asosida Markazga joylashtirilgan nogironligi boʻlgan bolalar oʻtkaziladi. 46. Kichik hajmli uylar taʼminoti, shu jumladan, moddiy-texnik bazasini mustahkamlash xarajatlari Oʻzbekiston Respublikasining respublika budjeti va Agentlikning Ijtimoiy himoya davlat jamgʻarmasi hamda jismoniy va yuridik shaxslarning homiylik xayriyalari va qonunchilik hujjatlarida taqiqlanmagan boshqa manbalar hisobiga amalga oshiriladi. 47. Kichik hajmli uylarni tashkil etish uchun uy-joylarni xarid qilish va ularni ijaraga olish bilan bogʻliq xarajatlar Ijtimoiy himoya davlat jamgʻarmasi mablagʻlari hisobidan qoplanadi. Bunda uy-joy uchun ijara toʻlovlari Markaz hamda ijaraga beruvchi oʻrtasida tuzilgan ijara shartnomasiga asosan amalga oshiriladi. 48. Kichik hajmli uylarning shtat birliklarini saqlash, kommunal toʻlovlar, oziq-ovqat, tovar-moddiy boyliklar, jihozlar va boshqa zarur xarajatlar Markaz uchun tuziladigan va tasdiqlanadigan xarajatlar smetasi doirasida amalga oshiriladi. 49. Kichik hajmli uylarga joylashtirilgan nogironligi boʻlgan shaxslarning ovqatlanishi va uy-joylarning kommunal toʻlovlari xarajatlarini qoplash tegishli mablagʻlarni Markaz direktori tomonidan tayinlangan masʼul xodim (keyingi oʻrinlarda — masʼul xodim) nomiga ochilgan bank kartasiga oʻtkazish orqali amalga oshiriladi. 50. Kichik hajmli uylarga joylashtirilgan har bir nogironligi boʻlgan bolalarning oziq-ovqat xarajatlari uchun bir kunga bazaviy hisoblash miqdorining 8 foizi miqdorida mablagʻ ajratiladi. Kichik hajmli uy xodimlari oʻzlari tayyorlagan ovqatdan bepul ovqatlanadi. 51. Nogironligi boʻlgan bolalar uchun oziq-ovqat mahsulotlarini sotib olish haftasiga kamida bir marta (tez ayniydigan oziq-ovqat mahsulotlarini haftasiga kamida ikki marta) kichik hajmli uylarining masʼul xodimi tomonidan amalga oshiriladi. 52. Ushbu Nizomning 50-bandida nazarda tutilgan mablagʻlarni hisoblashda muassis tomonidan nogironligi boʻlgan bolalarga oldingi oy mobaynida amalga oshirilgan haqiqiy xarajatni inobatga olgan holda kichik hajmli uylarning talabidan kelib chiqib toʻlab beriladi. 53. Mablagʻ ajratishda nogironligi boʻlgan shaxslarning ovqatlanishini tashkil etish uchun masʼul xodimning bank kartasidagi avvalgi oydan qolgan qoldiq mablagʻ miqdori inobatga olinadi. 54. Mahsulotlar chakana savdo tashkilotlaridan xarid qilganda toʻlov cheklari saqlab qoʻyiladi, oziq-ovqat bozoridan naqd pulga xarid qilingan mahsulotlar uchun esa masʼul xodim tomonidan dalolatnoma tuziladi. 55. Oziq-ovqat mahsulotlarini va boshqa tovarlarni hisobdan chiqarish kichik hajmli uylar xodimlari tomonidan taqdim etilgan cheklar va dalolatnomalar asosida, kichik hajmli uylar muassisining doimiy ishlaydigan komissiyasi tomonidan amalga oshiriladi. Bunda doimiy ishlaydigan komissiya tarkibi kichik hajmli uylar muassisi tomonidan bir yilga belgilanadi va uning buyrugʻi bilan tasdiqlanadi. 56. Kichik hajmli uylarning buxgalteriya hisobini yuritish va hisobotini tuzish, shu jumladan ularga ajratilgan mablagʻlardan foydalanish, ushbu jarayonda budjet va smeta intizomiga rioya qilinishi muassisning buxgalteriya hisobi xizmati tomonidan amalga oshiriladi. 57. Kichik hajmli uylar tomonidan oziq-ovqat, kiyim-kechak va shaxsiy gigiyena vositalari va boshqalarni xarid qilish, buxgalteriya hisobida kirim va chiqim qilish tartibi qonunchilikka asosan amalga oshiriladi. 58. Kichik hajmli uylarning moliya-xoʻjalik faoliyati hamda ularga ajratilgan mablagʻlardan toʻgʻri va maqsadli foydalanilishini nazorat qilish muassis tomonidan amalga oshiriladi. 59. Markazlarning xonalari texnika xavfsizligi qoidalariga va sanitariya qoidalari, normalari va gigiyena normativlariga muvofiq jihozlanadi va ulardan foydalaniladi. 60. Markazlar faoliyatini moliyalashtirish Oʻzbekiston Respublikasining respublika budjetidan ajratiladigan mablagʻlar, jismoniy va yuridik shaxslarning homiylik xayriyalari va qonunchilik hujjatlarida taqiqlanmagan boshqa manbalar hisobiga amalga oshiriladi. 61. Markazlar belgilangan tartibda tasdiqlangan va tegishli moliya va iqtisodiyot organlarida roʻyxatdan oʻtkazilgan xarajatlar smetasi asosida moliyalashtiriladi. 62. Markazlar tomonidan ularga ajratilgan budjet va budjetdan tashqari mablagʻlarni sarflash qonunchilik hujjatlariga muvofiq amalga oshiriladi. 63. Shtatlar jadvali Agentlik tomonidan Iqtisodiyot va moliya vazirligi hamda Kambagʻallikni qisqartirish va bandlik vazirligi bilan kelishgan holda tasdiqlangan namunaviy shtatlarga muvofiq tuziladi. 64. Markazlar qonunchilik hujjatlarida belgilangan moliya va statistika hisobotlarini yuritadi. 65. Markazlar faoliyati ustidan nazorat Agentlik va Ijtimoiy inspeksiya tomonidan amalga oshiriladi. 66. Markaz xodimlari va unga joylashtirilgan yoki uning xizmatlaridan foydalanayotgan bolalar oʻrtasidagi munosabatlar Markazlar tomonidan tasdiqlanadigan ichki tartib-qoidalar bilan tartibga solinadi. 67. Nogironligi boʻlgan bolalarni oziq-ovqat, kiyim-bosh, poyabzal va ashyoviy taʼminotning boshqa buyumlari hamda yumshoq anjomlar bilan taʼminlash normalari Agentlik tomonidan Iqtisodiyot va moliya vazirligi bilan kelishilgan holda belgilanadi. 68. Agentlik hamda hududiy boshqarmalar nogironligi boʻlgan bolalarni Markazlarga joylashtirish hamda ularni biridan ikkinchisiga oʻtkazish jarayonida olingan bolaga doir maʼlumotlarning sir saqlanishini taʼminlaydi. 69. Nogironligi boʻlgan bolaning nomidan qonuniy vakillar Markazlarga joylashtirish, tarbiya-taʼlim va reabilitatsiya tadbirlarini tashkil etish jarayonida Agentlik, hududiy boshqarmalar va Markazlar xodimlarining xatti-harakatlari yuzasidan qonunchilik hujjatlarida belgilangan tartibda shikoyat qilishlari mumkin. 70. Mazkur Nizom talablarining buzilishida aybdor boʻlgan shaxslar qonunchilik hujjatlarida belgilangan tartibda javob beradilar. 1. Ushbu Nizom ruhiy holati buzilgan I va II guruh nogironligi boʻlgan shaxslar (keyingi oʻrinlarda — nogironligi boʻlgan shaxslar) uchun “Yangi kun” kunduzgi qatnov asosida qarab turish xizmati (keyingi oʻrinlarda — kunduzgi qarab turish xizmati)ni davlat-xususiy sheriklik shartlari asosida tashkil etish, boshqarish, nazorat qilish hamda moliyalashtirish tartibini belgilaydi. 2. Ushbu Nizomda quyidagi asosiy tushunchalar qoʻllaniladi: axborot moduli — davlat-xususiy sheriklik loyihasi asosida faoliyat yuritayotgan kunduzgi qarab turish xizmati haqidagi maʼlumotlarni oʻzida aks ettirish, boshqarish, muvofiqlashtirish va nazorat qilish imkoniyatiga ega boʻlgan “Yagona milliy ijtimoiy himoya” axborot tizimidagi maʼlumotlar bazasi; davlat-xususiy sheriklik — davlat sherigi va xususiy sherikning muayyan muddatga yuridik jihatdan rasmiylashtirilgan, nogironligi boʻlgan shaxslar uchun kunduzgi qarab turish xizmatini koʻrsatish uchun oʻz resurslarini birlashtirishiga asoslangan hamkorligi; davlat-xususiy sheriklik toʻgʻrisidagi bitim — uch yil muddatga tomonlarning huquqlari, majburiyatlari va javobgarligini, shuningdek, davlat-xususiy sheriklik loyihasini ijro etishning boshqa shartlarini belgilab beradigan davlat sherigi va xususiy sherik oʻrtasida tuzilgan shartnoma (keyingi oʻrinlarda — bitim); davlat sherigi — Oʻzbekiston Respublikasi Prezidenti huzuridagi Ijtimoiy himoya milliy agentligi (keyingi oʻrinlarda — Agentlik)ning Qoraqalpogʻiston Respublikasi, viloyatlar va Toshkent shahri boshqarmalari (keyingi oʻrinlarda — hududiy boshqarma); ijtimoiy-psixiatrik-tibbiy komissiya — tuman (shahar)lardagi “Inson” ijtimoiy xizmatlar markazlari (keyingi oʻrinlarda — “Inson” markazi) tomonidan nogironligi boʻlgan shaxslarni kunduzgi qarab turish xizmatiga yoʻnaltirish uchun taqdim etilgan hujjatlarni oʻrganib chiqish hamda ularni ijtimoiy-psixiatrik-tibbiy tekshiruvdan oʻtkazish maqsadida hududiy boshqarma huzurida yuridik shaxs maqomisiz tashkil etiladigan doimiy asosda faoliyat yurituvchi kollegial organ; oila aʼzolari — ota-ona, turmush oʻrtoq, farzandlar hamda umumiy roʻzgʻor asosida bir uyda yashovchi boshqa shaxslar; kunduzgi qarab turish xizmati — nogironligi boʻlgan shaxsga kun davomida qarab turish va parvarishlash, ijtimoiylashuviga koʻmaklashish hamda boshqa reabilitatsiya tadbirlarini amalga oshirishga qaratilgan ijtimoiy xizmat; talabgor — davlat-xususiy sheriklik loyihasini amalga oshirishdan manfaatdor boʻlgan yakka tartibdagi tadbirkor (keyingi oʻrinlarda — YTT) yoki yuridik shaxs; xususiy sherik — davlat sherigi bilan bitim tuzgan YTT yoxud yuridik shaxs. 3. Quyidagilar kunduzgi qarab turish xizmatining asosiy vazifalari hisoblanadi: nogironligi boʻlgan shaxslarga qarab turish va ularni parvarishlash; nogironligi boʻlgan shaxslarning mustaqil hayotga moslashtirish va jamiyatga integratsiyalashuviga koʻmaklashish; oʻz-oʻziga xizmat koʻrsatish, uy xoʻjaligini yuritish, atrofdagilar bilan muloqot qilishga oʻrgatish; mehnat koʻnikmalarini rivojlantirish, individual imkoniyat va ehtiyojlariga mos mehnat faoliyatiga jalb etish. Xususiy sherik tomonidan kunduzgi qarab turish xizmatida nogironligi boʻlgan shaxslarni reabilitatsiya qilish va ularning ijtimoiylashuviga qaratilgan boshqa vazifalarni amalga oshirish boʻyicha tadbirlar yoʻlga qoʻyilishi mumkin. 4. Kunduzgi qarab turish xizmati xususiy sherik tomonidan bitimning amal qilish davrida nogironligi boʻlgan shaxslarga qarab turish va parvarish qilish uchun zarur shart-sharoitlarga ega boʻlgan, yongʻin xavfsizligi, sanitariya qoidalari, normalari va gigiyena normativlariga javob beradigan YTT (oʻziga yoxud turmush oʻrtogʻiga) yoki yuridik shaxsga mulk huquqi yoxud boshqa huquq bilan tegishli boʻlgan bino-inshootlarda tashkil etiladi. Bunda bino yoki inshoot YTT (turmush oʻrtogʻiga tegishli boʻlgan holat bundan mustasno) yoki yuridik shaxsga mulk huquqi bilan tegishli boʻlmagan taqdirda, bino yoki inshootdan ijara yoki boshqa huquq asosida foydalanish shartnomasining amal qilish muddati bitimning amal qilish muddati davomida oʻz kuchida boʻlishi taʼminlanishi zarur. 5. Kunduzgi qarab turish xizmati besh kunlik ish haftasida, qoida tariqasida, 9 soatli ish rejimida tashkil etiladi. Nogironligi boʻlgan shaxsning ehtiyojlarini inobatga olgan holda hamda oila aʼzosining talab va istaklaridan kelib chiqib, oila aʼzosi va xizmat koʻrsatuvchi oʻrtasida mustaqil ravishda tuziladigan shartnoma asosida nogironligi boʻlgan shaxsga qoʻshimcha xizmatlar koʻrsatish, shu jumladan, olti kunlik ish haftasi va koʻpi bilan 12 soatgacha boʻlgan ish rejimi belgilanishi mumkin. 6. Kunduzgi qarab turish xizmati erkaklar va ayollar uchun alohida-alohida tashkil etiladi. Erkaklar va ayollar uchun alohida-alohida tashkil etishning iloji boʻlmagan hollarda, kunduzgi qarab turish xizmatini bitta bino yoki inshootda lekin ularni alohida kirish imkoniyatiga ega boʻlgan xonalarga ajratgan holda tashkil etiladi. 7. Kunduzgi qarab turish xizmati quyidagi tashxislardan biri qoʻyilgan nogironligi boʻlgan shaxslarga koʻrsatiladi: moʻtadil darajadagi aqliy zaiflik (F71); ogʻir darajadagi aqliy zaiflik (F72); chuqur darajadagi aqliy zaiflik (F73); demensiya (F00.0-G30, F02.0, F02.1, F02.2, F02.3, F03). 8. Kunduzgi qarab turish xizmatini koʻrsatish bilan bogʻliq xarajatlar Agentlikning Ijtimoiy himoya davlat jamgʻarmasi (keyingi oʻrinlarda — Jamgʻarma)dan ajratiladigan mablagʻlar hisobidan xususiy sherikka subsidiya shaklida qoplab beriladi. 9. Hududiy boshqarma har chorakda kamida bir marta oʻzlarining ijtimoiy tarmoqlardagi rasmiy sahifalarida, shuningdek, Agentlikning rasmiy veb-saytida hamda ijtimoiy tarmoqlardagi rasmiy sahifalarida ijtimoiy-psixiatrik-tibbiy komissiyalarning koʻrigi natijasi boʻyicha kunduzgi qarab turish xizmatiga yoʻnaltirish uchun xulosa berilgan nogironligi boʻlgan shaxslar uchun ehtiyojdan kelib chiqqan holda kunduzgi qarab turish xizmatini tashkil etish boʻyicha eʼlon berib boradi. Bunda kunduzgi qarab turish xizmatini tashkil etish istagida boʻlgan talabgor oʻsha hududdagi “Inson” markazidan kunduzgi qarab turish xizmatiga yoʻnaltirilishi mumkin boʻlgan nogironligi boʻlgan shaxslarning yoshi, soni va jinsi, shuningdek, kunduzgi qarab turish xizmatini tashkil etishda davlat-xususiy sheriklik shartlari haqida maʼlumot oladi. 10. Talabgor kunduzgi qarab turish xizmatini tashkil etish istagini bildirgan taqdirda, davlat-xususiy sheriklik toʻgʻrisidagi bitim tuzish uchun tegishli hududiy boshqarmaga axborot moduli orqali quyidagi maʼlumotlarni oʻz ichiga olgan elektron shakldagi ariza bilan murojaat qiladi: YTT uchun biometrik pasport (identifikatsiya ID-karta) maʼlumotlari; yuridik shaxs uchun soliq toʻlovchining identifikatsiya raqami; davlat-xususiy sheriklik toʻgʻrisidagi bitimning amal qilish davrida kunduzgi qarab turish xizmati tashkil etiladigan bino yoki inshootga boʻlgan mulk, ijara yoki boshqa huquqning davlat roʻyxatidan oʻtkazilganligi (kadastr raqami), uning manzili, joylashuvi (geolokatsiyasi) va kunduzgi qarab turish xizmati uchun ajratiladigan maydon (kvadrat metrda aks ettiriladi) haqidagi maʼlumotlar; kunduzgi qarab turish xizmatida tashkil etilishi rejalashtirilgan guruhlar (ayollar va erkaklar guruhi) soni; aloqa uchun elektron pochta manzili va (yoki) mobil telefon raqami. Talabgor axborot moduliga kiritiladigan maʼlumotlarning ishonchliligi uchun shaxsan javobgar boʻladi. 11. Ariza axborot moduli orqali shakllantirilganidan soʻng: talabgorga arizada koʻrsatilgan elektron pochta va (yoki) mobil telefon raqamiga arizaning ID-raqami, ariza qabul qilingan sana va vaqti koʻrsatilgan holda xabar joʻnatiladi; kunduzgi qarab turish xizmatining joylashuvi boʻyicha Sanitariya-epidemiologik osoyishtalik va jamoat salomatligi qoʻmitasining tuman (shahar) boʻlimlari (keyingi oʻrinlarda — Sanepidqoʻmning tuman (shahar) boʻlimlari) hamda tuman (shahar) favqulodda vaziyatlar boʻlimlariga elektron soʻrov joʻnatiladi. 12. Elektron soʻrov kelib tushgandan soʻng uch ish kuni mobaynida: a) Sanepidqoʻmning tuman (shahar) boʻlimlari: kunduzgi qarab turish xizmati uchun ajratilgan xonalar belgilangan sanitariya qoidalari, normalari va gigiyena normativlariga mosligini; bino yoki inshootning manzili va kunduzgi qarab turish xizmati uchun ajratiladigan maydonning (kvadrat metrda aks ettiriladi) arizada toʻgʻri koʻrsatilganligini; belgilangan meʼyorlarga muvofiq kunduzgi qarab turish xizmatini tashkil etish uchun ajratilgan maydonda qabul qilinishi mumkin boʻlgan nogironligi boʻlgan shaxslarning maksimal sonini; kunduzgi qarab turish xizmatini tashkil etish uchun ajratilgan bino yoki inshootlar sanitariya-himoya zonasiga ega boʻlgan obyektlardan zarur darajadagi uzoqlikda joylashganligini oʻrganadi; oʻrganish natijasi boʻyicha xulosa shakllantiradi va unga kunduzgi qarab turish xizmatining kirish qismi, oshxonasi, hojatxonasi, nogironligi boʻlgan shaxslarga qarab turish uchun moʻljallangan xonalarning fotosuratlarini (kamida 4 ta fotosurat) ilova qiladi; b) tuman (shahar) favqulodda vaziyatlar boʻlimlari kunduzgi qarab turish xizmati tashkil etilishi rejalashtirilgan bino yoki inshootlar hududi hamda bino (inshoot) va xonalarning yongʻin xavfsizligi talablariga muvofiq yoxud muvofiq emasligini belgilangan tartibda oʻrganib chiqadi hamda fotosuratlarni (kamida 4 ta fotosurat) ilova qilgan holda oʻrganish natijalari boʻyicha xulosa beradi. Kunduzgi qarab turish xizmatini tashkil etish uchun tanlangan manzilda faoliyatni amalga oshirishning maqsadga muvofiqligi haqidagi xulosaning ishonchliligi uchun shaxsiy javobgarlik uni tasdiqlagan tashkilot rahbariga yuklanadi. 13. Sanepidqoʻmning tuman (shahar) boʻlimlari hamda tuman (shahar) favqulodda vaziyatlar boʻlimlarining xulosalari belgilangan tartibda tasdiqlanganidan soʻng barcha maʼlumotlar kunduzgi qarab turish xizmati tashkil etish toʻgʻrisidagi ariza bilan birga bir ish kunida axborot moduli orqali tegishli “Inson” markaziga taqdim etiladi. 14. Mazkur Nizomning 13-bandida koʻrsatilgan hujjatlar axborot moduli orqali kelib tushganidan soʻng besh ish kuni mobaynida “Inson” markazi tomonidan: talabgor jismoniy shaxsning ruhiy yoki narkologiya kasalliklari dispanserlarida hisobda turish-turmasligini aniqlanadi; Sanepidqoʻmning tuman (shahar) boʻlimlari hamda tuman (shahar) favqulodda vaziyatlar boʻlimlarining xulosalari hamda kunduzgi qarab turish xizmatini tashkil etish rejalashtirilayotgan hududda ushbu xizmatga yoʻnaltirilishi mumkin boʻlgan nogironligi boʻlgan shaxslarning mavjudligi boʻyicha maʼlumotlarni oʻrganadi. Mazkur bandda nazarda tutilgan chora-tadbirlarni amalga oshirish yakuni boʻyicha kunduzgi qarab turish xizmatini tashkil etishning maqsadga muvofiqligi yuzasidan taklif tayyorlanib, “Inson” markazi direktorining elektron raqamli imzosi bilan tasdiqlanadi hamda tegishli hududiy boshqarmaga axborot tizimi orqali yuboriladi. 15. Hududiy boshqarma besh ish kuni ichida “Inson” markazi tomonidan taqdim etilgan hujjatlarni, shu jumladan, kunduzgi qarab turish xizmatiga subsidiya ajratish uchun tegishli moliya yilida Agentlikning Ijtimoiy himoya davlat jamgʻarmasidan (keyingi oʻrinlarda — Jamgʻarma) ajratiladigan mablagʻlar hajmini hisobga olgan holda kunduzgi qarab turish xizmati tashkil etilishi maqsadga muvofiqligi yoki muvofiq emasligi boʻyicha xulosa tayyorlaydi va axborot moduliga kiritadi. Hududiy boshqarmalar tomonidan kunduzgi qarab turish xizmatini tashkil etilishi maqsadga muvofiqligi boʻyicha ijobiy xulosa axborot moduliga kiritilganidan soʻng bitim axborot modulida avtomatik ravishda shakllanadi hamda imzolash uchun talabgorga elektron shaklda joʻnatiladi. 16. Quyidagi holatlarda ariza rad etiladi: Sanepidqoʻmning tuman (shahar) boʻlimlari hamda tuman (shahar) favqulodda vaziyatlar boʻlimlari tomonidan kunduzgi qarab turish xizmatini tashkil etish uchun tanlangan manzilning sanitariya normalari, qoidalari va gigiyena normativlariga hamda yongʻin xavfsizligi talablariga muvofiq emasligi toʻgʻrisida xulosa berilganida; idoralararo elektron almashinuv orqali olingan maʼlumotlarga asosan talabgor bino yoki inshootdan foydalanish huquqiga ega boʻlmaganida yoxud ijara (shu jumladan boshqa huquq) asosida foydalanish shartnomasi mavjud boʻlmaganda; kunduzgi qarab turish xizmatini tashkil etish uchun ajratilishi rejalashtirilgan (arizada koʻrsatilgan) bino yoki inshoot manzili kadastr organlaridan olingan maʼlumotlarga mos emasligi aniqlanganda; talabgor jismoniy shaxsning ruhiy yoki narkologiya kasalliklari dispanserlarida hisobda turishi aniqlanganda; belgilangan xarajatlar kunduzgi qarab turish xizmatiga subsidiya ajratish uchun tegishli moliya yilida nazarda tutilgan mablagʻlar hajmidan oshib ketganda. Ushbu bandda nazarda tutilmagan boshqa asoslarga koʻra arizani rad etish taqiqlanadi. 17. Kunduzgi qarab turish xizmatini tashkil etish toʻgʻrisidagi ariza rad etilganda, uning aniq sabablari koʻrsatilgan holda, arizadagi elektron pochta manziliga yoki mobil telefon raqamiga xabar yuborish orqali talabgor xabardor qilinadi. 18. Talabgor axborot moduli orqali taqdim etilgan bitimni oʻn besh ish kuni ichida koʻrib chiqadi va unda belgilangan shartlarga rozi boʻlganida, unga elektron imzo qoʻyadi. Talabgor oʻn besh ish kuni ichida bitimni imzolamasa, uning arizasi bekor qilinadi, bunda bitimni imzolash zarurati mavjud boʻlganida, ariza talabgor tomonidan yangidan axborot moduliga kiritilishi talab etiladi. Talabgor tomonidan imzolangan bitim avtomatik ravishda tegishli hududiy boshqarmaga imzolash uchun yuboriladi. Bunda hududiy boshqarma tomonidan ushbu bitimga besh ish kuni mobaynida imzo qoʻyilishi lozim. 19. Xususiy sherik hududiy boshqarma bilan bitimni tuzgan kundan keyingi ish kunidan boshlab faoliyatini boshlash huquqiga ega boʻladi. Bunda: xususiy sherik axborot moduliga kirgan holda unda koʻrsatilgan ommaviy oferta talablari va shartlari bilan tanishib, ushbu axborot modulidan foydalanish boʻyicha oʻz roziligini bildirishi va elektron raqamli imzosi bilan tasdiqlashi talab etiladi; axborot moduli orqali oferta tasdiqlanganda, xususiy sherik uchun ushbu axborot modulida shaxsiy kabinet ochiladi. 20. Xususiy sherik bilan bitim tuzilgan kundan boshlab bir oy muddat ichida hududiy boshqarma joyiga chiqqan holda tashkil etilgan kunduzgi qarab turish xizmati uchun moʻljallangan mebel va boshqa anjomlar bilan jihozlanganlik holati boʻyicha oʻrganish oʻtkazadi hamda oʻrganish yakuni boʻyicha kunduzgi qarab turish xizmatini koʻrsatish maqsadga muvofiqligi yoki muvofiq emasligi haqidagi xulosani elektron shaklda axborot moduliga kiritadi. Hududiy boshqarma tomonidan salbiy xulosa berilganida, aniqlangan kamchiliklar bartaraf etilgunga qadar kunduzgi qarab turish xizmatini koʻrsatish vaqtincha toʻxtatiladi. 21. Kunduzgi qarab turish xizmati YTT tomonidan tashkil etilganda koʻpi bilan 2 ta guruh, yuridik shaxs tomonidan tashkil etilganda har bir manzilda koʻpi bilan 4 ta guruh tashkil etishga yoʻl qoʻyiladi. Kunduzgi qarab turish xizmatida har bir guruh 8 nafargacha nogironligi boʻlgan shaxsdan iborat boʻladi. 22. Kunduzgi qarab turish xizmatida nogironligi boʻlgan shaxsning ovqatlanishi sanitariya qoidalari, normalari va gigiyena normativlari asosida tashkil etiladi. 23. Kunduzgi qarab turish xizmatining bitta guruhiga 1 ta shtat birligida mehnat yoʻriqchisi, 1 ta shtat birligida sanitarka jalb qilinadi. Kunduzgi qarab turish xizmatida kadrlar tarkibi hamda ularning oʻzgarishi bilan bogʻliq boʻlgan maʼlumotlar xodimlar ishga qabul qilingan va ishdan boʻshatilgan kundan boshlab bir ish kuni ichida xususiy sherik tomonidan axborot moduliga kiritilishi shart. 24. Kunduzgi qarab turish xizmatida mehnat yoʻriqchisi lavozimiga tegishlicha oliy yoki oʻrta maxsus pedagogik yoki psixologik maʼlumotga, sanitarka vazifasiga umumiy oʻrta maʼlumotga ega boʻlgan shaxslar qabul qilinadi, kunduzgi qarab turish xizmatiga qabul qilingan nogironligi boʻlgan shaxsning oila aʼzolari sanitarka lavozimiga qabul qilingan holat bundan mustasno. 25. Kunduzgi qarab turish xizmatida mehnat faoliyatini amalga oshirayotgan shaxslar Agentlik huzuridagi Ijtimoiy himoya tizimi xodimlarining malakasini oshirish markazida majburiy ravishda uch yilda kamida bir marta 36 soatdan kam boʻlmagan oʻquv dasturi asosida onlayn va (yoki) oflayn shaklda malaka oshiradi. Bunda kunduzgi qarab turish xizmatiga birinchi marta ishga qabul qilinayotgan shaxslar ikki oy ichida malaka oshirish kursidan oʻtishi lozim. 26. Kunduzgi qarab turish xizmatini tashkil etgan xususiy sherik bilan nogironligi boʻlgan shaxsning oila aʼzolari oʻrtasidagi oʻzaro munosabatlar xususiy sherik hamda nogironligi boʻlgan shaxsning oila aʼzolari oʻrtasida tuzilgan shartnoma bilan tartibga solinadi. Shartnoma nogironligi boʻlgan shaxslarning kunduzgi qarab turish xizmatida boʻlish vaqtini, parvarishlash jarayonini tashkil etishda tomonlarning huquqlari, majburiyatlari hamda javobgarligini oʻz ichiga oladi. 27. Kunduzgi qarab turish xizmati koʻrsatiladigan binoning kirish joyida fuqarolarni kunduzgi qarab turish xizmati haqidagi maʼlumotlardan xabardor qilish maqsadida xususiy sherik tomonidan axborot peshlavhasi oʻrnatiladi. Axborot peshlavhasida bitim nusxasi, kunduzgi qarab turish xizmatining ish tartibi va boshqa hujjatlarning nusxalari joylashtiriladi. 28. “Inson” markazi: Ijtimoiy-psixiatrik-tibbiy komissiyaning tekshiruvi natijasida kunduzgi qarab turish xizmatiga yoʻnaltirishga xulosa berilgan nogironligi boʻlgan shaxsning oila aʼzolariga kunduzgi qarab turish xizmatidan foydalanishni taklif qiladi; kunduzgi qarab turish xizmatidan foydalanish boʻyicha qiziqish bildirgan nogironligi boʻlgan shaxsning oila aʼzosiga kunduzgi qarab turish xizmati va undan foydalanish shartlari toʻgʻrisida maʼlumot beradi. 29. Ijtimoiy-psixiatrik-tibbiy komissiya tomonidan kunduzgi qarab turish xizmatiga yoʻnaltirishga berilgan xulosa asosida nogironligi boʻlgan shaxsning oila aʼzosi “Inson” markaziga murojaat qiladi. Bunda “Inson” markazi nogironligi boʻlgan shaxsni uning oila aʼzolari tanlovi asosida xususiy sherikni xabardor qilgan holda axborot moduli orqali uch ish kuni ichida kunduzgi qarab turish xizmatiga biriktiradi. 30. Nogironligi boʻlgan shaxslar kunduzgi qarab turish xizmatidan quyidagilar asosida chiqariladi: oila aʼzolarining arizasi; sogʻliqni saqlash tizimi muassasalarining tibbiy koʻrsatmalari; ijtimoiy-psixiatrik-tibbiy komissiyaning xulosasida koʻrsatilgan nogironligi boʻlgan shaxsning kunduzgi qarab turish xizmatida boʻlish muddatining tugashi; bitimning bekor qilinishi; nogironligi boʻlgan shaxsning vafot etishi. Ushbu bandda nazarda tutilgan holatlar yuzaga kelganligi axborot moduli tomonidan oʻrganib boriladi. 31. Mazkur Nizomning 30-bandiga muvofiq nogironligi boʻlgan shaxslar kunduzgi qarab turish xizmatidan chiqarilganligi toʻgʻrisidagi maʼlumotlar axborot modulida shakllantirib boriladi. Bunda nogironligi boʻlgan shaxslar kunduzgi qarab turish xizmatidan chiqarilgan har bir holat boʻyicha tegishli nodavlat tashkilotlar bir ish kuni ichida ularning axborot modulidagi shaxsiy kabinetiga elektron xabarnoma yuborish orqali xabardor qilib boriladi. 32. Xususiy sherik oʻz mablagʻlari hisobidan sotib olgan mol-mulkni qonunchilik hujjatlariga muvofiq tasarruf etadi. 33. Kunduzgi qarab turish xizmati qonunchilik hujjatlariga muvofiq uni tashkil etgan xususiy sherikning mablagʻlari hamda Jamgʻarmadan ajratiladigan subsidiya, oila aʼzosining toʻlovlari va qonunchilikda taqiqlanmagan boshqa manbalar hisobidan moliyalashtiriladi. 34. Kunduzgi qarab turish xizmatiga qabul qilingan har bir nogironligi boʻlgan shaxs toʻgʻrisidagi maʼlumotlar axborot moduliga kiritilganida hisobot oyida har bir nogironligi boʻlgan shaxsning haqiqatda qatnagan kunlari boʻyicha xususiy sherikka subsidiya ajratiladi. 35. Xususiy sherikka nogironligi boʻlgan shaxsga qarab turish xizmati koʻrsatilgan har bir kun uchun bazaviy hisoblash miqdorining 31 foizi miqdorida subsidiya ajratiladi. Bunda xususiy sherikka biriktirilgan nogironligi boʻlgan shaxslar bir oy ichida kamida oʻn ish kuni davomida kunduzgi qarab turish xizmatidan foydalangan boʻlsa, ularning qolgan yetti ish kunigacha xizmatdan foydalanmagan kunlari uchun ham xususiy sherikka mazkur bandning birinchi xatboshisida nazarda tutilgan subsidiyaning 50 foizi miqdorida subsidiya ajratiladi. 36. Ushbu Nizomning 35-bandiga muvofiq subsidiya ajratishda viloyatlar markazlari va Nukus shahrida tashkil etilgan kunduzgi qarab turish xizmati uchun ajratiladigan subsidiya miqdorini belgilashda 1,1 nisbatda, Toshkent shahrida esa 1,3 nisbatda koʻpaytiruvchi koeffitsiyent qoʻllanadi. 37. Xususiy sherikka bir nafar nogironligi boʻlgan shaxsga qarab turish xizmatini koʻrsatganlik uchun ajratiladigan subsidiyaning oylik miqdori axborot modulida quyidagi formula asosida avtomatik hisob-kitob qilinadi: KQTXS = KQTX * QKS; KQTXS — kunduzgi qarab turish xizmatidagi bir nafar nogironligi boʻlgan shaxs xarajatlarini qoplash uchun subsidiyaning oylik summasi; KQTX — kunduzgi qarab turish xizmatidagi bir nafar nogironligi boʻlgan shaxsning bir kunlik xarajatini qoplashga ajratiladigan subsidiyaning miqdori; QKS — hisobot oyida har bir nogironligi boʻlgan shaxsning haqiqatda kunduzgi qarab turish xizmatiga qatnagan kunlari soni. Bunda viloyatlar markazlari, Toshkent va Nukus shaharlarida kunduzgi qarab turish xizmatini tashkil etgan xususiy sherikka ajratiladigan subsidiyaning oylik miqdori KQTXS = KQTX *1,1 yoki 1,3 * QKS formulasi orqali, mazkur Nizomning 35-bandi ikkinchi xatboshisida nazarda tutilgan tartibda subsidiya ajratishda esa subsidiya miqdorini 50 foizga kamaytirish orqali hisob-kitob qilinadi. 38. Xususiy sherikka toʻlanadigan subsidiyani hisoblash har bir nogironligi boʻlgan shaxs toʻgʻrisidagi maʼlumotlar axborot moduliga kiritilgan kunning keyingi ish kunidan boshlanadi. Bunda subsidiyaning miqdori kunduzgi qarab turish xizmatiga qabul qilingan nogironligi boʻlgan shaxslarning besh kunlik ish haftasidagi haqiqiy davomatidan kelib chiqqan holda axborot moduli orqali avtomatik ravishda hisoblanadi. 39. Subsidiya kunduzgi qarab turish xizmatida tashkil etilgan guruhga kamida 2 nafar nogironligi boʻlgan shaxs qabul qilinganidan soʻng hisobot oyida har bir nogironligi boʻlgan shaxsning haqiqatda xizmatdan foydalangan kunlari boʻyicha ajratiladi. Biroq, kunduzgi qarab turish xizmatidan foydalanuvchi nogironligi boʻlgan shaxslarning oʻrtacha soni ketma-ket uch oy davomida 3 va undan kam boʻlgan taqdirda, subsidiya toʻlash toʻxtatiladi. Bunda kunduzgi qarab turish xizmatidan foydalanuvchi nogironligi boʻlgan shaxslarning oʻrtacha sonini aniqlashda kamida bir oyning uchdan bir qismida davomati belgilangan shaxslar inobatga olinadi. 40. Kunduzgi qarab turish xizmatiga qabul qilingan nogironligi boʻlgan shaxslarning haqiqiy davomatining hisobi maxsus qurilmalar yordamida jismoniy shaxsni biometrik identifikatsiya qilish texnologiyasi orqali yuritiladi. 41. Biometrik identifikatsiya qilish jarayoni kunduzgi qarab turish xizmatining rahbari yoki xodimlari tomonidan maxsus qurilmalar yordamida ushbu tashkilotning joylashuvi (geolokatsiyasi) hisobga olingan holda har ish kunida bir marotaba amalga oshiriladi. 42. Subsidiyaning oylik summalari avtomatik ravishda axborot modulida qayd etilgan nogironligi boʻlgan shaxslarning davomati asosida hisoblanadi hamda ushbu Nizomga ilovaga muvofiq namunadagi buyurtmanoma shakllanadi. Bunda kunduzgi qarab turish xizmatining bitimda koʻrsatilgan manzilidan (joylashuvi boʻyicha geolokatsiyasi) boshqa joyda qayd etilgan nogironligi boʻlgan shaxslarning davomati axborot modulida hisobga olinmaydi. 43. Maxsus qurilmalardan Internet jahon axborot tarmogʻisiz (offlayn rejimda) foydalanilgan hollarda nogironligi boʻlgan shaxslar davomati boʻyicha qayd etilgan maʼlumotlar xususiy sherik tomonidan hisobot oyidan keyingi oyning 5-sanasidan kechikmasdan Internet jahon axborot tarmogʻiga ulangan holda (onlayn rejimda) offlayn rejimda kiritilgan maʼlumotlarni axborot moduliga uzatilishini (yangilanishini) taʼminlaydi. Axborot moduliga maʼlumotlar oʻz vaqtida taqdim etilmaganda, shu jumladan, ushbu bandning birinchi xatboshisida nazarda tutilgan tartibda uzatilishini (yangilanishini) taʼminlamaganda xususiy sherikka subsidiya hisoblanmaydi va toʻlanmaydi. 44. Axborot modulida hisoblangan subsidiyaning toʻlov qaydnomasi va toʻlov topshiriqnomasi hisobot oyidan keyingi oyning 10-sanasiga qadar shakllantiriladi va Jamgʻarmaning maxsus gʻazna hisobvaragʻidan ikki ish kuni ichida Iqtisodiyot va moliya vazirligining axborot tizimlari orqali xususiy sherikning tijorat bankdagi hisobvaragʻiga avtomatik ravishda oʻtkaziladi. 45. Xususiy sherik nogironligi boʻlgan shaxslar toʻgʻrisidagi axborot moduliga kiritilgan maʼlumotlarning toʻgʻriligi va haqqoniyligi boʻyicha javobgar hisoblanadi. 46. Xususiy sherik tomonidan bir nogironligi boʻlgan shaxsning maʼlumotlari axborot moduliga kiritilib, uning fotosurati oʻrniga boshqa shaxsning fotosurati ushbu axborot moduliga joylashtirilganligi va uning asosida davomat belgilab kelinayotganligi aniqlanganda mazkur holat aniqlangan oydan boshlab uch oy davomida mazkur nogironligi boʻlgan shaxs uchun subsidiya hisoblanmaydi va toʻlanmaydi. Bunday holat takroran aniqlanganda, ushbu xususiy sherik bilan tuzilgan bitim davlat sherigi tomonidan bir tomonlama bekor qilinadi va qayta tuzilmaydi. 47. Texnik yoki boshqa sabablarga koʻra hisobot oyida axborot modulida subsidiyaning ortiqcha yoki kam hisoblanganligi aniqlanganda, hisobot oyidan keyingi oyda ushbu subsidiya tegishli summalar qoʻshilgan yoki kamaytirilgan holda hisob-kitob qilinadi. 48. Yengib boʻlmaydigan kuch (fors-major) holatlari natijasida xususiy sherik tomonidan nogironligi boʻlgan shaxslarning davomatini axborot moduliga kiritishning imkoniyati boʻlmagan hollarda, oylik davomatni belgilash uchun axborot modulida qayd etilgan nogironligi boʻlgan shaxslarning soʻnggi 5 kunlikdagi oʻrtacha davomat koʻrsatkichi asosida hisob-kitob qilinadi va toʻlab beriladi. Bunda xususiy sherik qonunchilik hujjatlariga muvofiq yengib boʻlmaydigan kuch (fors-major) holatlari yuz berganligini tasdiqlovchi vakolatli organ tomonidan beriladigan sertifikatni tegishliligi boʻyicha “Inson” markaziga taqdim etishi lozim. 49. Texnik nosozlik sababli axborot modulining mobil ilovasi yoki maxsus qurilmalar yordamida nogironligi boʻlgan shaxslarni biometrik identifikatsiya qilish imkoni boʻlmagan hollarda, xususiy sherik mazkur holat yuzasidan darhol oʻsha hududdagi “Inson” markazini xabardor qiladi. Bunda nogironligi boʻlgan shaxslarning uch kundan ortiq boʻlmagan muddatdagi davomati “Inson” markazi tomonidan toʻldiriladigan nogironligi boʻlgan shaxslarning qatnovi dalolatnomasi asosida amalga oshiriladi. 50. “Inson” markazi texnik nosozlik sababli toʻldirilgan nogironligi boʻlgan shaxslarning qatnovi dalolatnomasini hisobot oyidan keyingi oyning 5-sanasidan kechikmasdan axborot moduliga kiritish uchun tegishli hududiy boshqarmaga taqdim etadi. 51. Kunduzgi qarab turish xizmatini boshqarish uni tashkil etgan xususiy sherik tomonidan amalga oshiriladi. 52. Kunduzgi qarab turish xizmatini tashkil etish, xususiy sherik bilan bitim tuzish, kunduzgi qarab turish xizmatiga nogironligi boʻlgan shaxslarni qabul qilish hamda chiqarish jarayonlari “Inson” markazi, hududiy boshqarma va Agentlik huzuridagi Nogironligi boʻlgan shaxslarga ijtimoiy xizmatlar koʻrsatilishini muvofiqlashtirish markazi tomonidan doimiy ravishda monitoring qilib boriladi. Bunda monitoring jarayonida: aniqlangan texnik xato va kamchiliklarni uch ish kuni ichida bartaraf etish toʻgʻrisida xususiy sherikka axborot moduli orqali xabarnoma yuboriladi; mazkur Nizom talablariga lozim darajada rioya etilmayotganligi yoki Nizom talablari buzilganligi aniqlangan hollarda Ijtimoiy inspeksiya axborot moduli orqali darhol xabardor qilinadi. 53. Ushbu Nizom talablariga rioya etilishi Ijtimoiy inspeksiya hamda uning Qoraqalpogʻiston Respublikasi, viloyatlar va Toshkent shahri boshqarmalari tomonidan nazorat qilib boriladi. 54. Xususiy sherik bilan tuzilgan bitim hududiy boshqarma tomonidan quyidagi hollarda bir tomonlama bekor qilinadi: kunduzgi qarab turish xizmati tomonidan bir nogironligi boʻlgan shaxsning maʼlumotlari axborot moduliga kiritilib, uning fotosurati oʻrniga boshqa shaxsning fotosurati ushbu axborot moduliga joylashtirilganligi va uning asosida davomati belgilanib kelinayotganligi takroran aniqlanganda; YTT boʻlgan xususiy sherik ozodlikdan mahrum etilganda, bedarak yoʻqolgan deb topilganda yoki vafot etganida (vafot etgan deb eʼlon qilinganda); xususiy sherik — yuridik shaxs faoliyati tugatilganda; xususiy sherik qonunchilik hujjatlarida belgilangan tartibda toʻlovga qobiliyatsiz deb topilganda; xususiy sherik ushbu Nizom hamda bitimda koʻrsatilgan oʻz majburiyatlarini bajarmagan taqdirda. 55. Kunduzgi qarab turish xizmatini tashkil etgan xususiy sherik tomonidan hududiy boshqarma bilan tuzilgan davlat-xususiy sheriklik toʻgʻrisidagi bitimga oʻzgartirish va qoʻshimchalar kiritish yoki uni bekor qilish yuzasidan ariza axborot moduliga elektron shaklda yuboriladi. 56. Bitim muddatini uzaytirish boʻyicha ariza xususiy sherik tomonidan amaldagi bitim muddati tugashidan kamida bir oy oldin axborot moduli orqali elektron shaklda yuboriladi. 57. Bitimning muddatini uzaytirish, faoliyat manzilini oʻzgartirish, kunduzgi qarab turish xizmati quvvatini kamaytirish yoki oshirish ushbu Nizomda belgilangan tartibda amalga oshiriladi. 58. Bitimni bekor qilish boʻyicha ariza taraflar tomonidan elektron shaklda axborot moduliga kiritiladi. Bunda arizaga elektron raqamli imzo qoʻyilgan bitimni bekor qilish boʻyicha qoʻshimcha kelishuv ilova qilinadi. Bitimni bekor qilish boʻyicha ariza axborot moduliga kiritilgan kundan boshlab uch ish kunida taraflar tomonidan koʻrib chiqilishi lozim. 59. Ushbu Nizom talablari buzilishida aybdor boʻlgan shaxslar qonunchilik hujjatlariga muvofiq javob beradilar. 1. Ushbu Nizom tugʻilganidan boshlab 18 yoshgacha boʻlgan uzoq muddat parvarishga muhtoj bolalar va ruhiy holati buzilgan I va II guruh nogironligi boʻlgan shaxslar (keyingi oʻrinlarda — xizmatdan foydalanuvchilar) uchun uy sharoitida qarab turish xizmatini davlat-xususiy sheriklik shartlari asosida tashkil etish, boshqarish, nazorat qilish hamda moliyalashtirish tartibini belgilaydi. 2. Ushbu Nizomda quyidagi asosiy tushunchalar qoʻllaniladi: axborot moduli — davlat-xususiy sheriklik loyihasi asosida faoliyat yuritayotgan uy sharoitida qarab turish xizmati haqidagi maʼlumotlarni oʻzida aks ettirish, boshqarish, muvofiqlashtirish va nazorat qilish imkoniyatiga ega boʻlgan “Yagona milliy ijtimoiy himoya” axborot tizimidagi maʼlumotlar bazasi; davlat-xususiy sheriklik — davlat sherigi va xususiy sherikning muayyan muddatga yuridik jihatdan rasmiylashtirilgan, xizmatdan foydalanuvchilar uchun uy sharoitida qarab turish xizmatini koʻrsatish uchun oʻz resurslarini birlashtirishiga asoslangan hamkorligi; davlat-xususiy sheriklik toʻgʻrisidagi bitim — uch yil muddatga tomonlarning huquqlari, majburiyatlari va javobgarligini, shuningdek, davlat-xususiy sheriklik loyihasini ijro etishning boshqa shartlarini belgilab beradigan davlat sherigi va xususiy sherik oʻrtasida tuzilgan shartnoma (keyingi oʻrinlarda — bitim); davlat sherigi — Oʻzbekiston Respublikasi Prezidenti huzuridagi Ijtimoiy himoya milliy agentligi (keyingi oʻrinlarda — Agentlik)ning Qoraqalpogʻiston Respublikasi, viloyatlar va Toshkent shahri boshqarmalari (keyingi oʻrinlarda — hududiy boshqarma); Ijtimoiy-psixiatrik-tibbiy komissiya — tuman (shahar)lardagi “Inson” ijtimoiy xizmatlar markazlari (keyingi oʻrinlarda — “Inson” markazi) tomonidan ruhiy holati buzilgan I va II guruh nogironligi boʻlgan shaxslarni uy sharoitida qarab turish xizmatiga yoʻnaltirish uchun taqdim etilgan hujjatlarni oʻrganib chiqish hamda ularni ijtimoiy-psixiatrik-tibbiy tekshiruvdan oʻtkazish maqsadida hududiy boshqarma huzurida yuridik shaxs maqomisiz tashkil etiladigan doimiy asosda faoliyat yurituvchi kollegial organ; Psixologik-tibbiy-pedagogik komissiya — tugʻilganidan boshlab 18 yoshgacha boʻlgan uzoq muddat parvarishga muhtoj bolalarni uy sharoitida qarab turish xizmatiga yoʻnaltirish uchun taqdim etilgan hujjatlarni oʻrganib chiqish hamda ularni psixologik-tibbiy-pedagogik tekshiruvdan oʻtkazish maqsadida hududiy boshqarma huzurida yuridik shaxs maqomisiz tashkil etiladigan doimiy asosda faoliyat yurituvchi kollegial organ; oila aʼzosi — ota-ona, turmush oʻrtoq, farzandlar hamda umumiy roʻzgʻor asosida bir uyda yashovchi boshqa shaxslar; talabgor — davlat-xususiy sheriklik loyihasini amalga oshirishdan manfaatdor boʻlgan yakka tartibdagi tadbirkor (keyingi oʻrinlarda — YTT) yoki yuridik shaxs; uy sharoitida qarab turish xizmati — xizmatdan foydalanuvchilarga xususiy sherik tomonidan ularning yashash joyiga borgan holda uy sharoitida qarab turish va parvarishga qaratilgan ijtimoiy xizmat; xususiy sherik — davlat sherigi bilan bitim tuzgan YTT yoxud yuridik shaxs. 3. Quyidagilar uy sharoitida qarab turish xizmatining asosiy vazifalari hisoblanadi: a) tugʻilganidan boshlab 18 yoshgacha boʻlgan uzoq muddat parvarishga muhtoj bolalar (keyingi oʻrinlarda — parvarishga muhtoj bola)ga uy sharoitida qarab turishda: parvarishga muhtoj bolaga qarab turish va parvarish qilish; parvarishga muhtoj bolaning umumiy holati va sogʻligʻini hamda dori vositalari va ovqatini oʻz vaqtida isteʼmol qilishini nazorat qilish; gigiyena tadbirlarini amalga oshirish; parvarishga muhtoj bola bilan muloqot qilish va qoʻllab-quvvatlash; parvarishga muhtoj bolaning oila aʼzolariga zarur maslahatlarni berib borish; b) ruhiy holati buzilgan I va II guruh nogironligi boʻlgan shaxslar (keyingi oʻrinlarda — nogironligi boʻlgan shaxs)ga uy sharoitida qarab turishda: nogironligi boʻlgan shaxsga qarab turish (yiqilish va jarohatlanishlarning oldini olish); nogironligi boʻlgan shaxsni parvarishlash (ovqatlantirish, gigiyenik tadbirlarni amalga oshirish); nogironligi boʻlgan shaxs bilan muloqot qilish; tyutorlik (shaxsni oʻz-oʻziga xizmat qilishga oʻrgatish va mustaqil yashash koʻnikmalarini shakllantirish). Xususiy sherik tomonidan uy sharoitida qarab turish xizmatida xizmatdan foydalanuvchilarni reabilitatsiya qilish va ularning ijtimoiylashuviga qaratilgan boshqa vazifalarni amalga oshirish boʻyicha tadbirlar yoʻlga qoʻyilishi mumkin. 4. Xizmatdan foydalanuvchilarga uy sharoitida qarab turish xizmati xususiy sherik tomonidan bitimning amal qilish davrida 5 kunlik ish haftasida 08:00 dan 18:00 gacha boʻlgan vaqt oraligʻida kuniga 3 soatgacha xizmatdan foydalanuvchilarning yashash joyiga borgan holda koʻrsatiladi. Bunda xususiy sherikning bir nafar xodimi tomonidan bir ish kuni mobaynida koʻpi bilan uch nafargacha xizmatdan foydalanuvchilarga xizmat koʻrsatishiga yoʻl qoʻyiladi. 5. Xususiy sherik joylashgan yoki uning xodimi yashaydigan manzil xizmatdan foydalanuvchilarning yashash manzili bilan bir xil boʻlishiga yoʻl qoʻyilmaydi. 6. Xizmatdan foydalanuvchilarning oila aʼzosi va xususiy sherik oʻrtasida mustaqil ravishda tuziladigan shartnoma asosida xizmatdan foydalanuvchilarga qoʻshimcha xizmatlar, shu jumladan, dam olish kunlarida xizmatlar koʻrsatilishi mumkin. 7. Uy sharoitida qarab turish xizmati ushbu Nizomga 1-ilovaga muvofiq tibbiy koʻrsatmalarning biri boʻyicha kasallik tashxisi qoʻyilgan xizmatdan foydalanuvchilarga koʻrsatiladi. 8. Uy sharoitida qarab turish xizmatining xarajatlari Agentlikning Ijtimoiy himoya davlat jamgʻarmasi (keyingi oʻrinlarda — Jamgʻarma)dan ajratiladigan mablagʻlar hisobidan xususiy sherikka subsidiya shaklida qoplab beriladi. 9. Hududiy boshqarma har chorakda kamida bir marta oʻzlarining ijtimoiy tarmoqlardagi rasmiy sahifalarida, shuningdek, Agentlikning rasmiy veb-saytida hamda ijtimoiy tarmoqlardagi rasmiy sahifalarida parvarishga muhtoj bolalar va nogironligi boʻlgan shaxslar toʻgʻrisidagi maʼlumotlar asosida ehtiyojdan kelib chiqqan holda uy sharoitida qarab turish xizmatini tashkil etish boʻyicha eʼlon berib boradi. Bunda uy sharoitida qarab turish xizmatini tashkil etish istagida boʻlgan talabgor oʻsha hududdagi “Inson” ijtimoiy xizmatlar markazi (keyingi oʻrinlarda — “Inson” markazi)dan uy sharoitida qarab turish xizmatiga yoʻnaltirilishi mumkin boʻlgan parvarishga muhtoj bolalar va nogironligi boʻlgan shaxslarning yoshi, soni va jinsi, shuningdek, uy sharoitida qarab turish xizmatini tashkil etishda davlat-xususiy sheriklik shartlari haqida maʼlumot oladi. 10. Talabgor uy sharoitida qarab turish xizmatini tashkil etish istagini bildirgan taqdirda, bitimni tuzish uchun tegishli hududiy boshqarmaga axborot moduli orqali quyidagi maʼlumotlarni oʻz ichiga olgan elektron shakldagi ariza bilan murojaat qiladi: YTT uchun biometrik pasport (identifikatsiyalovchi ID-karta) maʼlumotlari; yuridik shaxs uchun soliq toʻlovchining identifikatsiya raqami; aloqa uchun elektron pochta manzili va (yoki) mobil telefon raqami. Talabgor axborot moduliga kiritiladigan maʼlumotlarning ishonchliligi uchun shaxsan javobgar boʻladi. 11. Ariza axborot moduli orqali shakllantirilganidan soʻng talabgorga arizada koʻrsatilgan elektron pochta va (yoki) mobil telefon raqamiga arizaning ID-raqami, ariza qabul qilingan sana va vaqti koʻrsatilgan holda xabar joʻnatiladi. 12. Mazkur Nizomning 10-bandida koʻrsatilgan hujjatlar axborot moduli orqali kelib tushganidan soʻng besh ish kuni mobaynida “Inson” markazi tomonidan: talabgor jismoniy shaxsning ruhiy yoki narkologiya kasalliklari dispanserlarida hisobda turish-turmasligini aniqlanadi; uy sharoitida qarab turish xizmatini tashkil etish rejalashtirilayotgan hududda ushbu xizmatga yoʻnaltirilishi mumkin boʻlgan nogironligi boʻlgan shaxslarning mavjudligi boʻyicha maʼlumotlarni oʻrganiladi. Mazkur bandda nazarda tutilgan chora-tadbirlarni amalga oshirish yakuni boʻyicha uy sharoitida qarab turish xizmatini tashkil etishning maqsadga muvofiqligi yuzasidan taklif tayyorlanib, “Inson” markazi direktorining elektron raqamli imzosi bilan tasdiqlanadi hamda tegishli hududiy boshqarmaga axborot tizimi orqali yuboriladi. 13. Hududiy boshqarma mazkur Nizomning 10 va 12-bandlarida nazarda tutilgan hujjatlar axborot moduli orqali kelib tushganidan soʻng oʻn ish kuni mobaynida uy sharoitida qarab turish xizmatiga subsidiya ajratish uchun tegishli moliya yilida Jamgʻarmadan ajratiladigan mablagʻlar hajmini hisobga olgan holda uy sharoitida qarab turish xizmatini tashkil etishga ehtiyoj mavjudligi yoki mavjud emasligi boʻyicha xulosa tayyorlaydi va axborot moduliga kiritadi. Hududiy boshqarmalar tomonidan uy sharoitida qarab turish xizmatini tashkil etilishiga ehtiyoj mavjudligi boʻyicha ijobiy xulosa axborot moduliga kiritilganidan soʻng bitim axborot modulida avtomatik ravishda shakllanadi hamda ushbu bitim imzolash uchun talabgorga elektron shaklda joʻnatiladi. 14. Quyidagi holatlarda ariza rad etiladi: talabgor jismoniy shaxsning ruhiy yoki narkologiya kasalliklari dispanserlarida hisobda turishi aniqlanganda; belgilangan xarajatlar uy sharoitida qarab turish xizmatiga subsidiya ajratish uchun tegishli moliya yilida nazarda tutilgan mablagʻlar hajmidan oshib ketganda; tashkil etilishi koʻzda tutilgan hududda uy sharoitida qarab turish xizmatini koʻrsatishga ehtiyoj mavjud emasligi aniqlanganda. Ushbu bandda nazarda tutilmagan boshqa asoslarga koʻra arizani rad etish taqiqlanadi. 15. Uy sharoitida qarab turish xizmatini tashkil etish toʻgʻrisidagi ariza rad etilganda, talabgorga uning aniq sabablari koʻrsatilgan holda, arizadagi elektron pochta manziliga yoki mobil telefon raqamiga xabar yuborish orqali talabgor xabardor qilinadi. 16. Talabgor axborot moduli orqali taqdim etilgan bitimni oʻn besh ish kuni ichida koʻrib chiqadi va unda belgilangan shartlarga rozi boʻlganida, unga elektron imzo qoʻyadi. Talabgor oʻn besh ish kuni ichida bitimni imzolamasa, uning arizasi bekor qilinadi, bunda bitimni imzolash zarurati mavjud boʻlganida, ariza talabgor tomonidan yangidan axborot moduliga kiritilishi talab etiladi. Talabgor tomonidan imzolangan bitim avtomatik ravishda tegishli hududiy boshqarmaga imzolash uchun yuboriladi. Bunda hududiy boshqarma tomonidan ushbu bitimga besh ish kuni mobaynida imzo qoʻyilishi lozim. 17. Xususiy sherik hududiy boshqarma bilan bitimni tuzgan kundan keyingi ish kunidan boshlab faoliyatini boshlash huquqiga ega boʻladi. Bunda: xususiy sherik axborot moduliga kirgan holda unda koʻrsatilgan ommaviy oferta talablari va shartlari bilan tanishib, ushbu axborot modulidan foydalanish boʻyicha oʻz roziligini bildirishi va elektron raqamli imzosi bilan tasdiqlashi talab etiladi; axborot moduli orqali oferta tasdiqlanganda, xususiy sherik uchun ushbu axborot modulida shaxsiy kabinet ochiladi. 18. Uy sharoitida qarab turish xizmatida mehnat faoliyatini amalga oshirayotgan shaxslar Agentlik huzuridagi Ijtimoiy himoya tizimi xodimlarining malakasini oshirish markazida majburiy ravishda uch yilda kamida bir marta 36 soatdan kam boʻlmagan oʻquv dasturi asosida onlayn va (yoki) oflayn shaklda malaka oshiradi. Bunda uy sharoitida qarab turish xizmatiga birinchi marta ishga qabul qilinayotgan shaxslar ikki oy ichida malaka oshirish kursidan oʻtishi lozim. 19. “Inson” markazi psixologik-tibbiy-pedagogik komissiya yoki ijtimoiy-psixiatrik-tibbiy komissiyaning tekshiruvi natijasida uy sharoitida qarab turish xizmatiga yoʻnaltirishga berilgan xulosaga muvofiq xizmatdan foydalanuvchilarning oila aʼzolariga uy sharoitida qarab turish xizmatidan foydalanishni taklif qiladi. Uy sharoitida qarab turish xizmatidan foydalanish istagini bildirgan xizmatdan foydalanuvchilarning oila aʼzolariga uy sharoitida qarab turish xizmati va undan foydalanish shartlari toʻgʻrisida maʼlumot beradi. 20. Xizmatdan foydalanuvchining oila aʼzosi uy sharoitida qarab turish xizmatidan foydalanish istagini bildirgan taqdirda “Inson” markaziga murojaat qiladi. Bunda “Inson” markazi xizmatdan foydalanuvchini uning oila aʼzosi tanlovi asosida xususiy sherikni xabardor qilgan holda axborot moduli orqali uch ish kuni ichida uy sharoitida qarab turish xizmatiga biriktiradi. 21. Uy sharoitida qarab turish xizmatini koʻrsatish quyidagi asoslardan biri boʻlganda tugatiladi: oila aʼzolarining arizasi; sogʻliqni saqlash tizimi muassasalarining tibbiy koʻrsatmalari; psixologik-tibbiy-pedagogik komissiya yoki ijtimoiy-psixiatrik-tibbiy komissiyaning xulosasida koʻrsatilgan uy sharoitida qarab turish muddatining tugashi; bitimning bekor qilinishi; xizmatdan foydalanuvchining vafot etishi. Ushbu bandda nazarda tutilgan holatlar yuzaga kelganligi axborot moduli tomonidan oʻrganib boriladi. 22. Mazkur Nizomning 21-bandiga muvofiq uy sharoitida qarab turish xizmatini koʻrsatish tugatilganligi toʻgʻrisidagi maʼlumotlar axborot modulida shakllantirib boriladi. Bunda xizmatdan foydalanuvchilar uy sharoitida qarab turish xizmatini koʻrsatish tugatilgan har bir holat boʻyicha tegishli nodavlat tashkilotlar bir ish kuni ichida ularning axborot modulidagi shaxsiy kabinetiga elektron xabarnoma yuborish orqali xabardor qilib boriladi. 23. Xususiy sherik oʻz mablagʻlari hisobidan sotib olgan mol-mulkni qonunchilik hujjatlariga muvofiq tasarruf etadi. 24. Uy sharoitida qarab turish xizmati qonunchilik hujjatlariga muvofiq uni tashkil etgan xususiy sherikning mablagʻlari, Jamgʻarmadan ajratiladigan subsidiya, oila aʼzolarining toʻlovlari va qonunchilik hujjatlarida taqiqlanmagan boshqa manbalar hisobidan moliyalashtiriladi. 25. Uy sharoitida qarab turish xizmatiga qabul qilingan har bir xizmatdan foydalanuvchi toʻgʻrisidagi maʼlumotlar axborot moduliga kiritilganida hisobot oyida har bir xizmatdan foydalanuvchiga haqiqatda xizmat koʻrsatilgan kunlari soni va undagi soatlar boʻyicha xususiy sherikka subsidiya ajratiladi. 26. Xususiy sherikka xizmatdan foydalanuvchiga uy sharoitida qarab turish xizmati koʻrsatilgan har bir soati uchun bazaviy hisoblash miqdorining 10 foizi miqdorida subsidiya ajratiladi. 27. Ushbu Nizomning 26-bandiga muvofiq subsidiya ajratishda viloyatlar markazlari va Nukus shahrida tashkil etilgan uy sharoitida qarab turish xizmati uchun ajratiladigan subsidiya miqdorini belgilashda 1,1 nisbatda, Toshkent shahrida esa 1,3 nisbatda koʻpaytiruvchi koeffitsiyent qoʻllanadi. 28. Xususiy sherikka bir nafar xizmatdan foydalanuvchiga uy sharoitida qarab turish xizmatini koʻrsatganlik uchun ajratiladigan subsidiyaning oylik miqdori axborot modulida quyidagi formula asosida avtomatik hisob-kitob qilinadi: USHQTXS = USHQTX * QKSSD; USHQTXS — uy sharoitida qarab turish xizmatidagi bir nafar xizmatdan foydalanuvchi xarajatlarini qoplash uchun subsidiyaning oylik summasi; USHQTX — uy sharoitida qarab turish xizmatidagi bir nafar xizmatdan foydalanuvchiga koʻrsatilgan xizmatning har bir soati uchun belgilangan xarajatni qoplashga ajratiladigan subsidiyaning miqdori; QKSSD — hisobot oyida bir nafar xizmatdan foydalanuvchining haqiqatda uy sharoitida qarab turish xizmati koʻrsatilgan kunlari soni va undagi soatlar davomiyligi. Bunda viloyatlar markazlari, Toshkent va Nukus shaharlarida uy sharoitida qarab turish xizmatini tashkil etgan xususiy sherikka ajratiladigan subsidiyaning oylik miqdori USHQTXS = USHQTX *1,1 yoki 1,3 * QKSSD formulasi orqali hisob-kitob qilinadi. 29. Xususiy sherikka toʻlanadigan subsidiyani hisoblash har bir xizmatdan foydalanuvchi toʻgʻrisidagi maʼlumotlar axborot moduliga kiritilgan kunning keyingi ish kunidan boshlanadi. Bunda subsidiyaning miqdori uy sharoitida qarab turish xizmatiga qabul qilingan xizmatdan foydalanuvchining besh kunlik ish haftasidagi haqiqiy davomatidan kelib chiqqan holda axborot moduli orqali avtomatik ravishda hisoblanadi. 30. Uy sharoitida qarab turish xizmatiga qabul qilingan xizmatdan foydalanuvchilarni haqiqiy davomatining hisobi maxsus qurilmalar yordamida jismoniy shaxsni biometrik identifikatsiya qilish texnologiyasi orqali yuritiladi. 31. Biometrik identifikatsiya qilish jarayoni uy sharoitida qarab turish xizmatining rahbari yoki xodimlari tomonidan maxsus qurilmalar yordamida xizmatdan foydalanuvchilarning yashash manzilini (geolokatsiyasi) hisobga olingan holda xizmat koʻrsatgan kunida bir marotaba amalga oshiriladi. 32. Subsidiyaning oylik summalari avtomatik ravishda axborot modulida qayd etilgan xizmatdan foydalanuvchilarning davomati asosida hisoblanadi hamda ushbu Nizomga 2-ilovaga muvofiq namunadagi buyurtmanoma shakllanadi. Bunda uyda qarab turish xizmatini koʻrsatish soʻrovnomada koʻrsatilgan xizmatdan foydalanuvchi yashaydigan manzilidan (joylashuvi boʻyicha geolokatsiyasi) boshqa joyda qayd etilgan xizmatdan foydalanuvchilarning davomati axborot modulida hisobga olinmaydi. 33. Maxsus qurilmalardan Internet jahon axborot tarmogʻisiz (offlayn rejimda) foydalanilgan hollarda xizmatdan foydalanuvchilarning davomati boʻyicha qayd etilgan maʼlumotlar xususiy sherik tomonidan hisobot oyidan keyingi oyning 5-sanasidan kechikmasdan Internet jahon axborot tarmogʻiga ulangan holda (onlayn rejimda) offlayn rejimda kiritilgan maʼlumotlarni axborot moduliga uzatilishini (yangilanishini) taʼminlaydi. Axborot moduliga maʼlumotlar oʻz vaqtida taqdim etmaganda, shu jumladan, ushbu bandning birinchi xatboshisida nazarda tutilgan tartibda uzatilishini (yangilanishini) taʼminlamaganda xususiy sherikka subsidiya hisoblanmaydi va toʻlanmaydi. 34. Axborot modulida hisoblangan subsidiyaning toʻlov qaydnomasi va toʻlov topshiriqnomasi hisobot oyidan keyingi oyning 10-sanasiga qadar shakllantiriladi va Jamgʻarmaning maxsus gʻazna hisobvaragʻidan ikki ish kuni ichida Iqtisodiyot va moliya vazirligining axborot tizimlari orqali xususiy sherikning tijorat bankdagi hisobvaragʻiga avtomatik ravishda oʻtkaziladi. 35. Xususiy sherik tomonidan bir xizmatdan foydalanuvchining maʼlumotlari axborot moduliga kiritilib, uning fotosurati oʻrniga boshqa shaxsning fotosurati ushbu axborot moduliga joylashtirilganligi va uning asosida davomat belgilab kelinayotganligi aniqlanganda mazkur holat aniqlangan oydan boshlab uch oy davomida mazkur xizmatdan foydalanuvchi uchun subsidiya hisoblanmaydi va toʻlanmaydi. Bunday holat takroran aniqlanganda, ushbu xususiy sherik bilan tuzilgan bitim davlat sherigi tomonidan bir tomonlama bekor qilinadi va qayta tuzilmaydi. 36. Texnik yoki boshqa sabablarga koʻra hisobot oyida axborot modulida subsidiyaning ortiqcha yoki kam hisoblanganligi aniqlanganda, hisobot oyidan keyingi oyda ushbu subsidiya tegishli summalar qoʻshilgan yoki kamaytirilgan holda hisob-kitob qilinadi. 37. Yengib boʻlmaydigan kuch (fors-major) holatlari natijasida xususiy sherik tomonidan xizmatdan foydalanuvchilarning davomatini axborot moduliga kiritishning imkoniyati boʻlmagan hollarda, oylik davomatni belgilash uchun axborot modulida qayd etilgan xizmatdan foydalanuvchilarning soʻnggi 5 kunlikdagi oʻrtacha davomat koʻrsatkichi asosida hisob-kitob qilinadi va toʻlab beriladi. Bunda xususiy sherik qonunchilik hujjatlariga muvofiq yengib boʻlmaydigan kuch (fors-major) holatlari yuz berganligini tasdiqlovchi vakolatli organ tomonidan beriladigan sertifikatni tegishliligi boʻyicha “Inson” markaziga taqdim etishi lozim. 38. Texnik nosozlik sababli axborot modulining mobil ilovasi yoki maxsus qurilmalar yordamida tarbiyalanuvchilarni biometrik identifikatsiya qilish imkoni boʻlmagan hollarda, xususiy sherik mazkur holat yuzasidan darhol oʻsha hududdagi “Inson” markazini xabardor qiladi. Bunda xizmatdan foydalanuvchilarning uch kundan ortiq boʻlmagan muddatdagi davomati “Inson” markazi tomonidan toʻldiriladigan xizmatdan foydalanuvchilarning qatnovi dalolatnomasi asosida amalga oshiriladi. 39. “Inson” markazi texnik nosozlik sababli toʻldirilgan xizmatdan foydalanuvchilarning qatnovi dalolatnomasini hisobot oyidan keyingi oyning 5-sanasidan kechikmasdan axborot moduliga kiritish uchun tegishli hududiy boshqarmaga taqdim etadi. 40. Uy sharoitida qarab turish xizmatini boshqarish uni tashkil etgan xususiy sherik tomonidan amalga oshiriladi. 41. Uy sharoitida qarab turish xizmatini tashkil etish, xususiy sherik bilan bitim tuzish, uy sharoitida qarab turish xizmatiga xizmatdan foydalanuvchilarni qabul qilish hamda chiqarish jarayonlari “Inson” markazi, hududiy boshqarma va Agentlik huzuridagi Nogironligi boʻlgan shaxslarga ijtimoiy xizmatlar koʻrsatilishini muvofiqlashtirish markazi tomonidan doimiy ravishda monitoring qilib boriladi. Bunda monitoring jarayonida: aniqlangan texnik xato va kamchiliklarni uch ish kuni ichida bartaraf etish toʻgʻrisida xususiy sherikka axborot moduli orqali xabarnoma yuboriladi; mazkur Nizom talablariga lozim darajada rioya etilmayotganligi yoki Nizom talablari buzilganligi aniqlangan hollarda Ijtimoiy inspeksiya axborot moduli orqali darhol xabardor qilinadi. 42. Ushbu Nizom talablariga rioya etilishi Ijtimoiy inspeksiya hamda uning Qoraqalpogʻiston Respublikasi, viloyatlar va Toshkent shahri boshqarmalari tomonidan nazorat qilib boriladi. 43. Xususiy sherik bilan tuzilgan davlat-xususiy bitim hududiy boshqarma tomonidan quyidagi hollarda bir tomonlama bekor qilinadi: uy sharoitida qarab turish xizmati tomonidan bir nogironligi boʻlgan shaxsning maʼlumotlari axborot moduliga kiritilib, uning fotosurati oʻrniga boshqa nogironligi boʻlgan shaxsning fotosurati ushbu axborot moduliga joylashtirilganligi va uning asosida davomati belgilanib kelinayotganligi takroran aniqlanganda; YTT boʻlgan xususiy sherik ozodlikdan mahrum etilganda, bedarak yoʻqolgan deb topilganda yoki vafot etganida (vafot etgan deb eʼlon qilinganda); xususiy sherik — yuridik shaxs faoliyati tugatilganda; xususiy sherik qonunchilik hujjatlarida belgilangan tartibda toʻlovga qobiliyatsiz deb topilganda; xususiy sherik ushbu Nizom hamda bitimda koʻrsatilgan oʻz majburiyatlarini bajarmagan taqdirda. 44. Uy sharoitida qarab turish xizmatini tashkil etgan xususiy sherik tomonidan hududiy boshqarma bilan tuzilgan bitimga oʻzgartirish va qoʻshimchalar kiritish yoki uni bekor qilish yuzasidan ariza axborot moduliga elektron shaklda yuboriladi. 45. Bitim muddatini uzaytirish boʻyicha ariza xususiy sherik tomonidan amaldagi bitim muddati tugashidan kamida bir oy oldin axborot moduli orqali elektron shaklda yuboriladi. 46. Bitim muddatini uzaytirish ushbu Nizomda belgilangan tartibda amalga oshiriladi. 47. Bitimni bekor qilish boʻyicha ariza taraflar tomonidan elektron shaklda axborot moduliga kiritiladi. Bunda arizaga elektron raqamli imzo qoʻyilgan bitimni bekor qilish boʻyicha qoʻshimcha kelishuv ilova qilinadi. Bitimni bekor qilish boʻyicha ariza axborot moduliga kiritilgan kundan boshlab uch ish kunida taraflar tomonidan koʻrib chiqilishi lozim. 48. Xususiy sherik axborot moduliga nogironligi boʻlgan shaxslar toʻgʻrisida kiritilgan maʼlumotlarning toʻgʻriligi va haqqoniyligi boʻyicha javobgar hisoblanadi. 49. Ushbu Nizom talablari buzilishida aybdor boʻlgan shaxslar qonunchilik hujjatlariga muvofiq javob beradilar. 1. Ushbu Nizom ruhiy holati buzilgan I va II guruh nogironligi boʻlgan shaxslar (keyingi oʻrinlarda — nogironligi boʻlgan shaxslar) uchun kichik hajmli “Madad” uylari xizmati (keyingi oʻrinlarda — “Madad” uylari xizmati)ni davlat-xususiy sheriklik shartlari asosida tashkil etish, boshqarish, nazorat qilish hamda moliyalashtirish tartibini belgilaydi. 2. Ushbu Nizomda quyidagi asosiy tushunchalar qoʻllaniladi: axborot moduli — davlat-xususiy sheriklik loyihasi asosida faoliyat yuritayotgan “Madad” uylari xizmati haqidagi maʼlumotlarni oʻzida aks ettirish, boshqarish, muvofiqlashtirish va nazorat qilish imkoniyatiga ega boʻlgan “Yagona milliy ijtimoiy himoya” axborot tizimidagi maʼlumotlar bazasi; davlat-xususiy sheriklik — davlat sherigi va xususiy sherikning muayyan muddatga yuridik jihatdan rasmiylashtirilgan, nogironligi boʻlgan shaxslarga “Madad” uylari xizmatini koʻrsatish uchun oʻz resurslarini birlashtirishiga asoslangan hamkorligi; davlat-xususiy sheriklik toʻgʻrisidagi bitim — besh yil muddatga tomonlarning huquqlari, majburiyatlari va javobgarligini, shuningdek, davlat-xususiy sheriklik loyihasini ijro etishning boshqa shartlarini belgilab beradigan davlat sherigi va xususiy sherik oʻrtasida tuzilgan shartnoma (keyingi oʻrinlarda — bitim); davlat sherigi — Oʻzbekiston Respublikasi Prezidenti huzuridagi Ijtimoiy himoya milliy agentligi (keyingi oʻrinlarda — Agentlik)ning Qoraqalpogʻiston Respublikasi, viloyatlar va Toshkent shahri boshqarmalari (keyingi oʻrinlarda — hududiy boshqarma); Ijtimoiy-psixiatrik-tibbiy komissiya — tuman (shahar)lardagi “Inson” ijtimoiy xizmatlar markazlari (keyingi oʻrinlarda — “Inson” markazi) tomonidan nogironligi boʻlgan shaxslarni “Madad” uylari xizmatiga yoʻnaltirish uchun taqdim etilgan hujjatlarni oʻrganib chiqish hamda ularni ijtimoiy-psixiatrik-tibbiy tekshiruvdan oʻtkazish maqsadida hududiy boshqarma huzurida yuridik shaxs maqomisiz tashkil etiladigan doimiy asosda faoliyat yurituvchi kollegial organ; “Madad” uylari xizmati — yirik internat uylariga muqobil ravishda, shaxsni jamiyatdan uzib qoʻymasdan parvarish qilishga qaratilgan nogironligi boʻlgan shaxs yashaydigan, oilaviy muhitga yaqin sharoitda tashkil etilgan ijtimoiy xizmat; oila aʼzolari — ota-ona, turmush oʻrtoq, farzandlar hamda umumiy roʻzgʻor asosida bir uyda yashovchi boshqa shaxslar; talabgor — davlat-xususiy sheriklik loyihasini amalga oshirishdan manfaatdor boʻlgan yakka tartibdagi tadbirkor (keyingi oʻrinlarda — YTT) yoki yuridik shaxs; qonuniy vakil — vasiylik va homiylik organi tomonidan oʻrnatilgan tartibda tayinlangan shaxs; xususiy sherik — davlat sherigi bilan bitim tuzgan YTT yoxud yuridik shaxs. 3. Quyidagilar “Madad” uylari xizmatining asosiy vazifalari hisoblanadi: nogironligi boʻlgan shaxslarni boshpana bilan taʼminlash (yashashi uchun sharoit yaratish); nogironligi boʻlgan shaxslarga qarab turish va ularni parvarishlash; nogironligi boʻlgan shaxslarning mustaqil hayotga moslashtirish va jamiyatga integratsiyalashuviga koʻmaklashish; oʻz-oʻziga xizmat koʻrsatish, uy xoʻjaligini yuritish, atrofdagilar bilan muloqot qilishga oʻrgatish; mehnat koʻnikmalarini rivojlantirish, individual imkoniyat va ehtiyojlariga mos mehnat faoliyatiga jalb etish; “Ijtimoiy taʼtil” qisqa muddatli joylashtirish xizmatini tashkil etish. Xususiy sherik tomonidan “Madad” uylari xizmatida nogironligi boʻlgan shaxslarni reabilitatsiya qilish va ularning ijtimoiylashuviga qaratilgan boshqa vazifalarni amalga oshirish boʻyicha tadbirlar yoʻlga qoʻyilishi mumkin. 4. “Madad” uylari xizmati xususiy sherik tomonidan bitimning amal qilish davrida nogironligi boʻlgan shaxslarga qarab turish va parvarish qilish uchun zarur shart-sharoitlarga ega boʻlgan, yongʻin xavfsizligi, sanitariya qoidalari, normalari va gigiyena normativlariga javob beradigan YTT (oʻziga yoxud turmush oʻrtogʻiga) yoki yuridik shaxsga mulk huquqi yoxud boshqa huquq bilan tegishli boʻlgan bino va inshootlarda tashkil etiladi. Bunda bino yoki inshoot YTT (turmush oʻrtogʻiga tegishli boʻlgan holat bundan mustasno) yoki yuridik shaxsga mulk huquqi bilan tegishli boʻlmagan taqdirda, bino yoki inshootdan ijara yoki boshqa huquq asosida foydalanish shartnomasining amal qilish muddati bitimning amal qilish muddati davomida oʻz kuchida boʻlishi taʼminlanishi zarur. 5. “Madad” uylari xizmati doimiy yashash uchun moʻljallangan shaklda nogironligi boʻlgan shaxslarga ijtimoiy-psixitrik-tibbiy komissiya xulosasida belgilangan muddat davomida koʻrsatiladi. 6. “Madad” uylari xizmati erkaklar va ayollar uchun alohida-alohida tashkil etiladi. Erkaklar va ayollar uchun alohida-alohida tashkil etishning iloji boʻlmagan hollarda, bitta bino yoki inshootda lekin ularni alohida kirish imkoniyatiga ega boʻlgan xonalarga ajratgan holda tashkil etiladi. 7. “Madad” uylari xizmati quyidagi tashxislarning biri qoʻyilgan, shuningdek oʻzgalar parvarishiga muhtojlik darajasi (Bartel va Lauton shkalalari boʻyicha) 62 ballgacha baholangan nogironligi boʻlgan shaxslarga koʻrsatiladi: moʻtadil darajadagi aqliy zaiflik (F71); ogʻir darajadagi aqliy zaiflik (F72); chuqur darajadagi aqliy zaiflik (F73); demensiya (F00.0-G30, F02.0, F02.1, F02.2, F02.3, F03). 8. Mazkur Nizomning 7-bandida koʻrsatilgan tashxislardan biri qoʻyilgan, biroq oʻzgalar parvarishiga muhtojlik darajasi 62 balldan yuqori boʻlgan nogironligi boʻlgan shaxslarga “Madad” uylari xizmati qonuniy vakillar va xususiy sherik oʻrtasida tuzilgan shartnoma asosida doimiy yoki qisqa muddatga pullik xizmat shaklida koʻrsatilishi mumkin. 9. Nogironligi boʻlgan shaxslarga koʻrsatiladigan “Madad” uylari xizmatining xarajatlari Agentlikning Ijtimoiy himoya davlat jamgʻarmasi (keyingi oʻrinlarda — Jamgʻarma)dan ajratiladigan mablagʻlar hisobidan xususiy sherikka subsidiya shaklida qoplab beriladi. 10. Hududiy boshqarma har chorakda kamida bir marta oʻzlarining ijtimoiy tarmoqlardagi rasmiy sahifalarida, shuningdek, Agentlikning rasmiy veb-saytida hamda ijtimoiy tarmoqlardagi rasmiy sahifalarida ijtimoiy-psixiatrik-tibbiy komissiyalarning koʻrigi natijasi boʻyicha “Madad” uylari xizmatiga yoʻnaltirish uchun xulosa berilgan nogironligi boʻlgan shaxslar uchun ehtiyojdan kelib chiqqan holda “Madad” uylari xizmatini tashkil etish boʻyicha eʼlon berib boradi. Bunda “Madad” uylari xizmatini tashkil etish istagida boʻlgan talabgor oʻsha hududdagi “Inson” markazidan “Madad” uylari xizmatiga yoʻnaltirilishi mumkin boʻlgan nogironligi boʻlgan shaxslarning yoshi, soni va jinsi, shuningdek, “Madad” uylari xizmatini tashkil etishda davlat-xususiy sheriklik shartlari haqida maʼlumot oladi. 11. Talabgor “Madad” uylari xizmatini tashkil etish istagini bildirgan taqdirda, bitimni tuzish uchun tegishli hududiy boshqarmaga axborot moduli orqali quyidagi maʼlumotlarni oʻz ichiga olgan elektron shakldagi ariza bilan murojaat qiladi: YTT uchun biometrik pasport (identifikatsiyalovchi ID-karta) maʼlumotlari; yuridik shaxs uchun soliq toʻlovchining identifikatsiya raqami; bitimning amal qilishi davrida “Madad” uylari xizmati tashkil etiladigan bino yoki inshootga boʻlgan mulk, ijara yoki boshqa huquqning davlat roʻyxatidan oʻtkazilganligi (kadastr raqami), uning manzili, joylashuvi (geolokatsiyasi) va “Madad” uylari xizmati uchun ajratiladigan maydon (kvadrat metrda aks ettiriladi) haqidagi maʼlumotlar; “Madad” uylari xizmatida tashkil etilishi rejalashtirilgan guruhlar (ayollar va erkaklar guruhi) soni; aloqa uchun elektron pochta manzili va (yoki) mobil telefon raqami. Talabgor axborot moduliga kiritiladigan maʼlumotlarning ishonchliligi uchun shaxsan javobgar boʻladi. 12. Ariza axborot moduli orqali shakllantirilganidan soʻng: talabgorga arizada koʻrsatilgan elektron pochta va (yoki) mobil telefon raqamiga arizaning ID-raqami, ariza qabul qilingan sana va vaqti koʻrsatilgan holda xabar joʻnatiladi; “Madad” uylari xizmatining joylashuvi boʻyicha Sanitariya-epidemiologik osoyishtalik va jamoat salomatligi qoʻmitasining tuman (shahar) boʻlimlari (keyingi oʻrinlarda — Sanepidqoʻmning tuman (shahar) boʻlimlari) hamda tuman (shahar) favqulodda vaziyatlar boʻlimlariga elektron soʻrov joʻnatiladi. 13. Elektron soʻrov kelib tushgandan soʻng uch ish kuni mobaynida: a) Sanepidqoʻmning tuman (shahar) boʻlimlari: “Madad” uylari xizmati uchun ajratilgan xonalar belgilangan sanitariya qoidalari, normalari va gigiyena normativlariga mosligini; bino yoki inshootning manzili va “Madad” uylari xizmati uchun ajratiladigan maydonning (kvadrat metrda aks ettiriladi) arizada toʻgʻri koʻrsatilganligini; belgilangan meʼyorlarga muvofiq “Madad” uylari xizmatini tashkil etish uchun ajratilgan maydonda qabul qilinishi mumkin boʻlgan nogironligi boʻlgan shaxslarning maksimal sonini; “Madad” uylari xizmatini tashkil etish uchun ajratilgan bino yoki inshootlar sanitariya-himoya zonasiga ega boʻlgan obyektlardan zarur darajadagi uzoqlikda joylashganligini oʻrganadi; oʻrganish natijasi boʻyicha xulosa shakllantiradi va unga “Madad” uylari xizmatining kirish qismi, oshxonasi, hojatxonasi, nogironligi boʻlgan shaxslarga qarab turish uchun moʻljallangan xonalarning fotosuratlarini (kamida 4 ta fotosurat) ilova qiladi; b) tuman (shahar) favqulodda vaziyatlar boʻlimlari “Madad” uylari xizmati tashkil etilishi rejalashtirilgan bino yoki inshootlar hududi hamda bino (inshoot) va xonalarning yongʻin xavfsizligi talablariga muvofiq yoxud muvofiq emasligini belgilangan tartibda oʻrganib chiqadi hamda fotosuratlarni (kamida 4 ta fotosurat) ilova qilgan holda oʻrganish natijalari boʻyicha xulosa beradi. “Madad” uylari xizmatini tashkil etish uchun tanlangan manzilda faoliyatni amalga oshirishning maqsadga muvofiqligi haqidagi xulosaning ishonchliligi uchun shaxsiy javobgarlik uni tasdiqlagan tashkilot rahbariga yuklanadi. 14. Sanepidqoʻmning tuman (shahar) boʻlimlari hamda tuman (shahar) favqulodda vaziyatlar boʻlimlarining xulosalari belgilangan tartibda tasdiqlanganidan soʻng barcha maʼlumotlar “Madad” uylari xizmati tashkil etish toʻgʻrisidagi ariza bilan birga bir ish kunida axborot moduli orqali tegishli “Inson” markaziga taqdim etiladi. 15. Mazkur Nizomning 14-bandida koʻrsatilgan hujjatlar axborot moduli orqali kelib tushganidan soʻng besh ish kuni mobaynida “Inson” markazi tomonidan: talabgor jismoniy shaxsning ruhiy yoki narkologiya kasalliklari dispanserlarida hisobda turish-turmasligi aniqlanadi; Sanepidqoʻmning tuman (shahar) boʻlimlari hamda tuman (shahar) favqulodda vaziyatlar boʻlimlarining xulosalari hamda “Madad” uylari xizmatini tashkil etish rejalashtirilayotgan hududda ushbu xizmatga yoʻnaltirilishi mumkin boʻlgan nogironligi boʻlgan shaxslarning mavjudligi boʻyicha maʼlumotlarni oʻrganadi. Mazkur bandda nazarda tutilgan chora-tadbirlarni amalga oshirish yakuni boʻyicha “Madad” uylari xizmatini tashkil etishning maqsadga muvofiqligi yuzasidan taklif tayyorlanib, “Inson” markazi direktorining elektron raqamli imzosi bilan tasdiqlanadi hamda tegishli hududiy boshqarmaga axborot tizimi orqali yuboriladi. 16. Hududiy boshqarma besh ish kuni ichida “Inson” markazi tomonidan taqdim etilgan hujjatlarni, shu jumladan, “Madad” uylari xizmatiga subsidiya ajratish uchun tegishli moliya yilida Jamgʻarmadan ajratiladigan mablagʻlar hajmini hisobga olgan holda xizmat tashkil etilishi maqsadga muvofiqligi yoki muvofiq emasligi boʻyicha xulosa tayyorlaydi va axborot moduliga kiritadi. Hududiy boshqarmalar tomonidan “Madad” uylari xizmatini tashkil etilishi maqsadga muvofiqligi boʻyicha ijobiy xulosa axborot moduliga kiritilgandan soʻng bitim axborot modulida avtomatik ravishda shakllanadi hamda imzolash uchun talabgorga elektron shaklda joʻnatiladi. Hududiy boshqarmalar tomonidan “Madad” uylari xizmatini tashkil etilishi maqsadga muvofiqligi boʻyicha ijobiy xulosa axborot moduliga kiritilganidan soʻng bitim axborot modulida avtomatik ravishda shakllanadi hamda ushbu bitim besh ish kuni mobaynida Agentlik huzuridagi Nogironligi boʻlgan shaxslarga ijtimoiy xizmatlar koʻrsatilishini muvofiqlashtirish markazi (keyingi oʻrinlarda — Muvofiqlashtirish markazi) bilan kelishgan holda imzolash uchun talabgorga elektron shaklda joʻnatiladi. 17. Quyidagi holatlarda ariza rad etiladi: Sanepidqoʻmning tuman (shahar) boʻlimlari hamda tuman (shahar) favqulodda vaziyatlar boʻlimlari tomonidan “Madad” uylari xizmatini tashkil etish uchun tanlangan manzilning sanitariya normalari, qoidalari va gigiyena normativlariga hamda yongʻin xavfsizligi talablariga muvofiq emasligi toʻgʻrisida xulosa berilganida; idoralararo elektron almashinuv orqali olingan maʼlumotlarga asosan talabgor bino yoki inshootdan foydalanish huquqiga ega boʻlmaganida yoxud ijara (shu jumladan, boshqa huquq) asosida foydalanish shartnomasi mavjud boʻlmaganda; “Madad” uylari xizmatini tashkil etish uchun ajratilishi rejalashtirilgan (arizada koʻrsatilgan) bino yoki inshoot manzili kadastr organlaridan olingan maʼlumotlarga mos emasligi aniqlanganda; talabgor jismoniy shaxsning ruhiy yoki narkologiya kasalliklari dispanserlarida hisobda turishi aniqlanganda; belgilangan xarajatlar “Madad” uylari xizmatiga subsidiya ajratish uchun tegishli moliya yilida nazarda tutilgan mablagʻlar hajmidan oshib ketganda. Ushbu bandda nazarda tutilmagan boshqa asoslarga koʻra arizani rad etish taqiqlanadi. 18. “Madad” uylari xizmatini tashkil etish toʻgʻrisidagi ariza rad etilganda, uning aniq sabablari koʻrsatilgan holda, arizadagi elektron pochta manziliga yoki mobil telefon raqamiga xabar yuborish orqali talabgor xabardor qilinadi. 19. Talabgor axborot moduli orqali taqdim etilgan bitimni oʻn besh ish kuni ichida koʻrib chiqadi va unda belgilangan shartlarga rozi boʻlganida, unga elektron imzo qoʻyadi. Talabgor oʻn besh ish kuni ichida bitimni imzolamasa, uning arizasi bekor qilinadi, bunda bitimni imzolash zarurati mavjud boʻlganida, ariza talabgor tomonidan yangidan axborot moduliga kiritilishi talab etiladi. Talabgor tomonidan imzolangan bitim avtomatik ravishda tegishli hududiy boshqarmaga imzolash uchun yuboriladi. Bunda hududiy boshqarma tomonidan ushbu bitimga besh ish kuni mobaynida imzo qoʻyilishi lozim. 20. Xususiy sherik hududiy boshqarma bilan bitimni tuzgan kundan keyingi ish kunidan boshlab faoliyatini boshlash huquqiga ega boʻladi. Bunda: xususiy sherik axborot moduliga kirgan holda unda koʻrsatilgan ommaviy oferta talablari va shartlari bilan tanishib, ushbu axborot modulidan foydalanish boʻyicha oʻz roziligini bildirishi va elektron raqamli imzosi bilan tasdiqlashi talab etiladi; axborot moduli orqali oferta tasdiqlanganda, xususiy sherik uchun ushbu axborot modulida shaxsiy kabinet ochiladi. 21. Xususiy sherik bilan bitim tuzilgan kundan boshlab bir oy muddat ichida hududiy boshqarma joyiga chiqqan holda tashkil etilgan “Madad” uylari xizmati uchun moʻljallangan mebel va boshqa anjomlar bilan jihozlanganlik holati boʻyicha oʻrganish oʻtkazadi hamda oʻrganish yakuni boʻyicha “Madad” uylari xizmatini koʻrsatish maqsadga muvofiqligi yoki muvofiq emasligi haqidagi xulosani elektron shaklda axborot moduliga kiritadi. Hududiy boshqarma tomonidan salbiy xulosa berilganida, aniqlangan kamchiliklar bartaraf etilgunga qadar “Madad” uylari xizmatini vaqtincha koʻrsatish vaqtincha toʻxtatiladi. 22. “Madad” uylari xizmatida 2026-yilda 8 — 10 nafargacha, 2027-yil 1-yanvardan boshlab 10 — 12 nafargacha nogironligi boʻlgan shaxs joylashtiriladi. 23. “Madad” uylari xizmatida nogironligi boʻlgan shaxsning ovqatlanishi sanitariya qoidalari, normalari va gigiyena normativlari asosida tashkil etiladi. 24. “Madad” uylari xizmatiga 1 ta shtat birligida mehnat yoʻriqchisi, 3 ta shtat birligigacha sanitarka jalb qilinadi. “Madad” uylari xizmatida kadrlar tarkibi hamda ularning oʻzgarishi bilan bogʻliq boʻlgan maʼlumotlar xodimlar ishga qabul qilingan va ishdan boʻshatilgan kundan boshlab bir ish kuni ichida xususiy sherik tomonidan axborot moduliga kiritilishi shart. 25. “Madad” uylari xizmatida mehnat yoʻriqchisi lavozimiga tegishlicha oliy yoki oʻrta maxsus pedagogik yoki psixologik maʼlumotga, sanitarka vazifasiga umumiy oʻrta maʼlumotga ega boʻlgan shaxslar qabul qilinadi, “Madad” uylari xizmatiga qabul qilingan nogironligi boʻlgan shaxsning oila aʼzolari sanitarka lavozimiga qabul qilingan holat bundan mustasno. 26. “Madad” uylari xizmatida mehnat faoliyatini amalga oshirayotgan shaxslar Agentlik huzuridagi Ijtimoiy himoya tizimi xodimlarining malakasini oshirish markazida majburiy ravishda uch yilda kamida bir marta 36 soatdan kam boʻlmagan oʻquv dasturi asosida onlayn va (yoki) offlayn shaklda malaka oshiradi. Bunda “Madad” uylari xizmatiga birinchi marta ishga qabul qilinayotgan shaxslar ikki oy ichida malaka oshirish kursidan oʻtishi lozim. 27. “Madad” uylari xizmatini tashkil etgan xususiy sherik bilan nogironligi boʻlgan shaxsning qonuniy vakili oʻrtasidagi munosabatlar xususiy sherik hamda nogironligi boʻlgan shaxsning qonuniy vakili oʻrtasida tuzilgan shartnoma bilan tartibga solinadi. Shartnoma nogironligi boʻlgan shaxslarning “Madad” uylari xizmatida boʻlish vaqtini, parvarishlash jarayonini tashkil etishda tomonlarning huquqlari, majburiyatlari hamda javobgarligini oʻz ichiga oladi. 28. “Madad” uylari xizmatiga yoʻnaltirishga berilgan qaror asosida nogironligi boʻlgan shaxsning qonuniy vakili “Inson” markaziga murojaat qiladi. Bunda “Inson” markazi: Ijtimoiy-psixiatrik-tibbiy komissiyaning “Madad” uylari xizmatiga yoʻnaltirishga berilgan xulosasiga muvofiq nogironligi boʻlgan shaxsning qonuniy vakiliga “Madad” uylari xizmatidan foydalanishni taklif qiladi hamda undan foydalanish shartlari toʻgʻrisida maʼlumot beradi; nogironligi boʻlgan shaxsni uning oila aʼzolari tanlovi asosida xususiy sherikni xabardor qilgan holda axborot moduli orqali uch ish kuni ichida “Madad” uylari xizmatiga biriktiradi. 29. Nogironligi boʻlgan shaxslar “Madad” uylari xizmatidan quyidagilar asosida chiqariladi: qonuniy vakilning arizasi; sogʻliqni saqlash tizimi muassasalarining tibbiy koʻrsatmalari; Ijtimoiy-psixiatrik-tibbiy komissiyaning xulosasida koʻrsatilgan nogironligi boʻlgan shaxsning “Madad” uylari xizmatida boʻlish muddatining tugashi; bitimning bekor qilinishi; nogironligi boʻlgan shaxsning vafot etishi. Ushbu bandda nazarda tutilgan holatlar yuzaga kelganligi axborot moduli tomonidan oʻrganib boriladi. 30. Mazkur Nizomning 29-bandiga muvofiq nogironligi boʻlgan shaxslar “Madad” uylari xizmatidan chiqarilganligi toʻgʻrisidagi maʼlumotlar axborot modulida shakllantirib boriladi. Bunda nogironligi boʻlgan shaxslar “Madad” uylari xizmatidan chiqarish boʻyicha yuzaga kelgan har bir holat boʻyicha tegishli nodavlat tashkilotlar bir ish kuni ichida ularning axborot modulidagi shaxsiy kabinetiga elektron xabarnoma yuborish orqali xabardor qilib boriladi. 31. “Madad” uylari xizmatidan nogironligi boʻlgan shaxslarni chiqarish xususiy sherikning buyrugʻi bilan amalga oshiriladi. 32. Xususiy sherik oʻz mablagʻlari hisobidan sotib olgan mol-mulkni qonunchilik hujjatlariga muvofiq tasarruf etadi. 33. “Madad” uylari xizmati qonunchilik hujjatlariga muvofiq uni tashkil etgan xususiy sherikning mablagʻlari hamda Ijtimoiy himoya davlat jamgʻarmasidan ajratiladigan subsidiya, qonuniy vakilning toʻlovlari va qonunchilikda taqiqlanmagan boshqa manbalar hisobidan moliyalashtiriladi. 34. “Madad” uylari xizmatiga qabul qilingan har bir nogironligi boʻlgan shaxs toʻgʻrisidagi maʼlumotlar axborot moduliga kiritilganida hisobot oyida har bir nogironligi boʻlgan shaxsning haqiqatda yashagan kunlari boʻyicha xususiy sherikka subsidiya ajratiladi. 35. Xususiy sherikka nogironligi boʻlgan shaxsga “Madad” uylari xizmati koʻrsatilgan har bir kun uchun 2026-yilda bazaviy hisoblash miqdorining 53 foizi miqdorida, 2027-yil 1-yanvardan boshlab bazaviy hisoblash miqdorining 46 foiz miqdorida subsidiya ajratiladi. 36. Ushbu Nizomning 35-bandiga muvofiq subsidiya ajratishda viloyatlar markazlari va Nukus shahrida tashkil etilgan “Madad” uylari xizmati uchun ajratiladigan subsidiya miqdorini belgilashda 1,1 nisbatda, Toshkent shahrida esa 1,3 nisbatda koʻpaytiruvchi koeffitsiyent qoʻllanadi. 37. Xususiy sherikka bir nafar nogironligi boʻlgan shaxsga “Madad” uylari xizmatini koʻrsatganlik uchun ajratiladigan subsidiyaning oylik miqdori axborot modulida quyidagi formula asosida avtomatik hisob-kitob qilinadi: KHUQTXS = KHUQTX * YAKS; KHUQTXS — “Madad” uylari xizmatidagi bir nafar nogironligi boʻlgan shaxs xarajatlarini qoplash uchun subsidiyaning oylik summasi; KHUQTX — “Madad” uylari xizmatidagi bir nafar nogironligi boʻlgan shaxsning bir kunlik xarajatini qoplashga ajratiladigan subsidiyaning miqdori; YAKS — hisobot oyida har bir nogironligi boʻlgan shaxsning haqiqatda “Madad” uylari xizmatida yashagan kunlari soni. Bunda viloyatlar markazlari, Toshkent va Nukus shaharlarida “Madad” uylari xizmatini tashkil etgan xususiy sherikka ajratiladigan subsidiyaning oylik miqdori KHUQTXS = KHUQTX *1,1 * YAKS formulasi orqali hisob-kitob qilinadi. 38. Xususiy sherikka toʻlanadigan subsidiyani hisoblash har bir nogironligi boʻlgan shaxs toʻgʻrisidagi maʼlumotlar axborot moduliga kiritilgan kunning keyingi ish kunidan boshlanadi. Bunda subsidiyaning miqdori “Madad” uylari xizmatiga qabul qilingan nogironligi boʻlgan shaxslarning haqiqatda yashagan kunlari soni davomatidan kelib chiqqan holda axborot moduli orqali avtomatik ravishda hisoblanadi. 39. Subsidiya hisobot oyi davomida “Madad” uylari xizmatidan kamida 3 nafar nogironligi boʻlgan shaxs foydalangan taqdirda, ushbu shaxslarning haqiqatda yashagan kunlari boʻyicha ajratiladi. Bunda bir oy davomida “Madad” uylari xizmati koʻrsatilgan nogironligi boʻlgan shaxslarning eng kam sonini aniqlashda, ushbu oyning kamida uchdan bir qismi davomida davomati belgilangan shaxslar inobatga olinadi. 40. “Madad” uylari xizmatiga qabul qilingan nogironligi boʻlgan shaxslarning haqiqiy davomatining hisobi maxsus qurilmalar yordamida jismoniy shaxsni biometrik identifikatsiya qilish texnologiyasi orqali yuritiladi. 41. Biometrik identifikatsiya qilish jarayoni “Madad” uylari xizmatining rahbari yoki xodimlari tomonidan maxsus qurilmalar yordamida ushbu tashkilotning joylashuvi (geolokatsiyasi) hisobga olingan holda har kuni bir marotaba amalga oshiriladi. 42. Subsidiyaning oylik summalari avtomatik ravishda axborot modulida qayd etilgan nogironligi boʻlgan shaxslarning davomati asosida hisoblanadi hamda ushbu Nizomga ilovaga muvofiq namunadagi buyurtmanoma shakllanadi. Bunda “Madad” uylari xizmatining bitimda koʻrsatilgan manzilidan (joylashuvi boʻyicha geolokatsiyasi) boshqa joyda qayd etilgan nogironligi boʻlgan shaxslarning davomati axborot modulida hisobga olinmaydi. 43. Maxsus qurilmalardan Internet jahon axborot tarmogʻisiz (offlayn rejimda) foydalanilgan hollarda nogironligi boʻlgan shaxslar davomati boʻyicha qayd etilgan maʼlumotlar xususiy sherik tomonidan hisobot oyidan keyingi oyning 5-sanasidan kechikmasdan Internet jahon axborot tarmogʻiga ulangan holda (onlayn rejimda) offlayn rejimda kiritilgan maʼlumotlarni axborot moduliga uzatilishini (yangilanishini) taʼminlaydi. Axborot moduliga maʼlumotlar oʻz vaqtida taqdim etilmaganda, shu jumladan, ushbu bandning birinchi xatboshisida nazarda tutilgan tartibda uzatilishini (yangilanishini) taʼminlamaganda xususiy sherikka subsidiya hisoblanmaydi va toʻlanmaydi. 44. Axborot modulida hisoblangan subsidiyaning toʻlov qaydnomasi va toʻlov topshiriqnomasi hisobot oyidan keyingi oyning 10-sanasiga qadar shakllantiriladi va Jamgʻarmaning maxsus gʻazna hisobvaragʻidan ikki ish kuni ichida Iqtisodiyot va moliya vazirligining axborot tizimlari orqali xususiy sherikning tijorat bankdagi hisobvaragʻiga avtomatik ravishda oʻtkaziladi. 45. Xususiy sherik axborot moduliga nogironligi boʻlgan shaxslar toʻgʻrisida kiritilgan maʼlumotlarning toʻgʻriligi va haqqoniyligi boʻyicha javobgar hisoblanadi. 46. Xususiy sherik tomonidan bir nogironligi boʻlgan shaxsning maʼlumotlari axborot moduliga kiritilib, uning fotosurati oʻrniga boshqa shaxsning fotosurati ushbu axborot moduliga joylashtirilganligi va uning asosida davomat belgilab kelinayotganligi aniqlanganda mazkur holat aniqlangan oydan boshlab uch oy davomida mazkur nogironligi boʻlgan shaxs uchun subsidiya hisoblanmaydi va toʻlanmaydi. Bunday holat takroran aniqlanganda, ushbu xususiy sherik bilan tuzilgan bitim davlat sherigi tomonidan bir tomonlama bekor qilinadi va qayta tuzilmaydi. 47. Texnik yoki boshqa sabablarga koʻra hisobot oyida axborot modulida subsidiyaning ortiqcha yoki kam hisoblanganligi aniqlanganda, hisobot oyidan keyingi oyda ushbu subsidiya tegishli summalar qoʻshilgan yoki kamaytirilgan holda hisob-kitob qilinadi. 48. Yengib boʻlmaydigan kuch (fors-major) holatlari natijasida xususiy sherik tomonidan nogironligi boʻlgan shaxslarning davomatini axborot moduliga kiritishning imkoniyati boʻlmagan hollarda, oylik davomatni belgilash uchun axborot modulida qayd etilgan nogironligi boʻlgan shaxslarning soʻnggi 5 kunlikdagi oʻrtacha davomat koʻrsatkichi asosida hisob-kitob qilinadi va toʻlab beriladi. Bunda xususiy sherik qonunchilik hujjatlariga muvofiq yengib boʻlmaydigan kuch (fors-major) holatlari yuz berganligini tasdiqlovchi vakolatli organ tomonidan beriladigan sertifikatni tegishliligi boʻyicha “Inson” markaziga taqdim etishi lozim. 49. Texnik nosozlik sababli maxsus qurilmalar yordamida nogironligi boʻlgan shaxslarni biometrik identifikatsiya qilish imkoni boʻlmagan hollarda, xususiy sherik mazkur holat yuzasidan darhol oʻsha hududdagi “Inson” markazini xabardor qiladi. Bunda nogironligi boʻlgan shaxslarning uch kundan ortiq boʻlmagan muddatdagi davomati “Inson” markazi tomonidan toʻldiriladigan nogironligi boʻlgan shaxslarning yashash dalolatnomasi asosida amalga oshiriladi. 50. “Inson” markazi texnik nosozlik sababli toʻldirilgan nogironligi boʻlgan shaxslarning yashash dalolatnomasini hisobot oyidan keyingi oyning 5-sanasidan kechikmasdan axborot moduliga kiritish uchun tegishli hududiy boshqarmaga taqdim etadi. 51. “Ijtimoiy taʼtil” qisqa muddatli joylashtirish xizmati (keyingi oʻrinlarda — qisqa muddatli joylashtirish xizmati) “Madad” uylarida xususiy sherikka tegishli boʻlgan bino-inshootlarda tashkil etiladi. 52. Qisqa muddatli joylashtirish xizmatiga quyidagi tashxislarning biri qoʻyilgan nogironligi boʻlgan shaxslar “Madad” uylarida boʻsh oʻrinlar boʻlganda joylashtiriladi: moʻtadil darajadagi aqliy zaiflik (F71); ogʻir darajadagi aqliy zaiflik (F72); chuqur darajadagi aqliy zaiflik (F73); demensiya (F00.0-G30, F02.0, F02.1, F02.2, F02.3, F03). 53. Qisqa muddatli joylashtirish xizmatiga Ijtimoiy-psixiatrik-tibbiy komissiya tomonidan qonunchilikda belgilangan tartibda oʻtkazilgan ijtimoiy-psixiatrik-tibbiy tekshiruv natijalariga asosan qisqa muddatli joylashtirish xizmatiga yoʻnaltirilgan nogironligi boʻlgan shaxslar bir kalendar yili davomida oʻn toʻrt kundan koʻp boʻlmagan muddatga qabul qilinadi. Bunda nogironligi boʻlgan shaxsning qisqa muddatli joylashtirish xizmatidan bir kalendar yili davomida oʻn toʻrt kundan koʻp boʻlmagan muddatda foydalanilgan qismi Ijtimoiy himoya davlat jamgʻarmasidan subsidiya shaklida qoplab beriladi. 54. Nogironligi boʻlgan shaxslar qisqa muddatli joylashtirish xizmatiga mazkur Nizomning 53-bandida koʻrsatilgan muddatga qabul qilinganda, ularga koʻrsatilgan qisqa muddatli joylashtirish xizmatining har bir kuni uchun xususiy sherikka mazkur Nizomning 5-bobida belgilangan tartibda bazaviy hisoblash miqdorining 53 foizi miqdorida, 2027-yil 1-yanvardan boshlab esa bazaviy hisoblash miqdorining 46 foizi miqdorida Ijtimoiy himoya davlat jamgʻarmasidan subsidiya ajratiladi. Bunda nogironligi boʻlgan shaxslarning qonuniy vakillariga qisqa muddatli joylashtirish xizmatidan mazkur Nizomning 53-bandida koʻrsatilgan muddatni teng ikkiga boʻlgan holda foydalanish imkoniyati taqdim qilinadi. 55. Qisqa muddatli joylashtirish xizmatiga yoʻnaltirishga berilgan xulosa asosida nogironligi boʻlgan shaxsning qonuniy vakili “Inson” markaziga murojaat qiladi. Bunda “Inson” markazi nogironligi boʻlgan shaxsni uning qonuniy vakili tanlovi asosida xususiy sherikni xabardor qilgan holda axborot moduli orqali uch ish kuni ichida qisqa muddatli joylashtirish xizmatiga biriktiradi. 56. Qisqa muddatli joylashtirish xizmati xususiy sherik, hududiy boshqarma va nogironligi boʻlgan shaxsning qonuniy vakili oʻrtasida imzolanadigan shartnomaga muvofiq shartnomada belgilangan muddatda, biroq koʻpi bilan ikki hafta muddatga koʻrsatiladi. Bunda shartnomaning namunaviy shakli Agentlik tomonidan tasdiqlanadi. Xususiy sherik va nogironligi boʻlgan shaxsning qonuniy vakili oʻrtasida imzolanadigan shartnomaga muvofiq bir kalendar yili davomida bir oydan koʻp boʻlmagan muddatga qisqa muddatli joylashtirish xizmati haq evaziga koʻrsatilishi mumkin. 57. Mazkur Nizomning 56-bandida nazarda tutilgan shartnomada belgilangan muddat tugaydigan kunda nogironligi boʻlgan shaxslar qonuniy vakillari tomonidan olib ketilishi lozim. Bunda nogironligi boʻlgan shaxslar qonuniy vakillari tomonidan olib ketilmagan hollarda xususiy sherik, “Inson” markazi bilan birgalikda ularni qisqa muddatli joylashtirish xizmatidan chiqarish hamda qonuniy vakiliga qaytarish choralarini koʻradi. 58. “Madad” uylari xizmatini boshqarish uni tashkil etgan xususiy sherik tomonidan amalga oshiriladi. 59. “Madad” uylari xizmatini tashkil etish, xususiy sherik bilan bitim tuzish, “Madad” uylari xizmatiga nogironligi boʻlgan shaxslarni qabul qilish hamda chiqarish jarayonlari “Inson” markazi, hududiy boshqarma va Agentlik huzuridagi Nogironligi boʻlgan shaxslarga ijtimoiy xizmatlar koʻrsatilishini muvofiqlashtirish markazi tomonidan doimiy ravishda monitoring qilib boriladi. Bunda monitoring jarayonida: aniqlangan texnik xato va kamchiliklarni uch ish kuni ichida bartaraf etish toʻgʻrisida xususiy sherikka axborot moduli orqali xabarnoma yuboriladi; mazkur Nizom talablariga lozim darajada rioya etilmayotganligi yoki Nizom talablari buzilganligi aniqlangan hollarda Ijtimoiy inspeksiya axborot moduli orqali darhol xabardor qilinadi. 60. Ushbu Nizom talablariga rioya etilishi Ijtimoiy inspeksiya hamda uning Qoraqalpogʻiston Respublikasi, viloyatlar va Toshkent shahri boshqarmalari tomonidan nazorat qilib boriladi. 61. Xususiy sherik bilan tuzilgan bitim hududiy boshqarma tomonidan quyidagi hollarda bir tomonlama bekor qilinadi: “Madad” uylari xizmati tomonidan bir nogironligi boʻlgan shaxsning maʼlumotlari axborot moduliga kiritilib, uning fotosurati oʻrniga boshqa nogironligi boʻlgan shaxsning fotosurati ushbu axborot moduliga joylashtirilganligi va uning asosida davomati belgilanib kelinayotganligi takroran aniqlanganda; YTT boʻlgan xususiy sherik ozodlikdan mahrum etilganda, bedarak yoʻqolgan deb topilganda yoki vafot etganida (vafot etgan deb eʼlon qilinganda); xususiy sherik — yuridik shaxs faoliyati tugatilganda; xususiy sherik qonunchilik hujjatlarida belgilangan tartibda toʻlovga qobiliyatsiz deb topilganda; xususiy sherik ushbu Nizom hamda bitimda koʻrsatilgan oʻz majburiyatlarini bajarmagan taqdirda. 62. “Madad” uylari xizmatini tashkil etgan xususiy sherik tomonidan hududiy boshqarma bilan tuzilgan bitimga oʻzgartirish va qoʻshimchalar kiritish yoki uni bekor qilish yuzasidan ariza axborot moduliga elektron shaklda yuboriladi. 63. Bitim muddatini uzaytirish boʻyicha ariza xususiy sherik tomonidan amaldagi bitim muddati tugashidan kamida bir oy oldin axborot moduli orqali elektron shaklda yuboriladi. 64. Bitim muddatini uzaytirish, faoliyat manzilini oʻzgartirish, “Madad” uylari xizmati quvvatini kamaytirish yoki oshirish ushbu Nizomda belgilangan tartibda amalga oshiriladi. 65. Bitimni bekor qilish boʻyicha ariza taraflar tomonidan elektron shaklda axborot moduliga kiritiladi. Bunda arizaga elektron raqamli imzo qoʻyilgan bitimni bekor qilish boʻyicha qoʻshimcha kelishuv ilova qilinadi. Bitimni bekor qilish boʻyicha ariza axborot moduliga kiritilgan kundan boshlab uch ish kunida taraflar tomonidan koʻrib chiqilishi lozim. 66. Ushbu Nizom talablari buzilishida aybdor boʻlgan shaxslar qonunchilik hujjatlariga muvofiq javob beradilar. 1. Vazirlar Mahkamasining 2005-yil 21-dekabrdagi 276-son qarori bilan tasdiqlangan Oʻzbekiston Respublikasi davlat muassasalari tibbiyot va farmatsevtika xodimlari mehnatiga haq toʻlash tartibi va shartlari toʻgʻrisidagi nizomning 8-bandida: a) oʻzbek tilidagi matnda ikkinchi xatboshisi “kichik hamshiralarga” soʻzlaridan keyin “, nogironligi boʻlgan bolalar uchun “Gʻamxoʻrlik” markazlari sanitarka enagalariga” soʻzlari bilan toʻldirilsin; b) rus tilidagi matnda ikkinchi xatboshisi quyidagi tahrirda bayon etilsin: “Mladshim sestram po uxodu za bolnimi, rabotayushim v reanimatsionnix otdeleniyax (otdeleniyax intensivnoy terapii) rayonnix bolnits i spetsializirovannix klinik, sanitarkam-nyanyam sentrov “Gʻamxoʻrlik” dlya detey s invalidnostyu, prisvaivayetsya 2-y razryad po tarifnoy setke”. 2. Vazirlar Mahkamasining 2011-yil 25-maydagi 146-son qarori bilan tasdiqlangan Yer uchastkalari egalari, foydalanuvchilari, ijarachilari va mulkdorlariga yetkazilgan zararlar, qishloq xoʻjaligi va oʻrmon xoʻjaligi ishlab chiqarishi nobudgarchiliklariga, shuningdek, yerlarning qishloq xoʻjaligi muomalasidan chiqishiga sabab boʻlgan hollarda yetkazilgan zarar oʻrnini qoplash tartibi toʻgʻrisidagi nizom 18-bandining yettinchi xatboshisidagi ““Muruvvat” uylari” soʻzlari ““Gʻamxoʻrlik” markazlari” soʻzlari bilan almashtirilsin. 3. Vazirlar Mahkamasining ““Sogʻlom avlod uchun” hukumatga qarashli boʻlmagan xalqaro xayriya fondini qoʻllab-quvvatlashga doir qoʻshimcha chora-tadbirlar toʻgʻrisida” 2014-yil 30-yanvardagi 20-son qarorida: 1-bandning toʻrtinchi xatboshisidagi ““Muruvvat” internat uylarida” soʻzlari ““Gʻamxoʻrlik” markazlarida” soʻzlari bilan almashtirilsin; 5-ilova 8-bandining oltinchi xatboshisidagi ““Muruvvat” internat uylarida” soʻzlari ““Gʻamxoʻrlik” markazlarida” soʻzlari bilan almashtirilsin. 4. Vazirlar Mahkamasining 2015-yil 10-martdagi 53-son qarori bilan tasdiqlangan Turistlarning ayrim toifalariga pullik xizmatlar koʻrsatishda imtiyozlar berish tartibining rus tilidagi matnida: a) 4-bandning sakkizinchi xatboshisi quyidagi tahrirda bayon etilsin: “vospitanniki domov “Mehribonlik” i litsa, pomeshennie v sentri “Gʻamxoʻrlik””; b) 6-bandning ikkinchi xatboshisi quyidagi tahrirda bayon etilsin: “dlya uchastnikov i invalidov Vtoroy mirovoy voyni, lits, priravnennix k nim, uchastnikov trudovogo fronta Vtoroy mirovoy voyni, dlya opekayemix v Sentrax sotsialnoy podderjki, vospitannikov domov “Mehribonlik”, a takje dlya lits, pomeshennix v sentri “Gʻamxoʻrlik” — v razmere 100% ot ustanovlennogo tarifa”; v) 7-bandning toʻrtinchi xatboshisi quyidagi tahrirda bayon etilsin: “dlya vospitannikov domov “Mehribonlik” i lits, pomeshennix v sentri “Gʻamxoʻrlik” — pasport ili inoy dokument, podtverjdayushiy lichnost i spravka sootvetstvuyushego obrazovatelnogo ili mediko-sotsialnogo uchrejdeniya”. 5. Vazirlar Mahkamasining 2015-yil 30-sentabrdagi 278-son qarori bilan tasdiqlangan Oʻrmondan foydalanganlik uchun toʻlovlar miqdorini va ularni undirishni tartibga solish toʻgʻrisidagi nizom 12-bandining toʻrtinchi xatboshisi quyidagi tahrirda bayon etilsin: “Mehribonlik” uylari tarbiyalanuvchilari va “Gʻamxoʻrlik” markazlariga joylashtirilgan shaxslar”. 6. Vazirlar Mahkamasining ““Muruvvat” internat uylari va Ijtimoiy qoʻllab-quvvatlash markazlarida yashaydigan nogironligi boʻlgan shaxslar va keksalarni ijtimoiy qoʻllab-quvvatlashni yanada kuchaytirish chora-tadbirlari toʻgʻrisida” 2017-yil 3-iyuldagi 455-son qarorida: a) nomidagi, muqaddimadagi, 2-bandning uchinchi xatboshisidagi, 5-banddagi, 7-bandning ikkinchi xatboshisidagi ““Muruvvat” internat uylari” soʻzlari ““Gʻamxoʻrlik” markazlari” soʻzlari bilan almashtirilsin; b) 2-bandning birinchi xatboshisi quyidagi tahrirda bayon etilsin: “2. Oʻzbekiston Respublikasi Prezidenti huzuridagi Ijtimoiy himoya milliy agentligi (keyingi oʻrinlarda — Agentlik) huzurida “Gʻamxoʻrlik” markazlari va Ijtimoiy qoʻllab-quvvatlash markazlari faoliyatini takomillashtirish boʻyicha ekspert kengashi tashkil etilsin”; v) 3-band quyidagi tahrirda bayon etilsin: “3. Belgilab qoʻyilsinki, Ekspert kengashi Agentlik huzuridagi “Gʻamxoʻrlik” markazlari va Ijtimoiy qoʻllab-quvvatlash markazlarini qoʻllab-quvvatlash jamgʻarmasi (keyingi oʻrinlarda — Jamgʻarma)ni boshqaruvchi organ hisoblanadi”; g) 3-ilovaning nomidagi, 1-bandidagi, 2-bandidagi, 4-bandning ikkinchi, toʻrtinchi va beshinchi xatboshilaridagi, 6-bandidagi, 7-bandidagi, 8-bandidagi, 9-bandidagi, 10-bandidagi, 13-bandning uchinchi xatboshisidagi ““Muruvvat” internat uylari” soʻzlari ““Gʻamxoʻrlik” markazlari” soʻzlari bilan almashtirilsin. 7. Vazirlar Mahkamasining 2018-yil 8-yanvardagi 13-son qarori bilan tasdiqlangan Ayrim muhofaza etiladigan tabiiy hududlarda boʻlish uchun toʻlovlar undirish tartibi toʻgʻrisidagi nizomda: a) 5-bandning sakkizinchi xatboshisi quyidagi tahrirda bayon etilsin: ““Mehribonlik” uylari tarbiyalanuvchilari va “Gʻamxoʻrlik” markazlarida joylashtirilgan shaxslar”; b) 10-bandning birinchi xatboshisidagi “Mehribonlik”, “Muruvvat” internat uylari,” soʻzlari “Mehribonlik” uylari, “Gʻamxoʻrlik” markazlari” soʻzlari bilan almashtirilsin; v) 11-bandning toʻrtinchi xatboshisi quyidagi tahrirda bayon etilsin: ““Mehribonlik” uyi tarbiyalanuvchilari va “Gʻamxoʻrlik” markazlarida joylashtirilgan shaxslar uchun — tegishli taʼlim yoki tibbiy-ijtimoiy muassasa maʼlumotnomasi yoxud muassasa rahbari tomonidan tasdiqlangan tashrif buyuruvchilar roʻyxati”. 8. Vazirlar Mahkamasining 2018-yil 26-apreldagi 309-son qarori bilan tasdiqlangan Ichki ishlar organlarining muayyan yashash joyiga ega boʻlmagan shaxslarni reabilitatsiya qilish markazlari toʻgʻrisidagi nizomning 10-bandi “v” kichik bandining yettinchi xatboshisidagi va 44-bandining uchinchi xatboshisidagi ““Muruvvat” nogironligi boʻlgan shaxslar uchun internat uylariga” soʻzlari “Nogironligi boʻlgan shaxslar uchun “Gʻamxoʻrlik” markazlariga” soʻzlari bilan almashtirilsin. 9. Vazirlar Mahkamasining “Gripp yuqtirish va uning ogʻir asoratlarini boshidan oʻtkazish xavfi yuqori boʻlgan aholi oʻrtasida grippning oldini olish chora-tadbirlari toʻgʻrisida” 2018-yil 23-iyuldagi 567-son qarorining 2-bandidagi, 3-bandidagi, 4-bandining ikkinchi xatboshisidagi, ilovasining 6-bandidagi ““Muruvvat” internat uylari” soʻzlari ““Gʻamxoʻrlik” markazlari” soʻzlari bilan almashtirilsin. 10. Vazirlar Mahkamasining 2018-yil 10-avgustdagi 646-son qarori bilan tasdiqlangan Suyultirilgan uglevodorod gazini aholi uchun belgilangan narxlar boʻyicha isteʼmol qiluvchi ijtimoiy soha obyektlari roʻyxatining 7-bandidagi ““Muruvvat” internat-uylari” soʻzlari ““Gʻamxoʻrlik” markazlari” soʻzlari bilan almashtirilsin. 11. Vazirlar Mahkamasining 2019-yil 13-maydagi 391-son qarori bilan tasdiqlangan Reabilitatsiya markaziga ega davlat koʻp tarmoqli ixtisoslashtirilgan maktabgacha taʼlim tashkiloti toʻgʻrisidagi nizomda: a) 9-banddagi “Oʻzbekiston Respublikasi Maktabgacha taʼlim vazirligi” soʻzlari “Oʻzbekiston Respublikasi Prezidenti huzuridagi Ijtimoiy himoya milliy agentligi (keyingi oʻrinlarda — Agentlik)” soʻzlari bilan almashtirilsin; b) 13-banddagi “Oʻzbekiston Respublikasi Maktabgacha taʼlim vazirligi” soʻzlari “Agentlik” soʻzi bilan almashtirilsin; v) 14-bandning ikkinchi xatboshisidagi “Qoraqalpogʻiston Respublikasi maktabgacha taʼlim vazirligi, viloyat maktabgacha taʼlim boshqarmalari, Toshkent shahar maktabgacha taʼlim bosh boshqarmasi” soʻzlari “Agentlikning Qoraqalpogʻiston Respublikasi, viloyatlar va Toshkent shahar boshqarmalari” soʻzlari bilan almashtirilsin; g) 27-bandning yettinchi xatboshisi “maktab yoshiga” soʻzlaridan oldin “bolaning” soʻzi bilan toʻldirilsin; d) 29-band “davlat talablariga muvofiq” soʻzlaridan keyin “Agentlik bilan kelishilgan holda” soʻzlari bilan toʻldirilsin; e) 45-band “tibbiyot va pedagog xodimlari” soʻzlaridan keyin “bolalarning qonuniy vakillari bilan tuziladigan shartnomada nazarda tutilgan talab va shartlar asosida” soʻzlari bilan toʻldirilsin; j) 47-bandning birinchi xatboshisi quyidagi tahrirda bayon etilsin: “47. Ixtisoslashtirilgan maktabgacha tashkilotning tarbiyalanuvchilaridan tashqari reabilitatsiya markazi mazkur ixtisoslashtirilgan maktabgacha tashkilotning tibbiy-psixologik-pedagogik kengashi koʻrsatmasiga koʻra 2 yoshdan 18 yoshgacha nogironligi boʻlgan bolalarni mazkur Nizomning ilovasida koʻrsatilgan tibbiy koʻrsatmalar asosida ambulator sharoitida qabul qiladi va reabilitatsiya tadbirlarini oʻtkazadi”; z) 59-banddagi “Oʻzbekiston Respublikasi Maktabgacha taʼlim vazirligi” soʻzlari “Agentlik” soʻzi bilan almashtirilsin; i) 62-band quyidagi tahrirda bayon etilsin: “62. Ixtisoslashtirilgan maktabgacha tashkilotda bolalarni saqlash uchun ota-onalar toʻlovi undirilmaydi, bundan bolalarning qonuniy vakillari bilan tuzilgan shartnomada nazarda tutilgan holatlar mustasno”; k) 70-bandning oltinchi xatboshisidagi “Maktabgacha taʼlim hududiy boshqaruv organlariga” soʻzlari “Agentlikning Qoraqalpogʻiston Respublikasi, viloyatlar va Toshkent shahar boshqarmalariga” soʻzlari bilan almashtirilsin; l) 71-banddagi “Oʻzbekiston Respublikasi Maktabgacha taʼlim vazirligi” soʻzlari “Agentlik” soʻzi bilan almashtirilsin; m) 72-banddagi “Oʻzbekiston Respublikasi maktabgacha taʼlim vaziri” soʻzlari “Agentlik direktori” soʻzlari bilan almashtirilsin; n) 75-banddagi “Oʻzbekiston Respublikasi Maktabgacha taʼlim vazirligi” soʻzlari “Agentlik” soʻzi bilan almashtirilsin; o) 77-bandning ikkinchi, uchinchi va toʻrtinchi xatboshilaridagi “maktabgacha taʼlim hududiy boshqaruv organi va Oʻzbekiston Respublikasi Maktabgacha taʼlim vazirligi” soʻzlari “Agentlik” soʻzi bilan almashtirilsin; p) quyidagi mazmundagi ilova bilan toʻldirilsin: 12. Vazirlar Mahkamasining 2019-yil 27-sentabrdagi 816-son qarori bilan tasdiqlangan “Keksalar maslahati” guruhlari toʻgʻrisidagi namunaviy nizomning 8-bandi oʻn toʻrtinchi xatboshisidagi ““Muruvvat” internat uylari” soʻzlari ““Gʻamxoʻrlik” markazlari” soʻzlari bilan almashtirilsin. 13. Vazirlar Mahkamasining “Oliy taʼlim muassasalari talabalariga toʻlanadigan stipendiyalar miqdorlarini belgilash hamda stipendiyalar tayinlash va toʻlash tartibini takomillashtirish chora-tadbirlari toʻgʻrisida” 2020-yil 31-yanvardagi 59-son qarorida: a) 4-bandda: quyidagi mazmundagi beshinchi xatboshi bilan toʻldirilsin: “stipendiyalar 2027-yil 1-yanvarga qadar naqd pul shaklida yoki bank kartalari, shu jumladan, ijtimoiy karta orqali, 2027-yil 1-yanvardan boshlab esa faqat ijtimoiy karta orqali toʻlanadi”; beshinchi xatboshi oltinchi xatboshi deb hisoblansin; b) 1-ilovaning 102-bandida: quyidagi mazmundagi sakkizinchi xatboshi bilan toʻldirilsin: “Talaba-qizlarga maxsus stipendiya mazkur bandning beshinchi — yettinchi xatboshilarida nazarda tutilgan miqdordagi pul mablagʻlarini naqd pulsiz shaklda ularning ijtimoiy kartalariga oʻtkazish yoʻli bilan toʻlanadi”; sakkizinchi — oʻn birinchi xatboshilar tegishlicha toʻqqizinchi — oʻn ikkinchi xatboshilar deb hisoblansin. 14. Vazirlar Mahkamasining 2020-yil 9-noyabrdagi 698-son qarori bilan tasdiqlangan Jizzax viloyatining Zomin tumanida mahalla fuqarolar yigʻinlari faoliyatini takomillashtirish yuzasidan chora-tadbirlarning 6-pozitsiyasida: a) “Chora-tadbirlar nomi” ustunidagi ““Saxovat” keksa va nogironlar uchun internat uyida” soʻzlari “nogironligi boʻlgan shaxslar uchun ayollar “Gʻamxoʻrlik” markazida” soʻzlari bilan almashtirilsin; b) “Amalga oshirish mexanizmi” ustunining 1 — 3-bandlaridagi ““Muruvvat uyi”da” soʻzlari “Zomin nogironligi boʻlgan shaxslar uchun ayollar “Gʻamxoʻrlik” markazida” soʻzlari bilan almashtirilsin. 15. Vazirlar Mahkamasining “Yetim bolalar va ota-onasining yoki boshqa qonuniy vakillarining qaramogʻidan mahrum boʻlgan bolalarning ijtimoiy himoyasini yanada kuchaytirish chora-tadbirlari toʻgʻrisida” 2020-yil 21-noyabrdagi 739-son qarorida: a) 2-bandning uchinchi xatboshisi quyidagi tahrirda bayon etilsin: “toʻliq davlat taʼminoti pul nafaqalari hamda oziq-ovqat mahsulotlari, kiyim-bosh, poyabzal va boshqa buyumlar, shuningdek, transportda yurish toʻlovidan iborat boʻladi. Bunda taʼlim muassasalarida taʼlim olayotgan toʻliq davlat taʼminotida boʻlgan yetim bolalar va ota-onasining yoki boshqa qonuniy vakillarining qaramogʻidan mahrum boʻlgan bolalarga pul nafaqalari 2026-yil 1-dekabrga qadar naqd pul shaklida yoki bank kartalari, shu jumladan ijtimoiy karta orqali, 2026-yil 1-dekabrdan boshlab esa faqat ijtimoiy karta orqali toʻlanadi”; b) 1-ilovada: 4-bandning birinchi xatboshisidagi “transportda yurish kartochkalaridan” soʻzlari “transportda yurish toʻlovidan” soʻzlari bilan almashtirilsin; 5-band quyidagi tahrirda bayon etilsin: “5. Agar oʻquvchi (talaba)ning yashash joyi u taʼlim olayotgan taʼlim muassasasi joylashgan joydan 3 kilometrdan ortiq masofani tashkil etsa, oʻquvchi (talaba)lar transportda yurish toʻlovlari bilan taʼminlanadi”; 2-bobning nomidagi “transportda yurish kartochkalari” soʻzlari “transportda yurish toʻlovini” soʻzlari bilan almashtirilsin; 9-banddagi, 11 — 14-bandlardagi, 16-bandning birinchi va ikkinchi xatboshilaridagi, 17 va 19-bandlardagi “transportda yurish kartochkalari” soʻzlari “transportda yurish toʻlovi” soʻzlari bilan almashtirilsin; 23-band quyidagi tahrirda bayon etilsin: “23. Oʻquvchi (talaba)ga ijtimoiy taʼminot yordamini berish ularning ijtimoiy kartasiga pul oʻtkazish orqali amalga oshiriladi”; 25-band quyidagi mazmundagi ikkinchi xatboshi bilan toʻldirilsin: “Ijtimoiy taʼminot yordami oʻquvchi (talaba)larning ijtimoiy kartalariga pul oʻtkazish orqali berilganda tarqatish qaydnomasiga ularning imzosini qoʻydirish talab etilmaydi”; 5-bob nomidagi “transportda yurish kartochkalari” soʻzlari “transportda yurish toʻlovi” soʻzlari bilan almashtirilsin; 27 — 30-bandlar quyidagi tahrirda bayon etilsin: “27. Transportda yurish toʻlovi umumiy foydalaniladigan transportda yoʻlovchi tashish uchun yoʻlkira haqini toʻlashning avtomatlashtirilgan tizimi joriy etilgan hududlarda oylik tarif rejalari asosida oʻquvchi (talaba)ning ijtimoiy kartasi orqali amalga oshiriladi. Bunda ijtimoiy kartada transport karta funksiyasini faollashtirish bepul amalga oshiriladi. Agar oʻquvchi (talaba) oʻqiydigan tuman (shahar)da yoki aholi punktida bu turdagi avtomatlashtirilgan tizim boʻlmasa, u holda ularga jamoat transportida yurishlari uchun tegishli oylik tarif rejasi miqdoridagi pul mablagʻi oʻquvchi (talaba)ning ijtimoiy kartasiga pul oʻtkazish orqali beriladi. 28. Transportda yurish toʻlovi muassasalarning xarajatlar smetasiga ajratilgan mablagʻlar hisobidan amalga oshiriladi. 29. Transportda yurish toʻlovi muassasalar tomonidan oʻquvchi (talaba)ning ijtimoiy kartasiga pul oʻtkazish yoʻli bilan oʻqish davrida tarif amal qiladigan oydan oldingi oy tugashiga kamida ikki kun qolganida amalga oshiriladi. 30. Transportda yurish toʻlovi oʻqish davri uchun amalga oshiriladi”; 33-band quyidagi tahrirda bayon etilsin: “33. Bitiruv nafaqasi har yili 1-sentabrgacha bitiruvchining ijtimoiy kartasiga pul oʻtkazish orqali beriladi. Oʻqishdan chetlashtirilgan talabalarga bitiruv nafaqasi mazkur Nizomning 14-bandining “g” kichik bandida nazarda tutilgan hujjatlarni taqdim etgan kundan eʼtiboran uch oy ichida uning ijtimoiy kartasiga pul oʻtkazish orqali beriladi”; 34-band quyidagi mazmundagi ikkinchi xatboshi bilan toʻldirilsin: “Bitiruv nafaqasi oʻquvchi (talaba)larning ijtimoiy kartalariga pul oʻtkazish orqali berilganda tarqatish qaydnomasiga ularning imzosini qoʻydirish talab etilmaydi”; 354-band quyidagi tahrirda bayon etilsin: “354. Oʻquv, ilmiy va badiiy adabiyotlar (kitoblar) xarid qilish uchun tegishli mablagʻlar oʻquvchi (talaba)ning ijtimoiy kartasiga pul oʻtkazish orqali beriladi”; 7-bob nomidagi va 36-37-bandlardagi “transportda yurish kartochkalari” soʻzlari “transportda yurish toʻlovi” soʻzlari bilan almashtirilsin; 38-band quyidagi tahrirda bayon etilsin: “38. Ijtimoiy taʼminot yordami, transportda yurish toʻlovi hamda bitiruv nafaqalari uchun sarflanadigan mablagʻlarning buxgalteriya hisobi va hisoboti tegishli taʼlim muassasasining buxgalteriyasi tomonidan amalga oshiriladi”; 39-band quyidagi tahrirda bayon etilsin: “39. Muassasalar tomonidan har oʻquv yili yakunida ushbu Nizomga 5-ilovaga muvofiq shakl boʻyicha hisobot tayyorlanadi hamda iqtisodiyot va moliya organlariga taqdim etiladi. Iqtisodiyot va moliya organlari tomonidan ushbu hisobotlar asosida Oʻzbekiston Respublikasi Iqtisodiyot va moliya vazirligiga hisobot taqdim etiladi”; 40-banddagi “transportda yurish kartochkalari” soʻzlari “transportda yurish toʻlovi” soʻzlari bilan almashtirilsin; 41-band quyidagi tahrirda bayon etilsin: “41. Muassasalarning ijtimoiy taʼminot yordami, transportda yurish toʻlovi hamda bitiruv nafaqalarini toʻlash bilan bogʻliq faoliyatini nazorat qilish Davlat moliyaviy nazorati inspeksiyasining hududiy boʻlinmalari tomonidan amalga oshiriladi”; 42-band quyidagi tahrirda bayon etilsin; “42. Shaxsiy javobgarlik: taʼlim muassasasi tomonidan ijtimoiy taʼminot yordami, transportda yurish toʻlovlari hamda bitiruv nafaqalarini asosli tayinlash va toʻlash tartibiga rioya qilinganligi va moliyaviy hisobotlarning toʻgʻriligi boʻyicha ishchi guruh rahbariga; ijtimoiy taʼminot yordami, transportda yurish toʻlovlari hamda bitiruv nafaqalari uchun ajratilgan mablagʻlarning muassasalarga oʻz vaqtida va toʻliq oʻtkazib berilishi boʻyicha iqtisodiyot va moliya organi rahbariga; taʼlim muassasasi tomonidan ijtimoiy taʼminot yordami, transportda yurish toʻlovlari hamda bitiruv nafaqalarining oʻz vaqtida va toʻliq toʻlab berilishi boʻyicha muassasa rahbari va bosh buxgalterga yuklatiladi”; 1-ilovaning izoh qismi 2-bandidagi “naqd pul beriladi” soʻzlari “oʻquvchi (talaba)larning ijtimoiy kartalariga oʻtkaziladi yoki naqd pul shaklida beriladi” soʻzlari bilan almashtirilsin; 3-ilovaning nomidagi va 1 — 3-bosqichlari “Tadbirlar” ustunidagi “transportda yurish kartochkalari” soʻzlari “transportda yurish toʻlovi” soʻzlari bilan almashtirilsin; 4-ilovaning nomidagi va jadvalidagi “transportda yurish kartochkalari” soʻzlari “transportda yurish toʻlovi” soʻzlari bilan almashtirilsin; 5-ilovaning nomidagi, 2 — 4 va 6-7-pozitsiyalarning “Ijtimoiy taʼminot yordami turi” ustunidagi “transportda yurish kartochkalari” soʻzlari “transportda yurish toʻlovi” soʻzlari bilan almashtirilsin. 16. Vazirlar Mahkamasining 2021-yil 18-iyundagi 380-son qarori bilan tasdiqlangan Fuqarolar yigʻinining komissiyalari toʻgʻrisidagi namunaviy nizom 6-bandining yettinchi xatboshisidagi ““Mehribonlik” va “Muruvvat” uylariga” soʻzlari ““Mehribonlik” uylari va “Gʻamxoʻrlik” markazlariga” soʻzlari bilan almashtirilsin. 17. Vazirlar Mahkamasining 2021-yil 12-oktabrdagi 638-son qarori bilan tasdiqlangan Alohida taʼlim ehtiyojlari boʻlgan bolalar uchun davlat ixtisoslashtirilgan taʼlim muassasalari toʻgʻrisidagi nizomda: a) 1 va 2-ilovalarning ilova belgisidagi “Jismoniy, aqliy, sensor yoki ruhiy nuqsonlari” soʻzlari “Alohida taʼlim ehtiyojlari” soʻzlari bilan almashtirilsin; b) 2-ilovaning 1-bandining uchinchi xatboshisidagi, 2-bandidagi, 3-bandidagi, 4-bandidagi, 3-bobning nomidagi, 13-bandidagi, 14-bandidagi, 15-bandidagi, 16-bandining uchinchi va toʻrtinchi xatboshilaridagi, 18-bandidagi, 20-bandining birinchi xatboshisidagi tegishli kelishikdagi ““Muruvvat” internat uyi” soʻzlari tegishli kelishikdagi ““Gʻamxoʻrlik” markazi” soʻzlari bilan almashtirilsin. 18. Vazirlar Mahkamasining 2022-yil 21-fevraldagi 80-son qarori bilan tasdiqlangan Maxsus elektron tizim orqali ayrim faoliyat turlarini litsenziyalash tartibi toʻgʻrisidagi yagona nizomda: a) 2-ilovaning 9-pozitsiyasi uchinchi ustuni quyidagi mazmundagi “a1” kichik band bilan toʻldirilsin: “a1) nodavlat taʼlim xizmatlari koʻrsatiladigan bino va xonalarni onlayn translyatsiya qilish hamda bolalarning ota-onalari (ularning oʻrnini bosuvchi shaxslar) tomonidan onlayn kuzatish imkoniyatiga ega boʻlgan, ovoz yozish moslamalik ichki va tashqi kameralar bilan taʼminlash. Bunda videoyozuv qaydlari kamida olti oygacha saqlab boriladi*”; b) 28-ilovaning 10-pozitsiyasi uchinchi ustuni quyidagi tahrirda bayon etilsin: “a) Sanitariya-epidemiologik osoyishtalik va jamoat salomatligi qoʻmitasi, Soliq qoʻmitasi va “Zarur amaliyotlar markazi” DM. Bunda ushbu vakolatli organlar ariza tushgan kundan boshlab 5 ish kuni ichida, tezlashtirilgan tartibda taqdim etilgan arizalar boʻyicha 3 ish kuni ichida tegishli kelishuvni litsenziyalovchi organga taqdim etishlari lozim; b) Qurilish va uy-joy kommunal xoʻjaligi sohasida nazorat qilish inspeksiyasi tomonidan obyektda shaharsozlik norma va qoidalarida belgilangan talablarga muvofiq nogironligi boʻlgan shaxslar uchun toʻsiqlarsiz muhit yaratilganligi toʻgʻrisidagi xulosa (5 ish kuni ichida)”. 19. Vazirlar Mahkamasining 2022-yil 25-fevraldagi 88-son qarori bilan tasdiqlangan Faoliyatni boshlash yoki tugatish uchun vakolatli organni xabardor qilish tartibi toʻgʻrisida yagona nizomga 17-ilovaning 9-pozitsiyasi uchinchi ustuni quyidagi mazmundagi “j” kichik band bilan toʻldirilsin: “j) binolar va xonalar onlayn translyatsiya qilish hamda bolalarning ota-onalari (ularning oʻrnini bosuvchi shaxslar) tomonidan onlayn kuzatish imkoniyatiga ega boʻlgan, ovoz yozish moslamalik ichki va tashqi kameralar bilan taʼminlangan boʻlishi. Bunda videoyozuv qaydlari kamida olti oygacha saqlab boriladi*”. 20. Vazirlar Mahkamasining 2022-yil 8-iyuldagi 373-son qarori bilan tasdiqlangan Oilaviy tadbirkorlikni rivojlantirish dasturlarining yagona elektron platformasi orqali kreditlar ajratish tartibi toʻgʻrisidagi nizom quyidagi mazmundagi 3013-band bilan toʻldirilsin: “3013. Dasturlar doirasida “davlat taʼminotidagi oila” toifasidagi oilalar uchun tijorat banklari orqali 4 yilgacha muddatga bazaviy hisoblash miqdorining 75 baravarigacha miqdorda kredit oilaning mehnatga layoqatli aʼzolarining bandligini taʼminlash, tadbirkorlik faoliyatini boshlash yoki kengaytirish, shu jumladan, chorva mollari, parranda, quyon, baliq va asalari uyasi, koʻchma doʻkonlar (food truck), motoroller, skuter va boshqa asosiy vositalarni sotib olish yoki issiqxona qurish uchun ajratiladi. Bunda: kredit bir yillik imtiyozli davr bilan “davlat taʼminotidagi oila” toifasidagi oila aʼzosining ijtimoiy kartasiga oʻtkaziladi; tadbirkorlik faoliyatini boshlash uchun zarur boʻlgan chorva mollari, parranda, quyon, baliq va asalari uyasi, koʻchma doʻkonlar (food truck), motoroller, skuter va boshqa asosiy vositalarni kredit hisobidan olishda hokim yordamchisi va mahalla bankiri koʻmaklashadi hamda loyiha daromadga kirguncha ushbu oilaga hamrohlik qiladi; kredit foiz stavkasi dasturlar doirasidagi foiz stavkasida hisoblanadi; tijorat banklari tomonidan qarz oluvchilarga ajratiladigan kreditlar boʻyicha muddati oʻtgan qarzdorliklar uchun oshirilgan va (yoki) qoʻshimcha foizlar hamda neustoyka (jarima, penya) hisoblanmaydi; hisoblangan foiz boʻyicha ustama haqi miqdori har oyning yakuni bilan, tijorat banklari tomonidan ajratiladigan kredit va unga hisoblanadigan foizlar boʻyicha keyingi oyning 5-sanasiga qadar Kambagʻallikni qisqartirish davlat maqsadli jamgʻarmasiga roʻyxat taqdim etiladi; hisoblangan foizlar taqdim etilgan roʻyxat asosida hisobot oyining 10-sanasiga qadar Kambagʻallikni qisqartirish davlat maqsadli jamgʻarmasi mablagʻlari hisobidan tijorat banklariga (ushbu bandning toʻrtinchi xatboshisiga muvofiq muddati oʻtgan qarzdorliklar yuzasidan oshirilgan va (yoki) qoʻshimcha foizlar hamda neustoyka (jarima va penyalar) hisoblanmaydi, shuningdek, Kambagʻallikni qisqartirish davlat maqsadli jamgʻarmasidan qoplab berilmaydi) qoplab beriladi”. 21. Vazirlar Mahkamasining 2022-yil 22-avgustdagi 464-son qarori bilan tasdiqlangan Davlat oʻrmon fondiga kirmaydigan daraxtlar va butalarni ekish, parvarish qilish hamda ulardan foydalanish tartibi toʻgʻrisidagi nizom 40-bandining uchinchi xatboshisidagi ““Muruvvat” internat uylari” soʻzlari ““Gʻamxoʻrlik” markazlari” soʻzlari bilan almashtirilsin. 22. Vazirlar Mahkamasining “Davlat pensiyalarini tayinlash va toʻlash tartibi toʻgʻrisidagi nizomni tasdiqlash haqida” 2022-yil 13-oktabrdagi 592-son qarorida: a) quyidagi mazmundagi 22-band bilan toʻldirilsin: “22. Belgilansinki, 2026-yil 1-dekabrdan boshlab pensiya oluvchilarga oʻz xohishiga koʻra yoshga doir, nogironlik va boquvchisini yoʻqotganligi boʻyicha pensiyalarni ijtimoiy karta orqali olish huquqi beriladi”; b) 1-ilovada: 140-bandning ikkinchi xatboshisi “bank kartasiga” soʻzlaridan keyin “yoki ijtimoiy kartasiga” soʻzlari bilan toʻldirilsin; 141-bandda: birinchi xatboshidagi “bank plastik kartochkalari” soʻzlari “bank kartalari va ijtimoiy kartalari” soʻzlari bilan almashtirilsin; ikkinchi xatboshi quyidagi tahrirda bayon etilsin: “Haqiqatda moliyalashtirilgan mablagʻlar toʻlov topshiriqnomasi va qaydnoma elektron shaklda taqdim etilgan kundan boshlab keyingi ish kunidan kechiktirmasdan xizmat koʻrsatuvchi tijorat banki filiali tomonidan pensioner uchun ochilgan 22617 — “Pensionerlarning bank kartalari boʻyicha majburiyatlari” hisobvaragʻiga va ijtimoiy karta boʻyicha uni emissiya qilgan tijorat banki filiali tomonidan jismoniy shaxs uchun ochilgan 22618 — “Jismoniy shaxslarning bank kartalari boʻyicha majburiyatlari” hisobvaragʻiga kirim qilinadi”; 146-band quyidagi tahrirda bayon etilsin: “146. Tijorat banki filiallari har oyda pensionerlarning bank kartalariga va ijtimoiy kartalariga mablagʻlar oʻz vaqtida kirim qilinishini taʼminlashi lozim. Pensionerning bank kartalariga yoki ijtimoiy kartasiga mablagʻlar kirim qilingan sana pensiya toʻlangan sana deb hisoblanadi. Bunda pensioner vafot etgan oyda, jumladan pensiya va boshqa toʻlovlar toʻlanishi kerak boʻlgan oyning birinchi sanasi uzoq muddatli dam olish yoki bayram kunlariga toʻgʻri kelishi sababli kelgusi oy uchun muddatidan avval uning bank kartasiga yoki ijtimoiy kartasiga kirim qilingan mablagʻlar Pensiya jamgʻarmasiga qaytarilmaydi. Pensionerning bank kartasiga yoki ijtimoiy kartasiga mablagʻlar pensioner vafot etgan oydan keyingi oylarda kirim qilingan hollarda Pensiya jamgʻarmasi boʻlimlari mablagʻlarni Pensiya jamgʻarmasi hisobvaragʻiga vafot etgan pensionerning hisobvaragʻidagi qoldiq mablagʻlar hisobidan qaytarish toʻgʻrisida tegishli tijorat banklari filiallariga rasmiy xat yuborish orqali qaytarish choralarini koʻradi”; 162-bandning ikkinchi xatboshisidagi “bank plastik kartasiga” soʻzlari “bank kartasiga yoki ijtimoiy kartasiga” soʻzlari bilan almashtirilsin; 180-bandining toʻrtinchi xatboshisidagi ““Muruvvat” internat uylarida” soʻzlari ““Gʻamxoʻrlik” markazlarida” soʻzlari bilan almashtirilsin; 22-ilovadagi “tijorat bankining plastik (bank) kartasi,” soʻzlari “bank kartasi, ijtimoiy karta,” soʻzlari bilan almashtirilsin. 23. Vazirlar Mahkamasining “Ijtimoiy himoyaga muhtoj ayrim toifadagi shaxslarga nafaqa va moddiy yordamlarni tayinlash hamda toʻlash tartibi toʻgʻrisidagi nizomlarni tasdiqlash va ushbu sohaga zamonaviy axborot texnologiyalarini keng joriy etish orqali davlat xizmati sifatini oshirishga doir qoʻshimcha chora-tadbirlar haqida” 2023-yil 23-martdagi 119-son qarorida: a) quyidagi mazmundagi 21-band bilan toʻldirilsin: “21. Yoshga doir nafaqa, nogironlik nafaqasi, yolgʻiz keksalar va nogironligi boʻlgan shaxslar uchun har oylik moddiy yordam, nogironligi boʻlgan 18 yoshgacha bolalarga nogironlik nafaqalari, parvarishlash va boquvchisini yoʻqotganlik nafaqasi 2027-yil 1-yanvardan boshlab faqat ijtimoiy karta orqali toʻlanadi”; b) 1-ilovada: 2-bandda: quyidagi mazmundagi uchinchi xatboshi bilan toʻldirilsin: “moliyaviy agent — nafaqalarni ularni oluvchilarning ijtimoiy kartalariga oʻtkazishga masʼul boʻlgan Oʻzbekiston Respublikasi rezidenti boʻlgan tijorat banki”; uchinchi — oltinchi xatboshilar tegishlicha toʻrtinchi — yettinchi xatboshilar deb hisoblansin; 60-bandning ikkinchi xatboshisidagi “bank plastik kartasiga” soʻzlari “bank kartasiga, shu jumladan, ijtimoiy kartasiga” soʻzlari bilan almashtirilsin; 71-banddagi ““Mehribonlik”, “Muruvvat” uylariga” soʻzlari ““Mehribonlik” uylariga, “Gʻamxoʻrlik” markazlariga” soʻzlari bilan almashtirilsin; 76-bandning ikkinchi xatboshisidagi “bank plastik kartasiga” soʻzlari “bank kartasiga yoki ijtimoiy kartasiga” soʻzlari bilan almashtirilsin; 10-ilova quyidagi mazmundagi izoh qismi bilan toʻldirilsin: v) 2-ilovada: 2-band quyidagi mazmundagi beshinchi xatboshi bilan toʻldirilsin: “moliyaviy agent — moddiy yordamni uni oluvchilarga toʻlashga masʼul boʻlgan Oʻzbekiston Respublikasi rezidenti boʻlgan tijorat banki”; beshinchi-oltinchi xatboshilar tegishlicha oltinchi-yettinchi xatboshilar deb hisoblansin; 9-bandning “v” kichik bandi quyidagi tahrirda bayon etilsin: “v) ushbu Nizomga muvofiq tayinlangan moddiy yordamni toʻlash uchun toʻlov qaydnomalari “Yagona milliy ijtimoiy himoya” axborot tizimi orqali har oyning 4 sanasiga qadar moliyaviy agentga yuboradi hamda zarur mablagʻlarni moliyaviy agentga oʻtkazib beradi”; 12-band quyidagi tahrirda bayon etilsin: “12. Moddiy yordam qonunchilik hujjatlarida belgilangan tartib va muddatlarda moliyaviy agent tomonidan joriy toʻlov oyidan kechikmay toʻlanadi. 2027-yil 1-yanvardan boshlab ijtimoiy karta rasmiylashtirilmagan Reyestrga kiritilgan shaxsga moddiy yordam ijtimoiy karta olingandan keyin bir yoʻla toʻlanadi”; 141-bandda: ikkinchi xatboshidagi “AT “Xalq banki”” soʻzlari “moliyaviy agent” soʻzlari bilan almashtirilsin; toʻrtinchi xatboshidagi ““Muruvvat” internat-uylari” soʻzlari ““Gʻamxoʻrlik” markazlari” soʻzlari bilan almashtirilsin; quyidagi mazmundagi beshinchi xatboshi bilan toʻldirilsin: “2027-yil 1-yanvardan boshlab uch oydan ortiq vaqt mobaynida ijtimoiy karta ochilmaganda”; beshinchi — sakkizinchi xatboshilar tegishlicha oltinchi — toʻqqizinchi xatboshilar deb hisoblansin; toʻqqizinchi xatboshidagi ““Muruvvat” internat-uylari” soʻzlari ““Gʻamxoʻrlik” markazlari” soʻzlari bilan almashtirilsin; 1-ilovaning 3-bosqichi “Mexanizm” ustuni 1-bandidagi “AT “Xalq banki”ga” soʻzlari “moliyaviy agentga” soʻzlari bilan almashtirilsin. 24. Vazirlar Mahkamasining “Aholining ijtimoiy himoya olish huquqlarini taʼminlash hamda davlat ijtimoiy yordami va xizmatlarini koʻrsatishga doir qoʻshimcha chora-tadbirlar toʻgʻrisida” 2023-yil 14-oktabrdagi 539-son qarorida: a) 1-ilova 7 va 13-pozitsiyalarining “Koʻrsatiladigan ijtimoiy xizmat va yordamlar” ustunidagi ““Muruvvat” internat uylariga” soʻzlari ““Gʻamxoʻrlik” markazlariga” soʻzlari bilan almashtirilsin; b) 5-ilovada: 111-pozitsiyasining “Koʻrsatiladigan ijtimoiy xizmatlar” ustunidagi ““Muruvvat” internat uylariga” soʻzlari ““Gʻamxoʻrlik” markazlariga” soʻzlari bilan almashtirilsin; quyidagi mazmundagi 26-pozitsiya bilan toʻldirilsin: 25. Vazirlar Mahkamasining 2023-yil 20-oktabrdagi 550-son qarori bilan tasdiqlangan Oʻlimni qayd qilish bilan bogʻliq kompozit davlat xizmatlarini koʻrsatishning maʼmuriy reglamentida: a) 2-bandning “d” kichik bandi quyidagi tahrirda bayon etilsin: “d) tijorat banki dafn etish uchun nafaqa toʻlovini oʻlim haqidagi gerbli guvohnoma yoki oʻlim qayd etilgani haqida QR-kod (matrik shtrixli kod) tasviri tushirilgan maʼlumotnoma (oʻlik tugʻilgan bola uchun tugʻilganlik haqidagi maʼlumotnoma) asosida Ijtimoiy himoya milliy agentligiga elektron soʻrov yuborish orqali murojaat qilgan fuqaroning nafaqaga boʻlgan huquqini tasdiqlagan holda amalga oshiradi”; b) 91-bandning oltinchi xatboshisi quyidagi tahrirda bayon etilsin: “Ariza beruvchilar FHDY boʻlimi tomonidan oʻlim haqidagi gerbli guvohnoma yoki oʻlim qayd etilgani haqida QR-kod (matrik shtrixli kod) tasviri tushirilgan maʼlumotnoma (oʻlik tugʻilgan bola uchun tugʻilganlik haqidagi maʼlumotnoma) va shaxsini tasdiqlovchi hujjatlarini koʻrsatgan holda, oʻlim holati qayd qilingandan boshlab 60 kun muddat ichida dafn etish uchun nafaqa pulini olish maqsadida tijorat bankining istalgan filialiga murojaat qilishi mumkin”; v) 10-bandning birinchi va ikkinchi xatboshilari quyidagi tahrirda bayon etilsin: “Tijorat banki dafn etish uchun nafaqa toʻlovini olish maqsadida murojaat qilgan fuqaroning nafaqaga boʻlgan huquqini FHDY boʻlimi tomonidan oʻlim haqidagi gerbli guvohnoma yoki oʻlim qayd etilgani haqida QR-kod (matrik shtrixli kod) tasviri tushirilgan maʼlumotnoma (oʻlik tugʻilgan bola uchun tugʻilganlik haqidagi maʼlumotnoma) asosida Ijtimoiy himoya milliy agentligiga elektron soʻrov yuborish orqali tasdiqlaydi hamda oldindan moliyalashtirilgan mablagʻlar hisobidan nafaqa toʻlovini amalga oshiradi. Dafn etish uchun nafaqa FHDY boʻlimi tomonidan oʻlim haqidagi gerbli guvohnoma yoki oʻlim qayd etilgani haqida QR-kod (matrik shtrixli kod) tasviri tushirilgan maʼlumotnoma (oʻlik tugʻilgan bola uchun tugʻilganlik haqidagi maʼlumotnoma) berilgan jismoniy shaxslarga toʻlanadi”. 26. Vazirlar Mahkamasining 2023-yil 15-noyabrdagi 603-son qarori bilan tasdiqlangan Taʼlim, tarbiya, bolalar sogʻlomlashtirish, sport va ijodiy tashkilotlarda ishlashi hamda bolalar bilan bevosita ishlashni nazarda tutuvchi faoliyat turlari bilan shugʻullanishi taqiqlangan shaxslar reyestrini shakllantirish va yuritish, shuningdek, undan axborot olish tartibi toʻgʻrisidagi nizomning 12-bandida: quyidagi mazmundagi oltinchi xatboshi bilan toʻldirilsin: “Oʻzbekiston Respublikasi Prezidenti huzuridagi Ijtimoiy himoya milliy agentligi va uning tizimidagi tashkilotlar”; oltinchi — sakkizinchi xatboshilar tegishlicha yettinchi — toʻqqizinchi xatboshilar deb hisoblansin. 27. Vazirlar Mahkamasining “Oʻzbekiston Respublikasi Prezidenti huzuridagi Ijtimoiy himoya milliy agentligining Ijtimoiy himoya davlat jamgʻarmasi faoliyatini tashkil etish toʻgʻrisida” 2023-yil 28-dekabrdagi 687-son qarorida: a) 3-bandning “a” kichik band quyidagi mazmundagi beshinchi xatboshi bilan toʻldirilsin: “faoliyati uchun Markaz mablagʻlari hisobidan 1 ta xizmat yengil avtotransport vositasini saqlashga ruxsat etiladi”; b) 1-ilovaning 18-bandida: ikkinchi xatboshidagi ““Muruvvat” internat uylari” soʻzlari ““Gʻamxoʻrlik” markazlari” soʻzlari bilan almashtirilsin; qirq birinchi xatboshi quyidagi tahrirda bayon etilsin: “Agentlik, uning hududiy boʻlinmalari va tizim tashkilotlari xodimlarini qoʻllab-quvvatlash (ragʻbatlantirish, shu jumladan xodimlar faoliyatining samaradorlik koʻrsatkichini (KPI) baholash asosida ragʻbatlantirish, mukofotlash, ustamalar toʻlash, qayta tayyorlash va malaka oshirish davri uchun pullik kompensatsiya) va ijtimoiy himoya qilish, shuningdek mazkur maqsadlar uchun Jamgʻarmadan ajratilgan pul mablagʻlaridan xodimlarga hisoblangan oʻrtacha oylik ish haqidan kelib chiqadigan mehnat taʼtili va boshqa toʻlovlarni ham toʻlash”; ellik beshinchi xatboshisi “kichik hajmli bolalar uylarini” soʻzlaridan keyin, “shuningdek, kichik hajmli ijtimoiy koʻmak markazlarini” soʻzlari bilan toʻldirilsin; v) 3-ilovaning 5-bandida: “a” kichik bandda: birinchi xatboshi “2 300 ta murojaat” soʻzlaridan keyin “, shu jumladan, qabul qilinmagan qoʻngʻiroqlar” soʻzlari bilan toʻldirilsin; ikkinchi xatboshi “matnli murojaatlar” soʻzlaridan keyin “, shu jumladan, qabul qilinmagan qoʻngʻiroqlar” soʻzlari bilan toʻldirilsin; “b” kichik bandning toʻrtinchi xatboshisi “matnli murojaatlar” soʻzlaridan keyin “, shu jumladan qabul qilinmagan qoʻngʻiroqlar” soʻzlari bilan toʻldirilsin. 28. Vazirlar Mahkamasining “Alohida taʼlim ehtiyojlari boʻlgan bolalarning taʼlim olishlarini tashkil etish va ularni reabilitatsiya qilish tizimini takomillashtirish chora-tadbirlari toʻgʻrisida” 2024-yil 25-yanvardagi 46-son qarorida: a) 3-bandda: “a” kichik bandda: ikkinchi xatboshi quyidagi tahrirda bayon etilsin: “PTPK xulosasini olish uchun bolaning ota-onasi yoki ularning oʻrnini bosuvchi shaxslar (keyingi oʻrinlarda — qonuniy vakillar) yashash joyidagi Ijtimoiy himoya milliy agentligining tuman (shahar)lardagi “Inson” ijtimoiy xizmatlar markaziga yoki hududga biriktirilgan ijtimoiy xodimga, 2026-yil 1-iyundan boshlab Davlat xizmatlari markazi yoxud Oʻzbekiston Respublikasi Yagona interaktiv davlat xizmatlari portali orqali murojaat qiladi”; uchinchi xatboshidagi “Elektron hukumat” soʻzlari “Raqamli hukumat” soʻzlari bilan almashtirilsin; “b” kichik bandining uchinchi xatboshisi quyidagi tahrirda bayon etilsin: “PTPK xulosasi asosida PTPK kotibi tomonidan bola uning qonuniy vakillari bilan kelishgan holda, tegishli taʼlim muassasasiga yoʻnaltiriladi”; b) quyidagi mazmundagi 31-band bilan toʻldirilsin: “31. Ijtimoiy himoya milliy agentligi Raqamli texnologiyalar vazirligi va Adliya vazirligi bilan birgalikda 2026-yil 1-iyunga qadar PTPK xulosasini olish uchun Davlat xizmatlari markazi va Oʻzbekiston Respublikasi Yagona interaktiv davlat xizmatlari portali orqali murojaatlar qabul qilish hamda xizmatlar koʻrsatishning har bir bosqichida murojaatlar koʻrib chiqilishini kuzatib borish tartibini joriy etsin”; v) 6-bandning ikkinchi xatboshisidagi “50 foizi” soʻzlari “bir baravari” soʻzlari bilan almashtirilsin; g) 1-ilovada: 1-band “maktab-internatlarga” soʻzlaridan keyin “, shuningdek, ijtimoiy xizmatlarga” soʻzlari bilan toʻldirilsin; 3-bandda: uchinchi xatboshidagi “ixtisoslashtirilgan” soʻzi “tegishli” soʻzi bilan almashtirilsin; quyidagi mazmundagi beshinchi xatboshi bilan toʻldirilsin: “nogironligi boʻlgan bolalarni ijtimoiy xizmatlarga yuborish uchun xulosa berish”; 5-banddagi “ixtisoslashtirilgan” soʻzi chiqarib tashlansin; 6-band quyidagi tahrirda bayon etilsin: “1 yoshdan 18 yoshgacha alohida taʼlim ehtiyojlari boʻlgan bolalarni kompleks psixologik-tibbiy-pedagogik tekshiruvdan oʻtkazish hamda davlat taʼlim muassasalariga, shuningdek, ijtimoiy xizmatlarga yuborish uchun xulosa berish PTPKning asosiy maqsadi hisoblanadi”; 7-bandda: ikkinchi xatboshi “bolaning alohida taʼlimga” soʻzlaridan keyin “hamda ijtimoiy xizmatlarga boʻlgan” soʻzlari bilan toʻldirilsin; oltinchi xatboshi quyidagi tahrirda bayon etilsin: “bolaning alohida taʼlimga boʻlgan ehtiyojlari asosida uni tegishli ixtisoslashtirilgan maktabgacha taʼlim tashkiloti, qoʻshma turdagi maktabgacha taʼlim tashkilotlaridagi ixtisoslashtirilgan va inklyuziv guruhlariga, ixtisoslashtirilgan maktab va maktab-internatlariga, inklyuziv sharoitda taʼlim olishi uchun umumtaʼlim tashkilotiga va umumiy turdagi davlat maktabgacha taʼlim tashkilotlariga, nogironligi boʻlgan bolalar uchun “Gʻamxoʻrlik” markazlariga, imkoniyatlari cheklangan shaxslar uchun ixtisoslashtirilgan maxsus texnikumlarga, shuningdek, davlat-xususiy sheriklik asosida tashkil etilgan kunduzgi parvarish xizmatiga, Ilk rivojlanish markazlarining “maxsus maktabgacha taʼlim xizmati” modeliga, “Erta aralashuv” xizmatiga, uzoq muddat parvarishga muhtoj bolalarni uy sharoitida qarab turish xizmatiga hamda uy sharoitlarida yakka tartibda taʼlim olishga yuborish uchun xulosa beradi”; yettinchi xatboshidagi ““Muruvvat” nogironligi boʻlgan bolalar uchun internat uylariga” soʻzlari “nogironligi boʻlgan bolalar uchun “Gʻamxoʻrlik” markazlariga” soʻzlari bilan almashtirilsin; 13-bandning birinchi xatboshisidagi “arizalar” soʻzlari “soʻrovnomalar” soʻzlari bilan almashtirilsin”; 4-bob va 1-paragrafning nomlaridagi “Arizalarni qabul qilish” soʻzlari “Soʻrovnomalarni koʻrib chiqish” soʻzlari bilan almashtirilsin”; 20-band quyidagi tahrirda bayon etilsin: “20. PTPK xulosasini olish uchun qonuniy vakillar yashash joyidagi “Inson” ijtimoiy xizmatlar markaziga yoki hududga biriktirilgan ijtimoiy xodimga, 2026-yil 1-iyundan boshlab Davlat xizmatlari markazi yoxud Oʻzbekiston Respublikasi Yagona interaktiv davlat xizmatlari portali (keyingi oʻrinlarda — YIDXP) orqali murojaat qiladi”; quyidagi mazmundagi 201 — 205-bandlar bilan toʻldirilsin: “201. Qonuniy vakil PTPK tekshiruvidan oʻtish uchun “Inson” ijtimoiy xizmatlar markazi, hududga biriktirilgan ijtimoiy xodim yoki Davlat xizmatlari markaziga oʻzi kelib murojaat etadi yoxud xizmatdan elektron tarzda foydalanish uchun YIDXPda roʻyxatdan oʻtadi. Soʻrovnoma YIDXP orqali dam olish va bayram kunlaridan qatʼi nazar, har kuni 24 soat davomida yuborilishi mumkin. Bunda soʻrovnoma ish vaqtidan keyin yoki dam olish va bayram kunlari tushganda, kalendar boʻyicha navbatdagi ish kuni vakolatli organga tushgan va ular tomonidan qabul qilingan kun hisoblanadi. Qonuniy vakil oʻzi kelib murojaat etgan taqdirda, “Inson” ijtimoiy xizmatlar markazi xodimi, hududga biriktirilgan ijtimoiy xodim yoki Davlat xizmatlari markazi xodimi ariza beruvchi nomidan, YIDXP orqali murojaat etgan taqdirda esa, qonuniy vakil mustaqil ravishda ushbu Nizomga 1a-ilovaga muvofiq soʻrovnomani elektron shaklda toʻldiradi. 202. Soʻrovnomaga quyidagi hujjatlar PDF, PNG yoki JPEG formatda ilova qilinadi: a) bolaning oʻqish joyidan taʼlim muddati, oʻquv fanlarini oʻzlashtirishi va xulq-atvori, bolaga yakka tartibda koʻmak berish borasida amalga oshirilgan chora-tadbirlarning batafsil tahlili aks ettirilgan maʼlumotnoma va tavsifnoma (taʼlim muassasalarida oʻqigan bolalar uchun); b) davolash-profilaktika muassasasining bosh vrachi tomonidan imzolangan bolaning rivojlanishi tarixidan batafsil koʻchirma, quyidagi mutaxassislarning xulosalari bilan birga: bolaning umumiy rivojlanish holati toʻgʻrisidagi pediatr xulosasi; psixonevrologik markazning qonunchilik hujjatlarida belgilangan tartibda tasdiqlangan psixonevrolog xulosasi (faqat nutqiy, ruhiy va aqliy rivojlanishda nuqsonlari boʻlgan bolalar uchun); otolaringologning xulosasi (faqat eshitishida ogʻir nuqsonlar boʻlgan bolalar uchun) hamda quloq, tomoq, burun va talaffuz artikulyatsiyasida ishtirok etuvchi organlarning holatiga tavsifi, nutq va shivirlab aytilgan gapni qabul qilish haqidagi maʼlumotlar, audiogramma maʼlumotlari; oftalmologning xulosasi (faqat koʻrishida ogʻir nuqsonlar boʻlgan bolalar uchun) hamda tashxisning keng izohi bilan koʻrish organlarining tavsifi; ortoped-travmatologning xulosasi (faqat tayanch-harakat apparatida nuqsonlar boʻlgan bolalar uchun) hamda tashxisning keng izohi bilan rentgenologik tadqiqot maʼlumotlari; defektolog-logopedning xulosasi (faqat nutqida ogʻir nuqsonlar boʻlgan bolalar uchun) hamda til tizimining har bir komponenti shakllanish darajasi koʻrsatilgan holda nutq rivoji tavsifi; v) bolalarni nogironligi boʻlgan bolalar uchun “Gʻamxoʻrlik” markazlariga joylashtirishga oid soʻrovnomaga mazkur bandning “a” va “b” kichik bandlarida koʻrsatilgan hujjatlarga qoʻshimcha ravishda mazkur Nizomning 1b-ilovasida koʻrsatilgan hujjatlar. Qonuniy vakildan soʻrovnomada koʻrsatilmagan maʼlumotlarni hamda boshqa hujjatlarni talab qilishga yoʻl qoʻyilmaydi. 203. Soʻrovnomaga zarur maʼlumotlar kiritilgandan soʻng qonuniy vakil maʼlumotlarning toʻgʻriligini tekshiradi va imzolarni identifikatsiya qilishning zamonaviy vositalari (daktiloskopiya, elektron imzo, Mobile-ID va boshqalar) bilan tasdiqlaydi. Qonuniy vakil YIDXP orqali murojaat etgan taqdirda, soʻrovnomani elektron raqamli imzo bilan tasdiqlash talab etilmaydi. 204. PTPK tekshiruvini oʻtkazish uchun yigʻim undirilmaydi. 205. Qonuniy vakil PTPK tekshiruvini oʻtkazishdan uni koʻrsatishning har qanday bosqichida bosh tortish huquqiga ega. Qonuniy vakil PTPK tekshiruvini oʻtkazishdan bosh tortgan taqdirda, uning soʻrovnomasi koʻrmasdan qoldiriladi”; 21-band oʻz kuchini yoʻqotgan deb hisoblansin; 22 — 24-bandlar quyidagi tahrirda bayon etilsin: “22. Soʻrovnoma toʻldirilgan vaqtdan boshlab har bir bola boʻyicha shakllantirilgan shaxsiy hujjatlar yigʻmajildi avtomatik ravishda PTPKga koʻrib chiqish uchun yoʻnaltiriladi. 23. Mazkur Nizomning 202-bandida koʻrsatilgan hujjatlari shakllantirilgan bola PTPKning navbatdagi yigʻilishida tekshiruvdan oʻtkaziladi. 24. PTPK kotibi shakllantirilgan shaxsiy hujjatlar yigʻmajildi asosida har bir bolani PTPKning navbatdagi yigʻilishiga kiritadi”; 27-banddagi “20-bandida” soʻzlari “202-bandida” soʻzlari bilan almashtirilsin; 30-bandda: birinchi xatboshisidagi “2 yoshdan” soʻzlari “1 yoshdan” soʻzlari bilan almashtirilsin; ikkinchi xatboshi quyidagi tahrirda bayon etilsin: “Agarda bola joriy oʻquv yili davomida 7 yoshga toʻlsa yoki PTPK xulosasining amal qilish muddati joriy oʻquv yili davomida tugasa, uning tashkilotda qolish muddati joriy oʻquv yilining 1-avgustiga qadar amal qiladi”; beshinchi xatboshisi quyidagi tahrirda bayon etilsin: “Xulosada koʻrsatilgan bolaning taʼlim muassasasida boʻlish muddati tugaganidan keyin ushbu tashkilotda uning boʻlish muddatini uzaytirish yoki uni umumiy turdagi taʼlim muassasasiga (guruh/sinf) oʻtkazish masalasi PTPK tomonidan mazkur Nizomda belgilangan tartibda qaytadan tekshiruvdan oʻtkazish natijasida belgilanadi. Bunda PTPK xulosasining amal qilish muddati joriy oʻquv yili davomida tugasa, bolaning ixtisoslashtirilgan maktab, maktab-internatlar, umumtaʼlim muassasalarining korreksion yoki inklyuziv sinfda qolish muddati joriy oʻquv yili yakuniga qadar amal qiladi”; 32-bandning birinchi xatboshisi quyidagi tahrirda bayon etilsin: “32. Quyidagi nuqsonlari mavjud boʻlgan bolalarga davlat maktabgacha taʼlim tashkilotining toʻliq kunlik guruhlariga yuborishni rad etish toʻgʻrisidagi xulosa beriladi”; quyidagi mazmundagi 351 — 355-bandlar bilan toʻldirilsin: “351. PTPKning bolalarni davlat-xususiy sheriklik asosida tashkil etilgan kunduzgi parvarish xizmatiga yuborish toʻgʻrisidagi xulosasi ushbu Nizomga 3a-ilovada koʻrsatilgan tibbiy koʻrsatmalar boʻyicha beriladi. 352. PTPKning bolalarni nogironligi boʻlgan bolalar uchun “Gʻamxoʻrlik” markazlariga joylashtirish toʻgʻrisidagi xulosasi nogironligi boʻlgan bolalarda quyidagi tashxislardan biri boʻlganida qabul qilinadi: moʻtadil darajadagi aqliy zaiflik (F71); ogʻir darajadagi aqliy zaiflik (F72); chuqur darajadagi aqliy zaiflik (F73). 353. Bolalarni nogironligi boʻlgan bolalar uchun “Gʻamxoʻrlik” markazlariga joylashtirishga quyidagilar qarshi koʻrsatmalar hisoblanadi: tez-tez, har oyda 5-martadan koʻp tutqanoq xurujlari sodir boʻladigan epilepsiya, seriyali tutqanoq xurujlariga, epileptik statusga, namozshomsimon ong xiralashish holatlariga, disforiyalarga moyillik; bemorning oʻzi va atrofdagilar uchun xavfli boʻlgan qoʻpol va xulqiy buzilishlar sabab boʻladigan ruhiy kasalliklar; ular bilan kasallanganda bolani umumtaʼlim yoki ixtisoslashtirilgan taʼlim muassasalarida oʻqitish mumkin boʻlgan har qanday ruhiy kasalliklar; jarayonning faol bosqichidagi sil kasalligi; yuqumli teri va soch kasalliklari; oʻtkir yuqumli kasalliklar; salbiy jarayondagi, yomon holatda oʻtadigan shish kasalliklari va retsidivlari; tanosil kasalliklari. 354. PTPKning uch yoshgacha boʻlgan bolalarni “Erta aralashuv” xizmatiga yuborish toʻgʻrisidagi xulosasi ushbu Nizomga 4-ilovada koʻrsatilgan tibbiy koʻrsatmalar boʻyicha beriladi. 355. PTPKning uzoq muddat parvarishga muhtoj bolalarni uy sharoitida qarab turish xizmatiga yuborish toʻgʻrisidagi xulosasi ushbu Nizomga 5-ilovada koʻrsatilgan tibbiy koʻrsatmalar boʻyicha beriladi”; 37-band quyidagi tahrirda bayon etilsin: “37. PTPKning xulosasi asosida PTPK kotibi tomonidan: a) bola uning qonuniy vakillari bilan kelishgan holda bir ish kunida tegishli ixtisoslashtirilgan maktabgacha taʼlim tashkiloti, qoʻshma turdagi maktabgacha taʼlim tashkiloti, inklyuziv taʼlim guruhlari tashkil etilgan umumiy turdagi davlat maktabgacha taʼlim tashkiloti, maktab, maktab-internat yoki inklyuziv taʼlim tashkil etilgan umumtaʼlim muassasasiga yoʻnaltiriladi hamda bu toʻgʻrisida aloqa vositalari, shu jumladan, “SMS” xabarnoma, elektron pochta hamda Yagona interaktiv davlat xizmatlari portali orqali qonuniy vakillar xabardor qilinadi; b) nogironligi boʻlgan bolalarni nogironligi boʻlgan bolalar uchun “Gʻamxoʻrlik” markazlariga joylashtirish yoki uy sharoitida qarab turish xizmatiga yoʻnaltirishga qaratilgan IPTKning xulosasi rasmiylashtirilganda mazkur xulosa bir ish kuni ichida YAMIH AT orqali nogironligi boʻlgan bolaning yashash manzilidagi “Inson” markaziga yuboriladi hamda bu toʻgʻrisida aloqa vositalari, shu jumladan, “SMS” xabarnoma, elektron pochta hamda Yagona interaktiv davlat xizmatlari portali orqali qonuniy vakillar xabardor qilinadi. Qonuniy vakillar xabarni olgandan soʻng, bola bilan birgalikda tegishli taʼlim muassasasiga yoki nogironligi boʻlgan bolalar uchun “Gʻamxoʻrlik” markazlariga oʻn besh ish kuni ichida kelishi shart”; quyidagi mazmundagi 371-band bilan toʻldirilsin: “371. Qonuniy vakillar oʻz xohishiga koʻra oʻquv yili davomida yoki u tugaganidan soʻng bolani bir inklyuziv taʼlim tashkil etilgan umumtaʼlim muassasasidan boshqa shu turdagi umumtaʼlim muassasasiga oʻtkazish huquqiga ega. Qonuniy vakillar bolani bir inklyuziv taʼlim tashkil etilgan umumtaʼlim muassasasidan boshqa shu turdagi umumtaʼlim muassasasiga oʻtkazish uchun uning sabablarini koʻrsatgan holda ushbu Nizomda belgilangan tartibda murojaat qiladi. Bunda soʻrovnomaga ilovalar talab etilmaydi. Soʻrovnoma ilgari xulosa berilgan PTPK raisi tomonidan ikki ish kunida koʻrib chiqilib, xulosaga tegishli oʻzgartirish kiritiladi va ushbu xulosa oʻqishni davom ettirish uchun tanlangan umumtaʼlim muassasasiga yoʻnaltiriladi hamda bu toʻgʻrisida “SMS” xabarnoma yuborish orqali qonuniy vakillar xabardor qilinadi.”; 1-ilovaning matni quyidagi tahrirda bayon etilsin: quyidagi mazmundagi 1a-ilova bilan toʻldirilsin: quyidagi mazmundagi 1b-ilova bilan toʻldirilsin: 1. Tibbiy muassasadagi bemorning tibbiy kartasidan koʻchirma (ambulator/statsionar) 027-shakl. 2. Kasallik tarixidan koʻchirma (Ruhiy-asab kasalliklari shifoxonalarida davolanayotgan shaxslar uchun. 3. Qonning umumiy tahlili. 4. Siydik umumiy tahlili. 5. Qonning RW (Vasserman reaksiyasi) tahlili. 6. “V” va “S” gepatitlarning (NVsAg, NCV) markerlarini aniqlovchi qon tahlili. 7. Qonning OIV bilan zararlanishi toʻgʻrisida tahlili (OITSga qarshi kurash markazidan). 8. Koʻkrak qafasi aʼzolarining flyuorografiyasi (tekshiriluvchining familiyasi, ismi sharifi hamda tekshiruvning tartib raqami va oʻtkazilgan sana koʻrsatiladi). 9. Respublika ixtisoslashtirilgan ruhiy salomatlik ilmiy-amaliy tibbiyot markazining psixiatriya xizmati boʻyicha Qoraqalpogʻiston Respublikasi, viloyatlar va Toshkent shahar filiallari Tibbiy-maslahat komissiyasi xulosasi. 10. Silga qarshi kurashish dispanseri xulosasi. 11. Onkologik dispanser xulosasi. 12. Teri-tanosil kasalliklari dispanseri xulosasi. 13. OITSga qarshi kurash markazining xulosasi. 2-ilova quyidagi tahrirda bayon etilsin: 3-ilova quyidagi tahrirda bayon etilsin: 3a-ilova quyidagi tahrirda bayon etilsin: quyidagi mazmundagi 4-ilova bilan toʻldirilsin: quyidagi mazmundagi 5-ilova bilan toʻldirilsin: d) 2-ilova quyidagi mazmundagi izoh bilan toʻldirilsin: 29. Vazirlar Mahkamasining “Oʻzgalar parvarishiga muhtoj shaxslarga ijtimoiy xizmat va yordam koʻrsatishning sifat jihatidan yangi tizimini joriy etish toʻgʻrisida” 2024-yil 11-martdagi 123-son qarorida: a) 1-ilovaning 2-bandi quyidagi tahrirda bayon etilsin: “2. Ushbu Reglament maqsadlarida quyidagi toifadagi shaxslar oʻzgalar parvarishiga muhtoj shaxslar deb eʼtirof etiladi: oʻzgalar parvarishiga muhtoj nogironligi boʻlgan yolgʻiz shaxslar (keyingi oʻrinlarda — nogironligi boʻlgan yolgʻiz shaxslar) — farzandlari (shu jumladan, farzandlikka olinganlar), eri (xotini), ota-onasi, vasiylari yoki homiylari va sud tomonidan nogironligi boʻlgan shaxsni parvarish qilish majburiyati yuklangan shaxslar, (voyaga yetmagan yoki I guruh nogironligi boʻlgan yoxud oʻzgalar parvarishiga muhtoj ruhiy kasallik boʻyicha II guruh nogironligi boʻlgan farzandlar, shuningdek oʻzgalar parvarishiga muhtoj I va II guruh nogironligi boʻlgan yoki oʻzgalar parvarishiga muhtoj yoshga doir pensiya yoshidagi eri (xotini) va ota-onasi bundan mustasno) boʻlmagan oʻzgalar parvarishiga muhtoj I va II guruh nogironligi boʻlgan shaxslar; oʻzgalar parvarishiga muhtoj yolgʻiz yashovchi nogironligi boʻlgan shaxslar (keyingi oʻrinlarda — yolgʻiz yashovchi nogironligi boʻlgan shaxslar) — farzandlari (shu jumladan, farzandlikka olinganlar), eri (xotini), ota-onasi, vasiylari yoki homiylari va sud tomonidan nogironligi boʻlgan shaxsni parvarish qilish majburiyati yuklangan shaxslari mavjud boʻlsada yolgʻiz yashovchi (voyaga yetmagan farzandi bundan mustasno) oʻzgalar parvarishiga muhtoj I va II guruh nogironligi boʻlgan shaxslar; oʻzgalar parvarishiga muhtoj yolgʻiz keksalar (keyingi oʻrinlarda — yolgʻiz keksalar) — farzandlari (shu jumladan farzandlikka olinganlar), eri (xotini), ota-onasi, vasiylari yoki homiylari va sud tomonidan keksani parvarish qilish majburiyati yuklatilgan shaxslar (voyaga yetmagan yoki I guruh nogironligi boʻlgan yoxud oʻzgalar parvarishiga muhtoj ruhiy kasallik boʻyicha II guruh nogironligi boʻlgan farzandlar, shuningdek oʻzgalar parvarishiga muhtoj I va II guruh nogironligi boʻlgan yoki oʻzgalar parvarishiga muhtoj yoshga doir pensiya yoshidagi eri (xotini) va ota-onasi bundan mustasno) boʻlmagan oʻzgalar parvarishiga muhtoj yoshga doir pensiya yoshidagi shaxslar; oʻzgalar parvarishiga muhtoj yolgʻiz yashovchi keksalar (keyingi oʻrinlarda — yolgʻiz yashovchi keksalar) — farzandlari (shu jumladan, farzandlikka olinganlar), eri (xotini), ota-onasi, vasiylari yoki homiylari va sud tomonidan nogironligi boʻlgan shaxsni parvarish qilish majburiyati yuklangan shaxslari mavjud boʻlsada yolgʻiz yashovchi (voyaga yetmagan farzandi bundan mustasno) oʻzgalar parvarishiga muhtoj yoshga doir pensiya yoshidagi shaxslar”; b) 3-ilovaning 3-bandi oʻz kuchini yoʻqotgan deb hisoblansin. 30. Vazirlar Mahkamasining “Muhtoj shaxslarni protez-ortopediya moslamalari va reabilitatsiya qilishning texnik vositalari bilan taʼminlash tartibi toʻgʻrisidagi nizomni tasdiqlash haqida” 2024-yil 30-apreldagi 253-son qarorida: a) 5-bandning “b” kichik bandi birinchi xatboshisi “oʻtkazib beriladi” soʻzlaridan keyin “, bundan muhtoj shaxslarni ijtimoiy karta orqali reabilitatsiya qilishning texnik vositalari bilan taʼminlash mustasno” soʻzlari bilan toʻldirilsin; b) 1-ilovada: 1-band quyidagi tahrirda bayon etilsin: “Mazkur Nizom nogironligi boʻlgan shaxslarni hamda nogironligi boʻlgan bolalarni (keyingi oʻrinlarda — muhtoj shaxslar) protez-ortopediya moslamalari va reabilitatsiya qilishning texnik vositalari bilan taʼminlash tartibini belgilaydi”; 2-bandda: toʻqqizinchi xatboshi chiqarib tashlansin; oʻninchi — oʻn uchinchi xatboshilar tegishlicha toʻqqizinchi — oʻn ikkinchi xatboshilar deb hisoblansin; quyidagi mazmundagi oʻn uchinchi xatboshi bilan toʻldirilsin: “moliyaviy agent — reabilitatsiya qilish vositalarini xarid qilish uchun davlat tomonidan muhtoj shaxslarga qoplab beriladigan mablagʻlar miqdorini ularning ijtimoiy kartalarga oʻtkazishga masʼul boʻlgan Oʻzbekiston Respublikasi rezidenti boʻlgan tijorat banki”; 3-band quyidagi tahrirda bayon etilsin: “3. Muhtoj shaxslar vaucher asosida protez moslamalarini yoki vaucher qiymati bazaviy hisoblash miqdorining oʻttiz foizidan yuqori boʻlgan reabilitatsiya vositalarini oʻz tanloviga koʻra mazkur Nizomning 3-bobi 1-paragrafida belgilangan talablarga muvofiq “Ijtimoiy himoya” ATda avtorizatsiyadan oʻtgan sotuvchilardan elektron savdo platformasi yoki elektron savdo maydonchalari (keyingi oʻrinlarda — elektron savdo) orqali xarid qiladi. Bunda muhtoj shaxslar davlat tomonidan qoplab beriladigan qiymati bazaviy hisoblash miqdorining oʻttiz foizidan oshmaydigan reabilitatsiya vositalarini ijtimoiy karta orqali mazkur Nizomning 3-bobi 31-paragrafida belgilangan talablarga muvofiq oʻtkazib berilgan mablagʻlar hisobidan xarid qiladi”; 5-band quyidagi mazmundagi ikkinchi xatboshi bilan toʻldirilsin: “Muhtoj shaxslarning ijtimoiy kartasiga reabilitatsiya vositalarini xarid qilish uchun mablagʻlarni oʻtkazib berish mazkur Nizomga 11-ilovaga muvofiq sxema boʻyicha amalga oshiriladi”; 6-bandning ikkinchi xatboshisi chiqarib tashlansin; 7 — 9-bandlar quyidagi tahrirda bayon etilsin: “7. “Ijtimoiy himoya” ATning “Tibbiy-ijtimoiy ekspertiza” moduli (keyingi oʻrinlarda — “Ekspertiza” moduli)da nogironligi boʻlgan shaxslar, jumladan, nogironligi boʻlgan bolalarga — tibbiy-ijtimoiy ekspert komissiyalari (keyingi oʻrinlarda — TIEK) tomonidan shaxsni nogironligi boʻlgan shaxs (nogironligi boʻlgan bola) deb topish bilan birgalikda protez moslamasi yoki reabilitatsiya vositasiga muhtojligi belgilangan holda nogironlik toʻgʻrisidagi maʼlumotnoma rasmiylashtiriladi. 8. Protez moslamalari yoki reabilitatsiya vositalariga muhtojlik belgilanishida Vazirlar Mahkamasining 2022-yil 8-fevraldagi 62-son qarori bilan tasdiqlangan Fuqarolarni tibbiy-ijtimoiy ekspert komissiyalarida koʻrikdan oʻtkazish tartibi toʻgʻrisidagi nizomga 11-ilovaga muvofiq Fuqarolarni tibbiy-ijtimoiy ekspert komissiyalariga yoʻllashdan oldin davolanish lozim boʻlgan muddatlar, nogironlikka olib keluvchi asosiy kasalliklar roʻyxati va ushbu kasalliklarda nogironlikni elektron belgilash mezonlariga (keyingi oʻrinlarda — tibbiy koʻrsatmalar) asoslaniladi. 9. Nogironligi boʻlgan muhtoj shaxslarga berilgan nogironlik toʻgʻrisidagi maʼlumotnomalar nogironlikning muddatidan kelib chiqib, qayta TIEK koʻrigidan oʻtish muddatigacha beriladi, nogironlik muddatsiz davrga belgilanadigan holatlar bundan mustasno”; 10-banddagi “yoki tibbiy xulosalarning” soʻzlari chiqarib tashlansin; 11 va 12-bandlar quyidagi tahrirda bayon etilsin: “11. “Ekspertiza” modulida nogironlik toʻgʻrisidagi maʼlumotnoma rasmiylashtirilishi bilan protez moslamalari yoki reabilitatsiya vositalariga muhtojligi belgilangan muhtoj shaxslar haqidagi maʼlumotlar avtomatik tarzda “Ijtimoiy himoya” ATda mazkur Nizomga 5-ilovaga muvofiq shakldagi Protez moslamalari yoki reabilitatsiya vositalariga muhtojligi belgilangan muhtoj shaxslar roʻyxatiga (keyingi oʻrinlarda — muhtoj shaxslarning roʻyxati) kiritib boriladi. 12. Muhtoj shaxslarning birinchi marta muhtojlik belgilanganligi toʻgʻrisidagi maʼlumotlari muhtoj shaxslarning roʻyxatiga kiritilgandan yoki ularning protez moslamalari va reabilitatsiya vositalarini olish huquqi takroran vujudga kelgandan soʻng “Ijtimoiy himoya” ATda avtomatik tarzda mazkur Nizomga 6-ilovaga muvofiq shakldagi Protez-ortopediya moslamalari yoki reabilitatsiya qilishning texnik vositalarini xarid qilish uchun vaucher har bir protez moslamasi yoki reabilitatsiya vositasi uchun alohida shakllanadi, bundan mazkur bandning ikkinchi va uchinchi xatboshilarida koʻrsatilgan holatlar hamda davlat tomonidan qoplab beriladigan qiymati bazaviy hisoblash miqdorining oʻttiz foizidan oshmaydigan reabilitatsiya vositalari mustasno. Son, chanoq-son boʻgʻimi ekzoartikulyatsiyasi, tizza boʻgʻimi ekzoartikulyatsiyasi, boldir, qoʻl (kaft), bilak, yelka, bionik qoʻl, koʻz va koʻkrak bezi protezlari hamda koʻzi ojizlar hassasi bilan taʼminlangan nogironlik muddatsiz davrga belgilangan shaxslarning tegishli protez moslamasi yoki reabilitatsiya vositasi foydalanish muddati tugagandan soʻng mazkur turdagi protez moslamasi va reabilitatsiya vositasiga vaucher ularning “Inson” ijtimoiy xizmatlar markazlariga qilgan murojaati asosida bir ish kunida avtomatik tarzda shakllantiriladi. Bunda “Inson” ijtimoiy xizmatlar markazlari tomonidan mazkur turdagi murojaatlar rad qilinishiga yoʻl qoʻyilmaydi. Boshqa turdagi protez moslamasi yoki reabilitatsiya vositasi bilan taʼminlangan nogironlik muddatsiz davrga belgilangan shaxslarning protez moslamasi yoki reabilitatsiya vositasining foydalanish muddati tugagan hollarda ularga protez moslamasi yoki reabilitatsiya vositasi uchun vaucher TIEK tomonidan mazkur Nizomning 2-bobida belgilangan tartibda muhtojlik belgilangandan soʻng shakllantiriladi. Davlat tomonidan qoplab beriladigan qiymati bazaviy hisoblash miqdorining oʻttiz foizidan oshmaydigan reabilitatsiya vositalarini xarid qilish uchun mablagʻlar mazkur Nizomning 3-bobi 31-paragrafida belgilangan tartibda muhtoj shaxsning ijtimoiy kartasiga oʻtkaziladi. Bir juft boʻlgan yoki toʻplam shaklida taqdim etiladigan protez moslamasi yoki reabilitatsiya vositasi uchun bitta vaucher shakllantiriladi”; 13-band quyidagi tahrirda bayon etilsin: “13. “Ijtimoiy himoya” ATda protez moslamasi yoki reabilitatsiya vositasini xarid qilish huquqi vujudga kelganda avtomatik tarzda: bu toʻgʻrisida muhtoj shaxslar mobil aloqa vositasiga SMS-xabar yuborish orqali xabardor qilinadi; protez moslamasi yoki reabilitatsiya vositasini xarid qilish huquqi vujudga kelgan muhtoj shaxsning yashash joyi boʻyicha “Inson” ijtimoiy xizmatlar markazining “Ijtimoiy himoya” ATdagi shaxsiy kabinetiga bu toʻgʻrisida xabar kelib tushadi”; 14-band quyidagi tahrirda bayon etilsin: “14. Muhtoj shaxs tomonidan bir oy ichida protez moslamasi yoki reabilitatsiya vositasini xarid qilish uchun vaucher asosida buyurtma berilmagan yoxud reabilitatsiya vositasini xarid qilish uchun ijtimoiy karta orqali toʻlov amalga oshirilmagan (yoki ijtimoiy karta olinmagan) taqdirda, “Inson” ijtimoiy xizmatlar markazi buyurtma berilmaganligi (xarid qilinmaganligi yoki ijtimoiy karta olinmaganligi) sabablarini oʻrganib, “Ijtimoiy himoya” ATda mazkur Nizomga 7-ilovaga muvofiq shaklda protez moslamalari yoki reabilitatsiya vositalariga muhtojlik belgilangan shaxslarning ehtiyojini oʻrganish boʻyicha dalolatnomani rasmiylashtiradi”; 15-band quyidagi tahrirda bayon etilsin: “15. Mazkur Nizomning 14-bandida belgilangan tartibda oʻrganish jarayonida: muhtoj shaxsning ijtimoiy karta rasmiylashtirishni amalga oshira olmaganligi aniqlanganda ijtimoiy xodim muhtoj shaxs nomidan uning xohishiga koʻra ijtimoiy kartani rasmiylashtirish va foydalanish uchun taqdim etish boʻyicha arizani yuboradi; muhtoj shaxsning protez moslamalari yoki reabilitatsiya vositalarini elektron savdo orqali xarid qila olmaganligi aniqlangan taqdirda ushbu Nizomning 24-bandida belgilangan tartibda “Inson” ijtimoiy xizmatlar markazlari muhtoj shaxsga protez moslamalari yoki reabilitatsiya vositalari uchun buyurtmani shakllantirishda yordam beradi; muhtoj shaxsning qoʻshimcha protez moslamalari yoki reabilitatsiya vositalariga ehtiyoji vujudga kelganligi aniqlangan hollarda, ushbu shaxslar tegishliligi boʻyicha TIEKga qoʻshimcha muhtojlikni belgilash uchun yoʻnaltiriladi”; 20-bandning uchinchi va toʻrtinchi xatboshilaridagi “besh” soʻzi “uch” soʻzi bilan almashtirilsin; 201-bandning birinchi xatboshisidagi “besh” soʻzi “uch” soʻzi bilan almashtirilsin; 24-bandda: birinchi xatboshisidagi ““Inson” ijtimoiy xizmatlar markazi yoki ijtimoiy xodimga” soʻzlari ““Inson” ijtimoiy xizmatlar markaziga” soʻzlari bilan almashtirilsin; ikkinchi xatboshisidagi ““Inson” ijtimoiy xizmatlar markazi yoki ijtimoiy xodim” soʻzlari ““Inson” ijtimoiy xizmatlar markazi” soʻzlari bilan almashtirilsin; 34-band quyidagi tahrirda bayon etilsin: “34. “Inson” ijtimoiy xizmatlar markazi ijtimoiy xodimlari “Ijtimoiy himoya” ATdagi shaxsiy kabinetiga xabar kelib tushgandan soʻng besh ish kuni ichida buyurtmalar muhtoj shaxslarga haqiqatda yetkazib berilganligini, ularning elektron savdoda eʼlon qilingan talablariga muvofiqligini hamda muhtoj shaxslarning buyurtma toʻgʻrisidagi fikrlarini joyiga chiqqan holda oʻrganadi, bundan muhtoj shaxslarning hassa, toʻrt oyoqli hassa, koʻzi ojizlar hassasi, qoʻltiq tayoq (juft), tirsakli qoʻltiq tayoq, yurish moslamasi (xodunok), Brayl alifbosi, Brayl alifbosi boʻyicha yozuv moslamasi, ovozli termometr, ovozli tonometr, ovozli glyukometr, tibbiy tuvak, maxsus matras turidagi reabilitatsiya vositalari bilan taʼminlanganlik holatlari mustasno. Bunda Elektron savdo maydonchasining operatori tomonidan mazkur bandning birinchi xatboshisida koʻrsatilgan reabilitatsiya vositalari muhtoj shaxslarga yetkazib berilganligi elektron savdo maydonchasida tasdiqlagandan soʻng bir kun ichida “Ijtimoiy himoya” ATda bildirishnoma avtomatik tarzda shakllantiriladi. Mazkur bandning birinchi xatboshisida koʻrsatilgan reabilitatsiya vositalaridan tashqari protez moslamalari va reabilitatsiya vositalari boʻyicha buyurtmalarning muhtoj shaxslarga haqiqatda yetkazib berilganligini oʻrganish natijasida: yetkazib berilgan buyurtmaning sifatsizligi, nuqsonlari mavjudligi hamda ular muhtoj shaxslarning jismoniy holatiga mos kelmasligi aniqlangan hollarda, “Inson” ijtimoiy xizmatlar markazlari tomonidan “Ijtimoiy himoya” ATda mazkur Nizomga 9-ilovaga muvofiq shaklda Muhtoj shaxslar tomonidan vaucher asosida sotib olingan protez moslamalari yoki reabilitatsiya vositalarining muhtoj shaxslarga haqiqatda yetkazib berilganligi, muhtoj shaxslarning buyurtma toʻgʻrisidagi fikrlarini oʻrganish boʻyicha dalolatnoma tuziladi va sotuvchilarga uni maqbul sifatlisiga almashtirish choralarini koʻrish uchun elektron shaklda yuboriladi. Bunda buyurtmaning sifatsizligi va nuqsonlarini tasdiqlovchi fotosuratlar dalolatnomaga ilova qilinadi; muhtoj shaxslarning buyurtmalari haqiqatda yetkazib berilgan hamda ularda nuqsonlar aniqlanmagan taqdirda, ijtimoiy xodimlar tomonidan bir ish kuni ichida “Ijtimoiy himoya” ATda mazkur Nizomga 10-ilovaga muvofiq shaklda vaucher asosida muhtoj shaxslarga yetkazib berilgan protez moslamalari yoki reabilitatsiya vositalari uchun sotuvchilarga vaucher qiymatidan koʻp boʻlmagan miqdordagi mablagʻlarni oʻtkazish boʻyicha bildirishnoma rasmiylashtiriladi hamda son, boldir, qoʻl va yelka protezlari, bionik qoʻl protezlari, oyoq apparatlari, murakkab ortopedik poyabzallar boʻyicha bildirishnoma “Inson” ijtimoiy xizmatlar markazi tomonidan tasdiqlanadi. Bunda muhtoj shaxs buyurtmani haqiqatda olganligini tasdiqlovchi turli rakursdan olingan fotosuratlar bildirishnomaga ilova qilinadi”; 38-band quyidagi tahrirda bayon etilsin: “38. Muhtoj shaxslarning buyurtmalari ularga yetkazib berilmagan yoki Elektron savdo maydonchasining operatori tomonidan mazkur Nizomning 34-bandi ikkinchi xatboshisida koʻrsatilgan reabilitatsiya vositasi muhtoj shaxsga yetkazib berilganligi tasdiqlanmagan hollarda, shuningdek, buyurtmalarda nuqsonlar mavjudligi hamda ular muhtoj shaxslarning jismoniy holatiga mos kelmasligi toʻgʻrisida ijtimoiy xodimlar tomonidan dalolatnoma rasmiylashtirilgan taqdirda, mablagʻlar sotuvchilarning bank hisobvaragʻiga oʻtkazilmaydi”; quyidagi mazmundagi 31-paragraf bilan toʻldirilsin: 381. Muhtoj shaxs reabilitatsiya vositasini ijtimoiy karta orqali xarid qilish huquqi vujudga kelganligi toʻgʻrisidagi xabarni olgandan soʻng “Ijtimoiy himoya” ATda shaxsni tasdiqlovchi hujjat (biometrik pasport yoki identifikatsiyalovchi ID-karta) maʼlumotlari va telefon raqamini kiritgan holda roʻyxatdan oʻtadi. 382. Agentlikda muhtoj shaxslarni reabilitatsiya vositalari bilan taʼminlash maqsadida ijtimoiy kartaga mablagʻlarni oʻtkazib berish uchun alohida shaxsiy gʻazna hisobvaragʻi ochiladi. 383. Muhtoj shaxslarda reabilitatsiya vositasini ijtimoiy karta orqali xarid qilish huquqi vujudga kelganda va ular uchun ijtimoiy karta ochilganda “Ijtimoiy himoya” ATda reabilitatsiya vositasining davlat tomonidan qoplab beriladigan qiymatiga teng mablagʻni oʻtkazib berish uchun elektron toʻlov topshiriqnoma va qaydnomalari avtomatik ravishda shakllanadi. 384. “Ijtimoiy himoya” ATda reabilitatsiya vositasini xarid qilish uchun mablagʻlarni toʻlash boʻyicha elektron toʻlov topshiriqnoma va qaydnomalarini DMBATga yoʻnaltiradi. Bunda tegishli mablagʻlar DMBAT tomonidan avtomatik ravishda moliyaviy agentning bank hisob varagʻiga oʻtkaziladi. Moliyaviy agent bir ish kuni ichida tegishli pul mablagʻlarini muhtoj shaxsning ijtimoiy kartasiga oʻtkazib beradi. 385. Muhtoj shaxslarning ijtimoiy kartasiga mablagʻlar oʻtkazib berilganda bu toʻgʻrisida ularning mobil telefon raqamiga SMS-xabar yuboriladi. 386. Muhtoj shaxslarning ijtimoiy karta orqali reabilitatsiya vositalarini xarid qilishiga oid maʼlumotlar “Ijtimoiy himoya” ATda shakllantirib boriladi. 387. Muhtoj shaxslar ijtimoiy kartasiga kelib tushgan mablagʻlardan faqat tegishli reabilitatsiya vositasini xarid qilish maqsadida foydalaniladi. Muhtoj shaxslar tomonidan mablagʻlar foydalanilmagan yoki boshqa maqsadlarda foydalanilganda ularga tegishli reabilitatsiya vositasining belgilangan foydalanish muddati mobaynida mazkur turdagi reabilitatsiya vositasiga muhtojlik belgilanmaydi”; 42-band quyidagi tahrirda bayon etilsin: “42. Protez moslamalari yoki reabilitatsiya vositalarining foydalanish muddati tugagandan soʻng takroran protez moslamalari yoki reabilitatsiya vositalari bilan taʼminlanish huquqiga ega boʻlgan muhtoj shaxslar uchun elektron shakldagi vaucher tibbiy koʻrsatmalar hamda nogironlik toʻgʻrisidagi maʼlumotnomadan kelib chiqib, muhtoj shaxslarning roʻyxati asosida mazkur Nizomda belgilangan tartibda umumiy asoslarda shakllanadi, bundan davlat tomonidan qoplab beriladigan qiymati bazaviy hisoblash miqdorining oʻttiz foizidan oshmaydigan reabilitatsiya vositalari mustasno. Davlat tomonidan qoplab beriladigan qiymati bazaviy hisoblash miqdorining oʻttiz foizidan oshmaydigan reabilitatsiya vositalarini xarid qilish uchun mablagʻlar muhtoj shaxsning ijtimoiy kartasiga oʻtkaziladi”; 43-bandda: birinchi, uchinchi va toʻrtinchi xatboshilardagi “yoki VMK” soʻzlari chiqarib tashlansin; ikkinchi va uchinchi xatboshilardagi “TIEK yoki VMKga” soʻzlari “TIEKga” soʻzi bilan almashtirilsin; 44-band quyidagi tahrirda bayon etilsin: “44. Muhtoj shaxslar nogironlik toʻgʻrisidagi maʼlumotnomada belgilangan muddatlarda tibbiy koʻrsatmaga asosan takroran protez moslamalari yoki reabilitatsiya vositalari bilan taʼminlanadigan hamda TIEK tomonidan qayta muhtojlik belgilanmaydigan holatlarda ularga elektron shakldagi vaucherni shakllantirish yoki reabilitatsiya vositalarini xarid qilish uchun mablagʻlarni ijtimoiy kartaga oʻtkazish muhtoj shaxslarning roʻyxati asosida mazkur Nizomda belgilangan tartibda umumiy asoslarda avtomatik ravishda amalga oshiriladi”; 46-band quyidagi tahrirda bayon etilsin: “46. Muhtoj shaxslar ushbu Nizomning 45-bandida nazarda tutilgan holatlar vujudga kelganda “Ijtimoiy himoya” AT orqali yoki bevosita “Inson” ijtimoiy xizmatlar markazi yoxud TIEKga murojaat qilishi lozim. Bunda murojaatlar qabul qilingandan soʻng muhtoj shaxslar oʻn kun muddat ichida tegishli TIEKlarda koʻrikdan oʻtkaziladi hamda koʻrik natijalari asosida “Ekspertiza” modulida ularga yangi turdagi protez moslamalari yoki reabilitatsiya vositalarini olish uchun muhtojlik belgilanadi yoki muhtojlik belgilash rad etiladi. Yangi turdagi protez moslamalari yoki reabilitatsiya vositalarini olish uchun muhtojlik belgilangan muhtoj shaxslarga elektron shakldagi vaucherni shakllantirish yoki reabilitatsiya vositalarini xarid qilish uchun mablagʻlarni ijtimoiy kartaga oʻtkazish muhtoj shaxslarning roʻyxati asosida mazkur Nizomda belgilangan tartibda umumiy asoslarda amalga oshiriladi.”; 47-bandning uchinchi xatboshisi quyidagi tahrirda bayon etilsin: “Protez moslamasi yoki reabilitatsiya vositasi uning foydalanish muddati davomida yaroqsiz boʻlib qolganligi “Inson” ijtimoiy xizmatlar markazida tashkil etiladigan komissiyada oʻz tasdigʻini topsa, ijtimoiy xodimning dalolatnomasiga muvofiq bu toʻgʻrisidagi maʼlumotlar muhtoj shaxslarning roʻyxatiga kiritiladi hamda muhtoj shaxslarga elektron shakldagi vaucherni shakllantirish yoki reabilitatsiya vositalarini xarid qilish uchun mablagʻlarni ijtimoiy kartaga oʻtkazish mazkur Nizomga muvofiq umumiy asoslarda amalga oshiriladi”; 51-bandning ikkinchi xatboshisidagi “Agentlik tomonidan amalga oshiriladi” soʻzlari “choralari koʻriladi” soʻzlari bilan almashtirilsin; 53-band quyidagi mazmundagi ikkinchi-uchinchi xatboshilar bilan toʻldirilsin: “Muhtoj shaxs reabilitatsiya vositasini xarid qilish uchun mablagʻ ijtimoiy kartasiga oʻtkazilishidan oldin vafot etgan taqdirda, tegishli mablagʻ ijtimoiy kartaga oʻtkazilmaydi. Muhtoj shaxs ijtimoiy kartasiga reabilitatsiya vositasini xarid qilish uchun mablagʻ oʻtkazilgandan keyin vafot etganda mazkur mablagʻ reabilitatsiya vositasi xarid qilinganligi yoki xarid qilinmaganligidan qatʼi nazar qaytarilmaydi”; 55-banddagi “Muhtoj shaxslar vaucher” soʻzlardan keyin “yoki ijtimoiy karta” soʻzlari bilan toʻldirilsin; 1-ilovaning “1-bosqich” qatorida: “Subyektlar” ustuni quyidagi tahrirda bayon etilsin: “Tibbiy-ijtimoiy ekspert komissiyalari”; “Tadbirlar” ustunidagi ““Tibbiy-ijtimoiy ekspertiza” elektron axborot tizimida” soʻzlari ““Ekspertiza” modulida” soʻzlari bilan almashtirilsin; “Muddatlar” ustunidagi “yoki tibbiy xulosa” soʻzlari chiqarib tashlansin; quyidagi mazmundagi 11-ilova bilan toʻldirilsin: 2, 3 va 4-ilovalar oʻz kuchini yoʻqotgan deb topilsin; 5-ilovada: 7-band ustuni nomidagi “yoki pensiya yoshidagi muhtoj shaxs” soʻzlari chiqarib tashlansin; 8-band ustuni nomidagi “yoki tibbiy xulosa” soʻzlari chiqarib tashlansin; 9-band ustuni nomidagi “Nogironlik toʻgʻrisidagi maʼlumotnoma yoki tibbiy xulosaning” soʻzlari “Nogironlik toʻgʻrisidagi maʼlumotnomaning” soʻzlari bilan almashtirilsin; 25 va 26-bandlar ustunlari nomidagi “TIEK, PTIEK va VMKga” soʻzlari “TIEKga” soʻzi bilan almashtirilsin; 6-ilovaning 6-bandidagi “yoki VMK tibbiy xulosasi” soʻzlari chiqarib tashlansin; 7-ilovada: toʻrtinchi xatboshidagi “yoki tibbiy xulosa” soʻzlari chiqarib tashlansin; “v” kichik banddagi “TIEK yoki VMKga” soʻzlari “TIEKga” soʻzi bilan almashtirilsin; izoh qismidagi “TIEK yoki VMKga” soʻzlari “TIEKga” soʻzi bilan almashtirilsin. 31. Vazirlar Mahkamasining 2024-yil 31-maydagi 313-son qarori bilan tasdiqlangan “Saxovat va koʻmak” jamgʻarmasi mablagʻlari hisobidan ijtimoiy yordam koʻrsatish tartibi toʻgʻrisidagi nizomda: a) 12-bandning birinchi xatboshisidagi “1 — 12-ilovalariga” soʻzlari “1 — 13-ilovalariga” soʻzlari bilan almashtirilsin; b) quyidagi mazmundagi 121-band bilan toʻldirilsin: “121. Uy-joyni taʼmirlash, shuningdek, yongʻin, suv toshqini, zilzila va boshqa texnogen hodisalar oqibatida zarar koʻrgan uy-joylarni tiklash va taʼmirlash xarajatlarini qoplash tarzidagi yordamlar istisno tariqasida tuman (shahar) hokimliklarining soʻroviga asosan ham “Saxovat va koʻmak” jamgʻarmasi mablagʻlari hisobidan koʻrsatilishi mumkin. Bunda: a) yordamlar Ijtimoiy reyestrga kiritilgan yoki oylik oʻrtacha jami daromadi oila aʼzolarining har biriga minimal isteʼmol xarajatlari miqdorining 2 baravarigacha boʻlgan oilalarga turar joyga nisbatan huquq belgilovchi hujjatlari mavjud boʻlgan, kadastr organlari tomonidan hisobga olingan hamda soliq organlari axborot tizimiga soliq toʻlovchi sifatida kiritilgan uy-joy uchun quyidagi miqdorda koʻrsatiladi: uy-joyni taʼmirlash yordami mazkur yordamni olganiga ikki yildan ortgan oilalarga BHMning 50 baravarigacha boʻlgan miqdorda; yongʻin, suv toshqini, zilzila va boshqa texnogen hodisalar oqibatida zarar koʻrgan uy-joylarni tiklash va taʼmirlash xarajatlarini qoplash yordami zaruratga koʻra, cheklanmagan marotaba BHMning 150 baravarigacha boʻlgan miqdorda; b) tuman (shahar) hokimliklari “Saxovat va koʻmak” jamgʻarmasi mablagʻlaridan foydalanish uchun uning asoslarini hamda yordam koʻrsatiladigan fuqarolarning roʻyxatini ilova qilgan holda tegishlicha Agentlikning Qoraqalpogʻiston Respublikasi, viloyatlar va Toshkent shahar boshqarmalariga soʻrovnoma kiritadi; v) Agentlikning Qoraqalpogʻiston Respublikasi, viloyatlar va Toshkent shahar boshqarmalari tomonidan soʻrovnoma ushbu Nizomning 5 va 9-ilovalariga muvofiq pasportlarda nazarda tutilgan talab va shartlarga muvofiq boʻlgan taqdirda tuman (shahar) hokimliklari huzuridagi “Infratuzilma va ijtimoiy barqarorlik” jamgʻarmasiga “Saxovat va koʻmak” jamgʻarmasi mablagʻlari hisobidan zarur mablagʻlar oʻtkazib beriladi. Bunda: mablagʻlar har oyning 30 sanasiga qadar “Saxovat va koʻmak” jamgʻarmasining tuman (shahar)ga taqsimlangan tushumlari hisobidan ajratiladi; “Infratuzilma va ijtimoiy barqarorlik” jamgʻarmasiga oʻtkaziladigan mablagʻlarning yillik miqdori oʻtgan kalendar yil davomida “Saxovat va koʻmak” jamgʻarmasiga kelib tushgan mablagʻlarning oʻttiz foizidan oshmasligi lozim”. v) 16-bandda: birinchi xatboshisidagi “2 — 12-ilovalariga” soʻzlari “1 — 13-ilovalariga” soʻzlari bilan almashtirilsin; ikkinchi xatboshisidagi “3 — 12-ilovalarida” soʻzlari “1 — 13-ilovalarida” soʻzlari bilan almashtirilsin g) 21-banddagi “1 — 12-ilovalariga” soʻzlari “1 — 13-ilovalariga” soʻzlari bilan almashtirilsin; d) 4-ilovada: 2-pozitsiyaning uchinchi ustini quyidagi tahrirda bayon etilsin: “Ijara toʻlovining 50 foizi, biroq BHMning 2 baravarigacha (Toshkent shahrida BHMning 4 baravarigacha, Nukus shahri hamda viloyatlar markazlarida BHMning 3 baravarigacha)”; 7-pozitsiyaning uchinchi ustini “yordam oluvchining” soʻzlaridan keyin “ijtimoiy kartasi yoki” soʻzlari bilan toʻldirilsin; e) 5-ilova 5-pozitsiyasining uchinchi ustini quyidagi tahrirda bayon etilsin: “a) uy-joyni taʼmirlash uchun: oila aʼzolarining Ijtimoiy reyestrda turishi; oylik oʻrtacha jami daromadi oila aʼzolarining har biriga minimal isteʼmol xarajatlari miqdorining 2 baravaridan koʻp boʻlmagan oilaning aʼzosi boʻlishi. Bunda oilaning oylik oʻrtacha jami daromadi Vazirlar Mahkamasi tomonidan belgilangan oilani “davlat taʼminotidagi oila” yoki “kambagʻal oila” toifasiga kiritish jarayonida baholashdan oʻtkazish tartibiga muvofiq aniqlanadi. Bunda, oilaning har bir aʼzosiga toʻgʻri keladigan bir oylik oʻrtacha jami daromadi minimal isteʼmol xarajatlari miqdorining 2 baravaridan oshmasligi lozim. b) yashash sharoitini moslashtirish uchun Oʻzgalar parvarishiga muhtoj boʻlgan yolgʻiz yashovchi hamda yolgʻiz keksalar va nogironligi boʻlgan shaxslarning reyestriga kiritilgan oila aʼzolarining Ijtimoiy reyestrda turishi yoki oylik oʻrtacha jami daromadi oila aʼzolarining har biriga minimal isteʼmol xarajatlari miqdorining 2 baravaridan koʻp boʻlmagan oilaning aʼzosi boʻlishi lozim. Bunda: oilaning oylik oʻrtacha jami daromadi Vazirlar Mahkamasining 2026-yil 29-yanvardagi 35-son qarori bilan tasdiqlangan Ijtimoiy reyestrni yuritish tartibi toʻgʻrisidagi nizomga muvofiq aniqlandi; oilaning bir oylik jami oʻrtacha daromad miqdorini hisoblab chiqishda mehnatga haq toʻlash eng kam miqdorining ikki baravarigacha boʻlgan pensiya va boshqa daromadlari hisobga olinmaydi; daromadni rasmiy maʼlumotlar orqali tasdiqlash imkoni boʻlmaganda shartli ravishda normativ daromad qoʻllanilmaydi”; j) quyidagi mazmundagi 13-ilova bilan toʻldirilsin: 32. Vazirlar Mahkamasining 2024-yil 31-maydagi 318-son qarori bilan tasdiqlangan Oʻzgalarning parvarishiga muhtoj boʻlgan ayrim shaxslarga qarab turishning haqiqiy holatini tekshirish dalolatnomasini rasmiylashtirish boʻyicha davlat xizmatini koʻrsatishning maʼmuriy reglamenti 17-bandining beshinchi xatboshisidagi va 22-bandining uchinchi xatboshisidagi ““Muruvvat” internat uyiga” soʻzlari ““Gʻamxoʻrlik” markaziga” soʻzlari bilan almashtirilsin. 33. Vazirlar Mahkamasining 2024-yil 6-avgustdagi 484-son qarori bilan tasdiqlangan Ijtimoiy xizmatlar klassifikatori 2-bobida: a) 2 — 4 va 30 — 32-pozitsiyalarning “Ijtimoiy xizmat koʻrsatish markazlari shaklida tashkil etilgan ijtimoiy xizmatlar” ustunidagi ““Muruvvat” internat-uylari” soʻzlari ““Gʻamxoʻrlik” markazlari” soʻzlari bilan almashtirilsin; b) 32-pozitsiyaning “Ijtimoiy xizmat turi” ustunidan “kunduzgi parvarishlash” soʻzlari chiqarib tashlansin. 34. Vazirlar Mahkamasining “Faol nuroniylarni Ijtimoiy reyestrga kiritilgan oilalarga biriktirish hamda mahallada sogʻlom turmush tarzi va ijtimoiy-maʼnaviy muhitni shakllantirishga jalb etish tartibi toʻgʻrisidagi nizomni tasdiqlash haqida” 2024-yil 27-dekabrdagi 892-son qarorida: a) quyidagi tahrirdagi 21-band bilan toʻldirilsin: “21. Belgilansinki, 2027-yil 1-yanvardan boshlab Ijtimoiy reyestrga kiritilgan oilalarning farzandlarini oʻquv jihozlari va qurollari hamda sport kiyimlari bilan taʼminlash ularning qiymatini fuqaroning ijtimoiy kartasiga oʻtkazib berish orqali amalga oshiriladi”; b) ilovada: 2-bandda: quyidagi mazmundagi ikkinchi xatboshi bilan toʻldirilsin: “moliyaviy agent — oʻquv jihozlari va qurollari hamda sport kiyimlari xarid qilish uchun mablagʻlarni Ijtimoiy reyestrga kiritilgan oilalarning farzandlarining ijtimoiy kartalariga oʻtkazishga masʼul boʻlgan Oʻzbekiston Respublikasi rezidenti boʻlgan tijorat banki”; ikkinchi xatboshi uchinchi xatboshi deb hisoblansin; 3-bob 2-paragrafining nomi “sport kiyimlarini xarid qilish” soʻzlaridan keyin “xarajatlarini qoplash” soʻzlari bilan toʻldirilsin; 12-bandning toʻrtinchi xatboshisidagi “kambagʻal oila” soʻzlari “Ijtimoiy reyestrga kiritilgan oila” soʻzlari bilan almashtirilsin; 13-bandning birinchi xatboshisi quyidagi tahrirda bayon etilsin: “13. “Nuroniy” jamgʻarmasining hududiy boʻlinmasi buyruq rasmiylashtirilgandan keyin oʻn ish kuni ichida buyruqda koʻrsatilgan oʻquv jihozlari va qurollari hamda sport kiyimlarini qonunchilikda belgilangan tartibda xarid qiladi. Bunda 2027-yil 1-yanvardan boshlab hududiy boʻlinma oʻquv jihozlari va qurollari hamda sport kiyimlarining qiymatini fuqaroning ijtimoiy kartasiga oʻtkazib beradi”; 15-band “ishlar natijadorligi” soʻzlaridan keyin “, shuningdek, oʻquv jihozlari, qurollari, sport kiyimlari xarid qilinganligi” soʻzlari bilan toʻldirilsin; 1-ilovada: 1-bosqichning “Muddatlar” ustunidagi “kambagʻal oila” soʻzlari “Ijtimoiy reyestrga kiritilgan oila” soʻzlari bilan toʻldirilsin; 3-bosqichning “Tadbirlar” ustuni quyidagi tahrirda bayon etilsin: “1. Buyruqda koʻrsatilgan shaxslar boʻyicha toʻlov qaydnomalarini moliyaviy agentga taqdim etadi. 2. Zarur mablagʻlarni moliyaviy agentning maxsus hisobvaragʻiga oʻtkazib beradi”; 4-bosqichda: “Subyektlar” ustunidagi “Nuroniy” jamgʻarmasining hududiy boʻlimlari” soʻzlari “Moliyaviy agent” soʻzlari bilan almashtirilsin; “Tadbirlar” ustuni quyidagi tahrirda bayon etilsin: “Toʻlov roʻyxatiga asosan mablagʻlarni fuqaroning ijtimoiy kartasiga oʻtkazib beradi”; 5-bosqichning “Tadbirlar” ustuni quyidagi tahrirda bayon etilsin: “Oʻquv jihozlari va qurollari hamda sport kiyimlarining xarid qilinganligini monitoring qiladi”. 35. Vazirlar Mahkamasining “Yetim bolalar va ota-ona qaramogʻidan mahrum boʻlgan bolalarni joylashtirish shakllari boʻyicha ayrim normativ-huquqiy hujjatlarni tasdiqlash toʻgʻrisida” 2024-yil 27-dekabrdagi 893-son qarorida: a) 2-ilovaning 8-bandi “v” kichik bandi beshinchi xatboshisi “bolani vaqtincha joylashtirishning muqobil shakliga” soʻzlaridan keyin “, shuningdek, professional tutingan oilaga yoki kichik hajmli ijtimoiy koʻmak markazlariga” soʻzlari bilan toʻldirilsin; b) 8-ilovada: 17-banddagi ““Muruvvat” bolalar internat-uyiga” soʻzlari “nogironligi boʻlgan bolalar uchun “Gʻamxoʻrlik” markaziga” soʻzlari bilan almashtirilsin; 19-bandning ikkinchi va toʻrtinchi xatboshilaridagi ““Muruvvat” bolalar internat-uylariga” soʻzlari “nogironligi boʻlgan bolalar uchun “Gʻamxoʻrlik” markazlariga” soʻzlari bilan almashtirilsin; v) 9-ilovaning 5-bandi quyidagi tahrirda bayon etilsin: “5. Mehribonlik uyi Agentlik tomonidan Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari bilan kelishgan holda tashkil etiladi”; g) 10-ilovada: 2-bandning toʻrtinchi xatboshisidagi “, zoʻravonlikdan jabrlangan, oʻziga nisbatan zoʻravonlik sodir etilishi xavfi ostida boʻlgan va ijtimoiy jihatdan xavfli ahvolda boʻlgan bolalar” soʻzlari chiqarib tashlansin; 3-bandning ikkinchi xatboshisi chiqarib tashlansin; 5-bandda: oltinchi va yettinchi xatboshilar chiqarib tashlansin; sakkizinchi xatboshi oltinchi xatboshi deb hisoblansin; 13-bandning ikkinchi xatboshisidagi “, zoʻravonlikdan jabrlangan, oʻziga nisbatan zoʻravonlik sodir etilishi xavfi ostida boʻlgan va ijtimoiy jihatdan xavfli ahvolda boʻlgan bolalar vakolatli organning qarori bilan bir yilgacha boʻlgan muddatga” soʻzlari chiqarib tashlansin; ilovada: 3-pozitsiyasida: “Shtat birligi soni” ustunidagi “4” raqami “3*” raqami bilan almashtirilsin; “Mehnatga haq toʻlash shartlari” ustunidagi ““Muruvvat” nogironligi boʻlgan bolalar internat uylarining” soʻzlari “Nogironligi boʻlgan bolalar uchun “Gʻamxoʻrlik” markazlarining” soʻzlari bilan almashtirilsin; izoh qismi quyidagi mazmundagi ikkinchi xatboshi bilan toʻldirilsin: 36. Vazirlar Mahkamasining “Aholini ijtimoiy qoʻllab-quvvatlashda “ijtimoiy karta” tizimini joriy etish chora-tadbirlari toʻgʻrisida” 2024-yil 27-dekabrdagi 897-son qarorida: a) 2-bandda: “v” kichik bandning ikkinchi xatboshisidagi “uch ish kuni” soʻzlari “besh ish kuni” soʻzlari bilan almashtirilsin; quyidagi mazmundagi yigirma birinchi-yigirma ikkinchi xatboshilar bilan toʻldirilsin: “Ijtimoiy kartani muomalaga chiqarishda moliyaviy agent yoki Agentlik aybi bilan notoʻgʻri yoki noaniq maʼlumotlar joylashtirilganda ijtimoiy karta bepul asosda qayta muomalaga chiqariladi va foydalanishga taqdim etiladi hamda mazkur bandning “g” kichik bandida nazarda tutilgan shaxslar uchun bepul yetkazib beriladi. Ijtimoiy toʻlov tayinlangan va ijtimoiy kartasi boʻlmagan mazkur qarorga 1-ilovada nazarda tutilgan shaxslarga ijtimoiy kartalar qoʻshimcha ariza talab etmagan holda ularning nafaqa tayinlash toʻgʻrisidagi murojaati hamda elektron maʼlumotlar almashinuvi orqali olingan maʼlumotlar asosida shakllantirilgan elektron roʻyxat boʻyicha muomalaga chiqarilishi va foydalanishga taqdim etilishi mumkin”; b) 3-bandda: “v” kichik bandda: ikkinchi xatboshidagi “YIDXP va mobil ilovada” soʻzlari “mobil ilovada” soʻzlari bilan almashtirilsin; uchinchi xatboshi quyidagi tahrirda bayon etilsin: “raqamli servislarning qogʻoz nusxalari banklarda, notarial idoralarda, aeroportlarda ichki reyslarni roʻyxatdan oʻtkazishda va Oʻzbekiston Respublikasi hududidan oʻtuvchi poyezdlarga chiqishda, davlat, korporativ va boshqa yuklatilgan vazifalarini bajarish va xizmatlarni koʻrsatish, shu jumladan, elektron xizmat koʻrsatishda hamda fuqarolarni qabul qilishda tegishli hujjatlarni taqdim etishni talab qiladigan davlat organlarida, ichki ishlar organlari xodimlari tomonidan va boshqa tashkilotlarda talab etilmaydi”; oʻn toʻrtinchi xatboshi “huquqiga ega” soʻzlaridan keyin “, bundan hujjatlarning qogʻoz shaklini qonunchilik hujjatlarida belgilangan tartibda almashtirish va olib qoʻyish holatlari mustasno” soʻzlari bilan toʻldirilsin; v) 4-bandda: quyidagi mazmundagi “b1” kichik band bilan toʻldirilsin: “b1) 2026-yil 1-noyabrdan boshlab reabilitatsiya qilishning texnik vositalariga muhtojlik belgilangan shaxslarni mazkur vositalar bilan taʼminlash ularning ijtimoiy kartalariga xarid qilish uchun mablagʻlarni oʻtkazib berish orqali amalga oshiriladi”; “v” kichik bandning birinchi xatboshisidagi “2025-yil 1-apreldan” soʻzlari “2026-yil 1-iyundan” soʻzlari bilan almashtirilsin; g) 6-bandda: “a” kichik bandning uchinchi xatboshisidagi “tajriba-sinov tariqasida joriy etilgan hududlarda” soʻzlari “respublikaning barcha hududlarida toʻliq joriy etilgunga qadar” soʻzlari bilan almashtirilsin; “b” kichik bandi quyidagi tahrirda bayon etilsin: “b) quyidagilarga “Raqamli hukumat” tizimining idoralararo integratsiyalashuv platformasi orqali maʼlumotlarni bepul olishga: “Oʻzbekiston temir yoʻllari” va “Uzbekistan Airways” aksiyadorlik jamiyatlariga — maktab oʻquvchilari, talabalar, nogironligi boʻlgan shaxslar va pensionerlarga (nafaqa oluvchilarga) imtiyozli chiptalarni sotishda; moliyaviy agentga — ijtimoiy kartalarni muomalaga chiqarishda”; d) 8-band quyidagi tahrirda bayon etilsin: “8. Agentlik: Raqamli texnologiyalar vazirligi bilan birgalikda 2025-yil 1-iyulga qadar “Ishonch telefoni”ni mazkur qarorning 3-bandi “a” kichik bandida nazarda tutilgan toʻlov tashkilotining texnik qoʻllab-quvvatlash xizmati bilan integratsiya qilinishini taʼminlasin; Soliq qoʻmitasi bilan birgalikda 2026-yil 1-iyulga qadar ijtimoiy kartalar orqali amalga oshirilgan xaridlar (fiskal cheklar) hamda qaytarilgan qoʻshilgan qiymat soligʻi summalari toʻgʻrisidagi tegishli axborot tizimidagi maʼlumotlar “Ijtimoiy karta” ATga taqdim etib borilishini yoʻlga qoʻysin”; e) 1-ilovada: 12-band “Pensionerlar” soʻzidan keyin “va ijtimoiy nafaqa oluvchilar” soʻzlari bilan toʻldirilsin; quyidagi mazmundagi 16-17-bandlar bilan toʻldirilsin: “16. “Temir daftar”, “Yoshlar daftari” va “Ayollar daftari”ga kiritilgan oilalar (shaxslar) 17. Davlat ijtimoiy sugʻurtasi boʻyicha toʻlov oluvchilar”; izoh qismi quyidagi mazmundagi ikkinchi xatboshi bilan toʻldirilsin: j) 2-ilovada: quyidagi mazmundagi 18-band bilan toʻldirilsin: “18. Salomatligi xavfsizlik kamari taqish imkonini bermaydigan kasalliklar boʻyicha tibbiy maʼlumotnoma”; quyidagi mazmundagi izoh qismi bilan toʻldirilsin; z) 4-ilovada: 6-bandda: ikkinchi xatboshidagi “holati boʻyicha” soʻzlaridan keyin “ayni vaqtda” soʻzlari bilan toʻldirilsin; quyidagi mazmundagi toʻrtinchi xatboshi bilan toʻldirilsin: “Ushbu Nizomda belgilangan tartibda ijtimoiy karta emissiya qilingan shaxsga boshqa moliyaviy agent tomonidan ijtimoiy karta emissiya qilinmaydi”; toʻrtinchi xatboshi beshinchi xatboshi deb hisoblansin; 8-bandda: birinchi xatboshi “murojaat qilinadi” soʻzlaridan keyin “, bundan mazkur bandning yettinchi xatboshisida nazarda tutilgan hollar mustasno” soʻzlari bilan toʻldirilsin; quyidagi mazmundagi yettinchi xatboshi bilan toʻldirilsin: “Ijtimoiy karta bepul muomalaga chiqariladigan va foydalanish uchun taqdim etiladigan shaxslar toifalarining roʻyxatiga kiritilgan shaxslarga ijtimoiy kartalar qoʻshimcha ariza talab etmagan holda ularning nafaqa tayinlash toʻgʻrisidagi murojaati hamda elektron maʼlumotlar almashinuvi orqali olingan maʼlumotlar asosida shakllantirilgan elektron roʻyxat boʻyicha muomalaga chiqarilishi va foydalanishga taqdim etilishi mumkin”; 13-bandda: toʻrtinchi xatboshidagi “hamda ariza beruvchiga ommaviy oferta bir nusxasi chop etilgan holda beriladi” soʻzlari chiqarib tashlansin; beshinchi xatboshi chiqarib tashlansin; oltinchi xatboshi beshinchi xatboshi deb hisoblansin; 1-ilovaning 4-bandi “b” kichik bandi quyidagi mazmundagi yettinchi xatboshi bilan toʻldirilsin: “pasport yoki ID karta (bolalar uchun tugʻilganlik guvohnomasi) seriyasi va raqami”; yettinchi — oʻn toʻrtinchi xatboshilar tegishlicha sakkizinchi — oʻn beshinchi xatboshi deb hisoblansin. 37. Vazirlar Mahkamasining “Nogironligi boʻlgan bolalar uchun kunduzgi parvarish xizmatini tashkil etish chora-tadbirlari toʻgʻrisida” 2025-yil 27-fevraldagi 126-son qarorida: a) 1-ilovada: 5-bandda: ikkinchi xatboshi “YTT” soʻzidan keyin “(oʻziga yoxud turmush oʻrtogʻiga)” soʻzlari bilan toʻldirilsin; uchinchi xatboshi quyidagi tahrirda bayon etilsin: “Bunda bino yoki inshoot YTT (turmush oʻrtogʻiga tegishli boʻlgan holat bundan mustasno) yoki yuridik shaxsga mulk huquqi bilan tegishli boʻlmagan taqdirda, bino yoki inshootdan ijara yoki boshqa huquq asosida foydalanish shartnomasining amal qilish muddati davlat-xususiy sheriklik toʻgʻrisidagi bitimning amal qilish muddati davomida oʻz kuchida boʻlishi taʼminlanishi zarur”; 6-banddan “Ijtimoiy reyestrga kiritilgan va” soʻzlari chiqarib tashlansin; 22-band quyidagi tahrirda bayon etilsin: “22. Kunduzgi parvarish xizmatida tarbiyachi lavozimiga oliy yoki oʻrta maxsus pedagogik yoxud psixologik, tarbiyachi yordamchisi lavozimiga umumiy oʻrta maʼlumotga ega boʻlgan shaxslar qabul qilinadi”; 33-band quyidagi tahrirda bayon etilsin: “33. Kunduzgi parvarish xizmati quyidagi hollarda vaqtincha toʻxtatib turiladi: tarbiyalanuvchilarning hayoti va sogʻligiga xavf tugʻdirishi mumkin boʻlgan texnik nosozliklar, avariya holatlari yoki tabiiy yoki boshqa ofatlar, karantin va odamlar uchun xavfli boʻlgan boshqa yuqumli kasalliklarning tarqalishi natijasida muayyan hududda yuzaga kelgan vaziyatlarda; sanitariya qoidalari, normalari va gigiyena normativlari buzilganligi aniqlanganda; yongʻin xavfsizligi talablariga rioya etilmaganligi aniqlanganda; hududiy boshqarma tomonidan oʻtkazilgan oʻrganish natijasida aniqlangan kamchiliklar belgilangan muddatda bartaraf etilmaganda; yengib boʻlmas kuch (fors-major) holatlari yuzaga kelganda; davlat-xususiy sheriklik toʻgʻrisidagi bitim shartlarini bajarish bilan bogʻliq texnik yoki tashkiliy sabablar mavjud boʻlganda”; quyidagi mazmundagi 331 — 333-bandlar bilan toʻldirilsin: “331. Kunduzgi parvarish xizmati mazkur Nizomning 33-bandida nazarda tutilgan holatlardan biri yuzaga kelganda xususiy sherik hamda hududiy boshqarma tomonidan ular bartaraf etilgunga qadar davlat-xususiy sheriklik toʻgʻrisidagi bitimda belgilangan tartibda vaqtincha toʻxtatib turiladi. Bunda kunduzgi parvarish xizmati vaqtincha toʻxtatib turilgan davrda: yangi tarbiyalanuvchilar qabul qilinmaydi; tarbiyalanuvchilarning davomati hisobga olinmaydi; xususiy sherikka subsidiya va kompensatsiya hisoblanmaydi hamda toʻlanmaydi. 332. Kunduzgi parvarish xizmati vaqtincha toʻxtatib turilgan taqdirda tarbiyalanuvchilarning ota-onasi (ularning oʻrnini bosuvchi shaxslar) kamida bir ish kuni oldin xabardor qilinadi. 333. Kunduzgi parvarish xizmatini vaqtincha toʻxtatib turishga sabab boʻlgan holatlar bartaraf etilgandan soʻng kunduzgi parvarish xizmati faoliyati davlat-xususiy sheriklik toʻgʻrisidagi bitimda belgilangan tartibda qayta tiklanadi; 36-band quyidagi tahrirda bayon etilsin: “36. Subsidiya guruhga kamida 2 nafar tarbiyalanuvchi qabul qilinganidan soʻng hisobot oyida har bir tarbiyalanuvchining haqiqatda qatnagan kunlari boʻyicha ajratiladi. Bunda tarbiyalanuvchilarning eng kam sonini aniqlashda bir oyning kamida uchdan biri qismida davomati belgilangan tarbiyalanuvchilar inobatga olinadi”; b) 2-ilovada: 4-band “a” kichik bandidagi “4” raqami “2” raqami bilan almashtirilsin; 5-band quyidagi mazmundagi toʻrtinchi xatboshi bilan toʻldirilsin: “Bunda xususiy sherikka biriktirilgan nogironligi boʻlgan bolalar kunduzgi parvarish xizmatidan bir oy davomida kamida oʻn ish kuni qatnagan, biroq yetti ish kunigacha foydalanmagan kunlari uchun ham xususiy sherikka mazkur bandning ikkinchi va uchinchi xatboshilarida nazarda tutilgan subsidiyaning 50 foizi miqdorida subsidiya ajratiladi”; 7-bandning oltinchi xatboshisi quyidagi tahrirda bayon etilsin: “Bunda viloyatlar markazlari, Toshkent va Nukus shaharlarida kunduzgi parvarish xizmatini tashkil etgan xususiy sherikka ajratiladigan subsidiyaning oylik miqdori KPXS = KPX *1,1 * QKS formulasi orqali, mazkur Nizomning 5-bandi toʻrtinchi xatboshisida nazarda tutilgan subsidiya ajratilishida esa subsidiyaning miqdorini 50 foizga kamaytirish orqali hisob-kitob qilinadi”; v) 4-ilova izoh qismining 4-bandidagi ““Muruvvat” nogironligi boʻlgan shaxslar uchun internat uyi” soʻzlari “nogironligi boʻlgan shaxslar uchun “Gʻamxoʻrlik” markazi” soʻzlari bilan almashtirilsin; g) 5-ilovaning 3-bandi oʻz kuchini yoʻqotgan deb topilsin. 38. Vazirlar Mahkamasining “Transport xizmatlaridan foydalanish imkoniyatlarini kengaytirish orqali koʻrish va harakatlanish bilan bogʻliq kasalliklarga chalingan alohida taʼlim ehtiyojlari boʻlgan bolalar uchun taʼlim olish sharoitlarini yaxshilash toʻgʻrisida” 2025-yil 28-fevraldagi 132-son qarorida: a) 2-band quyidagi mazmundagi “b1” kichik band bilan toʻldirilsin: “b1) 2027-yil 1-yanvardan boshlab nodavlat taʼlim tashkilotlarining korreksion sinflarida taʼlim olayotgan oʻquvchilarga ularning kasallik turidan qatʼi nazar transport xizmatini koʻrsatish; b) ilovada: 2-bandda: birinchi xatboshi “muassasalari va tashkilotlari,” soʻzidan keyin “korreksion sinflar tashkil etilgan nodavlat taʼlim tashkilotlari,” soʻzlari bilan toʻldirilsin; “b” kichik band quyidagi tahrirda bayon etilsin: “b) transport xizmati mazkur Nizomga 1-ilovaga muvofiq kasalliklarga chalingan va “Ijtimoiy himoya” ATning Psixologik-tibbiy-pedagogik komissiya yoki Tibbiy-ijtimoiy-ekspert komissiya elektron modullarida roʻyxatda turgan oʻquvchilarga koʻrsatiladi;”; 4-banddagi “ilovada” soʻzi “2-ilovada” soʻzlari bilan almashtirilsin; 9-band quyidagi tahrirda bayon etilsin: “9. Oʻquvchining qonuniy vakili transport xizmatidan foydalanish maqsadida Transport xizmatidan foydalanuvchilar roʻyxatiga kirish uchun yashash manzili boʻyicha mahallaga biriktirilgan ijtimoiy xodim orqali yoki “Inson” ijtimoiy xizmatlar markazlari yoki davlat xizmatlari markaziga kelib yoki davlat xizmatidan elektron tarzda mustaqil foydalanish uchun “Yagona milliy ijtimoiy himoya” axborot tizimi, Oʻzbekiston Respublikasi Yagona interaktiv davlat xizmatlari portalida (keyingi oʻrinlarda — YIDXP), “Ijtimoiy karta” mobil ilovasi orqali roʻyxatdan oʻtib mazkur Nizomga 3-ilovaga muvofiq shakldagi soʻrovnoma asosida murojaat qiladi”; 10-bandning birinchi xatboshisi quyidagi tahrirda bayon etilsin: “10. Oʻquvchining qonuniy vakili yashash manzili boʻyicha mahallaga biriktirilgan ijtimoiy xodimga yoki “Inson” ijtimoiy xizmatlar markazlari yoki davlat xizmatlari markaziga murojaat qilgan taqdirda, mahallaga biriktirilgan ijtimoiy xodim yoki “Inson” ijtimoiy xizmatlar markazlari yoki davlat xizmatlari markazi masʼul xodimi ariza beruvchi nomidan bevosita ularning roziligi bilan “Ijtimoiy himoya” AT orqali, YIDXP orqali murojaat qilinganda soʻrovnomani elektron shaklda mustaqil toʻldiradi”; 11-bandda: birinchi xatboshi quyidagi tahrirda bayon etilsin: “11. Ijtimoiy xodim, “Inson” ijtimoiy xizmatlar markazidagi ijtimoiy xodim yoki Davlat xizmatlari markazi xodimi oʻquvchi qonuniy vakilining murojaatini “Ijtimoiy himoya” ATda roʻyxatdan oʻtkazadi. Bunda murojaatda quyidagi maʼlumotlar aks ettiriladi:”; beshinchi xatboshi quyidagi tahrirda bayon etilsin: “Murojaat YIDXP orqali kelib tushganda oʻquvchi yashash manzilining xaritadagi joylashuvi (geolokatsiyasi) “Ijtimoiy himoya” ATda oʻquvchining qonuniy vakili yashash manzili boʻyicha mahallaga biriktirilgan ijtimoiy xodim yoki “Inson” ijtimoiy xizmatlar markazidagi ijtimoiy xodim tomonidan belgilanadi”; 12-bandning toʻrtinchi xatboshisi quyidagi tahrirda bayon etilsin: “oʻquvchi oʻqiydigan taʼlim tashkiloti, shu jumladan, korreksion sinfda oʻqiyotgan nodavlat taʼlim tashkiloti yoki kunduzgi parvarish xizmati”; 14-bandning ikkinchi xatboshisi quyidagi tahrirda bayon etilsin: “mazkur Nizomga 1-ilovada belgilangan kasalliklarga chalinmaganligi aniqlanganda”; 19-bandda: toʻrtinchi xatboshi quyidagi tahrirda bayon etilsin: “oʻquvchi taʼlim tashkilotini tugatganda, korreksion sinfdan chiqarilganida yoki kunduzgi parvarish xizmatidan chiqarilganida”; quyidagi mazmundagi beshinchi xatboshi bilan toʻldirilsin: “oʻquvchi sogʻlomlashtirilib mazkur Nizomga 1-ilovada belgilangan kasalliklarning biri boʻyicha reabilitatsiya qilinganida”; beshinchi xatboshi oltinchi xatboshi deb hisoblansin; 20-bandning uchinchi xatboshisi quyidagi tahrirda bayon etilsin: “oʻquvchining qonuniy vakili tomonidan transport xizmatidan foydalanishni toʻxtatib turish haqida mazkur Nizomga 4-ilovaga muvofiq ariza berilganda;”; quyidagi mazmundagi 1-ilova bilan toʻldirilsin: ilova 2-ilova deb hisoblansin; 2-ilova quyidagi tahrirda bayon etilsin: quyidagi mazmundagi 3 va 4-ilovalar bilan toʻldirilsin: 39. Vazirlar Mahkamasining 2025-yil 5-maydagi 294-son qarori bilan tasdiqlangan Yetim bolalar va ota-ona qaramogʻidan mahrum boʻlgan bolalarga ijtimoiy yordam koʻrsatish tartibi toʻgʻrisidagi nizomga 11-ilovaning 10-pozitsiyasining uchinchi ustuni quyidagi tahrirda bayon etilsin: “Mazkur yordam uni oluvchilar uchun qonunchilik hujjatlariga muvofiq: Davlat budjeti mablagʻlari hisobidan imtiyozli toifaga kiruvchi shaxslar davolanadigan kasalliklar roʻyxatiga muvofiq yoʻllanmalar asosida; Tibbiy yordam xarajatlari Davlat tibbiy sugʻurtasi jamgʻarmasi hisobidan qoplanmagan holatlarda koʻrsatiladi. Davlat tibbiy sugʻurtasi jamgʻarmasi tomonidan Ijtimoiy himoya davlat jamgʻarmasi mablagʻlari hisobidan tibbiyot tashkilotlariga oʻtkazilgan mablagʻlar boʻyicha alohida hisob-kitob yuritiladi”. 40. Vazirlar Mahkamasining “Oʻzgalar parvarishiga muhtoj shaxslarga vaucher asosida yangi ijtimoiy xizmatlardan foydalanish tartibini joriy etish chora-tadbirlari toʻgʻrisida” 2025-yil 18-iyundagi 376-son qarorida: a) 3-bandning “a” kichik bandida: ikkinchi xatboshi “Agentlikning tizim tashkilotlari xodimlari” soʻzlaridan keyin “hamda Ijtimoiy reyestrga kiritilgan oilaning oʻzini oʻzi band qilgan aʼzosi” soʻzlari bilan toʻldirilsin; uchinchi xatboshi “Bunda” soʻzidan keyin “2026-yil 1-iyundan boshlab” soʻzlari bilan toʻldirilsin; b) 1-ilovada: 2a-ilovaning 11-pozitsiyasi uchinchi ustunining uchinchi xatboshisidagi ““Muruvvat” internat-uyiga” soʻzlari ““Gʻamxoʻrlik” markaziga” soʻzlari bilan almashtirilsin; 2g-ilovada: 2-pozitsiya uchinchi ustunining “g” bandi chiqarib tashlansin; 4-pozitsiya uchinchi ustunining “b” bandi chiqarib tashlansin; 7-pozitsiya uchinchi ustunining “b” bandi chiqarib tashlansin; 8-pozitsiya uchinchi ustunining uchinchi xatboshisi chiqarib tashlansin; 11-pozitsiyaning uchinchi ustunida quyidagi tahrirda bayon etilsin: “Ijtimoiy xizmat koʻrsatilishini tashkil etishda har 7 nafar xizmatdan foydalanuvchiga qarab turish uchun kamida 1 nafar xodim biriktirilishi tavsiya etiladi. Xizmat markaz tipida tashkil etilganda kamida 1 nafar hamshira faoliyati yoʻlga qoʻyiladi. Kunduzgi qatnov asosida qarab turish xizmati markaz tipida tashkil etilgan hollarda uyda tibbiy-ijtimoiy reabilitatsiya xizmati doirasida koʻrsatiladigan tadbirlar ham ushbu muassasada koʻrsatilishi mumkin. Kunduzgi qatnov asosida qarab turish xizmatini koʻrsatish markaz tipida yoʻlga qoʻyilgan vaqtdan boshlab tegishliligi boʻyicha Nogironligi boʻlgan shaxslarni reabilitatsiya qilish va protezlash milliy markazi, uning hududiy markazlari, shuningdek markaz mavjud boʻlmagan hududlarda Agentlikning hududiy boshqarmalaridagi tibbiy-ijtimoiy reabilitatsiya xizmatini rivojlantirish boʻyicha masʼul xodimi tomonidan har 3 oyda bir marotaba markaz ishining minimal talablarga muvofiqligi va xizmat koʻrsatish holati monitoring qilinadi”; 5-ilova 3-bobining 13 va 14-bandlari chiqarib tashlansin. 41. Vazirlar Mahkamasining 2025-yil 8-oktabrdagi 630-son qarori bilan tasdiqlangan Paralimpiya sport turlari boʻyicha sport terma jamoalarini shakllantirish tartibi toʻgʻrisidagi nizomda: a) 2-banddagi, 11-bandning birinchi va ikkinchi xatboshilaridagi tegishli kelishikdagi ““Muruvvat” internat uylari” soʻzlari tegishli kelishikdagi ““Gʻamxoʻrlik” markazlari” soʻzlari bilan almashtirilsin; b) 1-ilovadagi ““Muruvvat” internat uylari” soʻzlari ““Gʻamxoʻrlik” markazlari” soʻzlari bilan almashtirilsin. 42. Vazirlar Mahkamasining 2025-yil 10-oktabrdagi 637-son qarori bilan tasdiqlangan Imtiyozli shartlarda pensiyaga chiqish huquqini beruvchi ishlab chiqarishlar, muassasalar, ishlar, kasblar, lavozimlar va koʻrsatkichlarning roʻyxati 3-1920-pozitsiyasining “Kasblar” ustunidagi ““Muruvvat” nogironligi boʻlgan bolalar uchun internat uylari” soʻzlari “nogironligi boʻlgan bolalar uchun “Gʻamxoʻrlik” markazlari” soʻzlari bilan almashtirilsin. 43. Vazirlar Mahkamasining 2025-yil 4-noyabrdagi 694-son qarori bilan tasdiqlangan Davlat va nodavlat tibbiyot tashkilotlarida Oʻzbekiston Respublikasi Davlat budjeti mablagʻlari hisobidan tibbiy yordam koʻrsatish tartibi toʻgʻrisidagi nizomning 9-bandi “o” kichik bandidan “va Ijtimoiy himoya davlat jamgʻarmasi” soʻzlari chiqarib tashlansin. 44. Vazirlar Mahkamasining “Oʻzbekiston Respublikasi Prezidenti huzuridagi Ijtimoiy himoya milliy agentligi tizimidagi tashkilotlarda ayrim xizmatlarni koʻrsatishni autsorsing asosida tashkil etish chora-tadbirlari toʻgʻrisida” 2025-yil 22-dekabrdagi 810-son qarorida: a) 1-bandda: birinchi xatboshi quyidagi tahrirda bayon etilsin: “1. Belgilansinki, 2026-yil 1-iyuldan boshlab bosqichma-bosqich Oʻzbekiston Respublikasi Prezidenti huzuridagi Ijtimoiy himoya milliy agentligi (keyingi oʻrinlarda — Agentlik) tizimidagi tashkilotlarda ayrim xizmatlarni koʻrsatishni autsorsing asosida tashkil etishning quyidagi tartibi joriy etiladi:”; ikkinchi xatboshidagi “Oʻzbekiston Respublikasi Prezidenti huzuridagi Ijtimoiy himoya milliy agentligi (keyingi oʻrinlarda — Agentlik) tizimidagi tashkilotlarda” soʻzlari “Agentlik tizimidagi tashkilotlarda” soʻzlari bilan almashtirilsin; b) 5-bandning uchinchi xatboshisidagi “1-aprelga” soʻzlari “1-iyulga” soʻzlari bilan almashtirilsin; v) 6-bandning ikkinchi xatboshisidagi “1-maydan” soʻzlari “1-iyuldan” soʻzlari bilan almashtirilsin; g) 1-ilovada: 8-band quyidagi tahrirda bayon etilsin: “8. Autsorsing xizmatlariga haq toʻlash miqdorlari buyurtmachi tomonidan tegishli xizmat tannarxida (soliqlar, ish haqi, moddiy xarajatlar, bilvosita xarajatlar) autsorserning xarajatlarini qoplash maqsadida 30 foizgacha ustama haqni hisobga olgan holda belgilanadi. Bunda: ushbu bandga asosan ustama haqi 15 foizdan kam boʻlmagan miqdorda belgilanadi; autsorsing xizmatlariga haq toʻlash miqdorlari ushbu xizmatlarni koʻrsatish uchun Agentlik tomonidan tizim tashkilotlariga ajratilgan mablagʻlar miqdoridan oshib ketmasligi kerak”; 9-band quyidagi mazmundagi ikkinchi xatboshi bilan toʻldirilsin: “Bunda davlat xaridlarini oʻtkazish jarayonida talabgorning takliflari ball usulidan foydalangan holda baholanadi”; 11-bandda: quyidagi mazmundagi toʻqqizinchi-oʻninchi xatboshilar bilan toʻldirilsin: “autsorsing xizmatlarini, shu jumladan, ovqatlantirish xizmatlarini sifatli, xavfsiz va uzluksiz koʻrsatish imkoniyati, mazkur yoʻnalish boʻyicha amaliy tajribasi, avval tuzilgan shartnomalar majburiyatlari bajarilganligini tasdiqlovchi hujjatlarning mavjudligi. Bunda talabgorlarning takliflarini baholashda ushbu talabga mos keladigan talabgorlarga ustunlik beriladi; autsorsing xizmatlari sifati va xavfsizligini taʼminlashda xalqaro tajriba va hamkorlik imkoniyatlaridan foydalanish, shu jumladan, oziq-ovqat xavfsizligi va sifat menejmenti sohasidagi milliy hamda xalqaro standartlar asosida ishlash imkoniyatining mavjudligi”; toʻqqizinchi — oʻn birinchi xatboshilar tegishlicha oʻn birinchi — oʻn uchinchi xatboshilar deb hisoblansin; quyidagi mazmundagi oʻn toʻrtinchi xatboshi bilan toʻldirilsin: “Buyurtmachi tomonidan autsorsing xizmatining turi, tizim tashkilotining ixtisoslashuvi hamda xizmatdan foydalanuvchilarning ehtiyojlaridan kelib chiqib, Agentlik bilan kelishilgan holda talabgorga qoʻshimcha talablar belgilanishi mumkin”; quyidagi mazmundagi 191-band bilan toʻldirilsin: “191. Autsorser tomonidan shartnoma va investitsiya majburiyatlari toʻliq bajarilganda, oʻz faoliyati sanitariya qoidalari, normalari va gigiyena normativlariga muvofiq amalga oshirilganda, monitoring komissiyasi xulosasiga koʻra autsorsing shartnomasi uzaytirilishi mumkin. Bunda: autsorser tomonidan taklif etilgan ustama haq miqdori oʻzgartirishsiz qoldiriladi; autsorser bilan shartnomani ikki yildan ortiq uzaytirish mumkin emas”; d) 2-ilovada: 9-bandning “b” kichik bandi yettinchi xatboshisi “oziq-ovqat mahsulotlarining” soʻzlaridan keyin “qoʻshilgan qiymat soligʻi hisobga olingan” soʻzlari bilan toʻldirilsin; 21-band quyidagi tahrirda bayon etilsin: “21. Tizim tashkilotini oziq-ovqat mahsulotlari bilan taʼminlovchi tashkilotlar yoki autsorser keltirgan oziq-ovqat mahsulotlari brakeraj komissiyasi tomonidan koʻrib chiqilganidan keyin tizim tashkilotiga qabul qilinadi. Bunda brakeraj komissiyasi tomonidan oziq-ovqat mahsulotlarini qabul qilishda mahsulotlarning sifatini kafolatlovchi hujjatlar (sertifikat, ishlab chiqarilgan sanasi, mahsulotning yaroqlik muddati, markirovka va boshqalar) mavjudligi koʻrib chiqiladi. Qabul qilingan mahsulotlar toʻgʻrisidagi maʼlumotlar (hisob-fakturasi, chek, toʻlov topshiriqnomalari va boshqalar) tegishli axborot tizimlari orqali Axborot tizimida shakllanadi”. 45. Vazirlar Mahkamasining “Alohida taʼlim ehtiyojlari boʻlgan bolalarga sifatli taʼlim olish imkoniyatini yaratish, ularni jamiyatga integratsiya qilish va individual rivojlanishini qoʻllab-quvvatlash chora-tadbirlari toʻgʻrisida” 2025-yil 24-dekabrdagi 818-son qarorida: a) 1-band quyidagi tahrirda bayon etilsin: “1. Oʻzbekiston Respublikasi Prezidenti huzuridagi Ijtimoiy himoya milliy agentligi (keyingi oʻrinlarda — Ijtimoiy himoya milliy agentligi), Maktabgacha va maktab taʼlimi vazirligi, Oliy taʼlim, fan va innovatsiyalar vazirligi, Qoraqalpogʻiston Respublikasi Vazirlar Kengashi, viloyatlar hamda Toshkent shahri hokimliklarining quyidagi takliflariga rozilik berilsin: Toshkent shahrida Ijtimoiy himoya milliy agentligi tizimidagi Koʻp funksional inklyuziv-resurs markazi (keyingi oʻrinlarda — Inklyuziv markaz) va Qoraqalpogʻiston Respublikasi va viloyatlarda bittadan alohida taʼlim ehtiyojlari boʻlgan bolalar uchun ixtisoslashtirilgan maktab yoki maktab-internatlar (keyingi oʻrinlarda — maxsus maktablar) negizida Koʻp funksional inklyuziv-resurs maktablari (keyingi oʻrinlarda — Inklyuziv maktablar) tashkil etish; Ijtimoiy himoya milliy agentligi tizimidagi maxsus maktablar va maktabgacha taʼlim tashkilotlarining rahbar, pedagog va mutaxassis xodimlarini Ijtimoiy himoya davlat jamgʻarmasi mablagʻlari hisobidan pedagog kadrlar tayyorlaydigan oliy taʼlim muassasalari yoki litsenziyaga ega nodavlat taʼlim tashkilotlarida malakasini oshirish tartibini yoʻlga qoʻyish”; b) 3-band quyidagi mazmundagi “z” kichik band bilan toʻldirilsin: “z) 2026-yil 15-maydan boshlab maxsus maktablarning, 2026-yil 2-oktabrdan boshlab Ijtimoiy himoya milliy agentligi tizimidagi maktabgacha taʼlim tashkilotlari (keyingi oʻrinlarda — maktabgacha taʼlim tashkilotlari)ning rahbar, pedagog va mutaxassis xodimlari uchun besh yilda bir marotaba ishdan ajralgan holda oʻtkaziladigan malaka oshirish kurslari joriy qilinadi. Bunda: maxsus maktablar hamda maktabgacha taʼlim tashkilotlarining pedagog va mutaxassis xodimlari uchun malaka oshirish kursining davomiyligi kamida 100 soat, rahbar xodimlari uchun kamida 144 soat etib belgilanadi; malaka oshirish kurslaridagi oʻquv jarayoni guruhlarning toʻldirilishiga bogʻliq holda, tinglovchilar soni 25 nafardan kam boʻlmagan va 30 nafardan koʻp boʻlmagan akademik guruhlarda tashkil etiladi; malaka oshirish kurslari Ijtimoiy himoya milliy agentligining buyurtmasiga binoan Maktabgacha va maktab taʼlimi xodimlarining malakasini oshirish faoliyati bilan shugʻullanadigan kasbiy rivojlantirish taʼlim tashkilotlari reyestriga kiritilgan nodavlat taʼlim tashkilotlari yoki pedagog kadrlar tayyorlaydigan oliy taʼlim muassasalari (keyingi oʻrinlarda — malaka oshirish tashkilotlari) tomonidan amalga oshiriladi; malaka oshirish kurslari uchun toʻlovlar malaka oshirish tashkilotlari va Ijtimoiy himoya milliy agentligi oʻrtasida toʻgʻridan-toʻgʻri tuziladigan shartnomalar asosida (tuzilgan shartnoma summasining 30 foizini oldindan toʻlashni nazarda tutgan holda) har bir tinglovchi uchun belgilangan miqdordan kelib chiqib Ijtimoiy himoya davlat jamgʻarmasi mablagʻlari hisobidan amalga oshiriladi; bir nafar tinglovchi uchun toʻlanadigan mablagʻ miqdori Ijtimoiy himoya milliy agentligi va malaka oshirish tashkiloti tomonidan belgilanadi. Bunda bir nafar rahbar tinglovchi uchun toʻlanadigan mablagʻ miqdori bazaviy hisoblash miqdorining oʻn baravaridan, pedagog va mutaxassis xodimlar uchun uch baravaridan oshmasligi lozim; malaka oshirish kurslari malaka oshirish tashkilotlari tomonidan ishlab chiqilgan hamda Ijtimoiy himoya milliy agentligi bilan kelishilgan holda tasdiqlangan oʻquv reja va dasturlari boʻyicha onlayn yoki oflayn shaklda amalga oshiriladi; malaka oshirish davrida tinglovchilarning asosiy ish joyi boʻyicha lavozimi va oʻrtacha ish haqi saqlanib qoladi, oʻquv yuklamalari esa boshqa pedagog xodimlar oʻrtasida taqsimlanadi”. 46. Vazirlar Mahkamasining “Ijtimoiy reyestrga kiritilgan oilalarni qoʻllab-quvvatlash tizimini takomillashtirishning qoʻshimcha chora-tadbirlari toʻgʻrisida” 2026-yil 29-yanvardagi 35-son qarorida: a) 1-ilovada: 18-bandning uchinchi xatboshisi quyidagi tahrirda bayon etilsin: “Ijtimoiy iqtisodiy holati oʻrganilayotgan davrda umumiy roʻzgʻor asosida yashayotgan turmush oʻrtogʻi boʻlmagan boquvchisini yoʻqotganlik pensiyasi yoki nafaqasini olayotgan yoxud bolasi uchun aliment olayotgan ona (ota)ning oilasi boquvchisini yoʻqotgan yoki bolasini yolgʻiz tarbiyalayotgan oila sifatida qabul qilinadi”; 33-bandning “k” kichik bandidagi ““Muruvvat” internat uylariga” soʻzlari ““Gʻamxoʻrlik” markazlariga” soʻzlari bilan almashtirilsin; 3-ilovadagi “Muruvvat uyida” soʻzlari ““Gʻamxoʻrlik” markazida” soʻzlari bilan almashtirilsin; b) 5-ilova 6-pozitsiyasining “Maʼlumotlar toʻplami tarkibi” ustuni 4-bandidagi ““Muruvvat” internat uylariga” soʻzlari ““Gʻamxoʻrlik” markazlariga” soʻzlari bilan almashtirilsin. 47. Vazirlar Mahkamasining ““Faol hayotga qadam” dasturi joriy etilishi munosabati bilan Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish toʻgʻrisida” 2026-yil 29-yanvardagi 36-son qarorining 2-bandi chiqarib tashlansin. 48. Vazirlar Mahkamasining “Zoʻravonlikdan jabrlangan, oʻziga nisbatan zoʻravonlik sodir etilishi xavfi ostida va ijtimoiy jihatdan xavfli ahvolda boʻlgan bolalar hamda ularning oilalariga ijtimoiy xizmatlarni tashkil qilish chora-tadbirlari toʻgʻrisida” 2026-yil 9-fevraldagi 48-son qarori: a) 2-bandda: quyidagi mazmundagi yettinchi xatboshi bilan toʻldirilsin: “kichik hajmli ijtimoiy koʻmak markazlari faoliyatini tashkil etish, moliyalashtirish, muvofiqlashtirish, monitoring qilish va metodik qoʻllab-quvvatlash”; yettinchi xatboshi sakkizinchi xatboshi deb hisoblansin; b) 6-bandda: beshinchi xatboshidagi “tasdiqlansin” soʻzi chiqarib tashlansin; quyidagi mazmundagi oltinchi xatboshi bilan toʻldirilsin: “Kichik hajmli ijtimoiy koʻmak markazlari toʻgʻrisidagi nizom 31-ilovaga muvofiq tasdiqlansin”; v) 1-ilova izoh qismining 2-bandi quyidagi tahrirda bayon etilsin: g) quyidagi mazmundagi 31-ilova bilan toʻldirilsin: 1. Mazkur Nizom kichik hajmli ijtimoiy koʻmak markazlarining maqomi, faoliyatini tashkil etish, unga zoʻravonlikdan jabrlangan, oʻziga nisbatan zoʻravonlik sodir etilishi xavfi ostida boʻlgan va ijtimoiy jihatdan xavfli ahvolda boʻlgan bolalarni (keyingi oʻrinlarda — tarbiyalanuvchilar) joylashtirish, tarbiyalanuvchilarga kompleks ijtimoiy va reabilitatsiya xizmatlarini koʻrsatish, shuningdek, moliyalashtirish va monitoring qilish tartibini belgilaydi. 2. Kichik hajmli ijtimoiy koʻmak markazlari tarbiyalanuvchilarga individual yondashuv asosida oilaga yaqin muhitda kompleks ijtimoiy va reabilitatsiya xizmatlarini koʻrsatish orqali oilaviy hayot sharoitiga qaytarish maqsadida tashkil etiladi. 3. Quyidagilar kichik hajmli ijtimoiy koʻmak markazlarining asosiy vazifalari hisoblanadi: tarbiyalanuvchilarning aqliy, emotsional va jismoniy rivojlanishiga koʻmaklashuvchi oilaviy muhitni yaratish; tarbiyalanuvchilarni oilaviy, milliy anʼanalar va umuminsoniy qadriyatlar asosida tarbiyalash; tarbiyalanuvchilarga kompleks ijtimoiy va reabilitatsiya xizmatlarini koʻrsatish; tarbiyalanuvchilarning oʻzlari tomonidan xulq-atvorni boshqarishni oʻrgatish, ularning ota-onalari (ularning oʻrnini bosuvchi shaxslar) bilan buzilgan munosabatlarini tiklash va ijtimoiylashuviga koʻmaklashish; tarbiyalanuvchilarda oilaviy-maishiy hayot koʻnikmalarini shakllantirish, mehnat va kasb tanlashi uchun shart-sharoitlar yaratish, mustaqil hayotga tayyorlash. 4. Oʻzbekiston Respublikasi Prezidenti huzuridagi Ijtimoiy himoya milliy agentligi (keyingi oʻrinlarda — Ijtimoiy himoya milliy agentligi) huzuridagi Bolalarni qoʻllab-quvvatlash va ijtimoiy integratsiya markazi (keyingi oʻrinlarda — Integratsiya markazi) kichik hajmli ijtimoiy koʻmak markazlarining muassisi hisoblanadi va ular Ijtimoiy himoya milliy agentligi bilan kelishgan holda yuridik shaxs maqomisiz Integratsiya markazi direktorining buyrugʻi bilan, qoida tariqasida, mahallalarda tashkil etiladi. 5. Kichik hajmli ijtimoiy koʻmak markazlari Ijtimoiy himoya milliy agentligi va uning tizimidagi tashkilotlar, Integratsiya markazi balansida boʻlgan turarjoylarda, yangidan xarid qilingan uy-joylarda hamda ijara asosida olingan turarjoylarda tashkil etilishi mumkin. Kichik hajmli ijtimoiy koʻmak markazlari uchun uy-joylarni xarid qilish Ijtimoiy himoya milliy agentligi direktorining buyrugʻiga asosan Ijtimoiy himoya milliy agentligi, Integratsiya markazi, Ijtimoiy himoya milliy agentligining Ijtimoiy himoya davlat jamgʻarmasi (keyingi oʻrinlarda — Jamgʻarma) hamda tegishli hududiy boshqarmasi xodimlaridan iborat tashkil etiladigan komissiya xulosasiga koʻra Integratsiya markazi tomonidan Jamgʻarma mablagʻlari hisobidan amalga oshiriladi. Kichik hajmli ijtimoiy koʻmak markazlari tashkil etiladigan bino-inshootlar, ularni jihozlash, taʼmirlash va moddiy-texnika bazasi uchun minimal talablar kichik hajmli bolalar uylari boʻyicha minimal talablar asosida belgilanadi. Kichik hajmli ijtimoiy koʻmak markazlarida tashvish tugmasi oʻrnatiladi. 6. Kichik hajmli ijtimoiy koʻmak markazlari faoliyati, shu jumladan jihozlash va tashvish tugmasi bilan bogʻliq xarajatlar Integratsiya markazi tomonidan Jamgʻarmadan ajratilgan mablagʻlar va qonunchilikda taqiqlanmagan boshqa manbalar hisobidan moliyalashtiriladi. 7. Kichik hajmli ijtimoiy koʻmak markazlari nodavlat tashkilotlar tomonidan ham tashkil etilishi mumkin. 8. Nodavlat tashkilotlar tomonidan tashkil etilgan kichik hajmli ijtimoiy koʻmak markazlari tomonidan tarbiyalanuvchilarni kompleks ijtimoiy va reabilitatsiya xizmatlarini koʻrsatish hamda boshqa yoʻnalishda koʻrsatiladigan xizmatlar Integratsiya markazi va nodavlat tashkilotlar oʻrtasida tuziladigan davlat ijtimoiy buyurtmasi, autsorsing va boshqa turdagi shartnomalar asosida qonunchilik hujjatlari talablariga muvofiq amalga oshiriladi. 9. Nodavlat tashkilotlar tomonidan tashkil etilgan kichik hajmli ijtimoiy koʻmak markazlariga tarbiyalanuvchilarni joylashtirish va ulardan chiqarish “Inson” ijtimoiy xizmatlar markazi (keyingi oʻrinlarda — vakolatli organ)ning qarori asosida amalga oshiriladi. 10. Nodavlat tashkilotlar tomonidan tashkil etilgan kichik hajmli ijtimoiy koʻmak markazlariga joylashtirilgan tarbiyalanuvchilarning taʼminoti Jamgʻarma mablagʻlari hisobidan ushbu Nizomning 35-bandida nazarda tutilgan mablagʻlar doirasida moliyalashtiriladi. 11. Tarbiyalanuvchilarni kichik hajmli ijtimoiy koʻmak markazlariga joylashtirish ularni oilasida saqlab qolish yoki muqobil joylashtirish shakllariga berish imkoniyati boʻlmagan taqdirda, soʻnggi chora sifatida amalga oshiriladi. 12. Kichik hajmli ijtimoiy koʻmak markazlariga 18 yoshgacha boʻlgan 10 nafargacha tarbiyalanuvchi qabul qilinadi. Tarbiyalanuvchilar kichik hajmli ijtimoiy koʻmak markazlariga yashash joyi va turgan joyi, agar ular muayyan yashash joyiga ega boʻlmasa, aniqlangan joydagi vakolatli organning qarori bilan tarbiyalanuvchilar hamda ularning ota-onalari (ularning oʻrnini bosuvchi shaxslar) roziligi asosida bir yilgacha boʻlgan muddatga joylashtiriladi. Agar 3 oy mobaynida kichik hajmli ijtimoiy koʻmak markazlaridagi tarbiyalanuvchilarning soni 2 va undan kam boʻlgan taqdirda, ushbu kichik hajmli ijtimoiy koʻmak markazining faoliyati Ijtimoiy himoya milliy agentligining tegishli hududiy boshqarmasining xulosasiga koʻra Integratsiya markazi direktorining buyrugʻiga asosan toʻxtatiladi hamda tarbiyalanuvchilar vaqtinchalik yaqin hududdagi boshqa bir kichik hajmli ijtimoiy koʻmak markaziga joylashtiriladi. Bunda, faoliyati toʻxtatilgan kichik hajmli ijtimoiy koʻmak markaziga qoʻshimcha ravishda joylashtirilishi mumkin boʻlgan tarbiyalanuvchi(lar) aniqlanganda, uning faoliyati Integratsiya markazi direktorining buyrugʻi bilan qayta tiklanadi va vaqtinchalik boshqa bir kichik hajmli ijtimoiy koʻmak markaziga joylashtirilgan tarbiyalanuvchilar qaytariladi. 13. Tarbiyalanuvchilarni kichik hajmli ijtimoiy koʻmak markazlariga joylashtirishda ularning etnik jihatdan kelib chiqishi, muayyan dinga va madaniyatga mansubligi hisobga olinishi lozim. 14. Tarbiyalanuvchilar kichik hajmli ijtimoiy koʻmak markazlariga qabul qilinganidan soʻng, ikki ish kunida ushbu hududdagi vakolatli organ soʻroviga asosan ular sogʻliqni saqlash muassasalarida belgilangan tartibda tibbiy tekshiruvdan oʻtkaziladi, bundan voyaga yetmaganlarga ijtimoiy-huquqiy yordam koʻrsatish markazlaridan olib kelingan tarbiyalanuvchilar mustasno. Tibbiy tekshiruv xulosasiga koʻra tarbiyalanuvchilarning davolanishga muhtojligi (tan jarohati va boshqa kasalliklar) yoki ushbu Nizomning 15-bandi “a” kichik bandida nazarda tutilgan kasalliklar aniqlangan hollarda, ular davolanish uchun tegishli sogʻliqni saqlash muassasasiga joylashtiriladi. Bunda, tarbiyalanuvchilar sogʻliqni saqlash muassasalaridan chiqarilgunga qadar, biroq 1 oygacha boʻlgan muddatda kichik hajmli ijtimoiy koʻmak markazlarida hisobda turadi va vakolatli organ tomonidan zarur hollarda masofadan turib xizmatlar koʻrsatiladi. 15. Quyidagilar kichik hajmli ijtimoiy koʻmak markazlariga qabul qilinmaydi: a) bolalarda quyidagi tashxislardan biri mavjud boʻlganda: tez-tez, har oyda 5-martadan koʻp tutqanoq xurujlari sodir boʻladigan epilepsiya, seriyali tutqanoq xurujlariga, epileptik statusga, namozshomsimon ong xiralashish holatlariga, disforiyalarga moyillik; bemorning oʻzi va atrofdagilar uchun xavfli boʻlgan qoʻpol va xulqiy buzilishlar sabab boʻladigan ruhiy kasalliklar; jarayonning faol bosqichidagi sil kasalligi; yuqumli teri va soch kasalliklari; oʻtkir yuqumli kasalliklar; salbiy jarayondagi, yomon holatda oʻtadigan oʻsma kasalliklari va retsidivlari; tanosil kasalliklari (OIV infeksiyasi bundan mustasno); yurak-qon tomir, nafas olish va ovqat hazm qilish tizimining xuruj va dekompensatsiya bosqichi. Bunda, mazkur bandda nazarda tutilgan kasalliklar aniqlangan bolalar tegishli davolash-profilaktika muassasalariga yuborilganda, vakolatli organ tomonidan zarur hollarda masofadan turib xizmatlar koʻrsatiladi hamda ushbu muassasalardan chiqarilgandan soʻng ijtimoiy xodim ularni rozilik asosida hududiy markazlarga joylashtirish choralarini koʻradi. b) huquqbuzarliklar yoki gʻayriijtimoiy xatti-harakatlar sodir etgan bolalar. 16. Quyidagi holatlarda tarbiyalanuvchilar kichik hajmli ijtimoiy koʻmak markazlaridan chiqariladi: tarbiyalanuvchilar uchun ishlab chiqilgan himoya qilish rejasi yoki individual integratsiya rejasida belgilangan ijtimoiy xizmatlarning koʻrsatilishi natijasida ularning psixoijtimoiy holati barqarorlashganligi; tarbiyalanuvchining oʻn sakkiz yoshga toʻlganligi; ushbu Nizomning 12-bandi ikkinchi xatboshisida yoki 14-bandi uchinchi xatboshisida nazarda tutilgan muddatning tugaganligi; kichik hajmli ijtimoiy koʻmak markazlarining ichki tartib-qoidalarini muntazam yoki bir marta qoʻpol ravishda buzganligi; kichik hajmli ijtimoiy koʻmak markazlarini takroran oʻzboshimchalik bilan tark etganligi; tarbiyalanuvchilarning boshqa muqobil joylashtirish shakllariga berilganligi; tarbiyalanuvchilarning qonuniy vakillarining ularni kichik hajmli ijtimoiy koʻmak markazlaridan chiqarish boʻyicha arizasi; tarbiyalanuvchilarning vafot etishi. Tarbiyalanuvchilarni kichik hajmli ijtimoiy koʻmak markazlaridan chiqarish ularni joylashtirgan vakolatli organning qarori asosida amalga oshiriladi. Kichik hajmli ijtimoiy koʻmak markazlari uchun ichki tartib-qoidalar Ijtimoiy himoya milliy agentligi bilan kelishilgan holda Integratsiya markazi tomonidan belgilanadi. 17. Tarbiyalanuvchilar ota-onalari (ularning oʻrnini bosuvchi shaxslar)ga qaytarilganidan soʻng, olti oy mobaynida vakolatli organ (har oyda) va Integratsiya markazi yoki uning mintaqaviy boʻlinmalari (har ikki oyda) tomonidan monitoring qilib boriladi. 18. Kichik hajmli ijtimoiy koʻmak markazlarida tarbiyalanuvchilarga kompleks ijtimoiy va reabilitatsiya xizmatlari har bir tarbiyalanuvchi uchun qonunchilik hujjatlariga muvofiq tuzilgan himoya qilish rejasi yoki individual integratsiya rejasiga muvofiq ijtimoiy xizmatlar koʻrsatish standarti asosida koʻrsatiladi. 19. Himoya qilish rejasi yoki individual integratsiya rejasida tarbiyalanuvchiga koʻrsatiladigan gʻamxoʻrlik qilish, huquqiy, iqtisodiy, ijtimoiy, psixologik, taʼlim, tibbiy yordam koʻrsatish, kasb tanlash va mehnat qilish huquqlarini roʻyobga chiqarish va jamiyatga integratsiya qilishga qaratilgan xizmatlar nazarda tutiladi. 20. Himoya qilish rejasi yoki individual integratsiya rejasiga muvofiq tarbiyalanuvchilarni taʼlim bilan qamrab olishda har bir tarbiyalanuvchining yoshi, qiziqishlari, salohiyati hamda sogʻligʻining holati hisobga olinadi. Kichik hajmli ijtimoiy koʻmak markazi xodimlari tomonidan tarbiyalanuvchilarga taʼlim olishi uchun oʻrta-maxsus, kasbiy taʼlim, oliy taʼlim tashkilotlarini tanlash va ularga kirish uchun tayyorlanishda koʻmaklashib boriladi hamda ushbu tadbirlarni samarali amalga oshirilishi uchun zarur shart-sharoitlar yaratiladi. 21. Kichik hajmli ijtimoiy koʻmak markazlarida tarbiyalanuvchilar ona tilida yoki ular tushunadigan tilda muomala qilishi uchun zarur shart-sharoitlar yaratiladi hamda ularning har tomonlama rivojlanishini taʼminlash uchun tibbiy koʻrikdan oʻtkazish va sogʻligʻini tiklash ishlari hamda taʼlim, sport, maishiy va sanʼat sohalariga oid qoʻshimcha mashgʻulotlar mahalliy davlat hokimiyati organlari tomonidan mahalliy budjet mablagʻlari hisobidan tashkil etiladi. 22. Nogironligi boʻlgan tarbiyalanuvchilarning ijtimoiy reabilitatsiyasi uchun zarur xizmatlardan foydalanishiga sharoit yaratiladi. 23. Kichik hajmli ijtimoiy koʻmak markazlariga joylashtirilgan tarbiyalanuvchilar oziq-ovqat, shaxsiy gigiyena vositalari va kiyim-kechak bilan bepul taʼminlanadi. Bunda tarbiyalanuvchilar mavsumiy kiyim-kechakka muhtoj boʻlgan taqdirda, kiyim-kechak bilan taʼminlanadi. 24. Tarbiyalanuvchilar uchun oziq-ovqat mahsulotlarini sotib olish haftasiga kamida bir marta (tez ayniydigan oziq-ovqat mahsulotlarini haftasiga kamida ikki marta) kichik hajmli ijtimoiy koʻmak markazining tarbiyachilari tomonidan amalga oshiriladi. Tarbiyachi tarbiyalanuvchilarni ularning yoshiga muvofiq ravishda balanslangan ovqatlanishini taʼminlaydi. 25. Tarbiyachi ovqat pishirish uchun zarur boʻlgan mahsulotlardan sarflangan mahsulotlarni keyinchalik taomnoma boʻyicha hisobdan chiqarmasdan foydalanadi. 26. Mahsulotlar chakana savdo tashkilotlaridan xarid qilganda toʻlov cheklari saqlab qoʻyiladi, oziq-ovqat bozoridan naqd pulga xarid qilingan mahsulotlar uchun esa dalolatnoma tuziladi. 27. Oziq-ovqat mahsulotlarini va boshqa tovarlarni hisobdan chiqarish tarbiyachilar tomonidan taqdim etilgan cheklar va dalolatnomalar asosida, Integratsiya markazining doimiy ishlaydigan komissiyasi tomonidan amalga oshiriladi. Doimiy ishlaydigan komissiya tarkibi Integratsiya markazi tomonidan bir yilga belgilanadi va buyruq bilan tasdiqlanadi. 28. Kichik hajmli ijtimoiy koʻmak markazlari xodimlari tarbiyalanuvchilar bilan ishlashda: tarbiyalanuvchilarning jismoniy va ruhiy holatiga, ularning axloqiy rivojlanishiga zarar yetkazishga haqli emas; tarbiyalash usullari tarbiyalanuvchilarning qadr-qimmatini tahqirlovchi mensimaslik, shafqatsizlik, qoʻpollik munosabatlaridan holi boʻlishi kerak; tarbiyalanuvchilarning aka-ukalari va opa-singillarini, boshqa qarindoshlari bilan munosabatlarini tiklashga va qoʻllab-quvvatlashga koʻmaklashishlari shart, bundan tarbiyalanuvchilarning manfaatlariga zid boʻlgan holatlar mustasno; tarbiyalanuvchilarning oʻz oilalariga qaytarilishi yoki muqobil joylashtirish shakllariga berilishini tashkil etishda koʻmaklashishi lozim; tarbiyalanuvchilarning ota-onalari bilan uchrashuviga va ularning ota-onalik huquqlari tiklangan taqdirda, ularni oilaga qaytarishga qarshilik koʻrsatmasligi kerak, bundan tarbiyalanuvchilarning manfaatlariga zid boʻlgan holatlar mustasno. 29. Kichik hajmli ijtimoiy koʻmak markazi xodimlari Integratsiya markazining direktori tomonidan lavozimga tayinlanadi va lavozimidan ozod etiladi hamda ularning soni ushbu Nizomga ilovada keltirilgan namunaviy shtat birliklariga muvofiq belgilanadi. 30. Kichik hajmli ijtimoiy koʻmak markaziga bevosita rahbarlik mazkur Nizomga muvofiq faoliyat yuritadigan menejer tomonidan amalga oshiriladi. 31. Menejer: Integratsiya markazi tomonidan berilgan vakolatlar doirasida kichik hajmli ijtimoiy koʻmak markazi nomidan ish koʻradi va uni boshqaradi; tarbiyalanuvchilarning tarbiyasi va parvarishida hamda har olti oyda tibbiy dispanser koʻrigidan oʻtkazilishida ishtirok etadi; tarbiyalanuvchiga tegishli hujjatlarning saqlanishini taʼminlaydi; tarbiyalanuvchiga tegishli aliment, boquvchisini yoʻqotganlik boʻyicha pensiya (nafaqa) yoki homiylik pul mablagʻlarini tegishli tijorat banklarida tarbiyalanuvchilarning nomiga ochilgan hisob raqamlarida jamgʻarib borilishini taʼminlashda vakolatli organga koʻmaklashadi; tarbiyalanuvchilarning himoya qilish rejasi yoki individual integratsiya rejasining amalga oshirilishi, hayoti muhofaza qilinishi va sogʻligʻi mustahkamlanishi, oʻquv-tarbiya, reabilitatsiya jarayonining holati, moliya-xoʻjalik faoliyati, moddiy-texnik bazaning mustahkamlanishi va moddiy boyliklarning saqlanishi uchun javob beradi. 32. Kichik hajmli ijtimoiy koʻmak markazi xodimlari qonunchilik hujjatlarida belgilangan tartibda mehnat shartnomasi asosida ishga jalb qilinadi. Xodimlar Integratsiya markazi tomonidan tasdiqlangan lavozim yoʻriqnomalariga muvofiq faoliyat olib boradi. 33. Kichik hajmli ijtimoiy koʻmak markazi tarbiyachilari Integratsiya markazi tomonidan oliy yoki oʻrta maxsus pedagogik, psixologik va ijtimoiy ish koʻnikmasiga ega boʻlgan shaxslar orasidan qonunchilikda belgilangan tartibda tanlab olinadi. 34. Kichik hajmli ijtimoiy koʻmak markazi tarbiyalanuvchilariga ovqat pishirish ushbu uylarning tarbiyachilari tomonidan tarbiyalanuvchilar (bundan nogironligi boʻlgan tarbiyalanuvchilar mustasno) bilan birgalikda amalga oshiriladi. Tarbiyachilar (tarbiyachi yordamchilari) oʻzlari tayyorlagan ovqatdan bepul ovqatlanadi. 35. Kichik hajmli ijtimoiy koʻmak markazlariga: har bir tarbiyalanuvchining oziq-ovqat xarajatlari uchun bir kunga 7 yoshgacha boʻlgan tarbiyalanuvchiga bazaviy hisoblash miqdori (keyingi oʻrinlarda — BHM)ning 6 foizi miqdorida, 7 yoshdan katta boʻlgan tarbiyalanuvchilarga BHMning 8 foizi miqdorida; har bir tarbiyalanuvchiga kiyim-bosh va poyabzal xarid qilish uchun uch oygacha boʻlgan muddatda yashaydigan tarbiyalanuvchiga BHMning 3 baravarigacha, uch oydan toʻqqiz oygacha boʻlgan muddatda yashaydigan tarbiyalanuvchiga BHMning 6 baravarigacha hamda toʻqqiz oydan ortiq boʻlgan muddatda yashaydigan tarbiyalanuvchiga BHMning 9 baravarigacha miqdorida; tarbiyalanuvchilarni dori vositalari, tibbiyot buyumlari, shaxsiy gigiyena vositalari, kanselyariya mollari va boshqalar bilan taʼminlash uchun bir oyda BHMning 2 baravari miqdorida, bunda, hisobot oyida tarbiyalanuvchilarning soni 4 va undan kam boʻlgan hollarda, BHMning 1 baravari miqdorida; tarbiyalanuvchilarni tibbiy muassasalar, dam olish va koʻngilochar hamda savdo maishiy xizmat koʻrsatish maskanlari, shuningdek darsdan tashqari mashgʻulotlarga borib kelish bilan bogʻliq transport xarajatlarini qoplash uchun har oyda BHMning 2 baravari miqdorida, bunda, hisobot oyida tarbiyalanuvchilarning soni 4 va undan kam boʻlgan hollarda, BHMning 1 baravari miqdorida qoʻshimcha mablagʻ ajratiladi. 36. Kichik hajmli ijtimoiy koʻmak markazlarining taʼlim tashkilotlarida oʻqiyotgan har bir tarbiyalanuvchisining yengil tamaddi va yoʻl kira haqi uchun bir oyga BHMning 1 baravari miqdorida naqd pul shaklida pul beriladi. 37. Ijtimoiy himoya milliy agentligi va uning tizimidagi tashkilotlar hamda Integratsiya markazi balansida boʻlgan turar joylar uchun kommunal toʻlovlar hisoblagichlarning koʻrsatkichlari, internet tarmogʻi, chiqindi uchun toʻlovlar belgilangan tariflarga asosan, ijaraga olingan turarjoy uchun toʻlovlar (ijara, kommunal, internet tarmogʻi, chiqindi uchun toʻlovlar) ijara shartnomasiga muvofiq Integratsiya markazi tomonidan Jamgʻarma mablagʻlari hisobidan amalga oshiriladi. 38. Kichik hajmli ijtimoiy koʻmak markazlariga joylashtirilgan tarbiyalanuvchilarning ovqatlanishini tashkil etish tarbiyachi tomonidan amalga oshiriladi. 39. Mazkur Nizomning 35 va 36-bandlarida nazarda tutilgan pul mablagʻlari kichik hajmli ijtimoiy koʻmak markazlari menejeri nomiga ochilgan bank kartasiga Integratsiya markazi tomonidan oʻtkazib beriladi. 40. Tarbiyalanuvchilarning sifatli va toʻlaqonli ovqatlanishining tashkil etilganligi, ularni muntazam ravishda tibbiy koʻrikdan oʻtkazilishi, umumiy rivojlanishi, oʻsishi, vaznini monitoring qilish Integratsiya markazi, shuningdek Ijtimoiy inspeksiya tomonidan oʻtkazilgan oʻrganish natijalariga koʻra aniqlanadi. 41. Kichik hajmli ijtimoiy koʻmak markazining moddiy-texnik bazasi zarur jihozlar va tarbiyalanuvchilarni oʻqitishda, tarbiyalashda hamda taʼlim-tarbiya sohasidagi boshqa vazifalarni hal etishda foydalaniladigan boshqa mol-mulkdan iborat boʻladi. Kichik hajmli ijtimoiy koʻmak markazi joylashgan bino texnika xavfsizligi qoidalariga hamda sanitariya qoidalari, normalari va gigiyena normativlariga muvofiq jihozlanadi va ulardan foydalaniladi. 42. Kichik hajmli ijtimoiy koʻmak markazlari: zarur boʻlgan asosiy vositalar Integratsiya markazi tomonidan Jamgʻarma mablagʻlari hisobidan qonunchilikda belgilangan tartibda xarid qilinadi. Zarur boʻlgan asosiy vositalar roʻyxati Ijtimoiy himoya milliy agentligi tomonidan belgilanadi; faoliyati bilan bogʻliq xarajatlar, shu jumladan, shtat birliklarini saqlash, turarjoy ijarasi, kommunal, sanitariya-gigiyena, oziq-ovqat, jihozlar va boshqa tovar-moddiy boyliklarni xarid qilish hamda boshqa zarur xarajatlar Integratsiya markazi tomonidan amalga oshiriladi. 43. Ushbu Nizomning 35-bandida nazarda tutilgan mablagʻlar Integratsiya markazi tarbiyalanuvchilarga oldingi oy mobaynida amalga oshirilgan haqiqiy xarajatni inobatga olgan holda kichik hajmli ijtimoiy koʻmak markazining talabidan kelib chiqib ajratiladi. Mablagʻ ajratishda kichik hajmli ijtimoiy koʻmak markazlari menejeri nomiga ochilgan bank kartasidagi avvalgi oydan qolgan qoldiq mablagʻ miqdori inobatga olinadi. 44. Kichik hajmli ijtimoiy koʻmak markazlari taʼminoti, shu jumladan moddiy-texnik bazasini mustahkamlash uchun xarajatlari mazkur Nizomning 6-bandida nazarda tutilgan manbalar hisobidan amalga oshiriladi. 45. Kichik hajmli ijtimoiy koʻmak markazlari faoliyatini moliyalashtirish uchun ajratilgan mablagʻlardan foydalanish qonunchilikka muvofiq tuziladigan va tasdiqlanadigan xarajatlar smetasiga muvofiq amalga oshiriladi. 46. Kichik hajmli ijtimoiy koʻmak markazlarining buxgalteriya hisobini yuritish va hisobotini tuzish, shu jumladan ularga ajratilgan mablagʻlardan foydalanish, ushbu jarayonda budjet va smeta intizomiga rioya qilinishi Integratsiya markazining buxgalteriya hisobi xizmati tomonidan amalga oshiriladi. 47. Kichik hajmli ijtimoiy koʻmak markazlari tomonidan oziq-ovqat, kiyim-kechak va shaxsiy gigiyena vositalari va boshqalarni xarid qilish, buxgalteriya hisobida kirim va chiqim qilish tartibi qonunchilikka asosan amalga oshiriladi. 48. Menejer kichik hajmli ijtimoiy koʻmak markazini saqlash uchun ajratilgan mablagʻlardan foydalanganlik toʻgʻrisidagi oylik, choraklik va yillik hisobotlarni belgilangan tartib va muddatlarda Integratsiya markaziga taqdim etib boradi. Kichik hajmli ijtimoiy koʻmak markazining moliya-xoʻjalik faoliyati, ajratilgan mablagʻlardan toʻgʻri va maqsadli foydalanilishi Integratsiya markazi tomonidan nazorat qilinadi. 49. Kichik hajmli ijtimoiy koʻmak markazlariga joylashtirilgan tarbiyalanuvchilarning huquqlari va qonuniy manfaatlarini himoya qilish, ularning turmush sharoitlari va tarbiyalanishini, himoya qilish rejasi yoki individual integratsiya rejasining amalga oshirilishini hamda ularning kichik hajmli ijtimoiy koʻmak markaziga moslashganligini monitoring qilish kichik hajmli ijtimoiy koʻmak markazi joylashgan hududdagi vakolatli organ tomonidan har oyda, Integratsiya markazi yoki uning mintaqaviy boʻlinmalari tomonidan zaruratga koʻra amalga oshiriladi. 50. Kichik hajmli ijtimoiy koʻmak markazlariga joylashtirilgan tarbiyalanuvchilarni monitoring qilishda quyidagi holatlarga alohida eʼtibor qaratiladi: tarbiyalanuvchining himoya qilish rejasi yoki individual integratsiya rejasining amalga oshirilishi holati; tarbiyalanuvchilarning psixoijtimoiy holati, kichik hajmli ijtimoiy koʻmak markazlari muhitiga moslashganligi; tarbiyalanuvchilar va kichik hajmli ijtimoiy koʻmak markazi xodimlari oʻrtasidagi oʻzaro munosabat; kichik hajmli ijtimoiy koʻmak markazlari tashkil etilgan turar joyning maishiy-xoʻjalik sharoitlari va sanitariya holati; tarbiyalanuvchilarning tarbiyasi, taʼlim olishi, aqliy rivojlanishi, sogʻligʻi holati, xulqi, emotsional hamda jismoniy rivojlanishi; tarbiyalanuvchilarning har tomonlama rivojlanishini taʼminlash uchun ularning qiziqish va qobiliyatlari asosida taʼlim, sport, maishiy va sanʼat sohalariga oid qoʻshimcha mashgʻulotlarga jalb etilganligi. 51. Monitoring davomida tarbiyalanuvchilarning tarbiyasi, rivojlanishi, huquqlari taʼminlanishi bilan bogʻliq muammo yoki kamchiliklar aniqlangan taqdirda, vakolatli organ tegishli davlat va nodavlat tashkilotlarini jalb qilgan holda, muammoni bartaraf etishga qaratilgan maslahat, psixologik-pedagogik, ijtimoiy, huquqiy, tibbiy va boshqa ijtimoiy xizmatlar tashkil etilishini taʼminlaydi. Bunda, zarur hollarda, vakolatli organ, Integratsiya markazi yoki uning mintaqaviy boʻlinmalari tomonidan himoya qilish rejasi yoxud individual integratsiya rejasiga tegishli oʻzgartirishlar kiritilishi mumkin. 52. Monitoring natijalari “Yagona milliy ijtimoiy himoya” axborot tizimiga kiritiladi. 53. Ushbu Nizomni qoʻllash jarayonida yuzaga kelgan nizolarni hal qilish qonunchilik hujjatlarida belgilangan tartibda amalga oshiriladi. 54. Mazkur Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javob beradilar. 1. Vazirlar Mahkamasining “Muruvvat” nogironligi boʻlgan bolalar uchun internat uylar hamda boshqa tibbiy-ijtimoiy muassasalar faoliyatini takomillashtirish chora-tadbirlari toʻgʻrisida” 2016-yil 17-oktabrdagi 347-son qarori. 2. Vazirlar Mahkamasining “Oʻzbekiston Respublikasi Ijtimoiy himoya sohasidagi ayrim tibbiy-ijtimoiy muassasalar faoliyatini tartibga soluvchi nizomlarni tasdiqlash haqida” 2021-yil 17-sentabrdagi 575-son qarorining 1-bandining “b” va “v” kichik bandlari, 2 va 3-ilovalari hamda 7-ilovaning 2-bandi. 3. Vazirlar Mahkamasining “Tibbiy-ijtimoiy ekspertiza xizmati tashkiliy tuzilmasini va faoliyatini tashkil etishga oid normativ-huquqiy hujjatlarni tasdiqlash toʻgʻrisida” 2022-yil 8-fevraldagi 62-son qaroriga 12-ilovaning 59-bandi. 4. Vazirlar Mahkamasining “Oʻzbekiston Respublikasi Prezidenti huzuridagi Ijtimoiy himoya milliy agentligi tashkil etilganligi munosabati bilan Oʻzbekiston Respublikasi Hukumatining ayrim hujjatlariga oʻzgartirish va qoʻshimchalar kiritish toʻgʻrisida” 2023-yil 15-dekabrdagi 665-son qaroriga 1-ilovaning 18-bandi. 5. Vazirlar Mahkamasining “Oʻzgalar parvarishiga muhtoj shaxslarga ijtimoiy xizmat va yordam koʻrsatuvchi Ijtimoiy qoʻllab-quvvatlash markazlari faoliyatini takomillashtirish toʻgʻrisida” 2024-yil 31-maydagi 316-son qaroriga 2-ilovaning 10-bandi. 6. Vazirlar Mahkamasining “Ijtimoiy himoyaga muhtoj shaxslarni moddiy qoʻllab-quvvatlash hamda nogironligi boʻlgan bolalarni ijtimoiy himoya qilish tizimi takomillashtirilishi munosabati bilan Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish toʻgʻrisida” 2024-yil 5-oktabrdagi 640-son qaroriga ilovaning 4-bandi.